
a informaţiilor referitoare la dozajele, frecvenţa 
administrării şi modalităţile de administrare a 
medicamentelor şi coerenţa acestora cu standardele 
stabilite de U.S. Food and Drug Administration şi de 
comunitatea medicală generală. Cu toate acestea, pe 
măsură ce practica şi cercetarea medicală continuă să 
avanseze, standardele terapeutice se pot schimba. Mai 
mult, situaţii specifice pot necesita un răspuns 
terapeutic specific care nu este inclus în această carte. 
Din aceste motive şi pentru că uneori apar erori umane 
şi tehnice, le recomandăm cititorilor să urmeze sfatul 
medicilor implicaţi direct în îngrijirea lor sau în 
îngrijirea unui membru al familiei lor. 

Prefata 


Psihanalistii au evitat să scoată în evidenţă sau sa 
urmărească obținerea schimbării de comportament în 
psihanaliză sau în terapiile psihanalitice, considerând că 
astfel de eforturi pot perturba sau devia un tratament 
eficient (Freud 1917/2010, 1923/2005; Gabbard 2014; 
Greenson 1967). O îngrijorare semnificativă o reprezintă 
faptul că aceste strategii constituie „sugestii”, un efort de a 
influența sau manipula pacienţii, despre care Freud a 
subliniat că trebuie excluse sau reduse în curele 
psihanalitice. Atenţia predominantă a psihanaliştilor era 
concentrată pe dobândirea insight-ului, pe aducerea 
inconştientului în conştient; această înțelegere sporită a fost 
considerată țelul principal, pregătind drumul pentru 
modificarea comportamentului. Dacă modificările 
comportamentale se produceau în lipsa unei analize 
potrivite, conflictele persistau, ducând la substitutia 
diferitelor simptome sau comportamente problematice. De-a 
lungul istoriei psihanalizei, s-a pus un accent tot mai ridicat 
pe impactul clinic al relației terapeutice, independent de 
insight, dar teoriile şi abordările care valorizează acest 
proces încă mai consideră că schimbarea comportamentului 
este un rezultat secundar. Cu toate că dovezile clinice 
sugerează că tot mai mulți psihanalişti urmăresc acum 
obținerea unei modificări de comportament, raporturile de 
caz şi cadrele strategice publicate sunt limitate (vezi 
Capitolul 1, Înțelegerea schimbării comportamentale în 
tratamentele psihanalitice). 


Elucidarea conflictelor inconştiente şi o relaţie terapeutică 
productivă pot contribui la schimbarea comportamentului, 
însă pacienții (şi oamenii în general) adesea cer intervenții 
suplimentare pentru schimbarea comportamentelor. Într- 
adevăr, comportamentul se dovedeşte adesea destul de 
rezistent la schimbare, deoarece multi factori contribuie la 
persistenta tiparelor automate sau obişnuite. Alte şcoli de 
psihoterapie, cum ar fi terapiile cognitiv-comportamentale 
(Thoma şi alții 2015), au dezvoltat şi ele abordări care 
vizează schimbarea comportamentală, factor care a 
contribuit la urmarea altor terapii de către pacienţi, în afara 
celor psihanalitice. Există numeroase strategii pentru 
schimbarea comportamentului, inclusiv (dar nu numai) 
identificarea şi modificarea contextului în care se manifestă 
comportamentul respectiv, stabilirea unei baze pentru 
luarea în calcul a comportamentelor alternative, stabilirea 
unor semnale pentru a le reaminti pacienților să-şi schimbe 
comportamentele, intrarea în stări mentale diferite care să 
ducă la noi comportamente şi desensibilizarea sistematică a 
fricilor care inhibă comportamentele. De obicei se foloseşte o 
componentă de învățare de tip încercare-şi-eroare, una care 
să includă evaluarea continuă şi testarea impactului acestor 
comportamente schimbate. 


Această carte demonstrează cum, în loc să conteste sau să 
perturbe tratamentele psihanalitice, eforturile de schimbare 
a comportamentului pot fi parte din dezvoltarea şi folosirea 
unei formulări şi a unei terapii psihodinamice si pot fi 
utilizate pentru a spori înțelegerea de sine şi analiza 
transferului. Lucrul la schimbarea comportamentului poate 
ameliora alianța terapeutică, prin colaborarea pacientului şi 
a terapeutului în demersul de a face schimbări practice în 
viața pacientului. Există o diversitate de moduri în care 


eforturile pentru modificarea comportamentului pot fi 
integrate în explorarea psihodinamică şi sporite prin 
aceasta. În multe cazuri, aceste abordări pot deveni o parte 
esențială în procesul de înțelegere şi de identificare a 
dinamicilor, conflictelor şi reprezentărilor de sine şi de 
obiect ale pacientului. 


Teoria şi tehnicile psihanalitice adaugă, pe lângă cele 
utilizate în alte tipuri de tratament, câteva strategii pentru 
schimbarea comportamentului. Acestea includ explorarea 
dinamicilor inconştiente care interferează cu schimbarea de 
comportament şi folosirea transferului pentru observarea 
conflictelor şi inhibitiilor care apar în relația cu terapeutul. 
Identificarea acelor experienţe din perioada de dezvoltare 
care contribuie la aceste conflicte şi comportamente îi ajută 
pe pacienţi să determine cauzele acestora şi să evalueze 
măsura în care riscurile asociate cu anumite 
comportamente au fost supraestimate pe baza experiențelor 
timpurii. Pacienţii pot ajunge să înțeleagă cum aceste 
comportamente problematice au fost cândva adaptative. O 
altă componentă crucială este capacitatea de evaluare a 
reacțiilor de contratransfer, care îi pot face pe terapeuti să 
fie excesiv de concentrati pe modificarile comportamentale, 
sa se astepte ca pacientii sa le urmeze sfaturile mai prompt 
decât sunt aceştia capabili sau să ignore îngrijorările 
pacienţilor legate de valoarea acțiunilor care li se sugerează. 


Din perspectiva psihanalitică, o multitudine de factori 
contribuie la problemele de comportament, iar identificarea 
şi abordarea acestora ajută la schimbarea 
comportamentului în timp. De exemplu, anumiți pacienți cu 
dificultăți de asertivitate se pot confrunta cu conflicte 
privind propria agresivitate, cu o frică de a-şi perturba 


relațiile apropiate de ataşament şi cu frici de separare, 
provocate de o creştere a autonomiei. Este posibil ca unele 
experiențe timpurii nefavorabile, cum ar fi pedepsirea severă 
a comportamentului asertiv, să fi intensificat aceste frici. 
Terapeutul psihodinamic lucrează la abordarea acestor 
factori contributivi atunci când se urmăreşte schimbarea 
comportamentului. În plus, terapeutii psihodinamici se 
ocupă de stările nesimbolizate (Busch 2017), care includ 
experiențe somatice sau alte experienţe interne care nu sunt 
recunoscute ca fiind emoționale sau simbolice. Terapeutul 
lucrează împreună cu pacientul la identificarea emoțiilor şi 
fantasmelor care contribuie la aceste stări şi la înțelegerea 
semnificației dinamicii şi a impactului lor asupra 
comportamentului. 


Interesul meu față de abordările psihodinamice ale 
schimbării comportamentale a apărut dintr-o întâmplare 
fericită, în timp ce dezvoltam abordările psihodinamice 
focalizate ale tulburărilor anxioase (Busch şi alții 2012) şi 
ale depresiei (Busch şi alții 2016). Cercetând motivele 
pentru care pacienţii care au urmat aceste tratamente şi-au 
ameliorat condiția rapid, mi-am dat seama că mă 
concentram mai mult decât de obicei pe schimbarea de 
comportament, care adesea presupunea dificultăţi legate de 
asertivitate. Înțelegerea dinamicilor şi conflictelor asociate 
cu aceste tulburări a fost foarte utilă în identificarea 
factorilor care contribuiau la lipsa asertivitatii şi la evitare. 
Înțelegerea psihanalitică ar putea fi utilizată în abordarea 
acestor probleme de comportament, conducând la o mai 
rapidă rezolvare a simptomelor şi a inhibitiilor. Aceste 
observații m-au condus la ideea de a mă concentra pe 
problemele de comportament, ca element-cheie în 
intervenţiile psihodinamice de scurtă durată. Am descoperit 


că părerea proastă a psihanaliştilor despre abordarea 
comportamentului a perturbat dezvoltarea unor strategii 
terapeutice valoroase, care ar putea grăbi schimbarea 
comportamentului şi uşurarea simptomelor. De fapt, 
abordările psihodinamice sunt în mod special utile în 
abordarea problemelor de comportament, precum şi a 
simptomelor şi a dificultăților caracterologice. Această carte 
le demonstrează clinicienilor psihodinamici că pot aborda în 
mod adecvat intervenţiile din sfera comportamentului şi 
oferă un cadru pentru clinicienii care folosesc tehnici 
psihodinamice pentru amplificarea schimbării 
comportamentale. 


O formare de bază în teoria şi abordările psihanalitice ar 
ajuta la înţelegerea acestei cărți, însă ea este scrisă astfel 
încât să fie interesantă pentru o gamă largă de profesionişti 
din domeniul sănătății mentale care folosesc diverse 
abordări terpeutice. Materialul este prezentat într-un limbaj 
clar, cu elemente limitate de jargon psihanalitic şi cu multe 
vignete ilustrative. Cei care au o mai limitată cunoaştere a 
conceptelor psihanalitice ar putea începe cu Capitolul 4, 
„Utilizarea tehnicilor psihodinamice în abordarea schimbării 
comportamentale”, care include unele definiții ale termenilor 
de bază. Altfel, aceşti cititori ar putea revedea Capitolul 3, 
„Concepte psihodinamice de bază”, din Panic-Focused 
Psychodynamic Psychotherapy-eXtended Range (Busch şi 
alții, 2012), care defineşte termeni şi concepte psihanalitice 
fundamentale. 


Portiuni din această carte, mai ales în capitolele 1 şi 5, au 
fost adaptate, cu acordul meu, dintr-un articol al meu 
anterior: „Promoting Behavioural Change in Psychoanalytic 
Treatments”. Psychodynamic Psychiatry 45 (1): 79-102, 
2017. Copyright 2017, Guilford Publications 

Înțelegerea schimbării 
comportamentale în tratamentele 
psihanalitice 


Acest capitol trece în revistă factorii care au constituit 
motivul pentru care anumiți psihanalişti au evitat să se 
ocupe de schimbarea comportamentului (Tabelul 1-1) şi 


descrie eforturi mai recente care urmăresc schimbarea 
comportamentului. Deşi teoreticienii şi clinicienii au greşit 
crezând că abordarea schimbării comportamentale ar 
distruge tratamentul, ei au identificat dificultăți specifice la 
care trebuie să fim atenţi în utilizarea acestor strategii, 
printre care potentialele perturbări ale relației terapeutice. 
În ultimii ani, psihanaliştii au descris tehnici pentru 
gestionarea prescrierii medicatiei, iar unii clinicieni au 
început să dezvolte strategii focalizate pe modificarea 
comportamentului. Utilizarea acestor abordări sugerează 
moduri în care urmărirea modificării comportamentului 
poate mai curând ajuta, decât perturba obiectivele 
psihanalitice. 


De ce au evitat psihanalistii să se ocupe 
de schimbarea de comportament 


Evitarea „sugestionării” 


Reacţia istorică a psihanalizei cu privire la intervenţiile mai 
directive, cum ar fi modificarea comportamentului, îşi are 
originea în dorința lui Freud de a minimaliza rolul sugestiei, 
după ce şi-a revizuit teoriile şi abordările timpurii, cum ar fi 
cea referitoare la hipnoză. 


TABELUL 1-1. De ce psihanaliştii au evitat să se ocupe de 


modificarea comportamentului 


Evitarea „sugestionării”: interferează cu apariția insight-ului 
Perturbarea neutralității: sugestiile sunt părtinitoare în 
conflictele pacienţilor Perturbarea abstinentei: sugestiile 
comportamentale recompensează pacienţii Substituirea 


simptomului: schimbarea comportamentului necesită 
insight Perturbarea relaţiei terapeutice Presiunea de a fi 
pacientul „bun” Apariţia dependenței de terapeut Un impuls 
de revoltă împotriva sugestiilor 


Elaborând pe marginea nevoii de a evita sugestia, Freud 
(1917/2010) a comparat-o cu efortul de a identifica 
motivațiile subiacente: „Sugestia directă este o sugestie 
îndreptată spre manifestarea simptomelor, lupta dintre 
autoritatea dumneavoastră şi motivele de a fi bolnav. Nu vă 
interesează aceste motive, îi cereti bolnavului numai să 
reprime manifestarea lor în simptome (p. 499). Freud 
(1923/2005) diferenţiază net abordările psihanalitice de 
restul, pe baza faptului că primele exclud sugestia: 
„Procedeul psihanalitic se deosebeşte de toate cele sugestive, 
persuasive etc. prin faptul că nu vrea să reprime la pacient 
niciun fenomen psihic prin autoritate” (p. 100). 


În ciuda acestor preocupări, Ferenczi (1921/1980) a 
dezvoltat o „terapie activă” care urmărea obținerea 
schimbării prin intervenții speciale asupra 
comportamentului, de exemplu, prin încurajarea unui 
pacient să cânte în terapie. Deşi a precizat că aceste 
strategii ar trebui folosite numai atunci când tehnicile 
psihanalitice obişnuite eşuează, aceste idei nu au fost bine 
primite de comunitatea psihanalitică şi în special de Freud. 
După cum afirmă Freud (1924/1965), „terapia activă este o 
tentatie periculoasă pentru începătorii ambitiosi”. Aşa cum 


s-a întâmplat cu multe teorii şi abordări terapeutice noi, 
antagonismul lui Freud a descurajat explorarea ulterioară a 
acestor strategii. Intervenţiile asupra comportamentului, 
printre care şi acordarea de sfaturi, au fost în cele din urmă 
plasate sub umbrela psihoterapiei „suportive”, care a fost de 
regulă considerată inferioară psihoterapiei psihodinamice 
orientate pe insight sau „expresive” (Gabbard 2014). 


Perturbari ale neutralității si ale 
abstinentei 


Psihanalistii au evitat să se concentreze pe schimbarea 
comportamentului, în parte din cauza faptului că o priveau 
ca pe un perturbator al componentelor-cheie ale poziției 
analistului, neutralitatea şi abstinenta, ambele fiind 
considerate esențiale pentru eficacitatea tratamentului. 
Neutralitatea se referă la distanța analistului fata de Eu, 
Supraeu sau Se, instanţe ale individului care sunt adesea în 
conflict; în schimb, țelul este elucidarea acestor elemente 
diferite. Ulterior, această neutralitate s-a interpretat ca 
neutralitate a analistului cu privire la comportamentul sau 
alegerile pacientului (Gabbard 2014; Kelly 1998). Conform 
acestei acceptii a neutralității, când o persoană nu ştie cum 
anume să acționeze, analistul nu trebuie să devină 
părtinitor sugerându-i pacientului sau sfătuindu-l să adopte 
un anumit comportament. Dacă terapeutul ar sugera o 
anumită acțiune, pacientul s-ar afla într-un conflict interior 
cu privire la punerea sa în scenă sau ar simți impulsul să 
facă exact pe dos. Mai mult, încurajarea sau recomandarea 
unei schimbări de comportament ar putea fi considerată o 


gratificare a pacientului (Gabbard 2014). Se crede că 
gratificarea, ca antiteză a ipostazei tehnice a abstinentei, 
poate interfera cu motivaţia pacientului de a explora 
conflicte inconstiente intrapsihice. Cu toate acestea, alti 
psihanalişti au sugerat că acestor concepte tehnice li s-a 
acordat o importanță exagerată, limitându-se astfel în mod 
problematic flexibilitatea analistului în tratarea pacienților 
(Busch şi Sandberg 2007). 


Substitutia simptomului 


Asa cum s-a mentionat in introducere, psihanalistii au in 
general impresia ca intelegerea conflictelor intrapsihice este 
esențială pentru uşurarea simptomelor, a inhibitiilor şi a 
comportamentelor problematice (Kazdin 1982). Dacă 
simptomul sau comportamentul se schimbă fără 
conştientizarea şi explorarea conflictului intrapsihic care îi 
stă la bază, atunci un alt simptom sau o altă inhibitie 
problematică va apărea, ca formă de expresie a conflictului 
respectiv. Pentru că terapiile cognitiv-comportamentale au 
început să demonstreze că simptomele ar putea fi uşurate 
fără înţelegerea confictelor intrapsihice (Thoma şi alții 2015), 
clinicienii s-au întrebat dacă această teorie e corectă. 
Wachtel (1997) a sugerat că substitutia simptomului nu 
apare în terapiile comportamentale, pentru că pacienții se 
confruntă cu fricile în moduri noi, care nu presupun 
obținerea insight-ului. Într-adevăr, cercetările empirice de 
până acum sugerează ca substitutia simptomului nu apare 
în mod obişnuit. (Tryon 2008). 


Perturbări ale relaţiei terapeutice 


Psihanaliştii consideră că abordarea directă a schimbării 
comportamentale, prin folosirea sugestiilor şi a perturbării 
neutralității şi abstinentei, poate duce la apariția unor tipare 
problematice în relația terapeutică, tipare care se pot 
manifesta în diferite moduri. Pacienţii, conştienţi că 
terapeutul doreşte ca ei să facă anumite schimbări, ar putea 
dezvolta o nevoie de a-i face pe plac acestuia, încercând să- 
şi schimbe comportamentul şi/sau s-ar putea simți 
inadecvat, în cazul în care sunt incapabili să facă 
schimbarea respectivă. E posibil să se simtă presati să 
cedeze sugestiilor terapeutului şi să se considere pacienți 
,rai” dacă nu urmează sau nu îndeplinesc obiectivul fixat in 
terapie. Pacienţii ar putea deveni dependenți de terapeut, 
crezând că au nevoie de sfatul acestuia ca să ia decizii. În 
plus, aşa cum s-a menționat mai sus, dacă terapeutul 
devine părtinitor în conflictele pacientului prin anumite 
sugestii, el îl poate poate arunca pe pacient într-o dilemă, în 
pacient ducându-se o luptă dacă să urmeze sugestiile 
terapeutului sau să se răzvrătească împotriva lor. Aceste 
perturbări pot complica interpretarea transferului de către 
terapeut, componentă-cheie a terapiilor psihanalitice (vezi 
capitolul 4, „Utilizarea tehnicilor psihodinamice în 
abordarea schimbării comportamentale”). În ultimii ani, 
adepții schimbării comportamentului au sugerat ca, desi 
este important să fii vigilent la astfel de riscuri, adesea 
schimbările pozitive pot întări relația terapeutică. 


Schimbarea de perspectivă asupra 
intervențiilor comportamentale 


Aceste îngrijorări legate de consecințele nefavorabile i-au 
împiedicat pe psihanalişti să evalueze ce rol ar putea să 
joace în sprijinirea mai directă a pacienţilor în vederea 
modificării comportamentului. Au rămas derutati cu privire 
la modul în care ar putea interveni teoretic sau tehnic, aşa 
că au preferat să nu o facă. Totuşi, în ultimii ani, 
psihanaliştii au găsit modalităţi de a fi mai directivi, 
recomandând şi tratând pacienţii prin medicamente (Busch 
şi Sandberg 2007) sau obținând un contract de tratament ce 
stipulează modul de abordare a comportamentelor 
autodistructive (Levy şi alții 2006). Summers şi Barber 
(2010), în descrierea făcută psihoterapiei psihodinamice 
pragmatice (PPP), discută importanța care ar trebui acordată 
schimbării comportamentale şi îi critică pe psihanalişti 
pentru lipsa lor de interes în domeniu sau pentru 
presupunerea că schimbările de comportament se petrec „în 
avalul” insight-ului. Au remarcat impactul schimbărilor de 
comportament asupra emoțiilor şi conflictelor şi faptul că 
acestea ar putea fi necesare pentru producerea unei 
schimbări în percepțiile despre propria persoană. 


Exemplu de caz 


Doamna A., o asistentă socială de 38 de ani, suferind de 
tulburare de anxietate generalizată şi atacuri de panică 


ocazionale, prezenta o anxietate cronică legată de diferitele 
activități pe care considera că trebuie să le facă pentru alții 
şi era perfectionista în eforturile ei de a le îndeplini. Pe 
măsură ce aceste responsabilități creşteau, în parte şi din 
cauza faptului că se simțea presată să accepte cererile de 
ajutor, anxietatea ei creştea. De exemplu, considera că este 
esențial să dedice un timp îndelungat căutării de cadouri 
perfecte, care să-i facă pe alţii fericiți la aniversări şi în 
vacanțe, şi credea ca, dacă nu face asta, ceilalți s-ar simți 
foarte dezamagiti şi răniți. Era pasibilă de atacuri de panică 
atunci când simţea presiunea de a face alegerile potrivite 
sau de a răspunde cererilor din ce în ce mai solicitante ale 
celorlalți. 


Terapeutul şi pacienta au stabilit că sursa majoră care îi 
alimenta anxietatea era inabilitatea ei de a pune limite 
activităţilor la care consimtea să participe. Când au analizat 
modul în care se simțea cand i se cerea să facă anumite 
activități, cum ar fi, de exemplu, să conducă comitetul şcolii 
fiului ei, a identificat sentimente de furie, dar i-a fost greu 
să recunoască sau să-şi exprime furia. Furia ei includea 
sentimentul că i se dădeau prea multe sarcini pentru că era 
mai responsabilă decât alţii. Conflictul legat de furie avea 
adesea ca urmare apărarea prin formaţiune reactionala (vezi 
Capitolul 4), prin care ea îşi reprima furia şi îşi suplimenta 
eforturile de a avea grijă de alţii. În timp ce analizau aceste 
trăiri şi dinamici, terapeutul a identificat modul în care 
disponibilitatea ei perfectionista contribuia la sentimentele 
ei de anxietate intensă. Mare parte din această atitudine de 
a le face altora pe plac părea să-şi aibă sursa în copilărie, 
când considerase adesea că trebuia să aibă grijă de părinții 
ei foarte anxiosi, in loc să fie ea îngrijită de aceştia. Un alt 
factor care a contribuit a fost reprezentat de sentimentele ei 


de inadecvare legate partial de fricile din copilărie că nu va 
putea diminua distresul părinților sau că nu-i putea 
determina să răspundă nevoilor ei într-un mod potrivit. 


La început, insight-ul în ceea ce privea dinamicile şi originile 
acestui comportament problematic a avut un impact limitat 
şi pacienta nu a progresat prea mult în explorarea trăirilor 
sale de furie, pe care continua să le minimalizeze. Cum 
atacurile sale de panică erau în mod evident legate de 
inabilitatea ei de a controla presiunea de a răspunde 
solicitărilor altora, unul dintre obiectivele terapiei a devenit, 
pe lângă explorarea dinamicii, asistarea pacientei în 
reducerea acestor trăiri şi a acestui comportament la un 
nivel mai tolerabil. Terapeutul a făcut câteva comentarii care 
să sugereze importanța faptului de a urma aceşti paşi, 
printre care şi următoarele: „Se pare c-ar trebui să iei în 
calcul refuzarea mai multor activități, ca să nu te mai simți 
atât de copleşită”; „Te străduieşti atât de tare să găseşti 
cadoul perfect, încât devii extrem de nefericită. Poate n-ar 
trebui să te străduieşti atât de mult”; şi „Poate că, dacă 
reusesti să te abtii, o să găsim mai multe informații despre 
motivul pentru care te temi atât de tare să nu-l superi pe 
celălalt”. Terapeutul şi pacienta au gestionat momentele în 
care pacienta s-a simțit tentată să accepte o sarcină din 
partea altora, discutând inclusiv ce să spună când este 
solicitată (de exemplu, „mi-ar plăcea să accept, dar sunt 
deja implicată în multe alte activități acum”), precum şi ce 
trăiri, frici şi fantasme au fost declanşate în acel moment. 


Pe măsură ce doamna A. începea să se abțină de la tendința 
ei obişnuită de a reacționa, a devenit mai conştientă de furia 
pe care o simțea când i se cerea să accepte activități 
suplimentare pentru şcoala fiului, în timp ce alţii 


acceptaseră mult mai puţine, şi fata de persoanele care nu- 
şi îndeplineau sarcinile care li se incredintasera. Devenise 
capabilă să-şi folosească această furie ca să-şi alimenteze 
capacitatea de a spune nu, să-şi învingă îngrijorările în 
privința altora şi sentimentele de nesiguranță provocate de 
neacceptarea unei activități. Pe măsură ce aplica aceste 
schimbări, a constatat cu uşurare că ceilalți nu au suferit 
prejudicii şi nu s-au simtit lezati, aşa cum se temuse; 
dimpotrivă, uneori păreau usurati când îi înfrunta şi isi 
acceptau mai uşor îndatoririle. Aceşti paşi i-au uşurat mult 
temerile de a-i rani pe alții prin stabilirea de limite şi i-au 
adus un sentiment sporit de eficacitate şi de siguranţă în 
relația cu ceilalți, micşorându-i insecuritatea şi anxietatea. 
Îmbunătăţirea stimei de sine a contribuit la reducerea 
presiunii de a le face pe plac altora şi de a le obţine 
aprobarea. De asemenea, s-a diminuat şi frecvența 
atacurilor sale de panică. 


Instrumente psihanalitice pentru 
abordarea schimbării comportamentale 


În ciuda concentrării pe insight şi interdictiilor privitoare la 
intervențiile asupra comportamentului, s-ar putea afirma ca 
psihanaliştii se află într-o postură mai curând privilegiată 
pentru a-şi ajuta pacienţii să ia decizii sau să-şi schimbe 
comportamentele în moduri pozitive sau productive. 
Cunostintele despre inconştient şi despre tipurile de 
conflicte intrapsihice şi problemele de personalitate cu care 
se luptă pacienţii ajută terapeutii să estimeze şi să identifice 
atât tipurile de dificultăţi comportamentale care ar putea 


apărea, cât şi strategiile prin care să le abordeze. Analiştii 
pot lucra împreună cu pacienții la clarificarea modului în 
care evenimentele survenite în perioada de dezvoltare, 
apărările, fantasmele sau principalele reprezentări ale 
sinelui şi ale obiectului pot interfera cu eforturile de a 
schimba anumite comportamente. A ajuta pacienții în acest 
mod e foarte diferit de a-i sfătui ce să facă în anumite 
situații concrete. Intenţia principală este să-şi susțină 
pacienții în identificarea comportamentelor care i-ar putea 
ajuta să-şi îndeplinească mai bine obiectivele şi să identifice 
factorii care îi împiedică să facă schimbări de comportament 
eficiente. 


Intervenţiile actuale prescriptive ale 
analistilor 


Desi ideea de a incuraja schimbarile comportamentale a fost 
dezaprobata, psihanalistii au devenit din ce in ce mai 
prescriptivi in multe situatii si au dezvoltat abordari tehnice 
pentru a face aceste interventii. Una dintre aceste arii de 
interventie presupune recomandarea, prescrierea si 
monitorizarea medicatiei psihotrope (Busch si Sandberg 
2007), despre care studiile arată că se abordează adesea în 
tratamentul psihanalitic (Doidge şi alții 2002; Donovan şi 
Roose 1995). Iniţial considerată ca fiind în special 
dăunătoare psihanalizei, combinarea tratamentului 
medicamentos cu munca analitică a devenit astăzi o 
practică curentă şi foarte utilă (Busch şi Sandberg 2007). 
Adaptarea teoriei şi a tehnicii pentru gestionarea acestor 
intervenţii (Busch şi Sandberg 2007) a inclus sugestia că 


„a 


psihanaliştii au „schimbat viteza” într-o treaptă în care 
evaluează simptomele şi discută dozarea medicatiei 
psihotrope potrivite (Cabaniss 1998). Ei se pot întoarce apoi 
la o abordare analitică, ocupându-se de dinamici şi 
înțelesuri ale simptomelor şi ale medicatiei, precum şi 
investigând modul în care sunt percepute eforturile 
analistului de prescriere a medicamentelor. Pe lângă o 
perspectivă care ia în calcul factorii dinamici şi una care 
evaluează fenomenologia sau comportamentul, terapeutii ar 
trebui să posede o „treaptă de viteză centrală” care să le 
permită să evalueze diverse dinamici (inclusiv stadiul 
transferului şi al contratransferului) şi factori 
fenomenologici (Busch şi Sandberg 2007). Mulţi autori şi 
clinicieni (vezi Busch şi Sandberg 2007; Cabaniss 1998; 
Donovan şi Roose 1995) susțin că intervențiile medicale pot 
fi aplicate fără să perturbe semnificativ tratamentul analitic. 


Astfel de abordări tehnice sunt valoroase în dezvoltarea 
intervențiilor care vizează comportamentul. Terapeutul 
poate evalua şi aborda schimbarea comportamentului şi 
poate apoi trece la dinamicile legate de comportament şi de 
relația terapeutică. Terapeutul poate lega aceste dinamici de 
intervenţiile comportamentale, la fel cum poate evalua 
factorii de transfer şi de contratransfer care afectează 
procesul de decizie al terapeutului. Aceste strategii vor ajuta 
terapeutul să se asigure că, pe de o parte, intervențiile lui 
încurajează schimbarea comportamentului şi, pe de alta, 
duc la progresul explorării dinamice. 


Abordări ale schimbării 
comportamentale în tratamentele 
psihanalitice 


Ca dovadă a unei treceri către abordarea directă a 
comportamentului, clinicienii de orientare psihodinamică au 
discutat din ce în ce mai mult despre bazele teoretice şi 
despre abordările clinice ale schimbărilor comportamentale 
(Tabelul 1-2). Wachtel (1977) s-a concentrat inițial pe acest 
domeniu, explorând integrarea psihanalizei şi a terapiei 
comportamentale şi a concluzionat că există multe zone de 
suprapunere a tratamentelor şi un antagonism inutil. A fost 
de părere că tehnicile comportamentale, inclusiv 
antrenamentul pentru dobândirea asertivitatii sau 
desensibilizarea sistematică, ar putea fi folosite împreună cu 
terapia analitică. A subliniat importanța explorării relațiilor 
din afara cadrului terapeutic şi valoarea analizării a ceea ce 
se petrece în aceste contexte. În viziunea lui, este important 
de luat în calcul nu doar modul în care dorințele şi 
conflictele ar duce la anumite dificultăți comportamentale, ci 
şi modul în care relațiile şi comportamentele problematice 
pot duce la intensificarea anumitor conflicte. 


Wachtel (1977, 2014) a descris tiparele de cercuri vicioase 
între stările intrapsihice şi interacțiunile cu alții, care ar 
putea menține psihopatologia. De exemplu, aşteptarea de a 
fi respins a unui individ depresiv, printr-un comportament 
evitant sau iritabil, i-ar face pe ceilalți să se retragă sau să 
devină furioşi fără să vrea. Identificarea şi întreruperea 
acestor cercuri vicioase sunt importante atât pentru 
uşurarea simptomelor şi conflictelor interne, cât şi pentru 


îmbunătăţirea relațiilor. Wachtel considera că, pentru 
atingerea acestor scopuri, era necesar să se intervină mai 
activ în tiparele de comportament ale pacienţilor. Pentru 
atingerea acestor obiective, terapeutii ar putea fi nevoiți să- 
şi consilieze pacienții cu privire la interacțiunile lor sociale 
sau să-i ajute să dobândească abilități sociale. 


Summers şi Barber (2010) consideră schimbarea 
comportamentală ca fiind o componentă importantă a PPP!. 
Intervenţiile inițiale ale acestei abordări sunt mai formale, 
implicând explorarea sentimentelor, fantasmelor şi 
amintirilor dureroase. Ele presupun lucrul ulterior la 
dezvoltarea unor perspective diferite asupra situațiilor 
problematice curente. Terapeutul şi pacientul folosesc apoi 
aceste noi perspective pentru a dezvolta reacții alternative la 
aceste circumstanțe, parțial prin utilizarea 
comportamentelor şi a abilităților sociale prezente în 
domenii ale vieții lor mai puţin afectate de conflicte. Aceste 
schimbări comportamentale au un impact considerabil 
asupra emoţiilor, conflictelor şi perceptiilor de sine. 
Terapeutul rămâne vigilent în ceea ce priveşte riscurile 
asupra relaţiei terapeutice menţionate anterior, printre care 
riscul de a fi implicat în lupte de putere, ascunderea 
transferului, infantilizarea pacientului sau „reproducerea 
situațiilor traumatice timpurii prin intermediul directivelor 
adresate pacientului” (p. 45). Însă, după părerea celor doi 
autori, beneficiul dezvoltării de noi tipuri de comportament 
depăşeşte adesea aceste riscuri, căci „noile comportamente 
sunt doar luate în considerare, nu impuse”(p. 45), în timp ce 
terapeutul monitorizează starea alianţei terapeutice. 
Summers şi Barber descriu un caz în care terapeutul şi 


1 Psihoterapie psihodinamică pragmatică (N. red.) 


pacientul au dezvoltat un set de „scenarii” pentru 
schimbarea unui tipar în care pacientul prelua prea multe 
din treburile casei de la soţia lui depresivă, ceea ce i-a 
permis să-şi exprime îngrijorarea, dar nu să-şi şi ofere 
imediat ajutorul. Cu toate acestea, nu au dezvoltat un cadru 
extins prin care problemele de comportament să fie abordate 
sistematic. 


În psihoterapia psihodinamică de scurtă durată (PDSD), 
concepută de Levenson (2010), terapeutul şi pacientul 
identifică problemele interpersonale recurente de inadaptare 
şi modul în care tensiunile interne (rezultate din aceste 
tipare şi afecte problematice) contribuie la aceste probleme, 
concept înrudit întrucâtva cu abordarea lui Wachtel (1977). 
Se folosesc diferite tehnici psihoterapeutice mai tipice, cum 
ar fi clarificarea, confruntarea şi interpretarea transferului, 
dar terapeutul se concentrează pe modul în care aceste 
tipare interactive problematice s-au dezvoltat din relațiile 
dintre sine şi alții şi ce anume le menține. Terapeutul scoate 
în evidenţă tiparele repetitive pe măsură ce apar în transfer, 
în relații trecute şi prezente, în reprezentări ale sinelui şi ale 
celuilalt (de exemplu, critica de sine). Pe măsură ce aceste 
procese interpersonale problematice sunt identificate, 
pacienţii încep să le recunoască atunci când apar în viața de 
zi cu zi. Pacienţii primesc „teme pentru acasă”, în care 
practică identificarea anumitor dinamici care apar în 
interacțiunile lor cu ceilalți. Această perspectivă nouă le 
oferă posibilitatea de a-şi analiza propria contribuţie la 
perpetuarea interacțiunilor disfunctionale şi pune accentul 
pe autoobservare. Odată ce pacienții pot recunoaşte tiparele 
disfunctionale şi le pot conecta cu stările emoţionale, se pot 
concentra pe modificarea lor. Această conştientizare sporită 


îi oferă pacientului capacitatea de a anticipa ocaziile în care 
să interacționeze diferit. 


Formularea relaţiilor interpersonale problematice recurente 
ajută la identificarea de noi comportamente, care 
diminuează tiparele şi părerile inadecvate despre propria 
persoană. În abordarea eforturilor de schimbare a 
comportamentului, terapeutul este conştient că pacienții 
evită comportamentul care declanşează anxietatea şi 
ruşinea. În abordarea acestor sentimente dureroase se pune 
accent pe învățarea experientiala, pregătind în acest mod 
terenul pentru apariția de noi tipuri de comportament. Se 
presupune că aceste modificări de comportament nu rămân 
fără urmări pozitive, permițând o trecere spre noi tipare şi o 
nouă experiență de sine şi de ceilalți. Astfel, pe măsură ce 
pacientul devine tot mai conştient de impactul diferitelor 
comportamente, apar o schimbare de concepție şi o trecere 
către noi modele relationale funcționale. Terapeutul poate 
da indicații, inclusiv teme pentru acasă, pentru a susține 
pacientul în cultivarea dezvoltării sale şi în afara şedinţelor 
de terapie. La fel ca în PPP, terapeutul care foloseşte 
indicații rămâne vigilent la riscul repunerii în scenă a unui 
tipar disfunctional. 


Deşi aceşti autori au făcut eforturi să obțină modificări ale 
comportamentului, abordările propuse de ei sunt ori 
incomplete (Wachtel; Summers şi Barber), ori foarte 
complicate (Levenson). Această carte va descrie un cadru 
larg pentru obținerea schimbării comportamentale, care 
abordează aceste limitări. 


Schimbarea comportamentală ca ajutor 
în realizarea obiectivelor psihanalitice 


Această lucrare sugerează că vizarea modificării 
comportamentale, în loc să perturbe procesul psihanalitic, 
adesea susține explorarea şi apariția insight-ului (Tabelul 1- 
2). Investigarea dificultăților comportamentale stimulează 
înțelegerea psihodinamică generală a pacientului. Are loc o 
explorare considerabilă, odată cu identificarea 
comportamentelor problematice şi a factorilor care împiedică 
schimbarea acestor comportamente. Vizarea modificării 
comportamentale oferă oportunitatea de a observa ce apare 
în mintea pacientului în ceea ce priveşte fantasmele, afectele 
şi conflictele atunci când se concep şi se pun în scenă 
aceste modificări. În acest mod devin accesibile informaţii 
intrapsihice suplimentare, care nu ar fi fost obținute dacă 
aceste eforturi nu ar fi fost depuse. Lucrul cu schimbarea 
comportamentală permite explorarea transferului care 
decurge din acest efort, cum ar fi nevoia de a face pe plac 
terapeutului sau de a-l sfida sau dorinţa ca terapeutul să 
aibă grijă de pacient. Oricare din aceste reacții 
transferentiale pot interfera cu modificarea 
comportamentului şi explorarea acestora oferă oportunitatea 
de a perlabora conflictele legate de asertivitate, furie şi 
dependenţă. În plus, aşa cum vom vedea în Capitolul 9 
(„Lucrul cu susținerea schimbării comportamentale şi cu 
reacția celorlalți”), modificările de comportament permit 
înfruntarea anumitor frici şi fantasme. De exemplu, 
comportamentul asertiv de succes îi poate ajuta pe pacienți 
să-şi reevalueze temerile că exprimarea directă a nevoilor 
sau sentimentelor lor va duce inevitabil la vătămarea sau 
perturbarea celorlalți. Astfel, aceste abordări de orientare 


psihanalitică se pot dovedi valoroase pentru atingerea unui 
scop care până acum nu s-a aflat în atenţia terapiilor 
exploratoare — respectiv modificarea comportamentului — si 
deci să extindă mijloacele prin care pacientul poate fi 
susținut în obținerea insight-ului, în uşurarea distresului şi 
în ameliorarea relațiilor. 


TABELUL 1-2. Încercări de schimbare a comportamentului, 
în conjunctie cu obiectivele psihanalitice 


Identificarea comportamentelor problematice şi, ca urmare, 


extinderea formulării psihodinamice Oferirea de informații 
despre dinamici Oferirea de informaţii suplimentare depre 
transfer Schimbarea şi diminuarea conflictelor intrapsihice 

Intelegerea factorilor psihodinamici 
care impiedica schimbarea 
comportamentului 


Psihanaliştii au identificat multi factori care generează 
comportamente problematice şi care interferează cu 
schimbarea comportamentală. Printre aceştia se regăsesc 
evenimente traumatice şi din perioada dezvoltării, conflicte 
intrapsihice, apărări, anumite reprezentări ale obiectului şi 
ale sinelui, dificultăți din sfera personalităţii şi perturbări 
ale abilităților de mentalizare?. Lucrul cu aceste elemente 
prin intermediul abordărilor psihanalitice ajută pacienţii să- 
şi dezvolte capacitatea de a-şi schimba comportamentul. Un 
tip de problemă comportamentală obişnuită, care va fi 
folosită ca exemplu în acest capitol, presupune inhibarea 
asertivitatii, prezentă în multe sindroame, printre care 
tulburarea anxioasă şi depresivă, dar şi în clusterul C al 
tulburărilor de personalitate (APA 2013; Busch et al. 2012, 
2016). Cu toate că asertivitatea poate acoperi o gamă largă 
de comportamente, o definiție funcțională utilă este 
„capacitatea cuiva de a-şi comunica direct şi adecvat 
propriile sentimente, credințe şi opinii unei alte persoane”. 


Acest capitol abordează o multitudine de factori 
psihodinamici care inhibă asertivitatea (Tabelul 2-1), deşi 
aceasta nu se vrea o listă exhaustivă, din moment ce la o 
problemă de comportament poate contribui un ansamblu 
larg de constelații dinamice. 


TABELUL 2-1. Factori care contribuie la problemele de 


comportament: lipsa de asertivitate, comportament vizat 


2 Mentalizarea reprezintă abilitatea de a înțelege propria stare mentală şi 
pe a altora, stare aflată la baza comportamentului vizibil. (N.t.) 


Factori de dezvoltare, cum ar fi experiența unor îngrijitori 
punitivi în copilărie, severi şi generatori de vinovăţie 
Experiente traumatice, inclusiv abandonul, pierderea, 
abuzul Reprezentările sinelui şi celorlalți, printre care 
percepţia sinelui ca fiind slab, inadecvat, iar a celorlalți ca 


fiind controlatori şi respingători Conflicte intrapsihice, 
incluzând sentimente de furie şi fantasme declanşatoare ale 
fricii de represalii distrugătoare Mecanisme de apărare, ca 
formațiunea reactionala şi agresivitatea pasivă Dificultăţi de 
personalitate, printre care Clusterul C al tulburărilor de 
personalitate Deficite ale abilităților de mentalizare 


Diverse elemente relevante pentru viața mentală a unui 
anumit pacient, pentru simptomele şi dificultăţile lui de 
comportament sunt organizate sub forma a ceea ce se 
cheamă formulare psihodinamică (Perry et al. 1987), care 
specifică şi integrează aceşti factori. Formularea, care se 
dezvoltă în cursul tratamentului, generează un cadru pentru 
utilizarea tehnicilor psihodinamice (vezi Capitolul 4, 
„Utilizarea tehnicilor psihodinamice în abordarea schimbării 
comportamentale”) în scopul abordării simptomelor şi 
schimbării comportamentale. 


Factori de dezvoltare şi experienţe 
traumatice 


Factorii de dezvoltare, adică experienţele cu îngrijitorii din 
copilărie, de obicei joacă un rol în dificultăţile legate de 
asertivitate; într-adevăr, multi pacienţi cu tulburări asociate 


cu lipsa de asertivitate au avut în copilărie îngrijitori 
punitivi, reținuți în manifestări sau care îi făceau să se 
simtă vinovați atunci când ei încercau să se afirme (Busch şi 
alții 2012). Indivizii internalizează astfel de experiențe 
problematice de dezvoltare sub formă de fantasme sau 
modele intrapsihice în care anticipează o reacție critică sau 
de respingere din partea celorlalți. Evenimentele traumatice 
ca abandonul, pierderea, separarea sau abuzul pot cauza 
un ataşament nesecurizant fata de îngrijitori, contribuind 
astfel la apariția unor frici legate de asertivitate, pentru că 
individul anticipează că relaţiile pot fi amenințate sau rupte 
cu uşurinţă (Allen 2013; Fonagy et al. 1996). Aceste 
evenimente problematice pot duce la internalizarea unor 
reprezentări de obiect şi de sine care includ o percepţie a 
sinelui ca slab, inadecvat şi temător şi o perspectivă asupra 
celorlalți ca rejectanti sau atacatori. De exemplu, un pacient 
cu un tată tiran avea fantasme recurente în care orice efort 
de a se afirma producea furia autorității masculine, care 
reacționa prin umilirea lui şi prin a-i arăta „cine e şeful”. 
Unii cred că asertivitatea îi va răni pe ceilalți, pe care îi 
privesc ca fiind slabi şi fragili. 


Conflictele intrapsihice 


De asemenea, pacienţii cu probleme de asertivitate au 
tendința să se lupte cu anumite conflicte intrapsihice, cu 
trăiri şi fantasme amestecate şi contradictorii şi cu 
interdicții introiectate despre ele (Busch et al. 2012). Deşi 
astfel de fantasme rămân in mod normal în afara conştiinţei, 
provoacă anxietate şi vinovăţie; există un efort inconştient 
de a deturna emergenta conştientă a unei dorințe sau a 


unui impuls, prin mecanisme de apărare (vezi subsectiunea 
următoare). Principalele conflicte legate de asertivitate sunt 
adesea conectate cu sentimente şi impulsuri de furie, legate 
inconştient de aceasta, cu frica de a-i răni pe alții sau de a 
provoca respingerea ori contraatacul, declanşând vinovăţie 
şi anxietate. De exemplu, pacientul la care ne-am referit mai 
devreme simțea furie fata de figurile autoritare, din cauză ca 
fusese tiranizat de tatăl lui. Această furie a trebuit 
reprimată, pentru că nu era tolerată. A devenit evident că 
acest pacient confunda asertivitatea cu propriile dorințe de 
a-i tiraniza şi de a-i controla pe ceilalți, provocându-şi 
vinovăție şi inhibând orice exprimare directă a dorințelor 
sale. Lipsa de asertivitate, la fel ca alte comportamente 
autodistructive, poate îndeplini şi o funcţie inconştientă 
autopunitivă, ca reacție la vinovăția de bază, adesea 
provocată de conflictele intrapsihice (Markson 1993). O 
abordare psihanalitică tradițională de conştientizare a 
acestor dinamici poate ajuta la uşurarea acestor tendințe 
autodistructive, dar dezvoltarea unor comportamente 
alternative asertive va sprijini adesea acest proces. 


Mecanisme de apărare 


Mecanismele de apărare, modalități tipice prin care pacienții 
încearcă să gestioneze atât fantasmele inconştiente 
amenințătoare sau afectele dureroase, cât şi percepțiile 
despre ei şi ceilalți, care pot contribui la lipsa asertivitatii, 
includ formațiunile reactionale şi agresivitatea pasivă (Bloch 
şi alţii 1993; Busch şi alții 1995, 2012). În formațiunea 
reactionala, persoanele trăiesc şi exprimă conştient un 
sentiment contrar unei emoții reprimate. De exemplu, 


manifestă şi mai multe sentimente sau comportamente 
pozitive fata de cei pe care sunt de fapt furioşi în sinea lor. 
În comportamentul pasiv-agresiv, frustrările sunt exprimate 
în forme indirecte, cum ar fi întârzierea sau neimplicarea. 
Aceste apărări încearcă inconştient să moduleze 
sentimentele şi fantasmele înspăimântătoare şi marcate de 
conflict, dar blochează accesul la frustrări şi directa lor 
exprimare. 


Dificultăţi de personalitate 


Aşa cum s-a menționat mai sus, lipsa de asertivitate este 
adesea prezentă în Clusterul C al tulburărilor de 
personalitate, care le includ pe cele dependente, evitante şi 
obsesiv-compulsive (APA 2013). Pacienţii care suferă de 
aceste tulburări pot demonstra un nivel crescut al 
dependenţei, al fricilor de separare, al timiditatii, al 
sensibilităţii la dezaprobare, al evitării, perfectionismului si 
supraconştientizării. Aceştia au adesea dificultăți în 
tolerarea anumitor fantasme şi sentimente de furie şi se 
luptă cu fricile de separare şi autonomie, care interferează 
cu asertivitatea. Aceşti factori de personalitate ar trebui 
abordati în paralel cu alti factori psihodinamici care 
contribuie la problemele de comportament. 


Deficitul de mentalizare 


Pacienţii lipsiți de asertivitate se luptă adesea cu deficitul de 
mentalizare, respectiv capacitatea de a concepe şi de a 
interpreta tipare şi comportamente ale propriei persoane şi 
ale altora, în termeni de stări mentale (Busch 2008; Fonagy 
şi Target 1997). Un instrument de evaluare care a fost 
dezvoltat în scopul evaluării acestei capacități este 
funcționarea reflexivă (reflective functioning - RF) (Fonagy 
2008), despre care s-a constatat că este asociată într-o 
măsură semnificativă cu diverse aspecte ale sănătăţii 
mentale. De exemplu, un nivel înalt de RF prezent la părinți 
este asociat cu o mai bună sănătate mentală a copiilor lor. 
(Steele şi Steele 2008), iar indivizii cu niveluri mai înalte de 
RF care au trăit o formă de abuz sunt mai puţin predispuşi 
la a dezvolta tulburarea de personalitate de tip borderline 
(Fonagy şi alții 1996). Cel mai probabil, mentalizarea e 
întreruptă în contextul relaţiilor de ataşament intens, care 
pot afecta capacitatea de a comunica nevoi şi dorințe. Pe 
lângă capacitatea de a se observa pe sine, înțelegerea 
gândurilor, sentimentelor şi rationamentelor altora este 
relevantă pentru modificarea comportamentului. Multe 
probleme de comportament apar în urma interpretării 
greşite a comportamentului altora sau anticipării anumitor 
comportamente. O mai bună înţelegere a motivatiilor şi a 
modului în care comunică ceilalți poate contribui la 
schimbarea comportamentului. De exemplu, doamna B., al 
cărei caz este discutat mai jos, se temea de represalii din 
partea mamei sale atunci când intenționa să-şi exprime 
dorințele, dar s-a simțit mai putin amenințată atunci când a 
înțeles că şi mama ei se lupta cu sentimentul de a fi presată 
de alții. 


Următoarea vignetă descrie identificarea factorilor care 
contribuie la lipsa de asertivitate şi sintetizează o formulare 


psihodinamică, contribuind la dezvoltarea unor abordări 
destinate ameliorării acestor factori şi alegerii unor 
comportamente mai asertive. 


Exemplu de caz 


Domnişoara B., o absolventă de facultate în vârstă de 25 de 
ani, avea dificultăţi în a fi asertivă în diverse contexte şi se 
temea că dacă insistă să obţină ce-şi doreşte i-ar supăra 
foarte rău pe ceilalți. În contextul planificării propriei nunți, 
a întâmpinat dificultăţi în a-şi impune propriile nevoi şi 
dorințe privind diferite aspecte ale ceremoniei. In special 
mama şi mătuşa din partea mamei o presau în legătură cu 
anumite lucruri pe care şi le doreau ele, iar ea se simțea 
obligată să cedeze, la fel ca în alte ocazii similare. Primul 
subiect adus în discuţie a fost locul ceremoniei, iar ea le-a 
acceptat dorința ca această ceremonie să se desfăşoare într- 
o biserică, deşi ar fi preferat un loc nereligios. Matusa ei 
suporta mare parte din costuri, accentuându-i în acest fel 
vinovăția generată de impunerea propriilor dorințe şi 
presiunea de a ceda la cererile celor două. 


Analizând aceste presiuni, a devenit evident că preocupările 
ei erau conectate din punct de vedere emotional şi al 
dezvoltării la atenția pe care o acordau părinții ei 
aparentelor şi performanţei, adesea având ca rezultat 
eliminarea empatiei din relația cu copiii lor. Mama ei o presa 
să slăbească, cu toate că pacienta nu era supraponderală, 
iar tatăl ei îi obliga, pe ea si pe fratele ei, să obțină rezultate 
academice foarte bune. Părinţii ei considerau important ca 


în ochii comunităţii viata lor de familie să pară că merge 
foarte bine, asta în ciuda instalării unor considerabile 
dificultăți financiare, care le afectau stilul de viata. Aceste 
dificultăți au dus la mutarea dintr-o casă destul de mare 
într-un mic apartament, când ea avea 14 ani, unde ea şi 
fratele ei mai mic au fost nevoiți să împartă temporar o 
cameră. Când pacienta li s-a plâns părinților despre această 
situație, ei s-au înfuriat şi au acuzat-o de egoism, aşa cum 
reactionau de fiecare data când ea îşi exprima frustrările. A 
dezvoltat un obicei de a-şi minimaliza propriile griji, cedând 
în fata tăcerii familiei ei fata de ceilalţi, reacţiilor de furie ale 
părinţilor fata de ea şi propriei jene provocate de aceste 
dificultăţi. Se simțea vinovată şi dădea vina pe propria 
persoană, pentru că „făcea atâta caz de situațiile din viata 
ei, când altora le mergea mult mai rău”. Relaţia părinţilor a 
devenit tot mai conflictuală. Au divorțat când ea avea 16 
ani. 


Dezvoltând o abordare psihodinamică, terapeutul şi 
pacienta au identificat mai multi factori care contribuiau la 
lipsa ei de asertivitate, printre care stresori semnificativi de 
dezvoltare în legătură cu presiunile făcute asupra modului 
în care arăta şi asupra performanţei academice, o lungă 
perioadă în care fusese criticată că „se plânge” şi o nevoie 
ruşinoasă de a păstra tăcerea despre problemele familiei. În 
acest context, dacă dădea curs nevoilor sale, se considera 
„rea” şi „veşnic nemulțumită”. Conflictele sale intrapsihice 
se construiau în jurul unor fantasme despre exprimarea 
supărării şi furiei, care îi declanşau sentimente de vinovăţie 
şi anxietate provocate de un potenţial impact negativ asupra 
celorlalți. Furia la adresa părinților ei, considerată 
inacceptabilă, a început să fie îndreptată împotriva propriei 
persoane şi era exprimată prin autopedepsire şi autoinjosire. 


Această dinamică, înrudită cu depresia3,îi împiedica 
manifestarea asertivitatii şi exprimarea nevoilor, în timp ce îi 
amplifica sentimentele de inadecvare: nu considera că 
merita atenţia celorlalți. 


Printre mecanismele ei tipice de apărare se numărau atât 
negarea dorințelor, a nevoilor si a furiei, cât şi formațiunea 
reactionala, manifestată prin grija fata de cei pe care era 
furioasă în interiorul ei. În plus, abilităţile ei de mentalizare 
erau perturbate, căci nu putea înțelege ce anume provoca 
comportamentul controlator al celorlalți. Obiectivele terapiei 
vizau sprijinirea pacientei în a decide şi a exprima ce anume 
dorea, fără a simţi vinovăţie intensă şi frica de a nu-i răni pe 
ceilalți. Terapeutul a abordat aceşti factori şi a folosit 
tehnica formulării+ ca să propună modalități alternative în 
care ea le-ar putea răspunde mamei şi mătuşii. 


Dra B.: Mama şi mătuşa nu sunt rău intenționate, dar au 
sugerat să angajăm o trupă de jazz. Eu nu-mi doresc asta, 
iar prietenilor mei sigur n-o să le placă. Am refuzat, dar ele 
insistă. 


3 Vezi Busch şi alții 2016. 


4 Formularea este o tehnică ce vizează explicarea dificultăților unui 
pacient în contextul relaţiilor sale, al mediului social, al anumitor 
evenimente din viata şi al sensului pe care persoana li le-a atribuit. E ca 
o poveste personală, pe care psihologul o rescrie împreună cu pacientul. 
(N.t.) 


Terapeutul: Păi, având în vedere că este nunta ta, de ce 
simți nevoia să accepti trupa impusă de ele? 


Dra B.: Probabil pentru că mătuşa mea plăteşte şi nu vreau 
s-o dezamăgesc nici pe ea, nici pe mama. Sunt atât de 
insistente! 


T.: Cred că e important pentru lucrul nostru în terapie să 
analizăm o luare de poziție din partea ta. Se pare că a ceda, 
în acest caz, este o reacție tipică pentru tiparul în care tu 
crezi că trebuie să renunti la nevoile tale în favoarea 
celorlalți. Însă, dacă faci asta, sfârşeşti prin a simţi că ai 
pierdut o parte din tine şi devii frustrată şi deprimată. 


Dra B.: Am observat că am început să nu mă mai implic. 
Incep să mă simt de parcă nici n-ar fi nunta mea. Aş vrea să 
am putere să depăşesc blocajul ăsta, dar nu sunt sigură că 
pot. 


T.: O parte din reacția ta în astfel de situaţii constă în 
neputinţă şi vinovăţie. Acestea datează de pe vremea cand 
familia ta a întâmpinat probleme financiare şi te-a rugat să 
nu spui nimănui. Atunci te-ai simţit singură, ruşinată şi 
neputincioasă şi cred că şi profund resentimentară pe 
dinăuntru, însă lucrurile se pot schimba acum. 


Dra B.: Mă simt foarte asemănător cu felul în care mă 
simțeam atunci. Chiar cred că avem de lucrat la asta. Pe de 
o parte, mă simt uşurată să aud asta, dar, pe de alta, mă 
simt vinovată şi speriată. 


T.: Ce anume te sperie? 


Dra B.: Ştiu că, dacă mă opun acestui plan, mama se va 
supăra. Şi se va stresa în legătură cu modul în care va 
reacționa sora ei. 


T.: Se pare ca te temi foarte tare să n-o ranesti. 


Dra B.: Asa cred. 


Formularea psihodinamica i-a ajutat si pe terapeut, si pe 
pacienta in identificarea dificultatii ei de a pune limite 
mamei si mătuşii ei. În plus, sugerarea unui potential 
comportament pacientei a precipitat dezvoltarea formulării 
şi înțelegerea pacientei: îngrijorarea pacientei legată de 
fragilitatea mamei sale nu mai fusese manifestată până 
atunci. 


Fantasmele şi conflictele intrapsihice care presupuneau 
frica şi vinovăția de a le face rău altora dacă-şi exprima 
îngrijorările sau dorinţele au apărut şi în relația cu 
logodnicul ei, Jim, când terapeutul a abordat frustrările 
cauzate de el: 


Dra B.: Sunt iritată că Jim nu mă susține mai mult în 
disputele cu mama. De fapt, şi părinţii lui insistă apropo de 
anumite aspecte ale nunții şi mă bat pe mine la cap. Dar eu 


nu vreau să-l supăr pe Jim discutându-le cu el, pentru că e 
aşa de entuziasmat. Se aşteaptă ca nunta să fie de poveste. 


T.: Cum crezi că l-ai pune în dificultate dacă i-ai cere să te 
susțină mai mult? 


Dra B.: Dacă tot ce fac este să mă plâng, cred c-o să distrug 
tot. 


T.: Ei bine, eu nu cred că eşti în pericol să te plângi tot 
timpul. Pare mai curând să fie tendința ta de a te critica 
atunci când intri în contact cu propriile dorințe şi cu modul 
în care ti s-a spus mereu că eşti o ,plangareata”. 


Dra B.: Adevărul e că sunt foarte dezamăgită că nu se 
confruntă măcar cu familia lui, mai ales acum, când sunt 
atât de stresată de mama şi mătuşa mea. 


T.: Cred că acest conflict în ce priveşte discuția cu Jim 
reprezintă aceeaşi frică despre care am vorbit deja, care 
apare când ai de-a face cu mama şi cu mătuşa ta. Tu 
consideri că furia şi nevoile tale sunt inacceptabile sau că-i 
rănesc pe ceilalți şi că nu e corect fata de ei să le exprimi. 


Dra B.: Chiar cred că i-aş strica fericirea. 


T.: Asta are legătură cu ce spuneam. În loc să te gândeşti la 
cum ţi-ai discuta trăirile cu el si cum ti-ar răspunde, tu te 
concentrezi pe cum l-ai putea răni vorbindu-i. La fel cum 


consideri că, dacă iti impui dorințele despre nunta ta, le 
superi pe mama şi pe mătuşa ta. Este modul în care te-ai 
simţit alături de părinţii tăi, crescând. De fapt, în trecut, 
când discutai diverse probleme cu Jim, el era receptiv. Ideea 
că tu i-ai putea distruge fericirea pare un tip de gândire 
catastrofală. 


Dra B.: Cred că ai dreptate. Ăsta e unul dintre motivele 
pentru care mă bucur că mă mărit cu el. Probabil c-ar 
trebui să discutăm mai mult depre problemele legate de 
nuntă, iar el ar trebui să vorbească cu părinții lui. Dar poate 
că e vina mea. Ar fi trebuit să trasez limite clare încă de la 
început, despre cum doream să fie nunta. 


T.: Dar aici iarăşi te invinovatesti, de data asta pentru că 
alții sunt intruzivi sau au pretenții prea mari. lar această 
furie se întoarce împotriva propriei tale persoane. 


Dra B.: Aşa este. Nu e vina mea că părinții lui au început să 
aibă tot felul de pretenţii. Mă simt mai bine pe tema asta şi 
vreau să vorbesc cu el. 


Aşa cum s-a menționat mai sus, domnişoara B. se lupta şi 
cu o perturbare a capacităților sale de mentalizare. De 
exemplu, se concentra pe a descoperi ce greşeală a ei a 
făcut-o pe mama ei s-o atace, dar nu se simțea în siguranță 
dacă încerca să reflecteze la modul în care gândea mama ei. 
Cu toate acestea, era capabilă să se gândească la ce simțeau 
ceilalți, atunci când relaţiile respective sau circumstanțele 
erau mai putin stresante. Aşa cum reiese din dialogul de 


mai jos, analiza emoţiilor şi trăirilor mamei sale s-a dovedit 
foarte utilă pentru abordarea dificultăților sale legate de 
asertivitate. O deranjau insistențele mamei sale de a se 
întâlni cu tatăl vitreg şi cu copiii acestuia. 


Dra B.: Tot nu pricep de ce trebuie să ne întâlnim cu familia 
mea vitregă! Nu suntem chiar aşa de apropiați. Nu am nimic 
cu tatăl meu vitreg, dar îl consider insistent şi controlator. 
Nu mă simt bine în compania lor. Cu toate astea, mama 
insistă să ne întâlnim. Tocmai i-am întâlnit de Ziua 
Recunostintei. Acum vrea să petrecem cu ei şi ziua de 
Crăciun! 


T.: Ai discutat despre asta cu ea? 


Dra B.: Am încercat să spun câte ceva, dar cred că doar o să 
înrăutățească lucrurile. Şi mai cred că s-ar putea ca el s-o 
preseze. 


T.: Spune-mi mai multe despre asta. 


Dra B.: Păi pare insistent. lar ea spune că n-are încotro, că 
nu vrea să-l rănească nici pe el, nici pe familia lui. Şi apoi 
încep să mă simt vinovată şi să mă gândesc că nu e cine ştie 
ce efort să ne vedem cu ei. 


T.: Ar fi câteva aspecte legate de acceptarea imediată a 
acestei vizite, fără a sta pe gânduri. Tu de fapt nu vrei să-i 
vizitezi de sărbători şi faptul că tii asta pentru tine iti 


întreține frustrarea şi nefericirea. Şi nici nu consideri că ai 
prea multe de spus în problema asta. Propriile tale dorințe 
nu sunt luate în calcul. Iar noi ştim că asta te supără. Alte 
mame ar înțelege că e un lucru dificil să amesteci familiile şi 
şi-ar întreba fiica dacă vrea să-i mai întâlnească şi ar căuta 
compromisuri pentru a împăca diversele activități. Dar 
mama ta nu procedează aşa. 


Dra B.: Da, sunt conştientă de asta, dar în cele din urmă 
simt că-mi fac mama să sufere şi că mă comport ca un copil 
rasfatat. 


T.: Trebuie să-ți reamintesc că asta e o poveste veche. Tu 
ajungi mereu să crezi că eşti personajul negativ. Ai crezut 
mereu că nevoile tale au creat o problemă şi tu erai „rea” 
pentru că le simteai şi le exprimai. Prin urmare, ai ajuns să 
le tii pentru tine. Însă, în cele din urmă, tu devii deprimata 
şi frustrată pentru că accepti lucruri pe care nu le doreşti. 


Dra B.: Da, dar nu e nimic în neregulă cu tatăl meu vitreg. 
O iubeşte pe mama. Insă pare să vrea să controleze el tot. 
Vrea să ia numai el deciziile. 


T.: Ei bine, consider că asta e o problemă. Şi, desigur, nu e 
un om rău, în sensul că nu e rău cu tine. Însă faptul că lui 
nu-i pasă de dorinţele tale apropo de aceste vizite e o 
problemă. 


Dra B.: Păi, uite, mama voia să-i invite la petrecerea de ziua 
mea! M-am înfuriat, dar n-am vrut să ne certăm. Aşa că am 


refuzat amabil, dar m-am simţit vinovată, iar ea pare 
îngrijorată. 


T.: Cred că asta ne arată un alt aspect al dinamicii dintre ei 
şi care se întâmpla mereu şi cu părinții tăi. Tu nu te simți 
vinovată doar pentru că ai impresia că nevoile tale sunt rele 
sau că le provoacă altora neplăceri, ci şi pentru că eşti 
furioasă. Asta nu prea e în regulă. Până la urmă, tu iti 
manifeşti furia fata de tine insati criticandu-te. 


Dra B.: E adevărat că mă simt vinovată imediat ce mă 
înfurii. Dar ştiu că, înainte, când îmi exprimam furia, mama 
se supăra foarte tare, iar în acest fel nu ajungem nicăieri. 
Însă acum constat că şi asupra ei se fac presiuni. l-am spus 
că pare foarte preocupată de ce gândeşte el. N-a răspuns 
prea multe, dar a părut o discuție mai eficientă decât 
anterioarele. 


T.: Cred că e foarte util că ţi-ai dat seama de ce gândeşte 
mama ta. Poate că nu te crede neapărat „rea”, ci mai curând 
se luptă cu propriile ei trăiri. Se simte amenințată. 


Dra B.: Bine zis. Nu m-am gândit niciodată la asta. 


Folosindu-şi capacitatea de mentalizare, ea a conştientizat 
tot mai mult presiunea interioară a mamei sale de a-i face 
pe plac tatălui vitreg, fapt ce a ajutat-o să înțeleagă de ce 
mama ei o ataca. Această conştientizare contrasta cu 
părerea ei că se purta într-o manieră care rănea. Din 
această perspectivă, problemele ei de asertivitate proveneau 


în parte mai curând din presiunea resimțită de mama ei 
decât din dorința pacientei de a pune limite sau de a-şi 
împlini nevoile. Această informatie a ajutat la diminuarea 
furiei ei şi la creşterea empatiei fata de mamă, căci acum 
putea înțelege că mama ei se confrunta cu propriile ei 
sensibilitate şi anxietate, în care ea fusese implicată 
indirect. Această înțelegere superioară a propriei sale furii şi 
a dificultăților mamei sale a ajutat-o să-şi uşureze vina. 


Utilizarea crescută a mentalizării permite luarea în calcul a 
altor căi de abordare a mamei în legătură cu problemele 
pacientei. De obicei, când pacienta reusea să-şi afirme 
opinia, îşi exprima direct frustrarea, spunându-i mamei că 
nu pricepe de ce trebuie să se întâlnească atât de des, iar 
mama ei se infuria. Folosind informaţia despre reacțiile 
mamei, terapeutul i-a sugerat o reformulare care îi exprima 
regretul că mama se simțea atât de presată să facă totul pe 
placul tatălui vitreg şi al familiei lui. „Eşti atât de 
preocupată din această cauză! Oare asta te face să mă 
împingi să mă văd cu ei?” Abordată în acest mod, mama ar 
putea avea o discuţie despre grijile ei, iar pacienta i-ar putea 
uşura mamei anxietatea, pentru ca, în acest fel, să reducă şi 
presiunea asupra propriei persoane. Sau mama ei ar putea 
să nu fie dispusă la o astfel de discuţie, caz în care pacienta 
ar fi nevoită să-şi limiteze expunerea la impactul advers al 
mamei. În unele cazuri, un pacient ar putea dori să sugereze 
celuilalt să ia în calcul începerea unei terapii pentru a scăpa 
de stres. Terapeutul şi domnişoara B. au decis ca ea să se 
oprească scurt în vacanţă la familia tatălui vitreg, propunere 
care a fost acceptată de mama ei. 


După ce domnisoara B. a avut succes cu propunerea ei 
legată de scurta vizită la tatăl vitreg, lucrurile au mers mai 
bine. Cu toate astea, această turnură pozitivă a generat în 
continuare vinovăţie şi o oportunitate suplimentară de a 
lucra asupra conflictelor şi inhibitiilor ei. 


Dra B.: Până la urmă n-a fost aşa de rău cum am crezut. lar 
apoi m-am simţit vinovată că m-am plâns atâta. 


T.: Ce vrei să spui cu asta? 


Dra B.: Că am exprimat prea multă frustrare în legătură cu 
întâlnirea şi cu faptul că nu-mi place tatăl meu vitreg. 


T.: Faţă de mama ta? 


Dra B.: Nu, fata de Jim. Dar tot simt că nu e în ordine. 
După o vreme, mama m-a întrebat cum a mers şi parcă se 
aştepta să-i răspund că a fost minunat. I-am spus doar că a 
fost în ordine. 


T.: Ştii, e interesant. Eu ştiu că tu eşti capabilă să-ți exprimi 
frustrarea fata de alții şi să glumesti în tot felul de situații. 
Aşadar, uneori ti se pare uşor să-ţi exprimi nevoile. Însă, 
când vine vorba de mama ta, e foarte dificil. Adesea te simţi 
vinovată când trebuie să-ți exprimi îngrijorările, chiar şi în 
acest caz, când mama ta le-a acceptat. 


Dra B.: Da, aşa este. Dar tot mai cred că de fapt nu era 
mulțumită. 


Aici, terapeutul se referă la o dinamică relevantă, în care 
problemele comportamentale variază în funcție de context si 
se pot amplifica în relaţiile de ataşament strâns. 
Sentimentele intense implicate în aceste relații amplifică 
conflictele intrapsihice şi perturbă capacităţile de 
mentalizare. Terapeutul îşi poate ajuta pacienții să-şi 
identifice abilităţile în circumstanțe mai putin înfricoşătoare 
şi apoi să descrie cum au fost acestea perturbate sau în ce 
mod nu le sunt accesibile în anumite situații cu prieteni sau 
membri ai familiei. Pacienţii pot utiliza aceste informații ca 
parte a unui cadru de analizare a comportamentelor 
problematice din relațiile apropiate. In plus, terapeutii pot 
identifica circumstanţele care provoacă conflicte mai 
serioase şi dificultăți comportamentale într-o anumită relație 
de ataşament. În cazul domnişoarei B., contrastul s-a putut 
evidenția şi în relaţia ei cu logodnicul, fata de care îi era mai 
uşor să-şi exprime neînțelegerile şi cu care se simțea mai 
putin limitată decât în alte contexte, aşa cum reiese din 
exemplul de mai sus. 


În analizarea surselor comportamentului problematic, 
psihoterapia psihodinamică poate identifica mai multi 
factori care contribuie la persistenta acestor dificultăți, 
printre care factori care au intervenit în dezvoltare, 
evenimente traumatice, conflicte intrapsihice, apărări şi 
reprezentări de obiect şi de sine. O formulare psihodinamică 
ce identifică aceşti factori oferă un cadru pentru a determina 
şi implementa comportamente alternative, folosind tehnicile 
descrise în capitolele următoare. Schimbările 


comportamentale vor repozitiona tiparele conflictelor şi 
apărărilor pacienţilor. Astfel, în loc să fie antagoniste, 
abordarea schimbărilor comportamentale şi identificarea 
factorilor psihodinamici contributivi vor conlucra în 
abordarea simptomelor şi a problemelor de comportament 
ale pacienților. 

Identificarea si gestionarea riscurilor in 
abordarea schimbarii comportamentale 


Desi aceasta carte subliniaza valoarea abordarii modificarii 
comportamentului in contextul psihoterapiei psihodinamice, 
psihanalistii au identificat anumite probleme in aceste 
abordări, la care clinicianul ar trebui sa rămână vigilent. 
Psihanalistii mai curând au evitat astfel de abordări, în loc 
să recunoască faptul că o monitorizare potrivită a acestor 


factori poate ajuta la eliminarea problemelor pe care ei le-ar 
putea genera. Aceste dificultăți ar trebui luate în calcul în 
orice terapie care abordează modificarea comportamentului. 
Printre acestea se numără impactul negativ potenţial asupra 
relaţiei terapeutice, complicaţii în sugerarea anumitor 
comportamente şi factorii de contratransfer (Tabelul 3-1). 
Acest capitol descrie abordări care ar putea limita posibilele 
repercusiuni, inclusiv anticiparea şi abordarea reacțiilor 
transferentiale şi stabilirea unei poziții de colaborare 
(Tabelul 3-2). 


TABELUL 3-1. Potentiale probleme în vizarea schimbării 
comportamentale 


Impactul negativ asupra relației terapeutice Dependenţa de 
terapeut şi nevoia de a-i face pe plac Lupta cu terapeutul 


Reacţia rebelă față de terapeut Perspectiva exclusivă a 
pacientului Factorii contratransferentiali Conflictele 
intrapsihice ale terapeutului Frustrarea provocată de 
dificultăţile pacientului în a face schimbări Rolul paternalist 
adoptat de terapeut 


Impactul advers asupra relaţiei 
terapeutice 


Dependenţa de terapeut 


Aşa cum s-a menţionat în Capitolul 1 („Înțelegerea 
schimbării comportamentale în tratamentele psihanalitice”), 
psihanaliştii au descoperit că lucrul cu modificarea 
comportamentală poate provoca anumite tipare 
problematice în relația terapeutică. Pacienţii, conştienţi de 
faptul că terapeutul îi încurajează să-şi modifice acțiunile, 
pot dezvolta o nevoie de a-i face pe plac terapeutului 
încercând să aplice tot felul de schimbări, care însă 
generează sentimente de inadecvare dacă aceştia nu 
reuşesc. Pacienţii pot deveni dependenți de tratament, 
ajungând să creadă că au nevoie de terapeut ca să le spună 
ce trebuie să facă în viata. La rândul lor, terapeutii pot fi 
tentaţi să preia rolul de părinte al pacienţilor, îngreunându- 
le şi mai mult luarea de decizii. În plus, pacienţii se pot 
simți presati să se supună sugestiilor terapeutului şi sa se 
considere „pacienţi răi” dacă nu se conformează sau dacă 
nu îndeplinesc sarcina la care lucrează în terapie. Pacienţii 
pot reacționa sfidător sau pasiv-agresiv dacă nu vor să 
urmeze sugestia terapeutului sau dacă comportamentul 
spre care se tinde îi face să simtă disconfort sau îi 
înfricoşează. Recomandările comportamentale pot provoca 
nevoia de revoltă pacienţilor predispusi la aceasta din 
diverse motive, printre care şi dificultăţile cu autoritatea. 


În practică, intervenţiile asupra comportamentului nu duc 
neapărat la astfel de tipare problematice de relationare. De 
exemplu, în studiile despre tratamentele cognitiv- 
comportamentale, s-a constatat că, în loc să devină 
dependenți de terapeut, pacienţii devin de obicei mai 
capabili, iar o parte din simptome dispar (Thoma et al.2015). 
Totuşi, aceste studii rareori monitorizează aspectele legate 
de strădania pacienţilor de a întruni aşteptările 


tratamentului sau presiunea simțită de aceştia de a-i face pe 
plac terapeutului. 


TABELUL 3-2. Gestionarea riscurilor în vizarea schimbărilor 
comportamentale 


Lucrul cu transferul Conştientizarea faptului că terapeutul 
cunoaşte doar perspectiva pacientului Atenţia la reacțiile 
contratransferentiale Stabilirea unei abordări colaborative 


În măsura în care relația terapeutică este afectată de 
obiectivul modificării comportamentale, psihoterapia 
psihodinamică furnizează metode pentru abordarea acestor 
probleme. Terapeutul poate sublinia faptul că pacientul va 
manifesta o diversitate de reacţii la sugestiile legate de 
comportament, inclusiv sentimente şi dorințe care-l implică 
pe terapeut, unele destabilizante. Explorarea acestor 
sentimente în contextul transferului poate ajuta la 
rezolvarea acestor reacții potențial problematice. Terapeutul 
va fi atent la reacții precum speranța pacientului ca 
terapeutul să ia hotărâri în locul lui, dorința pacientului de 
a-l mulțumi pe terapeut sau nevoia pacientului de a se 
revolta împotriva sugestiilor. Terapeutul trebuie să 
recunoască faptul că nu are cum să ştie exact cum e mai 
bine ca pacientul să acţioneze în viata lui şi că modificarea 
comportamentului este o sarcină complexă. O astfel de 
abordare poate ajuta la reducerea riscului ca pacientul să se 
simtă presat sau obligat de terapeut să facă schimbări. 


În următorul exemplu de caz, solicitarea de sfaturi exacte de 
către pacient derivă partial din cauza unei dependențe 
conflictuale fata de autorităţi şi a furiei împotriva acestora 


(Busch şi Milrod 2015). Cu toate că terapeutul a făcut 
recomandări specifice în ce priveşte comportamentul, a 
analizat şi modul în care imaginea pacientului despre sine 
ca fiind incapabil avea un rol defensiv. 


Exemplu de caz 


Domnul C., un tehnician pentru calculatoare, în vârstă de 
23 de ani, acuza simptome ale atacului de panică, ale 
anxietatii de separare şi ale depresiei şi nu a răspuns la 
diferitele încercări de medicatie antidepresivă şi tipuri de 
psihoterapie. Se străduia să-şi vada de viata, spunând 
uneori că se simte învăluit ca într-o ,ceata” dezorientat şi 
deconectat. Relata că se simțea furios din cauza criticii 
permanente din partea sefei lui şi pretențiilor iubitei sale, 
care aştepta să-i răspundă instantaneu la cererile de ajutor. 
El se simțea însă incapabil să contracareze aceste atacuri si 
cereri, temându-se că exprimarea furiei ar duce la pierderea 
acestor relații, ceea ce îi exacerba frica de separare. Le 
percepea pe cele două femei ca fiind fragile şi se temea că 
furia lui le-ar fi putut răni. Aceste relații se asemănau cu 
cea pe care o avea cu mama lui, pe care o descria ca 
punitivă şi atât de critică, încât devenea abuzivă. Şi de 
această dată, se lupta cu teama că furia lui ar provoca 
respingerea mamei sau că furia lui ar putea s-o rănească. 
Tatăl lui era detaşat şi de el, şi de conflictele din familie şi 
nu-i oferea sprijin. Este de remarcat că, în timpul 
tratamentelor anterioare, evitase să-şi informeze terapeutii 
că nu se simțea ajutat, pentru că nu dorea să-i supere. 


În analiză, domnul C. a explicat cum iritarea provocată de 
şefa lui şi de iubită creştea treptat atunci când se simțea 
criticat şi apoi se schimba brusc în sentimente de tristețe şi 
de inadecvare sau în starea de ,ceata”. Părea, deci, că-şi 
bloca inconştient furia, ca să împiedice exprimarea ei. 
Credea că, dacă evită să se înfurie, cele două femei s-ar fi 
purtat frumos cu el. Terapeutul a subliniat că această 
atitudine părea mai curând o fantasmă şi că nu funcționa. 
După ce şi-a analizat furia într-un mod mai direct în şedinţa 
respectivă, domnul C. a lipsit de la următoarele două 
şedinţe şi a întârziat foarte mult la a treia, pentru că nu mai 
era sigur de ora întâlnirii. 'Terapeutul a interpretat că 
abordarea sentimentului de furie a declanşat o ,ceata” în ce 
priveşte terapia. Comunicându-i o formulare psihodinamică 
preliminară, terapeutul a sugerat că domnul C. se simțea 
vinovat din cauza furiei sale, pe care o directiona împotriva 
propriei persoane, considerându-se rău sau incapabil să 
facă fata situației. Considera că nevoile sale emoționale sunt 
inacceptabile, cedând în acest fel dorințelor celorlalți, şi 
acceptarea criticii lor însemna parțial o pedeapsă pentru 
furia şi dorinţele lui. Când iritarea şi fricile lui au devenit 
mai puternice, „ceața” a fost declanşată într-un mod 
defensiv. În dialogul care urmează, terapeutul s-a abținut 
inițial de la orice sugestie comportamentală, pentru că 
încerca să determine dacă pacientul nu ştia cum să fie 
asertiv sau doar se temea să o facă şi avea nevoia de a părea 
incompetent. 


Terapeutul: Cred că trebuie să înțelegem de ce te consideri 
neajutorat şi incapabil să-ți manifeşti frustrările provocate 
de alții. 


Domnul C.: Speram ca tu să mă înveţi ce să le spun. 


T.: Cred că pe măsură ce vom înțelege mai bine aceste 
sentimente o să-ţi faci o idee mai clară. 


DI C.: Habar n-am cum să fac asta. N-am avut niciodată 
exemple după care să mă ghidez în afirmarea de sine. Nu 
înțeleg de ce nu mă poţi consilia mai precis. 


T.: Cred că tu mă percepi ca fiind la fel de neimplicat ca 
părinții tăi şi în acelaşi timp mai priceput decât sunt. 


DI C.:Asta e ca şi când i-ai spune copilului tău care are 
nevoie de ajutor la matematică să-şi facă singur tema. 


T.: Cred că e foarte bine ca-ti poți exprima această enervare 
direct față de mine. 


Acest schimb a arătat o uşurinţă crescută în exprimarea 
frustrărilor fata de terapeut, folosind transferul ca pe o 
ocazie sigură pentru testarea exprimării acestor sentimente. 
Pe măsură ce domnul C. începea să înțeleagă că furia lui nu 
era atât de distrugătoare precum crezuse, a început să facă 
mai multe eforturi să-şi exprime iritarea mai direct. Şi-a 
surprins terapeutul şi pe sine însuşi când i-a comunicat 
şefei că era liberă să-i critice munca, dar că nu era în ordine 
să-l insulte. În loc de reacţia de care se temea din partea ei, 
şefa s-a comportat mai puţin critic cu el. Terapeutul a 
subliniat cum domnul C. a fost capabil să-şi înfrunte şefa, 


ceea ce nu se potrivea cu perspectiva lui asupra propriei 
incompetente şi neajutorări. Terapeutul i-a sugerat un 
comportament similar şi în relația cu iubita lui: 


T.: Acum, că ai reuşit să impui nişte limite în relaţia cu şefa 
ta, mă întreb dacă n-ai vrea să procedezi la fel cu prietena 
ta. 


DI C.: Şi cum să fac asta? 


T.: E interesant că întrebi, pentru că în relaţia cu şefa ta te- 
ai descurcat mai bine decât iti imaginezi. 


DI C.: Păi cu prietena mea e mult mai înfricoşător. 
T.: Ce anume ti se pare mai înfricoşător în a o înfrunta? 


DI C.: Cred că sunt şanse si mai mari ca ea să se înfurie sau 
să plece. Nici nu-mi trece prin cap ce i-aş putea spune. 


După încă o serie de şedinţe, pacientul se lupta în 
continuare să găsească modalități prin care să abordeze 
direct problemele cu prietena lui. Analiza a arătat că, acum, 
că reuşise să-şi înfrunte şefa, se temea să nu sară calul şi 
să provoace în acest fel respingerea şi represaliile de care se 
temea. În plus, relația intimă pe care o avea cu iubita lui era 
mai puternic legată emoțional de mama lui, ale cărei 


fragilitate şi iritabilitate îl înfricoşau. Terapeutul a 
considerat că sosise momentul pentru a face anumite 
sugestii punctuale. 


DI C.: Înţeleg ce spui despre motivele pentru care sunt atât 
de speriat să-mi înfrunt iubita. Însă, când sunt cu ea, încă 
mă simt blocat. Poate c-ar trebui să discutăm mai mult 
despre cum s-o abordez. 


T.: Şi dacă i-ai spune că nu poți lăsa totul baltă de câte ori 
are ea nevoie de tine, pentru că nu e corect fata de tine sau 
față de prietenii tăi? 


DI C.: Asta să-i spun? Sună bine. Dar nu ştiu cum va 
reacționa. 


T.: Cred că putem discuta mai mult pe tema asta şi să 
încercăm să înțelegem de ce este aşa de amenințătoare 
pentru tine, cu atât mai mult cu cât pretenţiile iubitei tale te 
supără aşa de tare. 


DI C.: Păi mă gândesc instantaneu ca, dacă îi spun asta, se 
înfurie şi dă bir cu fugiţii. E foarte înfricoşător. Însă, acum, 
că mă gândesc la asta, nu mai sunt la fel de sigur că va 
reacționa aşa. Şi, chiar dacă ar face-o, cred totuşi că s-ar 
întoarce. 


Sugestiile precise ale terapeutului le-au permis să analizeze 
pericolele, inclusiv frica de abandon, care ar fi apărut dacă 
el i-ar fi spus ce i-a propus terapeutul, tehnică descrisă în 
continuare în Capitolul 8 („Identificarea factorilor care 
perturbă implementarea comportamentelor alternative”). Ca 
urmare a analizării acestor sugestii, pacientul a început să 
abordeze mai direct problemele cu prietena lui. 


În acest context, terapeutul a rămas vigilent la dorințele de 
dependenţă ale pacientului. În parte, modul în care 
pacientul se prezentase ca incapabil era o manevră 
defensivă prin care evita să se impună, lucru pe care-l 
considera periculos. În acelaşi timp, se lupta şi cu modul în 
care să abordeze problemele în cele mai intime dintre 
relaţiile sale. Interpretarea acestor dinamici, împreună cu 
identificarea intervențiilor comportamentale specifice, l-a 
ajutat să-şi limiteze dependenţa şi să-şi amplifice 
comportamentul asertiv. 


Pacienti în conflict cu sugestiile 
terapeutilor 


Faptul ca pacientii fac opusul a ceea ce le sugereaza 
terapeutul sau ca, dimpotrivă, simt nevoia să se supună 
recomandărilor terapeutului este un rezultat posibil, dar nu 
necesar al unei intervenții comportamentale. Discutarea 
modificărilor de comportament poate declanşa conflicte 
intrapsihice şi anumite reacții transferentiale, determinând 
pacientul să reziste la sugestiile terapeutului în mod 


conştient sau inconştient sau, dimpotrivă, să cedeze 
acestora. Cu toate acestea, în contextul unei relații 
terapeutice pozitive, de obicei pacientul caută sprijinul 
terapeutului şi nici nu se opune, nici nu se supune 
potentialelor strategii. Terapeutul poate evalua modul in 
care pacientul reacționează la aceste intervenții, 
monitorizând rezistența. Identificarea unei eventuale 
acceptări rapide a sugestiei terapeutului sau a unei opoziții 
subite la aceasta poate fi comunicată pacientului şi folosită 
ca bază pentru viitoarele investigații. De exemplu, în 
tratamentul panicii cu simptome agorafobice asociate, 
terapeutul ar trebui să investigheze lipsa de disponibilitate a 
pacientului de a se expune situațiilor de care se teme, cu 
toate că tocmai acesta este scopul tratamentului (Busch şi 
alții 2012). 


Pacientul se poate opune unei sugestii pentru că ar putea-o 
considera contraproductivă, însă nu se simte confortabil să-i 
spună terapeutului. Acesta ar trebui să clarifice faptul că 
este util orice feedback pe marginea oricărei recomandări, 
căci părerea terapeutului poate fi într-adevăr incorectă sau 
pacientul nu se simte confortabil să o ia în calcul. În plus, 
feedbackul dă ocazia de a analiza reacțiile transferentiale ale 
pacientului la aceste intervenții, inclusiv aspectele 
antagoniste sau submisive. În acest mod, intervențiile 
comportamentale pot crea oportunități pentru explorarea 
transferului. 


Exemplu de caz 


Domnul D., un analist financiar în vârstă de 36 de ani, se 
străduia din greu să se afirme la serviciu, simțindu-se 
hărțuit de o colegă mai tânără, pe care o bănuia că vrea să-i 
ia locul. Colega îl critica şi îi spunea şefului lucruri urâte 
despre el. Cu toate acestea, se temea s-o înfrunte direct, 
căci isi imagina că furia lui i-ar cauza un distres extrem sau 
ar provoca o altercatie de proporții, care ar putea duce la 
pierderea postului, aşa cum patise tatăl lui; tatăl lui 
amplificase o problemă cu un coleg la birou şi pierduse 
bătălia. În acelaşi timp, credea că trebuia să fie „dur” şi 
bărbat, aşa ca tatăl lui, însă în copilărie se simtise slab si 
puternic afectat de furia tatălui său. Avea fantasme despre 
cum îi urla colegei că este incompetentă, însă apoi se simțea 
prost pentru că se abtinea să-i facă vreo observație. 
Terapeutul i-a sugerat că el vede această situație în alb şi 
negru: ori intenționa s-o înfrunte într-un mod agresiv, ori 
nu-i spunea nimic. Între aceste două extreme, însă, existau 
mai multe variante. 


În acel moment, pacientul s-a enervat pe terapeut, 
acuzându-l că vrea să-l descurajeze de la abordarea unei 
atitudini ferme. Această reacție a oferit ocazia analizării şi 
interpretării transferului negativ asupra terapeutului, şi 
anume că terapeutul ar fi încercat să-l submineze, dintr-un 
sentiment de competitivitate, sau că era slab şi, că prin 
urmare, l-ar fi slăbit şi pe el. Această experienţă l-a ajutat 
să-şi clarifice modul în care îşi percepea tatăl, pe de o parte 
bărbătos, impulsiv şi temperamental, pe de altă parte 
temător şi nesigur. Exprimarea fata de terapeut a furiei sale 
reprimate a însemnat un progres pentru pacient, ajutându-l 
să se simtă mai sigur în exprimarea acesteia în general. Apoi 
a devenit interesat în discutarea de noi idei despre ce să-i 


spună colegei, ceea ce a dus la o discuţie fructuoasă despre 
cea mai bună abordare în context. 


Reacţia de revoltă la sugestiile 
terapeutului 


Uneori, pacienţii se pot revolta imediat împotriva sugestiilor 
comportamentale venite din partea terapeutului, din cauza 
conflictelor intrapsihice sau a problemelor care ţin de 
personalitatea lor. În plus, pacienţii se pot opune unei 
sugestii pentru că le provoacă un grad semnificativ de 
disconfort, vinovăţie sau anxietate. La fel ca în cazul altor 
reacții, terapeutul poate sublinia faptul că intenţia nu este 
să preseze pacientul să aplice un anumit comportament, ci 
mai curând să analizeze sursa reacției pacientului. 


Exemplu de caz 


Domnul E., un contabil de 42 de ani, se prezintă la psiholog 
cu un început de depresie, provocat de presiunea de a-şi 
mări numărul de clienţi ai firmei. Veniturile lui erau 
insuficiente pentru nevoile personale şi ale familiei sale. 
Simptomele lui depresive răspundeau destul de bine la un 
anumit antidepresiv, însă el continua să abordeze în terapie 
anxietatea şi conflictele generate de eforturile de a-şi extinde 
firma. Cu toate că era profund îngrijorat de situația lui 
financiară, se înfuria atunci când alţii îi făceau sugestii 


despre cum să-şi găsească noi clienţi, iar el se temea să-şi 
exprime aceste sentimente. Simtea nevoia să-i critice, uneori 
direct, dar în general înfuriindu-se pentru că sugestia era 
„idioată” sau „deplasată”. În alte momente, evita să aplice 
anumite sugestii sau „uita” să le dea curs. La această 
tendință recalcitrantă contribuiau un sentiment de 
nedreptate şi o furie împotriva ideii de „incluşi” şi „excluşi”, 
el considerându-se un „exclus” care urma să fie respins pe 
nedrept de noii clienți, indiferent de circumstanțe. Credea ca 
alti contabili, care aveau conexiuni, îşi găseau automat noi 
clienţi, chiar dacă el era mai priceput. 


În plus, credea că nu e în stare să muncească mai mult, 
pentru că era susceptibil să devină anxios şi depresiv, mai 
ales atunci când avea un număr mare de clienți. Considera 
şi că aşteptările celorlalți erau nerealiste. Spunea că era 
nefericit atunci când trebuia să lucreze de dimineața până 
seara şi că ceilalți ar fi trebuit să observe impactul stresului 
excesiv asupra lui. Furia lui se îndrepta adesea asupra soției 
sale, despre care considera că-l ameninţă şi că-l hartuieste 
să-şi sporească clientela, fără să aibă pic de empatie pentru 
anxietatea şi frustrarea pe care le resimțea el în aceste 
circumstanţe. La fel ca şi cu restul lumii, nu-şi putea 
exprima în siguranţă furia pe care o simțea fata de soție, 
anticipând că ar fi fost atacat sau respins. În consecință, 
revolta lui se manifesta adesea într-o formă pasiv-agresivă şi 
defensivă. 


Terapeutul explora modul în care domnul E. ar fi putut să-şi 
extindă numărul de clienţi, analizând fricile, frustrările şi 
sentimentele de nedreptate care il blocau. Ca reacție, 
domnul E. simţea nevoia să se revolte, având tendința sa 
perceapă demersurile terapeutului ca pe o presiunea de a 


munci şi ca pe o lipsă de recunoaştere a anxietatii şi a 
frustrărilor sale. Domnul E. l-a chestionat cu privire la acest 
lucru: 


Domnul E.: Deci nu eşti îngrijorat că nu pot gestiona mai 
mulți clienți? 


T.: Ba da, sunt. Însă ştiu că-ți tratăm depresia şi sunt 
încrezător că vei fi capabil să lucrezi mai mult. O să ne 
ocupăm şi de îngrijorările pe care le ai în legătură cu asta. 


DI E.: Ei bine, nu sunt sigur că există cineva care să-mi 
recunoască de fapt fricile. Toţi vor doar să fac bani. 


T.: Mă număr şi eu printre ei? 


D1 E.: Într-o oarecare măsură, da. Pentru că trebuie să 
plătesc pentru analiză. 


T.: Ei bine, cred c-ar trebui să vedem de ce mă percepi ca 
lipsit de empatie şi de ce ai impresia că propriul meu interes 
prevalează. Se pare că asta iti provoacă sentimente de 
revoltă şi o dorință de a opri dezvoltarea afacerii tale. Per 
ansamblu, eu cred că te simți mai bine când muncesti mai 
mult, ca să nu mai vorbesc de faptul că banii sunt 
importanţi pentru tine. 


DI E.: Da, asta aşa e. Mă simt ca un ratat cand nu fac 
destui bani. 


Aici, terapeutul foloseşte transferul — sentimentul 
pacientului că interesul egoist al terapeutului este mai 
important decât empatia pentru pacient - ca să analizeze 
fricile domnului E. de a fi presat să facă mai multi bani in 
loc să fie ajutat. Pacientul a putut astfel compara 
comportamentul terapeutului cu ceea ce aştepta din partea 
altora, inclusiv cu aşteptările ridicate din partea tatălui său, 
în copilărie. Aceasta a facilitat identificarea impulsurilor sale 
furioase de revoltă fata de ceea ce cataloga el drept nepăsare 
față de bunăstarea lui. 


Alte capcane care necesită atenţie 
atunci când se încurajează schimbarea 
comportamentală 


În orice circumstanţe, faptul ca un terapeut să sprijine un 
anumit comportament reprezintă o problemă complexă. În 
general, psihoterapeutii se feresc să facă recomandări pe 
marginea comportamentului, pentru că, dacă rezultatul e 
problematic, pacienţii se pot înfuria, iar asta subminează 
terapia. Un exemplu ipotetic l-ar reprezenta situaţia în care 
un terapeut şi-ar încuraja pacientul să-şi înfrunte şeful care 
îl persecută, iar acesta să vină apoi la cabinet şi să-i spună 
că a fost concediat. Un terapeut care îşi sfătuieşte pacientul 
să se căsătorească cu o anumită persoană şi-ar putea 


regreta ulterior recomandarea, în contextul apariției unor 
serioase probleme de cuplu sau al unui divorț. 


O problemă majoră care poate duce la erori în sugerarea 
unor anumite comportamente o reprezintă faptul că 
terapeutul deține informaţii numai din perspectiva 
pacientului. Oricât de priceput ar fi terapeutul, tot este 
dificil de estimat cât de apropiate de realitate sunt 
observaţiile pacientului. De exemplu, un pacient poate 
pretinde că şeful lui se poartă urât cu el, când de fapt şeful 
se comportă în maniera tipică unui şef care îşi presează 
angajaţii să-şi termine treaba. Chiar şi în situaţia în care 
terapeutul o întâlneşte pe potentiala soţie a pacientului, 
punctul lui de vedere este afectat de faptul că a ascultat 
deja de foarte multe ori perspectiva pacientului. De multe 
ori, pacienții nu-şi recunosc contribuția sau nu vorbesc 
despre rolul jucat de ei înşişi în conflictele interpersonale. 
Nu e neobişnuit să auzim din altă sursă despre 
comportamentul problemtic al pacientului, de care acesta 
nu este conştient. Cu toate că anumiţi terapeuti recomandă 
contactul cu alte persoane din viața pacientului, ca sursă de 
informatie, tehnicile de lucru descrise aici nu se vor 
concentra pe această abordare. Terapeutii psihodinamici isi 
pot folosi cunostintele despre modul in care perceptiile 
pacientilor despre ceilalti pot fi distorsionate pe baza 
conflictelor intrapsihice si tendintelor generate de structura 
caracterului, însă este important să conştientizeze faptul ca 
şi aşa pot ajunge la erori în estimările lor. 


Problematica contratransferului 


Contratransferul terapeutilor le poate intuneca perspectiva 
asupra situației pacienţilor şi asupra puterii lor de decizie 
(Gabbard 2014). Terapeutii se pot stradui să recunoască 
aceste contratransferuri, însă nu reuşesc mereu să le 
conțină. De exemplu, un terapeut al cărui tată era o figură 
de autoritate exigentă şi-ar putea încuraja în mod nepotrivit 
pacientul să-şi înfrunte şeful, din cauza propriilor nevoi de a 
se revolta, sau, dimpotrivă, şi-ar putea descuraja pacientul 
să se afirme, din frica excesivă de confruntare. Totuşi, e 
necesar să subliniem că terapeutii trebuie să-şi monitorizeze 
şi să-şi moduleze contratransferul în orice situație şi că 
riscul de contratransfer care decurge din abordarea 
schimbărilor de comportament nu este mai ridicat decât în 
cazul oricărei alte intervenții analitice. 


Un alt factor de contratransfer care poate apărea este 
credința terapeutului că ştie mai bine decât pacientul ce ar 
fi de facut în diverse situații de viata. Terapeutii pot dezvolta 
un sentiment de grandiozitate în legătură cu capacităţile lor, 
crezând că ei ştiu cel mai bine. Cu toate că terapeutii pot fi 
în mod real mai capabili să negocieze anumite probleme 
relationale, trebuie să fie conştienţi că adesea nu pot şti ce e 
mai bine pentru pacient în anumite situații. Pe lângă 
aceasta, pe terapeut îl poate frustra incapacitatea sau 
rezistența pacientului la aplicarea unei anumite 
recomandări. Terapeutii se pot concentra excesiv pe 
rezistența pacientului sau se pot chiar enerva, în timp ce 
pacientul se luptă să aplice anumite schimbări. 


Instrumentele folosite în mod curent de către psihanalişti se 
pot dovedi valoroase în aceste situații. Terapeutii trebuie să 
fie atenţi la indiciile interioare care semnalează apariția unei 
problematici de contratransfer, cum ar fi că ei ştiu ce e mai 


bine pentru pacient, insistând ca acesta să facă ceva anume 
sau angajându-se cu el într-o luptă de putere. În măsura în 
care apar astfel de sentimente şi de comportamente, ele pot 
arăta că pacientul opune rezistență la intervențiile 
terapeutice într-un mod inconfortabil pentru terapeut. De 
exemplu, terapeutul se poate simți ori eliminat, ori 
devalorizat, în mod direct sau indirect. În anumite 
circumstanțe, pacientul se străduieşte să aplice aceste 
recomandări, dar terapeutul percepe pacientul ca rezistent. 


Exemplu de caz 


Doamna F., o asistentă medicală divorțată, în vârstă de 48 
de ani, cu un fiu de 16 ani, s-a străduit timp de multi ani 
să-i impună acestuia limite sănătoase. Problema a fost 
abordată din diferite perspective psihodinamice, încercându- 
se găsirea motivului pentru care pacienta avea dificultăţi în 
menținerea acestor limite. Doamna F. şi-a descris propriile 
dificultăți cu o mamă care era excesiv de critică cu ea, şi în 
special cu greutatea ei corporală. Mama ei reacționa foarte 
puternic atunci când ea îi solicita timp sau atenţie, fie 
tipand la ea, fie retrăgându-se emotional. Mama ei avea 
episoade depresive periodice, iar pacienta credea că aceasta 
s-ar retrage si mai mult din relație dacă i-ar cere ajutor sau 
sprijin. În general, doamna F. a ajuns să creadă că trebuia 
să renunțe la nevoile ei în favoarea celorlalți sau să si le 
mabuse, ca să evite respingerea sau lipsa de implicare. 


Doamna F. era sistematic înfrântă de fiul ei, care îi spunea 
să nu-l înveţe ea ce să facă. Uneori, terapeutul devenea 


frustrat de inabilitatea pacientei de a reacționa prin 
impunerea de limite potrivite. Era conştient de frustrarea lui 
şi făcea eforturi să nu i-o arate pacientei, deşi se lupta să-şi 
ascundă sentimentele. Îşi dădea seama că, dacă şi-ar fi 
manifestat furia față de pacientă, n-ar fi făcut decât să-i 
exacerbeze frustrarea şi inhibitiile, iar aceasta s-ar fi simțit 
criticată, la fel ca în relația cu mama ei. Terapeutul simțea 
că pacienta nu-l ascultă şi că îl ignoră. Lua în calcul 
posibilitatea ca doamna F. să opună rezistenţă la eforturile 
lui din cauza unui conflict intrapsihic sau unei tendinţe de 
revoltă. Deşi toate acestea erau foarte posibile, pacienta 
părea atentă şi dispusă la schimbare şi era de acord cu 
perspectiva terapeutului asupra problemelor sale şi asupra 
conflictelor care le-au generat. Terapeutul a început să 
recunoască acolo un fenomen disociativ, legat de stresul pe 
care-l simțea pacienta în relație cu mama sa: 


Terapeutul: Mie mi se pare că, atunci când eşti pusă în 
situația respectivă, apare un fel de deconectare. Ştii ce ar 
trebui să spui, dar nu poţi s-o faci. 


Doamna F.: Ştiu că asta e o mare problemă. O înţeleg, dar 
se pare că nu sunt în stare să mă gândesc la ea în acel 
moment. 


T.: Mă-ntreb dacă acest blocaj de gândire vine din faptul că 
te simteai atât de supărată şi de amenințată în relația cu 
mama ta, încât percepeai situația ca fiind periculoasă. 


Dna F.: Pare să aibă sens ce spui tu. Ce trebuie să fac? 


T: Ei bine, ar trebui să găsim o metodă pentru ca tu să poți 
ieşi din situația asta. Poate că există o modalitate prin care 
să rămâi conectată la mine în acele momente, pentru ca 
celelalte idei să poată inrta în joc. 


Dna F.: OK, pare un mod util de a privi lucrurile. 


Conştientizarea acestei tendințe probabil disociative a ajutat 
la uşurarea frustrării terapeutului în legătură cu dificultățile 
pacientei. El a înțeles modul în care a fost perturbată 
capacitatea pacientei de a mentaliza şi faptul că eforturile 
trebuiau îndreptate către restabilirea acestei capacități. 


O abordare colaborativă a schimbării de 
comportament 


Pentru reducerea riscului apariției problemelor generate de 
eforturile schimbării de comportament, terapeutul trebuie să 
identifice şi să încurajeze aspectele colaborative ale acestui 
proces, inclusiv discutarea nesigurantei care decurge din el. 
După stabilirea comportamentelor presupus problematice, 
terapeutul caută împreună cu pacientul formulări potrivite 
pentru înțelegerea comportamentului şi posibile alternative 
comportamentale. Deşi sugerează un anumit curs al 
acțiunii, luând în calcul factorii explicati în acest capitol, 
terapeutul trebuie să recunoască faptul că nu poate 
cunoaşte cel mai eficient comportament într-o anumită 
circumstanta. De exemplu, terapeutul poate sfătui un 


pacient care în mod repetat le permite altora să se poarte 
urât cu el să depună mai multe eforturi pentru a opri acest 
comportament şi să analizeze inhibitiile care îl împiedică să 
se afirme. Terapeutul poate avertiza pacientul că există 
riscul ca asertivitatea lui să-i creeze noi dificultăţi, dar şi că 
nu e normal să accepte situațiile interpersonale 
problematice persistente. Terapeutul îl va ajuta pe pacient 
să-şi înțeleagă comportamentul în contextul conflictelor sale 
intrapsihice, al influențelor apărute în dezvoltarea sa şi al 
dificultăţilor sale caracteriologice, identificând problemele 
care împiedică modificarea comportamentului. Terapeutii isi 
pot încuraja pacienții să-şi exprime îndoielile şi sentimentele 
în legătură cu comportamentele sugerate de ei. Reacția de 
revoltă a pacientului fata de colaborarea din relația 
terapeutică poate fi examinată în contextul sentimentelor la 
adresa terapeutului. În vigneta următoare, terapeutul 
explorează reacția de îngrijorare şi de furie a pacientului cu 
privire la dezvoltarea unei abordări colaborative pentru 
căutarea unui loc de muncă. 


Exemplu de caz 


Domnul G., un scriitor liber-profesionist în vârstă de 46 de 
ani, era furios că nu găsea contracte bine plătite şi că 
talentele lui de scriitor nu erau recunoscute îndeajuns. 
Ceilalți îl presau să găsească orice fel de muncă 
suplimentară, inclusiv ca secretar administrativ, ceva ce el 
considera înjositor. Era foarte circumspect ca nu cumva 
terapeutul să-l încurajeze să-şi caute un astfel de post. În 
terapiile anterioare, semnalase că nu-i place să fie presat să 
accepte astfel de posturi. A anticipat că şi acest terapeut, ca 


mulți alții, nu şi-ar da seama că lui îi era imposibil să 
tolereze munca în astfel de condiţii. Folosea „nu pot”, în loc 
de „nu vreau”. Era furios în mod special pe soţia lui, pentru 
că-l presa să accepte orice fel de post, deşi el îi înțelegea 
îngrijorările legate de stabilitatea financiară pe termen lung 
a familiei. Terapeutul a observat furia crescândă a 
pacientului, pe măsură ce încerca să abordeze frământările 
lui legate de găsirea unui loc de muncă. 


Domnul G.: Soţia mea chiar mă presează pe tema locului de 
muncă. 


T.: Îmi imaginez că trebuie să-ți fie greu să vorbeşti pe tema 
asta, pentru că te frustrează foarte tare. 


DI G.: Asta se întâmplă pentru că eu cred că nici tu nu 
înţelegi. Nu cred că iti dai seama că eu chiar nu pot lucra în 
astfel de condiţii, iar asta mă face să-mi pierd şi mai mult 
interesul. 


T.: Da, înțeleg. Când încercăm să analizăm de ce ti se pare 
intolerabil să munceşti în aceste condiţii, tu percepi asta ca 
şi când şi eu aş vrea ca tu să obţii unul dintre acele posturi. 


DI G.: Ei bine, până acum nu am privit lucrurile aşa. Cand 
mă gândesc la asta, mă simt subminat şi mă simt groaznic. 


T.: Cred că e nevoie să înțelegem mai multe despre acest 
lucru. Ştiu că ai impresia că părinții tăi te-au convins ca 
destinul tău e să ajungi departe. 


DI G.: Da, aşa este. Nu ştiu din ce motiv, au crezut mereu că 
o să ajung un mare scriitor. Încă din copilărie. Probabil că 
am părut talentat încă de mic şi chiar din clasa a cincea m- 
au dat la cursuri suplimentare de scris. Am câştigat câteva 
premii în liceu, dar de atunci nu am lucrat cu adevărat la 
nimic altceva. 


T.: Se pare că părinții tăi nu te-au ajutat să-ţi recunosti 
limitele în ceea ce priveşte talentele tale. 


DI G.: Presupun ca nu, însă mă deranjează că mare parte 
din munca mea este respinsă. Şi, dacă ar trebui să-mi iau o 
slujbă normală, m-aş simți umilit. Dar poate ca reactionez 
exagerat. 


Pacientul considera că orice efort de explorare a 
sentimentelor şi conflictelor lui pe tema găsirii unui post 
însemna o încercare de a-l presa să accepte un post pe care 
el îl considera umilitor şi intolerabil. O interpretare a 
transferului l-a ajutat pe pacient să-şi dea seama că 
anticipase în mod greşit aceleaşi presiuni şi din partea 
terapeutului, permițând o trecere către o alianță terapeutică 
mai bună şi către o atitudine mai înclinată către colaborare. 
Atunci, terapeutul a putut identifica factorii care 
interveniseră în dezvoltarea lui şi care contribuiau la 
frustrările generate de alții şi de găsirea unui post. 

Utilizarea tehnicilor psihodinamice în 
abordarea schimbării comportamentale 


Acest capitol descrie tehnici psihanalitice tradiționale, 
alături de adaptări ale lor, care susțin modificarea 
comportamentului. Aceste tehnici includ asocierea liberă, 
clarificarea şi confruntarea; interpretarea conflictelor 
intrapsihice, a apărărilor şi a transferului; dezvoltarea 
abilităților de mentalizare; perlaborarea; folosirea 
contratransferului (Tabelul 4-1). Exemplele de caz vor 
demonstra în ce mod sunt integrate ele cu focalizarea pe 
schimbarea comportamentală. Capitolul 5 („Stabilirea unui 
cadru pentru abordarea schimbării comportamentale”) oferă 
cadrul pentru vizarea acestor modificări în sine. 


Asocierea liberă 


În tehnica asocierii libere, terapeutul încurajează pacientul 
să spună orice îi vine în minte. Tehnica vizează sprijinirea 
pacientului în a nu-şi ascunde gândurile, sentimentele şi 
fantasmele, facilitând în acest mod accesul la stări mentale 
conflictuale şi care declanşează disconfort emoţional. În mod 
inerent, pacienţii vor încerca să le ascundă în ciuda acestui 
efort de a nu o face, iar terapeutul ar trebui să fie atent la 
ezitările pacientului sau la evitarea anumitor conținuturi 
mentale. 


TABELUL 4-1. Tehnici psihanalitice 


Asocierea liberă: încurajarea pacientului să spună orice îi 
vine în minte Clarificarea şi confruntarea: identificarea 
tiparelor de gândire, de comportament sau emoționale ale 
pacientului Interpretarea: conectarea comportamentelor, a 
emoțiilor sau a gândurilor observate cu factorii dinamici 
care contribuie la ele Conflictul: identificarea dorințelor 
inconştiente sau a fantasmelor, a emoţiilor care sunt 
declanşate şi a interdictiilor internalizate Apărarea: 
identifică moduri în care pacienții se apără în mod tipic de 
afecte dureroase sau de fantasme conflictuale; exemple: 
Agresivitatea pasivă Formatiunea reactionala Identificarea 
cu agresorul Geneza: conectează experiențele, percepțiile 
sau fantasmele trecute cu comportamentul sau gândurile 
curente Transferul: sunt identificate sentimente şi fantasme 
din relaţiile anterioare semnificative, pe măsură ce acestea 
apar în relația cu terapeutul Dezvoltarea abilităților de 
mentalizare Perlaborarea Utilizarea contratransferului 


În psihoterapia psihodinamică ce abordează 
comportamentul, terapeutul intervine în procesul de 
asociere liberă al pacientului, pentru a face clarificări şi 
interpretări care vizează modificarea comportamentului şi 
pentru a analiza anumite alternative. Această tehnică este 
foarte utilă în accesarea conţinutului mental care contribuie 
la inhibitii sau la comportamentele problematice. Această 
abordare este folosită, de exemplu, la sprijinirea pacienţilor 
în identificarea sentimentelor şi fantasmelor prezente atunci 
când se poartă într-un anumit fel. De exemplu, pacienta 
este întrebată ce anume îi vine în minte atunci când se 
gândeşte să-i vorbească soțului ei despre asumarea mai 


multor treburi casnice, aşa cum este descris în Capitolul 7 
(„Identificarea comportamentelor alternative”). 


Clarificarea şi confruntarea 


Clarificarea şi confruntarea sunt tehnici prin care terapeutul 
evidențiază un tipar de a gândi, simți sau de a se comporta 
al pacientului. Clarificările nu vizează motivațiile 
inconstiente ale pacientului sau contribuțiile perioadei de 
dezvoltare la aceste tipare. Mai curând, ele sunt utilizate la 
redirectionarea atenţiei către tiparele de gândire sau de 
comportament problematice sau la investigarea unui mod 
caracteristic de percepţie ori a unui comportament care 
amplifică dificultăţile pacientului. Confruntarea identifică 
un tipar de seturi contradictorii de credințe, atitudini sau 
comportamente de care pacientul pare să nu fie conştient. 
Clarificarea şi confruntarea ajută la dezvoltarea capacităţii 
de autoobservare a pacientului, prin implicarea eului 
observator în dezvoltarea obiectivitatii despre sine. 


În termenii modificării comportamentale, aspectul principal 
al clarificării şi confruntării este identificarea unui tipar de 
comportament problematic, împreună cu anumite afecte, 
fantasme sau conflicte care preced sau provoacă aceste 
comportamente. lată câteva exemple: „am observat că, 
atunci când te superi pe soţia ta, te retragi şi o eviti, în loc 
să abordezi problema respectivă” sau „am observat că, 
atunci cand te simți amenințat la serviciu, iti ataci un 
subaltern, în loc să recunosti fata de tine însuți problemele 


pe care le ai”. Confruntarea este ilustrată în exemplul 
următor: 


Terapeutul: Am observat că deşi afirmi că te supără tendința 
soției tale de a depinde de tine, tu continui să te ocupi de ea, 
de pildă organizându-i medicamentele şi sortându-le în 
vederea administrării. 


Domnul H.: O, da. E adevărat. Cred că trebuie să fac asta. 
Altfel ar da-o în bară. 


T.: Ai încercat s-o înveți cum să procedeze cu pastilele sau 
să vezi dacă se descurcă şi singură? 


DI H.: Nu, n-am încercat. 


T.: Asta mă face să mă întreb uneori dacă tie chiar iti place 
să ai grijă de ea sau dacă ea chiar are nevoie de tine, chiar 
dacă uneori spui că te supără. 


DI H.: Va trebui să mă gândesc la asta. Până acum nu mi- 
am dat seama. 


Interpretarea 


Interpretările conectează comportamentele, emoțiile şi 
gândurile observate cu factorii dinamici care contribuie la 
ele. Terapeutul dezvoltă şi impartaseste o ipoteză despre 
conflictele intrapsihice şi apărările inconştiente care 
declanşează simptome sau comportamente problematice şi 
care pot fi legate de factorii transferentiali şi de dezvoltare. O 
interpretare eficace poate readuce amintiri, sentimente şi 
fantasme relevante pentru situaţia curentă a pacientului şi 
pentru modificările simptomelor, comportamentului şi 
preocupărilor lui. Interpretările sunt dezvoltate şi modificate 
pe parcursul terapiei, aducând o gamă tot mai largă de 
factori dinamici şi de intervenţii relevante pentru anumite 
simptome şi comportamente. Acestea sunt prelucrate în 
diferite contexte în procesul de perlaborare, o fază a terapiei 
în care dinamicile sunt explorate mai în profunzime şi o 
gamă mai largă de modificări comportamentale este luată în 
considerare (vezi mai jos). 


Există diferite subtipuri de interpretări, inclusiv cele axate 
pe conflicte, apărări, factori de dezvoltare şi transfer. 
Interpretarea unui conflict descrie atât o dorință sau o 
fantasmă inconştientă, cât şi interdicțiile internalizate şi 
reacțiile emoţionale pe care le provoacă fantasma respectivă, 
cum ar fi vinovăția sau frica. Un exemplu des întâlnit ar fi 
identificarea dorinței de a răni sau critica o altă persoană, 
însoțită de anxietatea şi vinovăția generate de această ranire 
şi de frica de consecințe. Terapeutii pot interpreta şi două 
dorinţe care sunt trăite ca fiind contradictorii, cum ar fi 
iubirea şi rănirea altei persoane. Interpretarea apărărilor ia 
în calcul modurile în care pacienţii se apără în mod tipic de 
afectele dureroase, de percepțiile negative despre sine sau 
despre ceilalți sau de fantasmele inconştiente 
amenințătoare. Această interpretare poate include 


identificarea comportamentelor sau mecanismelor specifice 
de apărare. Un exemplu de interpretare a apărării ar fi să i 
se sugereze pacientului că se teme să fie furios şi se apără 
împotriva acestor sentimente printr-un tip de submisivitate 
cu rol compensator sau prin grija fata de alţii, aşa cum se 
întâmplă în cazul formațiunii reactionale. Interpretările 
axate pe factorii de dezvoltare, care au fost denumiți 
„genetici”, conectează experiențele, percepțiile sau 
fantasmele trecute cu gândurile sau comportamentul actual. 
Interpretările transferului identifică modul în care 
experiența terapeutului reprezintă percepțiile, emoţiile şi 
conflictele din relațiile anterioare semnificative. 


Vigneta următoare oferă exemple de clarificare şi 
interpretare a cazului doamnei I., discutat mai pe larg în 
Capitolul 5, cu accent pe modificarea comportamentului. 


Exemplu de caz 


Doamna I., avocată, se lupta cu abordarea problemelor pe 
care le avea cu soțul ei, Tom. Un factor important din istoria 
ei de viata îl reprezentau certurile frecvente dintre părinții şi 
sora ei mai mare. 


Doamna I.: Nu-l pot determina pe Tom să-şi schimbe 
comportamentul, iar asta mă demoralizează foarte tare. 


Terapeutul: Care este problema care iti dă de furcă acum? 


Dna I.: Soțul meu evita să se întâlnească cu alti oameni, aşa 
că nu putem participa la activităţi sociale. Eu îmi doresc 
foarte mult ca el să se implice, dar găseşte mereu câte o 
scuză. În majoritatea timpului se concentrează pe acuzele 
sale fizice, găsind astfel o scuză. Dar eu cred că, în primul 
rând, nu se simte în largul lui în preajma altora. 


T.: Şi cum gestionezi situația asta? 


Dna I: Încerc să-l presez să participe, dar atunci îmi spune 
că nu se simte în stare să socializeze cât timp mai este încă 
în convalescenta după boala Lyme sau că e ocupat să-şi 
schimbe serviciul şi că-i este greu să-şi facă planuri. 


T.: Cum te simți când spune asta? 


Dna I.: Devin nerabdatoare. Nu vreau sa-l rănesc. Daca 
insist, aş putea să-i amplific anxietatea socială sau teama 
pentru sănătatea lui. Când îi atrag atenţia asupra anxietatii 
lui, îmi spune că nu suferă de aşa ceva şi că are prieteni, 
doar că ei nu locuiesc în apropiere. Atunci mă simt 
demoralizată şi înspăimântată. 


T.: Ştiu că te temi să nu-l ranesti, însă, în acelaşi timp, eşti 
de părere c-ar trebui să meargă la un control medical, să 
afle care este starea sănătăţii sale. Ce te face să te temi să-l 
încurajezi mai mult? 


Dna I.: Îmi amintesc de sora mea, care se certa cu tata. 
Revăd expresia rănită şi demoralizata de pe fata tatălui meu 


când sora mea îl înjura. Şi îmi imaginez că Tom se va simţi 
la fel si se va dezlantui la fel ca tata când urla la sora mea, 
ca să riposteze la atacurile ei. 


T.: Deci te simți ca şi cand ai fi în situația respectivă, chiar 
dacă împrejurările actuale sunt diferite. Ca urmare, orice 
exprimare a frustrării pare periculoasă, potenţial explozivă 
şi distrugătoare. 


Dna I.: Adevărul e că nici nu mi-am dat seama în acel 
moment că sunt frustrată, dar e logic să fiu. 


Această vignetă include clarificarea unui tipar, dar şi 
interpretarea unui conflict care a făcut-o pe pacientă să nu 
îndrăznească să fie asertiva cu soțul ei. Doamna I. credea că 
orice comentariu despre problemele dintr-o relație poate 
degenera şi îl poate răni pe celălalt. În interior, îşi dorea să- 
şi exprime furia fata de soțul ei tipand la el, la fel cum şi-ar 
fi dorit să poată tipa la membrii familiei sale, care se certau. 
Cu toate acestea, se simțea vinovată şi înfricoşată de răul pe 
care-l putea provoca furia ei sau de ceea ce putea trezi în 
celălalt. La scurt timp după identificarea acestui tipar, 
faptul că se simțea mai în siguranţă cu furia ei i-a permis să 
chestioneze mai direct atitudinea soțului, deşi încă mai avea 
rezerve. 


Dna I.: Aş fi vrut să ieşim weekendul ăsta, dar el m-a 
întrebat dacă n-am putea aştepta până în următorul, când 


credea că s-ar fi simțit mai bine. De data asta, am observat 
că m-am enervat, în loc să mă îngrijorez. 


T.: Cum ai gestionat situația? 


Dna I.: Timp de o secundă, m-am îngrijorat foarte tare. Însă 
apoi m-am calmat şi i-am spus că pentru mine era foarte 
important să ieşim şi că mi-aş dori să facă un compromis. 
Iar el a fost de acord. 


T.: Înseamnă că e un pas important în astfel de situaţii să-ți 
dai seama că eşti furioasă. 


Dna I.: Da, dar încă mă îngrijorează, pentru că pare foarte 
intens, iar eu încă simt că mă lupt să-mi controlez starea. 


T.: Acum, că ai acces la furia ta, ai ocazia s-o înţelegi şi s-o 
gestionezi mai bine. Ai mai aflat şi că. în loc să-l rănească, 
pe el pare să-l ajute să se simtă mai puţin stresat, iar vouă 
amândurora vă îmbunătăţeşte relația. 


Abordarea apărărilor 


Mecanismele de apărare reprezintă moduri caracteristice de 
gestionare a conflictelor sau a sentimentelor şi fantasmelor 
înspăimântătoare, care acționează de regulă la nivel 
inconştient (vezi Busch et al. 2016). Evitarea defensivă a 


gândurilor sau emoţiilor intolerabile sau înspăimântătoare, 
cum ar fi gândurile şi sentimentele de furie, interferează cu 
accesul la informaţia emoțională care este necesară pentru 
abordarea potrivită a comportamentelor problematice. 
Identificarea şi interpretarea folosirii acestor apărări ajută la 
accesarea sentimentelor şi fantasmelor reprimate. Cu toate 
că o multitudine de apărări pot contribui la apariția 
comportamentelor problematice, agresivitatea pasivă, 
formațiunea reactionala şi identificarea cu agresorul sunt 
cele mai importante. 


Agresivitatea pasivă 


Agresivitatea pasivă e un mecanism de apărare în care furia 
e negată sau minimalizată şi exprimată indirect prin 
comportamente pasive, cum ar fi a întârzia sau „a uita” o 
întâlnire sau o programare. Acest mecanism redirectioneaza 
o ameninţare inconştientă, asociată cu o exprimare mai 
deschisă a agresivității. Totuşi, acest tip de comportament 
este problematic prin aceea că, în loc să exprime 
nemulțumirile într-un mod productiv, pacienţii le provoacă 
frustrări, neintentionat, şi celorlalți. Cum de obicei nu sunt 
conştienţi de comportamentul lor, pacienţilor le este adesea 
dificil să înțeleagă furia celorlalți fata de ei, ca reacţie la 
agresivitatea lor pasivă. Un obiectiv important al 
psihoterapiei psihodinamice care vizează comportamentul 
este de a ajuta pacienţii să recunoască această apărare şi să 
identifice diferitele fantasme şi conflicte care interferează cu 
o exprimare mai directă şi mai eficace a sentimentelor de 
furie. Această explorare urmăreşte să determine ce anume 
declanşează frustrarea pacienţilor, ca să poată apoi aborda 
mai eficient sursa distresului lor. 


Exemplu de caz 


Domnul J., un contabil în vârstă de 56 de ani, căsătorit, cu 
distimie, este foarte frustrat în relația cu soția lui. Simtea ca 
ea nu-i răspunsese din punct de vedere sexual încă de la 
începutul căsniciei lor şi că, în ciuda interesului sexual 
reînnoit, soția lui era lipsită de pasiune la adresa lui. 
Domnul J. povestea că nu întreţine relații sexuale cu soția 
lui şi nu obţine nici performanțele profesionale dorite de ea, 
pare-se ca o modalitate persistentă de a o pedepsi. 
Pacientului îi era dificil să recunoască faptul că se comporta 
în acest fel ca să se răzbune. 


Domnul J.: Când ne-am căsătorit, eu doream să facem sex, 
iar ea nu era receptivă. Aşa că eu de ce aş fi receptiv la 
nevoile ei acum? 


Terapeutul: Asta sună ca şi cum ai vrea să te răzbuni. 


DI J.: Păi cred că asta şi vreau, într-un fel. De obicei, nu 
consider că lucrurile stau aşa. Mă consider un tip de treabă. 


T.: Ea iti cunoaşte frustrările? 


DI J.: Nu tocmai. Adică e frustrată că nu răspund la 
dorinţele ei sexuale, însă eu nu i-am spus de ce. Asta 
apropo de răzbunare. 


T.: Şi de ce nu i-ai spus? 


DI J.: Pentru că nu vreau să-i rănesc sentimentele. Cred c- 
ar face-o să se simtă prost. 


T.: Dar se pare că oricum se ajunge la acest rezultat, prin 
neimplicarea ta sexuală. 


DI J.: Da, aşa am impresia. 


Cu ajutorul acestor clarificări, domnul J. a fost în cele din 
urmă în stare să conştientizeze că avea un comportament 
răzbunător fata de soţia lui, chiar dacă îi dădea curs într-o 
manieră pasivă, de neimplicare. O problemă majoră a 
comportamentului domnului J. era că propriile sale 
sentimente de inadecvare erau amplificate de modul în care 
îşi gestiona relația cu soția sa. De fapt, el isi bloca succesul 
profesional, lucru care-l făcea să se simtă prost şi care o 
îndepărta şi mai mult pe soţia lui, determinând-o să fie şi 
mai putin încurajatoare. Identificarea propriilor apărări 
pasiv-agresive l-a ajutat pe domnul J. să-şi abordeze 
frustrările în mod mai deschis cu soția lui. 


Formatiunea reactionala 


În timpul activării acestui mecanism de apărare, pacienţii îşi 
neagă sentimentele conflictuale sau înfricoşătoare, 
transformându-le inconştient în opusul lor. Cea mai 
frecventă exprimare problematică a acestei apărări este 
transformarea furiei într-un sentiment pozitiv sau într-o 
atitudine de disponibilitate, însă şi emoţiile intolerabile care 
exprimă iubirea pot fi transformate în furie trăită conştient. 
La fel ca în cazul agresivitatii pasive, formațiunea 
reactionala duce la un comportament problematic, pentru 
că pacienții nu au acces la sentimentele lor negative, 
necesare în exprimarea frustrării legate de problemele care 
le provoacă distres. Terapeutul poate identifica utilizarea 
formaţiunii reactionale, atunci când pacienții îşi exprimă 
sentimentele pozitive față de cineva cu care sunt în conflict 
sau au probleme. Terapeutul le poate arăta pacienţilor că au 
dificultăţi în accesarea furiei din fundal şi a factorilor 
declanşatori ai acesteia. 


Exemplu de caz 


Domnişoara K., o consultantă în relații publice în vârstă de 
24 de ani, a început o relație cu Bob, care avea mare nevoie 
de sprijinul ei, fiind depresiv din cauza pierderii locului de 
muncă şi dificultăților financiare. Pacienta se arăta foarte 
îngrijorată de relaţia ei, pentru că avea obiceiul să intre în 
relații cu bărbați dependenți de ea si de care apoi ea se 
simțea dezamăgită şi care o frustrau. Când terapeutul a 
analizat ce a atras-o pe pacientă la Bob, în ciuda 
problemelor acestuia, domnişoara K. s-a concentrat pe 
trăsăturile lui pozitive, printre care inteligența, căldura şi 
amabilitatea lui. 


Însă, de-a lungul timpului, dependența prietenului ei s-a 
intensificat. Se mutase împreună cu pacienta din cauza 
dificultăţilor lui financiare şi îşi petrecea mare parte din 
timp „zăcând” prin apartament, neimplicându-se aproape 
deloc în treburile casei. Dra K. începuse să devină tot mai 
deprimată. Problemele lui Bob o epuizau, chiar dacă încă 
mai considera că trebuie să-l ajute. De asemenea, devenise 
şi foarte critică în legătură cu tendinţa ei de a intra în relații 
cu bărbați dependenți emoțional. Cu toate acestea, 
manifesta foarte puțină furie directa fata de el. 


Terapeutul: Se pare c-ar trebui să fii mult mai frustrată de 
situația cu Bob! Se pare că nu face prea multe în schimbul 
cazării gratis. 


Domnişoara K.: Chiar are nevoie de ajutor. La mine e de fapt 
problema, pentru că-mi fac de lucru cu astfel de bărbați. 
Trebuie să înțeleg mai bine de ce. 


T.: Sunt absolut de acord cu tine, dar ce părere ai despre 
modul în care îşi gestionează el viața, în acest moment? 


Dra K.: Ei bine, presupun că ar putea face mai multe ca să 
m-ajute şi pe mine şi să se ajute şi pe el. Nu-şi caută de 
lucru, însă ar putea cel putin să spele vasele. Adică, eu il 
intretin. 


T.: Ai vorbit cu el despre asta? 


Dra K.: Câte ceva. Însă nu vreau să-l supăr şi mai tare, 
pentru că şi aşa se simte vinovat. 


Analiza ulterioară a atracției pacientei către bărbați 
dependenți emoțional s-a dovedit valoroasă, permițând o 
interpretare genetică, interpretare care i-a facilitat insight- 
ul. Tatăl drei K. era distant şi critic, un antreprenor de 
succes care manifesta puţină emoție. Pe de altă parte, pe 
mama ei o descria mai conectată emotional cu ea, deşi 
recunoştea că şi ea era destul de deprimată şi de absentă 
emotional. Dra K. îşi imagina că, atunci când alții aveau 
nevoie de ea, acest lucru presupunea automat şi un 
ataşament mai strâns, mai apropiat. Se temea să se înfurie, 
pentru că se îngrijora că bărbatul respectiv ar putea fi 
„sensibil”, aşa ca mama ei, şi să se simtă rănit, punând in 
acest fel capăt legăturii lor. Cu toate acestea, se demoraliza 
când îşi dădea seama că nu primea ceea ce aştepta de la 
relațiile sale, inclusiv din punct de vedere sexual. 


Pe măsură ce continua lucrul în terapie pe marginea acestui 
subiect, dra K. devenea tot mai conştientă de frustrările ei. A 
decis apoi că trebuia să ia atitudine, aşa că şi-a presat 
prietenul să-şi ia o slujbă şi să-şi găsească un apartament. 
Spre surpriza ei, el a reacționat pozitiv la sugestiile ei. Pe 
măsură ce devenea tot mai independent, satisfacția din 
relaţia lor a crescut. 


Această interpretare demonstrează cum accesul la trăirile de 
furie ascunse, împotriva cărora persoana se apără, poate 
sprijini modificarea comportamentală. 


Identificarea cu agresorul 


În apărarea de tipul identificării cu agresorul, pacienţii îşi 
conectează imaginea de sine cu cineva pe care l-au simţit a 
fi sau doar au fantasmat că este puternic şi dominant, în 
special o persoană fata de care au fost vulnerabili în trecut. 
Pacienţii pot folosi inconştient acest mecanism de apărare 
ca să-şi combată sentimentele de inadecvare şi ca să 
dobândească senzaţia că ar avea putere şi control. Totuşi, 
această postură generează adesea sentimente de vinovăție, 
în special în legătură cu dorința de a-i domina sau răni pe 
ceilalți în moduri în care s-au simțit ei înşişi amenințați sau 
agresati în trecut. Acest mecanism de apărare interferează 
adesea cu comportamentele de tip asertiv, prin aceea că 
pacienții îşi pot confunda asertivitatea obişnuită cu dorințe 
şi acțiuni pe care le percep ca distrugătoare. 


Exemplu de caz 


Domnul L., un avocat în vârstă de 52 de ani, cu depresie 
cronică, avea dificultăți semnificative în a-şi convinge 
angajaţii să-şi facă bine treaba, pentru că dorea să fie 
perceput mai curând ca prieten decât ca şef. Accepta scuze 
neconvingătoare când aceştia aveau nevoie să plece de la 
birou mai repede sau când aveau nevoie de zile libere şi era 
foarte îngăduitor cu treaba făcută de mântuială. Totuşi, era 
furios şi preocupat de faptul că angajaţii lui nu-şi făceau 
treaba în mod adecvat şi parțial dădea o parte din vină pe ei 


pentru faptul că biroul lui avea un succes limitat. Ocazional, 
îi mai făcea reproşuri câte unuia cu glas stins şi rămânea 
frustrat că nu-i putea determina pe toţi să-i aplice cerinţele. 


Terapeutul: De ce crezi că ai dificultăți în a fi mai exigent cu 
angajaţii tai? 


DI L.: Sunt speriat că şi-ar da demisia şi apoi aş fi obligat să 
formez un nou personal. In plus, aş dori să fiu văzut ca un 
tip de treabă. Nu vreau să-i jignesc. 


T.: Ce vrei să spui cu asta? 


DI L.: Am impresia că, dacă îi critic, devin abuziv şi rău şi îi 
fac să se simtă prost. 


T.: Cred că e important pentru noi să înțelegem mai multe 
despre asta, mai ales pentru că tu nu pari să te porți aşa 
cum spui. 


Şi în cazul domnului L., istoria lui de viață s-a dovedit 
relevantă pentru această problemă. Îşi descria părinții ca 
fiind extrem de nedrepti şi de rigizi în privința regulilor. Era 
adesea pedepsit pentru abateri minore (de exemplu, dacă 
ajungea acasă cu câteva minute după ora stabilită) sau 
pentru că nu avea note mai bune, cu toate că şcoala i se 
părea dificilă. Era furios pe părinții lui, dar, dacă şi-ar fi 
exprimat furia direct, mama lui „şi-ar fi retras iubirea” şi nu 
i-ar mai fi vorbit cu zilele. Aceasta i-a provocat o adevărată 


agonie, fiind sfâşiat între dorința de a fi un „băiat bun” şi 
furia față de tratamentul nedrept de care avea parte de la 
părinți. Terapeutul a discutat cu domnul L. modul în care a 
fi un şef asertiv se suprapunea în mintea lui cu critica din 
partea părinților şi constituia un exemplu de identificare cu 
agresorul. 


Terapeutul: E interesant că, atunci când povesteşti cum te 
îngrijorezi că ţi-ai critica angajaţii din postura de şef, 
comportamentul tau pare identic cu cel al părinților tăi fata 
de tine. 


Domnul L.: Cred că ai dreptate. Vreau să spun că nu vreau 
să fiu nedrept şi să rănesc oamenii, aşa cum am fost rănit 
eu. Am simţit pe pielea mea ce înseamnă asta. 


T.: Pare că te simți cu adevărat vinovat atunci când esti 
nevoit să-ți critici angajaţii, cu toate ca, de fapt, tu ai 
tendința să fii excesiv de politicos cu ei. 


DI L.: Aşa este. Mereu mi-a fost teamă că, dacă îmi 
permiteam să fiu mai dur, aş fi călcat în picioare pe toată 
lumea. 


T.: Cred că trebuie să analizăm mai în detaliu acest 
sentiment, mai ales pentru că are un efect atât de inhibitor 
asupra ta, iar comportamentul tău este în mod evident în 
conflict cu aceste temeri. 


Aici, din nou, în afară de înţelegerea propriei persoane, un 
obiectiv important este sprijinirea pacientului în modificarea 
comportamentului, permițându-i stabilirea de limite mai 
potrivite angajaţilor săi. În acest scop, terapeutul a fost 
nevoit să detoxifice pericolele pe care domnul L. le asocia cu 
manifestarea autorităţii. 


Lucrul cu transferul 


Prin transfer (Freud 1905/2001), pacientul trăieşte, în 
relația cu terapeutul, emoții şi percepții din relaţiile sale 
anterioare semnificative, ceea ce-i permite explorarea şi 
identificarea fantasmelor şi conflictelor. Interpretarea 
transferului le permite pacienţilor să înțeleagă modalitățile 
caracteristice prin care ei îi percep greşit pe ceilalți, iar 
aceste observații se generalizează adesea la alte relații 
importante (Cooper 1987; Westen şi Gabbard 2002). Aceste 
interpretări îi ajută pe pacienţi să dezvolte o conştientizare 
crescută a motivatiilor şi acţiunilor lor, aducându-le mai 
multă informatie pentru a-şi putea transforma 
comportamentul. Trăirile şi conflictele privitoare la terapeut 
pot ajuta şi la identificarea factorilor declanşatori specifici ai 
comportamentelor problematice, cum ar fi situaţiile în care 
pacienţii se retrag emotional atunci când apar trăirile si 
fantasmele pline de furie la adresa terapeutului. Atitudinea 
nonjudicativă a terapeutului fata de trăirile pacientului are o 
importanţă crucială în oferirea unui sentiment de siguranță 
pentru ca fantasmele inconstiente să poată apărea, pacienții 
anticipând, de obicei, o reacţie negativă sau intruzivă. 


Unii pacienți îşi exprimă cu uşurinţă trăirile si fantasmele 
fata de terapeut, permițând interpretări timpurii ale 
transferului, în timp ce alții sunt mai reticenti. Terapeutul 
ar trebui să rămână vigilent la indiciile despre reacțiile 
pacienților fata de el si să le atragă atenția asupra acestora 
la momentul potrivit. Incapacitatea de a identifica transferul 
le poate intensifica pacienţilor teama că terapeutul nu le 
poate tolera anumite trăiri, la fel cum au patit adesea cu 
îngrijitorii lor în copilărie. Pe de altă parte, concentrarea 
prea timpurie şi agresivă a terapeutului asupra transferului 
poate fi trăită ca intruzivă, putând provoca negare şi furie. 
Dacă pacientul devine furios sau neliniştit atunci când 
sentimentele sale fata de terapeut sunt identificate, aceasta 
reacție trebuie şi ea analizată. Această intervenție poate 
duce la insight-uri valoroase despre conflictele şi 
disconfortul provocate pacienţilor de analiza transferului şi 
poate fi legată de probleme din alte relaţii. O altă ocazie 
pentru interpretarea transferului se iveşte atunci când într-o 
alianță terapeutică pozitivă apar perturbări (Safran şi Muran 
2000), permițând analiza motivelor care au dus la apariția 
tensiunilor. Ori de câte ori travaliul terapeutic trenează, 
terapeutul ar trebui să ia în calcul ca potenţial motiv trăirile 
şi fantasmele pacientului despre el. În cele două cazuri 
centrale din Capitolul 5 vor fi oferite exemple de reacții 
transferentiale. 


Ocazional, pacientii prezinta anumite comportamente 
problematice in analiza, care se numesc puneri in scena. De 
exemplu, punerile in scena pasiv-agresive pot include 
întârzierea la şedinţe sau plata şedinţelor cu întârziere. 
Pacienţii pot rata sau „uita” o şedinţă după discutarea unui 
subiect dificil sau evită să abordeze un subiect care îi 
frustrează, aşa cum s-a întâmplat cu domnul C. în Capitolul 


3 („Identificarea şi gestionarea riscurilor în abordarea 
schimbării comportamentale”). Aceste puneri în scenă oferă 
oportunitatea de a examina problemele de comportament în 
contextul relaţiei de transfer, cu acces mai direct la indiciile, 
trăirile şi conflictele declanşatoare, într-un cadru 
nonjudicativ. Terapeutul trebuie să fie conştient, totuşi, că 
pacienţii pot trăi examinarea acestor comportamente ca 
amenințătoare, pentru că sunt circumspecti fata de trăirile 
şi fantasmele care pot apărea în legătură cu terapeutul. 


Dezvoltarea capacităţilor de 
mentalizare 


Terapeutii îşi ajută pacienţii să dezvolte abilități de 
mentalizare, încurajându-i să analizeze ce se întâmplă în 
propriile lor minţi, la fel ca şi în minţile celorlalți. Uneori, 
terapeutul poate sugera motivațiile care stau la baza 
comportamentului altcuiva, pentru a exemplifica abilitățile 
de mentalizare. 


Exemplu de caz 


Un bărbat în vârstă de 42 de ani, care lucra în relații 
publice, domnul M., şi-a exprimat frustrarea generată de 
comportamentul soțului său: 


Domnul M.: Nu înțeleg de ce trebuie să iasă în fiecare seară. 
Nici măcar nu sunt sigur că mă mai iubeşte. 


Terapeutul: De ce crezi că face asta? 


DI M.: Habar n-am. Mie îmi place să stau acasă, să citesc. 
Cred că ne plac lucruri diferite. Insă nu pricep de ce iese în 
oraş tot mai des. 


T.: Am impresia că săptămâna trecută mi-ai spus că e furios 
pentru că bei. Crezi că ăsta ar putea fi un motiv? 


DI M.: Presupun că da. Până acum, nu am făcut legătura. 


T.: Păi chiar tu ai spus că se plângea că se simte singur, 
când tu citeai şi beai. Poate că se simte respins. 


DI M.: E posibil. Am încercat să beau mai putin, dar mi-e 
greu. In parte, pentru că sunt foarte supărat si pentru ca 
mă simt singur. 


T.: Se pare că eşti prins într-un cerc vicios cu el. Poate că ar 
trebui să încercaţi să faceți împreună ceva ce vă place 
amândurora. La modul ideal, ceva ce nu implică băutură. 


DI M.: Da. Ei bine, s-ar putea să fie greu de găsit o activitate 
care să ne placă amândurora, dar o să-i vorbesc despre 
asta. 


Lucrul cu mentalizarea l-a ajutat pe pacient să-şi înțeleagă 
senzaţia că este respins şi să identifice modificările 
comportamentale care l-ar putea ajuta în relaţie. In timp, 
majoritatea pacienţilor învaţă să folosească aceste capacităţi 
de mentalizare. 


Perlaborarea 


Perlaborarea presupune procesul identificării diverşilor 
factori dinamici care contribuie la simptomele şi problemele 
comportamentale şi a modului în care aceştia apar în 
diferite contexte şi circumstanţe. Acest proces este în special 
important în abordarea problemelor comportamentale care 
tind să persiste pe de o parte din cauza multitudinii de 
factori care contribuie şi, pe de alta, din cauza multiplelor 
funcții pe care le îndeplinesc. De exemplu, pacienţii se pot 
teme de asertivitate din cauza reacțiilor înfricoşătoare ale 
persoanelor de îngrijire din copilărie; pot nutri fantasme 
despre rănirea celorlalți prin afirmarea de sine; pot trăi frica 
de a pierde legătura de ataşament cu persoanele importante 
din viata lor şi/sau se pot simți vinovaţi pentru dorințele lor 
de a-i răni, a-i controla sau a-i umili pe alţii, legate în mod 
inconştient de comportamentul asertiv. Aceste dinamici pot 
apărea şi pot afecta comportamentul în diferite contexte, 
inclusiv în relaţiile cu partenerii, şefii şi prietenii. Pe 
parcursul terapiei, pacientul dezvoltă o conştientizare şi o 
înțelegere crescute ale acestor dinamici, analizându-le în 
contexte multiple, creând astfel mai multe ocazii şi strategii 
pentru a interveni în privința comportamentului. De 


exemplu, pacienţii pot avea nevoie să devină conştienţi de 
furia pe care şi-o neagă, să tolereze şi să accepte furia, să 
identifice factorii declanşatori ai acestor trăiri şi să înveţe 
să-şi exprime furia în maniera potrivită. În această carte, 

sunt oferite câteva exemple de perlaborare. 


Utilizarea contratransferului 


Clinicienii trebuie să-şi urmărească permanent 
sentimentele, fantasmele şi reacțiile fata de pacienți, iar 
terapeutul poate folosi această informatie ca să evite 
punerea în scenă a reacțiilor problematice 
contratransferentiale şi ca să identifice anumite experienţe 
ale pacientului. Aceste trăiri şi fantasme pot fi şi un indiciu 
al prezenței unui transfer substantial şi important. Odată ce 
clinicienii devin conştienţi de aceste sentimente, trebuie să 
evalueze cu grijă materialul clinic, identificând acele 
comportamente verbale şi nonverbale ale pacienţilor care-i 
fac să reacționeze. Clinicienii trebuie să evalueze în ce 
măsură reacționează la anumite probleme ale pacienților 
şi/sau reacționează emotional la anumite trăiri, pe baza 
dinamicilor lor personale (Gabbard 1995; Searles 1959). În 
general, se recomandă ca terapeutii dinamici să-şi urmeze 
propria analiză în timpul formării, ca să-şi înțeleagă mai 
bine conflictele intrapsihice şi să-şi identifice zonele de 
vulnerabilitate la contratransfer. Am oferit un exemplu de 
contratransfer în cazul doamnei F., în Capitolul 3. 

Stabilirea unui cadru pentru abordarea 
schimbarii comportamentale 


Vom descrie un cadru pentru intelegerea si formularea 
problemelor de comportament, pentru identificarea 
comportamentelor alternative, abordarea factorilor 
perturbatori si monitorizarea impactului schimbarii 
comportamentale (Tabelul 5-1). Va fi discutata si utilizarea 
potențială a temei pentru acasă, în scopul obținerii 
modificării comportamentale. Aceste abordări reprezintă o 
trecere semnificativă de la psihoterapiile psihodinamice mai 
tradiționale şi sunt descrise mai în profunzime în capitolele 
care urmează (Capitolele 6-9). Asertivitatea şi furia vor fi 
folosite ca domenii-cheie ale exprimării sau inhibitiei 
comportamentale, pentru a oferi exemple şi pentru a ilustra 
acest cadru şi tehnicile asociate lui. Aşa cum s-a menționat 
în Capitolul 2 („Înțelegerea factorilor psihodinamici care 
împiedică schimbarea comportamentului”), pacienţii care 
prezintă o diversitate de complexe simptomatice şi tulburări 
de personalitate se luptă adesea cu atingerea unui grad 
potrivit de asertivitate sau cu exprimarea eficace a furiei 
(Busch şi alții 2012, 2016). Trasarea cadrului începe prin 


identificarea problemelor de comportament, un proces care 
se desfăşoară împreună cu formularea factorilor dinamici 
care contribuie la apariția acestor dificultăți. 


TABELUL 5-1. Abordarea schimbării comportamentale 


Evaluarea şi determinarea comportamentelor problematice 
Identificarea problemelor de comportament Examinarea 
contextului, afectelor şi sensurilor comportamentelor 
problematice Obţinerea unei formulări a conflictelor 
intrapsihice, a apărărilor şi a factorilor din perioada 


dezvoltării care contribuie la manifestarea acelor 
comportamente Identificarea comportamentelor alternative 
Elaborarea sentimentelor şi fantasmelor legate de 
implementarea comportamentelor alternative Abordarea 
factorilor care interferează cu comportamentele alternative 
Abordarea impactului modificării comportamentale 
Utilizarea temei pentru acasă 


Evaluarea şi determinarea 
comportamentelor problematice 


Cum se stabileşte dacă un comportament e problematic? Şi 
cum poate terapeutul sau pacientul să se asigure că o 
modificare comportamentală este exprimată adecvat sau 
eficient? În mod normal, un tipar comportamental este 
considerat problematic în măsura în care îi creează 
dificultăți pacientului, iar pacientul deține o mică 
flexibilitate în modificarea comportamentului în contextele 
în care acesta generează probleme. Pacienţii pot fi sau nu 


conştienţi că un anumit comportament le creează dificultăți, 
iar anumite comportamente problematice le pot fi semnalate 
de alții. Pot fi derutati în recunoaşterea unui comportament 
generator de dificultăţi, în special dacă acesta are un scop 
parțial adaptativ sau defensiv. Lucrul cu identificarea şi 
modificarea comportamentelor problematice continuă de-a 
lungul tratamentului psihoterapeutic. 


Inhibitiile sau exprimarea asertivitatii sau furiei se 
manifestă în câteva moduri problematice. Indivizii pot 
demonstra o inhibare generală a asertivitatii sau o 
exprimare excesivă a furiei. Aceştia pot trece de la un 
comportament excesiv de inhibat la unul excesiv de agresiv. 
Anumite persoane ar putea avea dificultăţi în ajustarea 
asertivitatii şi furiei, aşa cum s-ar cere în diferite 
circumstanțe. Aceste manifestări diverse au adesea efecte 
adverse asupra relațiilor pacienţilor. 


Formularea psihodinamică a dificultăților de asertivitate 
include conflicte centrale, care implică teama că alții ar 
putea fi răniți, rejectanti sau critici ca reacţie la aceste 
comportamente (vezi Capitolul 2). Aceste aşteptări derivă 
partial din reacțiile problematice ale îngrijitorilor din 
copilărie şi ale celorlalți la comportamentele asertive din 
perioada dezvoltării, reacţii ce au fost interiorizate ca 
reprezentări ale sinelui şi ale obiectului şi ca fantasme 
inconştiente (Busch şi alții 2012). O legătură inconştientă (si 
uneori conştientă) între asertivitate şi sentimentele şi 
fantasmele de furie şi competiție poate intensifica frica de a 
nu-i rani pe alții şi frica de represalii anticipate, generând 
vinovăție şi furie îndreptate spre sine. Următoarea vignetă 
scurtă oferă un exemplu de identificare a dinamicilor 


relevante, care au fost folosite pentru recunoaşterea şi 
abordarea comportamentelor problematice. 


Exemplu de caz 


Domnul N., un contabil în vârstă de 54 de ani, care suferea 
de tulburare de panică, se lupta cu solicitările tatălui său de 
la el, chiar dacă tatăl lui era foarte bătrân şi întrucâtva 
senil. Aceste solicitări conțineau o serie de directive privind 
îngrijirea apartamentului tatălui şi aşteptarea ca pacientul 
să fie prezent pentru treburile casei, chiar şi atunci când 
acestea îi perturbau serios viața personală şi profesională. 
Tatăl său refuza să-şi ia un ingrijitor la domiciliu, chiar daca 
doctorii îl avertizaseră de riscurile traiului pe cont propriu. 
Terapeutul şi pacientul au identificat drept problemă 
neputinta acestuia din urmă de a-i spune „nu” tatălui său, 
având în vedere incapacitatea lui de a reacționa în mod 
flexibil la aceste cerinţe şi dificultățile pe care i le crea 
aceasta obedienta. 


In timpul analizei, domnul N. a vorbit despre o viata 
intreaga in care a fost terorizat si subminat de tatal lui. Avea 
atacuri de panica atunci cand apareau clienti de care se 
simțea agresat si care-l presau să facă lucruri pe care el nu 
le aproba din punct de vedere etic. S-a dovedit în cursul 
analizei că domnul N. era furios pe tatăl lui şi pe clienții 
respectivi şi se simțea vinovat din cauza fantasmelor de 
agresivitate sau de violență fizică îndreptate împotriva lor. 

Pe măsură ce explora aceste fantasme şi pe măsură ce se 
simțea tot mai în siguranță având aceste sentimente şi 


dorințe, anxietatea şi vinovăția i se diminuau. A discutat cu 
terapeutul câteva alternative comportamentale pentru 
momentul când se pregătea să-i spună tatălui său că nu-l 
mai ajută dacă acesta refuză să-şi angajeze un îngrijitor la 
domiciliu. Spre surpriza lui, în loc să se înfurie, tatăl lui a 
acceptat imediat acest aranjament. 


Vom prezenta acum două cazuri mai pe larg, pentru a 
demonstra utilizarea în psihoterapia psihodinamică a unor 
tehnici specifice care urmăresc modificarea 
comportamentului. Pacienţii din aceste cazuri trăiesc în 
special inhibitii ale asertivitatii. Cazurile în care pacienții 
exprimă excesiv impulsuri şi acțiuni furioase vor fi 
prezentate în Capitolul 10 („Implicarea pacientului în 
abordarea problemelor comportamentale specifice”). 


Exemplu de caz 


Doamna I., o femeie măritată, în vârstă de 44 de ani, 
partener la o firmă de avocatură (vezi Capitolul 4), trăia o 
anxietate cronică, manifestată uneori prin somatizări. În 
viața ei personală şi la serviciu, suferea de o gamă largă de 
probleme legate de asertivitate şi avea tendința să se implice 
sau să dezvolte relații în care nu-şi afirma propriile nevoi si 
se concentra pe îngrijirea altora. Deşi îşi exprimase 
frustrarea pe care aceste relaţii i-o generau, era foarte 
ambivalentă în privinţa lor, făcându-i plăcere să aibă grijă 
de alții. Nu credea că ar putea face ceva ca să schimbe 
aceste circumstanţe. Simtea orice tentativă de confruntare 


cu ceilalți ca potenţial distrugătoare pentru ei sau 
cauzatoare a unui comportament rejectant din partea 
acestora. Prin urmare, rareori depunea eforturi în această 
direcție. 


Soțul ei, Tom, petrecea lungi perioade fără să muncească, 
iar motivaţia lui pentru muncă era foarte limitată. Suferea 
de o varietate de simptome somatice care îi afectau energia 
şi concentrarea, cu toate că nu exista o cauză medicală 
clară, iar el refuza să consulte un medic. Stările doamnei I. 
fata de soțul ei alternau între furie şi compătimire pentru el 
şi o îngrijorare vinovată fata de furia ei. Pe lângă asigurarea 
venitului familiei, ea mai pregătea şi cina şi făcea curat. 
Pacienta şi-a dat seama că-l percepea ca pe un copil care 
trebuie îngrijit şi că, în acest mod, îi oferea ocazia să se 
poarte ca un înlocuitor pentru copiii pe care nu i-a avut. Pe 
lângă grija de care avea nevoie, soțul mai avea şi tendința de 
a fi controlator, încercând să-i limiteze activitatea socială. 
Uneori isi conştientiza frustrarea fata de el, însă se temea să 
şi-o manifeste fie presându-l să-şi caute o slujbă sau să 
meargă la doctor, fie să pună punct comportamentului 
controlator. Credea că o confruntare cu el i-ar face mai mult 
rău, accentuându-i insecuritatea sau făcându-l să se înfurie 
pe ea şi să se retragă emoțional. A trăit probleme 
asemănătoare la serviciu, unde avea dificultăţi în a-şi face 
asociaţii să respecte termenele-limită. De multe ori, sfârşea 
prin a le face ea munca. La fel ca în cazul soțului, se temea 
să se confrunte cu ei pe tema implicării lor inadecvate, 
crezând că ei s-ar simți umiliti de comentariile ei. 


Doamna I. descria perioada cand ea avea 10 ani, cand 
accentul relațiilor ei de familie timpurii era îndreptat spre 
conflictele intense care îi implicau pe părinții ei şi pe sora 


mai mare şi rebelă. Doamna I. a ajuns să se teamă de 
certurile frecvente care izbucneau în adolescența ei, cand 
părinții ei, şi mai ales tata, încercau să-i pună limite surorii 
ei sau s-o tragă la răspundere pentru comportamentul lipsit 
de respect. Alterna între a-l vedea pe tatăl ei ca fiind prea 
dur cu sora ei şi a-l considera prea uşor de umilit, stresat 
sau depăşit de interacțiunile cu aceasta. Ea se ținea departe 
de aceste certuri, imbratisand postura de „fată cuminte”, 
încercând să ajute la treburile casei şi având grijă de fratele 
ei mai mic. Nu dorea să ofere nicio ocazie suplimentară 
pentru alte potenţiale conflicte exprimându-şi propriile nevoi 
sau păreri şi nici nu dorea să-şi supere părinții deja foarte 
impovarati. 


Exemplu de caz 


Domnul 0.5, un bărbat în vârstă de 62 de ani, căsătorit, 
prezenta o depresie semnificativă, inclusiv simptome 
vegetative. Principalele lui trăiri şi credințe depresive se 
învârteau în jurul unui sentiment de inadecvare. Povestea 
că nu se mai simțea la fel de eficient ca înainte la birou, in 
postul lui din vânzări, pentru că pierduse o parte din clienți 
şi din contacte pe măsură ce îmbătrânise. Munca lui 
reprezentase o importantă sursă de stimă de sine pentru el. 
Principala lui sursă de distres era soția lui, cu 20 de ani mai 
tânără decât el, pe care o percepea drept neimplicată şi mai 
putin interesată de el din punct de vedere sexual. Se temea 
ca nu cumva aceasta să aibă vreo aventură, însă pe de o 


5 Vezi Busch şi alții, 2016. 


parte simțea că ar merita-o, el nemaifiind bărbatul care 
fusese cândva. Simptomele depresive ale domnului O. 
răspundeau destul de bine la sertralină, însă dificultăţile cu 
asertivitatea şi cu stima de sine persistau. 


Domnul O. a povestit cum crescuse într-o familie dominată 
de conflictele cu fratele lui mai mare, care avea dificultăţi la 
facultate şi o tendinţă de a se implica în certuri şi la şcoală, 
şi acasă. Se temea de comportamentul terorist al fratelui 
său şi de perturbările cauzate în familie de aceste certuri. În 
ciuda acestei situaţii, se considera că fratele lui avea mai 
mult potenţial pentru afaceri şi începuse să lucreze la firma 
tatălui său de foarte devreme. Domnul O. era presat să fie 
băiatul cel bun, să nu creeze probleme şi să cedeze la 
cerințele părinților. Toate acestea presupuneau să se 
descurce bine la şcoală şi să-şi complimenteze mama pentru 
ținută şi pentru atractivitate. Adesea se simțea ignorat când 
atenţia se îndrepta asupra fratelui său. Succesul său în 
profesie se datora partial nevoii lui de a le demonstra 
părinților că se înşelaseră în ceea ce priveşte capacitățile 
sale. Fratele său avea dificultăți profesionale, iar el 
recunoştea că se gândea la acest lucru cu o oarecare plăcere 
vinovată. Îşi părăsise prima soție, cu care mama lui 
insistase să se însoare, pentru o femeie mai tânără, actuala 
lui soție. 


Domnul O. nu dorea să-şi abordeze direct îngrijorările legate 
de soţie. Îşi nega furia generată de lipsa ei de implicare 
sexuală, dar visele şi fantasmele lui sugerau contrariul, 
inclusiv apariția unei informații cu privire la faptul că apela 
la maseuze pentru satisfacere sexuală. Analiza a scos la 
iveală părerea lui că o eventuală aventură a soției ar fi fost 
luată de el drept o pedeapsă potrivită pentru a-şi fi părăsit 


prima soție pentru ea. Pe măsură ce-şi recunostea furia fata 
de soție, incapacitatea de a-şi aborda îngrijorările într-o 
discuţie cu ea devenea tot mai evidentă. Avea dificultăți şi la 
birou, unde nu era suficient de agresiv pe cât ar fi trebuit ca 
să crească vânzările şi se simțea vinovat pentru 
sentimentele sale de competiție față de colegi. 


Identificarea problemelor de 
comportament 


Principalele probleme de comportament ale acestor pacienți 
includ zone de inhibitii şi de lipsă de asertivitate si 
renunțarea la nevoile lor în fața altora. Amândoi îşi 
conştientizau dificultăţile, însă în alte momente păreau să 
accepte aceste comportamente, considerându-le justificate 
de propriile temeri. Era, deci, important ca în fiecare caz să 
se clarifice şi să se abordeze sistematic aceste probleme, 
incluzând justificarea dată de pacient. Doamna I. demonstra 
o incapacitate de a fi asertivă în relația cu soțul ei, în ceea 
ce priveşte găsirea unei slujbe de către acesta, vizita lui la 
medic, împărțirea activităților casnice şi limitarea activității 
lor sociale. În plus, era incapabilă să abordeze dificultățile 
cu angajaţii ei, inclusiv să le critice munca şi să fixeze 
anumite standarde. Domnul O. nu-şi putea înfrunta soția 
cu privire la comportamentul ei neimplicat şi se străduia să 
fie asertiv la locul de muncă şi să depăşească dificultățile 
legate de concurența pentru oportunitățile de vânzare. 


Examinarea contextului, afectelor şi 
sensurilor comportamentelor 
problematice 


În scopul unei abordări mai eficace a factorilor care 
contribuie la comportamentul problematic şi la 
impedimentele din calea schimbării, e important să fie 
identificate emoţiile, contextul şi înțelesul acestor acțiuni 
(vezi Capitolul 6, „Identificarea factorilor dinamici care 
contribuie la comportamentele problematice”). Se fac astfel 
de eforturi în şedinţele de terapie, pacienții fiind încurajați, 
totodată, să observe ce simt atunci când apare 
comportamentul respectiv. Aceste abordări ajută pacienţii la 
dezvoltarea capacităţilor de autoobservare şi a celor de 
mentalizare. 


Când aceşti factori au fost analizati în terapie, inhibitiile 
doamnei I. s-au intensificat în contextul trăirii şi exprimării 
frustrării fata de soţul ei şi fata de colegii de la firmă. Îşi 
imagina că eforturile ei de abordare a acestor probleme ar fi 
excesiv de dure şi de nocive, provocandu-i vinovăție, si se 
temea că asertivitatea ei ar duce la retragerea emoțională a 
soțului ei. Domnul O. s-a inhibat la gândul că ar trebui să-şi 
confrunte soția, temându-se că ar supăra-o. La fel patea si 
atunci când intra în competiție cu colegii lui. Trăia 
sentimente de inadecvare din cauza vârstei şi sentimente de 
vinovăţie pentru comportamente din trecut. 


Obţinerea unei formulări psihodinamice 
a conflictelor intrapsihice, a apărărilor 
şi a factorilor de dezvoltare care 
contribuie la comportamentul 
problematic 


La fel ca în cazul simptomelor, o formulare psihodinamică 
oferă un cadru pentru înţelegerea dificultăților de 
comportament şi identificarea intervențiilor posibile (vezi 
Capitolul 6). În fiecare dintre aceste cazuri, aceşti pacienţi 
se simțeau vinovați pentru furia lor şi pentru nevoile lor si 
se pedepseau prin critică de sine şi prin renunțare în fata 
situaţiilor problematice şi dureroase. Negarea, identificarea 
cu agresorul şi formațiunea reactionala erau mecanismele 
lor principale de apărare. Factorii care le-au influențat 
perioada de dezvoltare au reprezentat elemente importante 
pentru înțelegerea originilor acestor conflicte şi 
comportamente. 


La început, doamna I. şi-a negat furia şi fantasmele in care- 
şi exprima furia, iar când acestea au ieşit la suprafață, s-a 
simțit vinovată pentru că le avea şi se temea că ele ar putea 
provoca stricăciuni semnificative dacă le manifesta. După ce 
doamna I. şi-a accesat mai uşor sentimentele, furia ei se 
intensifica în anumite momente, iar ea isi descria soțul ca 
fiind un „ratat” şi se gândea să-l părăsească. Atunci când se 
infuria, se identifica cu tatăl şi cu sora ei, pe care îi 
considera răi şi cruzi, acesta fiind un exemplu de 
identificare cu agresorul. Pentru ea, persoana rănită şi 
umilită era aidoma tatălui ei în momentele în care era 


copleşit de atacurile surorii ei. Conflictele ei declanşau 
formaţiuni reactionale, însoţite de eforturi sporite de a se 
îngriji de cei pe care se temea să nu-i rănească. Cu toate că 
această apărare era initial o uşurare, ulterior se simțea şi 
mai furioasă că „trebuia să facă ea tot”. 


Domnul O. era nevoit să-şi nege furia la adresa soției, 
pentru că era îngrijorat de intensitatea acesteia şi ca să fie 
„băiat bun”. A conştientizat că masajele sale sexuale erau 
un mod pasiv-agresiv de a se răzbuna pe ea. Credea că era 
pedepsit pentru că-şi părăsise prima soţie pentru o femeie 
mai tânără şi pentru dorințele de a fi mai bun decât fratele 
lui. 


Identificarea comportamentelor 
alternative 


Pentru a aplica modificări comportamentale, este important 
să identificăm alternativele comportamentale şi să le 
considerăm un obiectiv potential al tratamentului. Lucrul cu 
pacienții în scopul analizării acestor alternative reprezintă o 
deviere semnificativă de la tehnica psihanalitică clasică (vezi 
Capitolul 7, „Identificarea comportamentelor alternative”). 


În timp, terapeutul şi doamna I. au constatat că ea îi putea 
comunica soțului mult mai direct cât de important era ca el 
să lucreze şi să vadă un medic şi putea limita încercările 
sale de a-i restricționa interacțiunile sociale. La serviciu, 
putea comunica mult mai clar cu angajaţii ei despre 


dificultatea lor de a respecta termenele-limită şi despre 
metodele de a-şi îmbunătăți calitatea muncii, în timp ce îşi 
diminuase disponibilitatea de a le finaliza ea proiectele. 
Terapeutul şi domnul O. au stabilit că este capabil să-şi 
exprime direct frustrarea față de neimplicarea emoţională a 
soției sale şi să-şi multiplice eforturile competitionale în 
obținerea de contracte de vânzări. 


Elaborarea sentimentelor şi fantasmelor 
legate de implementarea 
comportamentelor alternative 


Odată ce le identifică, terapeutul şi pacienţii pot explora 
sentimentele şi conflictele care apar atunci când sunt luate 
în calcul comportamentele alternative. În această abordare, 
terapeutul le cere pacienţilor să se imagineze aplicând 
comportamentele respective şi apoi să estimeze care le sunt 
sursele de îngrijorare şi ce anticipează ca reacție din partea 
celorlalți. Deşi frica de a răni sau de a fi pedepsit apare 
adesea, pot apărea în aceeaşi măsură şi sentimente pozitive, 
cum ar fi bucuria şi uşurarea de a se manifesta direct fata 
de altă persoană. 


Când trebuia să-şi manifeste furia sau să se afirme în 
situații specifice, doamna I. se simțea neliniştită şi vinovată 
şi îşi imagina că interlocutorul s-ar simți umilit, iritat sau 
respins. În timp ce căuta anumite căi pentru a-şi înfrunta 
soția, domnul O. se simțea vinovat să-şi exprime furia şi se 
aştepta ca ea să se simtă rănită, să-şi piardă interesul sau 


să se înfurie şi chiar să-l părăsească. Gândindu-se la 
anumite modalități prin care să devină competitiv în 
vânzări, anticipa un comportament opozitionist din partea 
colegilor lui. 


Abordarea factorilor care interferează 
cu comportamentele alternative 


Terapeutul dezvoltă un cadru şi strategii pentru abordarea 
factorilor care inhibă modificările comportamentale, bazate 
pe formularea psihodinamică şi pe fricile şi fantasmele care 
apar atunci când trebuie aplicate comportamentele 
alternative. Evenimentele apărute în perioada dezvoltării, 
conflictele intrapsihice, apărările, reprezentările sinelui şi 
ale obiectului, factorii transferentiali şi deficitele de 
mentalizare se numără printre elementele care sunt 
abordate. Secțiunea următoare demonstrează modul în care 
a fost folosită formularea în cazul doamnei I. şi al domnului 
O. 


Exemplu de caz: doamna I. (continuare) 


Terapeutul a abordat vinovăția şi îngrijorările de dimensiuni 
catastrofale ale doamnei I., asociate cu dorința ei de a-şi 
exprima furia şi de a se afirma. El a analizat şi nevoia ei de a 
avea grijă de alţii, ca să compenseze sentimentele de furie şi 
ca să-şi reducă senzaţia de pierdere. 


Au fost concepute câteva intervenții cu scopul de a diminua 
inhibitiile şi eforturile de îngrijire ale doamnei I. şi de a-i 
accentua comportamentul asertiv. Aceste abordări 
presupuneau diferenţierea situaţiei sale curente de 
circumstanțele din copilărie pe care ea nu le putuse 
controla. Împreună cu terapeutul, a concluzionat că, mai 
mult decât sigur, furia sau critica ei n-o să-i rănească sau 
umilească pe ceilalți în modurile pe care le anticipase ea, iar 
ea nu era în pericol de a le exprima la fel de dur cum se 
întâmplase în cazul surorii şi părinţilor ei. Terapeutul a 
sugerat că, dacă le comunica soțului şi angajaţilor 
aşteptările ei mai exigente, în loc să le rănească stima de 
sine, de fapt le-ar putea amplifica independenţa şi 
competența. 


Terapeutul s-a străduit s-o ajute să recunoască şi să învețe 
să-şi tolereze senzația de pierdere manifestată prin dorința 
de a le purta de grijă celorlalți, atunci când încerca să 
încurajeze eforturile soțului şi angajaţilor săi de dobândire a 
independenței. Ea a trăit un sentiment de tristețe, inclusiv 
pentru faptul de a nu fi avut copii, însă până la urmă a 
reuşit să se simtă mai putin frustrata, copleşită şi disperată. 
În plus, terapeutul a ajutat-o să identifice mecanismul de 
apărare al formaţiunii reactionale, să recunoască faptul că 
atunci când era furioasă devenea şi mai grijulie față de 
ceilalți, ca să-şi uşureze vinovăția sau ca să se pedepsească 
inconştient. 


Următoarele vignete prezintă câteva exemple din analiza 
pacientei, menite să abordeze aceşti factori. 


Doamna I.: Observ că, de câte ori îi dau o sarcină unui 
angajat, iar el mă contrazice, am tendința să mă dau la o 
parte şi să-l las să procedeze cum crede de cuviință, însă 
ulterior apar probleme. Lui John i-am spus că trebuie să 
consemneze ceea ce face, însă el m-a contrazis. Crezând că 
am greşit, eu m-am retras şi l-am lăsat pe el să descopere că 
aşa nu merge. Însă apoi tot eu am rezolvat problema, iar el 
nu şi-a învățat lecţia. 


Terapeutul: Ce te face să nu poți fi mai directă atunci când e 
cazul? 


Dna I.: Mă tem să nu se creadă că doresc să controlez prea 
mult lucrurile şi să nu se înfurie. 


T.: Dar această atitudine nu face decât să-ți mărească 
volumul de lucru şi să te copleşească. Însă cred că tu te 
retragi pentru că eşti foarte speriată să nu răneşti sau să 
creezi un conflict, astfel încât iti pierzi încrederea în tine şi 
te consideri incapabilă. Îmi poţi spune mai multe despre 
modul în care crezi că va reacționa John? 


Dna I.: Păi cred că se va înfuria, însă, dacă mă gândesc mai 
bine, mi-l imaginez foarte rănit. Îl văd foarte afectat, cu o 
figură indurerata. Aşa cum ai menționat deja, asta imi 
aminteşte putin de tatăl meu, atunci când părea atât de 
rănit de sora mea. 


T.: Ai spus că începi să te panichezi atunci când trebuie să-i 
dai sugestii angajatului tău. Te comporti cu el ca şi când ai 
fi fost condiționată să te temi că orice critică ar declanşa 


răni de nivelul celor care s-au petrecut în familia ta de 
origine. Prin urmare, nu poți deosebi situațiile care, deşi ar 
putea cauza o mică doză de distres, ar fi foarte utile. Nu poţi 
estima siguranţa unei situaţii, pentru ca tu crezi ca toate 
prezintă potenţiale pericole. 


Dna I.: Ai dreptate, dar tot mai cred că l-aş răni. 


T.: Cred ca te temi ca ar reactiona la fel ca tatal tau, insa 
ma-ntreb cat de probabil ar fi ca un angajat de-ai tai sa fie 
atat de ranit sau de furios pentru ca-i arati modalitatea 
corecta de a indeplini o anumita cerinta. Pana la urma, esti 
sefa lui. Iar daca totusi reactioneaza asa, atunci inseamna 
că are o problemă, pentru că şefii trebuie să le dea feedback 
şi instrucțiuni angajaților lor. 


Dna I.: Înţeleg ce spui, dar sună foarte dur pentru mine. 


T.: Într-adevăr. Pentru că ai impresia că celălalt este prea 
vunerabil ca să-ţi audă părerile sau nevoile. Însă, cel mai 
adesea, nu-i ajută nici pe ei, nici pe tine să-ţi tii părerile 
doar pentru tine. 


Dna I.: Ai dreptate. Ieri i-am spus lui John ca mai are de 
lucrat la ceva şi i-am dat câteva intructiuni, ca să poată 
termina. Nu prea i-a convenit, dar apoi s-a dus să-şi termine 
treaba. Se pare că asta ne-a priit amândurora. 


Pe măsură ce-şi tolera tot mai bine furia, doamna I. şi-a 
amplificat eforturile de abordare a soțului în legătură cu 
problemele lor. Cu toate acestea, uneori se simțea vinovată 
după ce făcea aceste eforturi. 


Dna I.: l-am spus că vreau să ies cu nişte prieteni, în ciuda 
durerii lui de picior. M-a întrebat dacă eram sigură că vreau 
să ies, pentru că păream obosită. M-am enervat aşa de tare, 
că nici n-am ştiut ce să-i răspund. Ştiam că se gândea 
numai la el. 


T.: Cred că i-ai fi putut spune că-i apreciezi grija, dar că 
probabil că îngrijorarea lui era în special legată de absența 
ta de lângă el. 


Dna I.: Asta e o sugestie bună. Apoi m-a întrebat ce voi găti 
pentru cină, aşa că asta m-a descurajat din nou să mai sper 
într-o schimbare. I-am spus c-o să-i pregătesc ceva. 


T.: Se pare că atunci când încerci să te afirmi recazi in 
vechile ipostaze în care te simți blocată si neajutorata, chiar 
dacă deja ai făcut un progres atunci când l-ai anunţat că 
ieşi cu prietenii! Cred că te simţi din nou vinovată ca 
asertivitatea si furia ta îl vor răni, iar el pare să-ţi confirme 
asta. Cred că s-ar impune o discuție despre cum să se 
descurce singur cu cina. Nu se poate spune că nu se poate 
deplasa, iar dacă chiar e necesar, ar putea comanda ceva la 
domiciliu! Hai să vedem cum ai putea aborda asta cu el şi 
poate că putem afla mai multe despre faza în care te 
împotmoleşti. 


Dna I.: Păi cred că, atunci când eu fac eforturi, iar el opune 
atât de multă rezistență, eu devin şi mai furioasă pe el. Apoi 
mă îngrijorez şi mă simt prost pentru el. 


T.: După ce tu faci progrese, iar el opune rezistenţă, tu te 
enervezi foarte tare şi te temi să nu-l ranesti, aşa că trebuie 
să te abtii, şi atunci te consideri slabă. Cred că trebuie sa 
nu uiţi că uneori va opune rezistență la eforturile tale. Cum 
crezi că ţi-ai putea gestiona furia şi vinovăția în astfel de 
situații, în loc să renunti la altceva? 


Dna I.: Cred că mi-ar prinde bine să lucrez la asta. Vreau să 
continui să progresez. 


Cu toate că asertivitatea ei a continuat să se amelioreze, 
după o săptămână grea de confruntări la birou şi acasă, 
spunea că se simte deconectată şi deprimată şi că nu e în 
stare să-şi gestioneze frustrările. A redevenit obsedată de 
corpul ei şi de fricile de a nu se îmbolnăvi de cancer, dar şi 
de stările de oboseală. Era foarte furioasă pe Tom, care se 
gândea să-şi reducă programul de lucru de la birou, pentru 
că se temea că ar pierde şi slujba asta. Se simțea foarte 
furioasă, dar se temea de o confruntare cu el. După ce a 
menționat că încă era furioasă pe colegii ei, mi-a povestit că 
soțul ei o presa să oprească terapia invocând lipsa 
progresului, dar şi pentru că avea de furcă cu asertivitatea 
ei în creştere. 


Observând faptul că pacienta părea frustrată de terapie, 
terapeutul a considerat că aceste circumstanţe ofereau 


oportunitatea de a-i analiza conflictele în cadrul 
transferului. A întrebat-o dacă şi ea se simțea frustrata în 
legătură cu terapia. Ea a răspuns ezitant că da şi a explicat 
cum a fost ,tinuta” într-o terapie anterioară, cu toate ca 
terapia respectivă n-o ajuta. A recunoscut totuşi că făcuse 
progrese în terapia actuală. 


Terapeutul a încurajat-o să-şi exprime îngrijorările şi 
iritarea provocate de terapie, pentru că, pe baza tiparelor ei, 
probabil că s-ar fi înfuriat şi pe el, dar nu s-ar fi simţit 
suficient de în siguranță ca să se manifeste. De fapt, tocmai 
pentru că se temea să exprime aceste trăiri, încerca să i le 
atribuie soțului, care se simțea parțial amenințat de 
procesul ei terapeutic. Ea concepea terapia ca pe o 
înfruntare între propriile nevoi şi cele ale terapeutului, unde 
ea ceda nevoilor lui. Se temea că, dacă ar fi dorit să 
oprească terapia, terapeutul nu ar fi permis o discuție 
despre obiective şi durata tratamentului. 


Dna I. a fost extrem de usurata de reacția terapeutului, 
considerându-l deschis la îngrijorările ei legate de terapie. 
Şi-a schimbat tonul şi, zâmbind, a descris câteva aspecte ale 
vieții care i se inbunatatisera, deşi avusese o săptămână 
dificilă. A recunoscut că, din cauza propriilor frici, s-a plâns 
de terapie ca şi când nemulțumirea ar fi venit din partea 
soțului, ca şi cum i-ar fi spus acestuia că terapeutul ei 
considera că problema consta în comportamentul lui. 
Această confesiune a ajutat-o mult pe doamna I. să se simtă 
mai sigură în ceea ce privea propria asertivitate şi să 
înțeleagă situațiile în care încă se mai simțea blocată. 


Exemplu de caz: Domnul O. (continuare) 


Terapeutul s-a străduit să amplifice conştientizarea, 
acceptarea şi tolerarea furiei pe care o simţea domnul O. 
fata de soția lui. Sursa presiunii de a ceda altora şi fricile de 
a-şi exprima frustrarea fuseseră identificate în copilăria 
acestuia. Terapeutul a abordat vinovăția şi aşteptarea de a fi 
părăsit pentru că-şi părăsise prima nevastă, precum şi 
dorințele sale competitive. De-a lungul terapiei, au analizat 
cum ar trebui să abordeze direct neimplicarea emoţională a 
soției. După ce au fost identificate alternativele 
comportamentale, terapeutul şi pacientul au analizat modul 
în care se simțea el când îşi imagina că se confruntă cu ea. 
Aceşti factori includeau frica şi vinovăția că ar putea s-o 
rănească sau s-o înfurie, precum şi sentimente subiacente 
de inadecvare. 


Pe măsură ce terapia înainta, au mai apărut informații 
despre sentimentele domnului O. față de mama lui, 
clarificând şi mai mult reacțiile sale emoționale de vinovăție. 
Era furios pe mama lui pentru că-l obligase să fie „băiat 
bun” şi să se căsătorească cu prima soţie. Legat de aceste 
sentimente, anticipa că va fi pedepsit. A avut câteva vise 
care simbolizau pedepsirea prin castrare sau prin privare de 
putere, printre care şi unul în care afla că urma să i se taie 
mâna stângă. Accentuându-i fantasmele, doctorul din vis i-a 
spus că, din moment ce oricum era bătrân, nu mai avea 
nevoie de ea. Într-un fel, castrarea ca pedeapsă deja se 
produsese, prin faptul că el accepta absența relațiilor 
sexuale cu soția lui. Se simţea lipsit de putere şi la birou, 
considerând că ceilalți obțineau avantaje pe care cândva le 
obținuse şi el. Fantasmele lui indicau că trăia reducerea 


vânzărilor ca pe o pedeapsă şi că vinovăția îl împiedica să 
facă eforturi mai susținute pentru a atrage noi clienți. 


Terapeutul şi pacientul au conştientizat în ce măsură 
comportamentul lui era blocat de vinovăţie şi de 
autopedepsire pentru furia şi pentru competitivitatea pe 
care le trăia, acest lucru permițându-le să analizeze mai în 
profunzime sursa acestor emoţii din copilărie. Cel mai 
timpuriu şi mai competitiv sentiment pe care şi-l amintea îi 
era trezit de fratele mai mare. Era furios că fratele lui era 
favorizat, în ciuda comportamentului său agresiv. Eforturile 
sale de a concura cu fratele lui erau descurajate de părinți, 
care îi cereau să fie „băiatul bun”. 


Domnul O.: Ştiu că prin eforturile mele de la birou încercam 
de fapt să-mi depăşesc fratele şi să le arăt părinţilor că 
greseau, favorizându-l pe el. 


Terapeutul: Şi cum te face lucrul ăsta să te simți? 


DI O.: La început mă simțeam bine, dar acum mă simt 
vinovat. Adică, nu mă aşteptam să-i meargă aşa de rău. 
Sper că n-am fost eu cauza. 


T.: Şi cum anume ai fi putut fi tu cauza? 


Dl O.: Poate că l-am facut să se simtă rău prin faptul că mie 
îmi mergea bine. Poate că merit problemele pe care le am 
acum. 


T.: Ca o pedeapsă pentru că l-ai întrecut? 


DI O.: Da, într-un fel. 


Pe măsură ce înțelegea originea acestor conflicte, a început 
să se simtă tot mai liber să fie asertiv la birou şi a făcut 
eforturi tot mai mari să-şi extindă teritoriul. După ce s-a 
simțit mai sigur în legătură cu dorințele sale competitive, a 
avut un vis în care rivalul său de la serviciu avea dificultăți, 
iar el se bucura mult de această situație; şi-a dat seama că 
de fapt îi plăcea să-i depăşească pe ceilalți. 


În acelaşi mod în care se simţea la serviciu şi cu soția, 
domnul O. avea uneori sentimente de inadecvare şi cu 
terapeutul, temându-se că acesta dorea ca el să fie mai 
asertiv şi că el nu se ridica la înălțimea aşteptărilor 
acestuia, dezamagindu-l. Terapeutul a analizat nevoia 
domnului O. de a fi pacientul cel bun şi de a se supune la 
ceea ce credea că dorea terapeutul de la el, exact aşa cum s- 
a supus dorințelor mamei sale de a fi băieţelul cel bun. 
Domnul O. a relatat un vis în care mama lui l-a întrebat 
dacă părul ei arăta bine, iar el a refuzat să-i răspundă la 
întrebare. A înțeles acest vis ca reprezentând proaspăt 
descoperita opoziție la a ceda în fața dorințelor altora. S-a 
simțit în mod special uşurat să poată discuta presiunile pe 
care le simțea din partea terapeutului. După analizarea 
acestui vis şi a aşteptărilor percepute din partea 
terapeutului, domnul O. a fost în sfârşit pregătit pentru o 
discuție cu soția lui despre dificultăţile lor din cuplu. 


Domnul O.: Am întrebat-o dacă crede în monogamie. A 
răspuns destul de evaziv. I-am spus că m-ar supăra foarte 
tare dacă ar intra într-o relaţie cu alt bărbat. 


T.: Şi ce a răspuns la întrebarea asta? 


DI O.: Atunci nu mi-a răspuns direct, dar din acel moment 
este mai grijulie şi mai caldă. 


T: Deci faptul că ati avut această discuţie nu a avut 
rezultatul temut de tine. 


DI O.: Nu. Cred că a avut rezultatul contrar. 


Abordarea impactului modificării 
comportamentale 


Cu toate că, uneori, afirmarea de sine continua să fie dificilă 
pentru doamna I., aceasta a înregistrat progrese în 
gestionarea frustrării provocate de soţul său. În locul 
conflictului şi al rănirii anticipate de ea, soțul şi-a amplificat 
eforturile de a munci mai temeinic şi de a contribui la 
treburile casei. Şi-a redus şi încercările de a-i restricționa 
activitățile sociale. Aceasta a contribuit la diminuarea lipsei 
de satisfacție, a furiei şi a vinovatiei ei. Un proces similar a 
apărut la birou, unde criticile tot mai multe adresate 
subalternilor ei au ajutat-o să-şi diminueze frustrarea şi 


munca în exces, dovedindu-se că anticiparea umilirii şi 
răniirii acestora nu avusese temei. Aceste schimbări i-au 
redus atât nivelul general de furie şi frică, cât şi conflictele 
provocate de aceste trăiri şi fantasme. 


Soția domnului O. nu şi-a negat direct aventura, însă a 
devenit mai caldă, mai implicată, mai disponibilă şi mai 
iubitoare. Relaţia lor sexuală s-a îmbunătățit. El se simțea 
mai puternic şi mai putin inadecvat şi a observat că avea 
mai mult impact decât anticipase. Odată cu vinovăția pe 
care o simțea din cauza furiei, i s-a diminuat şi furia, pe 
care a încetat s-o mai exprime indirect, mergând la 
maseuze, sau într-un mod autopunitiv. 


Aceste schimbări i-au permis terapeutului să abordeze atât 
percepțiile anterioare ale pacientului cu privire la 
neajutorarea lui, cât şi perspectiva lui modificată asupra 
relațiilor sale cu ceilalți. 


Terapeut: Din cauza sentimentelor tale de inadecvare, ai 
crezut că soția ta deținea toată puterea, in timp ce tu 
trebuia doar s-o urmezi. Insă acum vezi altfel lucrurile. 


Domnul O.: Aşa cred. Am avut mai mult impact asupra ei 
decât mi-am imaginat. 


T.: În loc să fii neputincios, de fapt ai o putere în relaţia cu 
ea pe care n-ai bănuit-o nicicând. 


Dl O.: Da. Îmi doresc să fi văzut asta şi până acum. Am fost 
aşa de îngrijorat, că nu mai aveam niciun cuvânt de spus în 
relația mea... 


Apăruse o schimbare în reprezentările domnului O. despre 
el însuşi şi despre ceilalți, de la inadecvarea pe care o simțea 
fata de soţie, pe care o considera puternică, la regăsirea unei 
relații mult mai cooperante cu ea. 


Utilizarea temei pentru acasă 


Tema pentru acasă, o tehnică folosită de obicei în terapia 
cognitiv-comportamentală (Thoma şi alții 2015), e 
considerată nepotrivită pentru curele psihanalitice sau, 
dacă totuşi e folosită, ar fi mai curând privită ca element al 
unei terapii de sprijin. S-ar putea considera că anumite 
principii ale psihoterapiei psihanalitice ar putea fi afectate 
negativ de temele pentru acasă. Procesul urmăririi 
gândurilor, trăirilor şi comportamentului ar putea perturba 
asocierile libere şi accesul la conținutul inconştient. Din 
această perspectivă, ar putea apărea o coluziune între 
structurarea unei şedinţe astfel încât să fie discutată tema 
pentru acasă şi rezistența pacienţilor în a-şi recunoaşte 
sentimentele şi conflictele care le sunt dureroase. Ar putea fi 
văzută şi ca o deviere de la abstinenta şi neutralitate, iar 
pacientul ar putea să se supună sau să se revolte contra 
temei pentru acasă. Totuşi, la fel ca în cazul altor parametri 
evaluati în această carte, impactul real al introducerii 
temelor pentru acasă asupra procesului psihoterapeutic 


psihanalitic este neclar şi nu a fost studiat îndeajuns. 
Valoarea potenţială a temelor ar cere o reevaluare a 
excluderii lor din abordările psihoterapeutice psihodinamice. 


Într-adevăr, există mai multe căi prin care temele ar putea 
deveni un instrument valoros în dezvoltarea capacităților de 
autoevaluare, pe lângă eforturile depuse în vederea 
modificării comportamentale. De exemplu, una dintre 
formele în care se folosesc aceste teme este ținerea unui 
jurnal, ca acelea care se folosesc în anumite studii ale 
psihoterapiei psihodinamice care abordează panica (Busch 
şi alții 2012). Pacienţii îşi notează apariția atacurilor de 
panică, simptomele, contextul şi sentimentele asociate cu 
atacul. Acest jurnal ajută la dezvoltarea unor abilități de 
automonitorizare în autoexplorare şi sprijină pacienţii în 
înțelegerea faptului că simptomele tind să apară în anumite 
contexte (de ex., separarea), cu anumite trăiri şi înțelesuri 
asociate (de ex., gânduri şi fantasme de furie, frici de 
separare). Terapeutii pot răsfoi uneori jurnalele împreună cu 
pacienții ca să identifice contextele, temele şi semnificația 
simptomelor. Recunoaşterea acestor tipare ajută pacienţii în 
dobândirea unui sentiment de control asupra unor 
simptome care înainte păreau să apară „din senin”. 


Nu existau indicii în aceste terapii că jurnalele ar fi inhibat 
procesul psihoterapiei psihodinamice. Dimpotrivă, e posibil 
să fi stimulat implicarea pacienților în terapie, pentru că 
aceştia au înțeles mai repede valoarea tehnicilor 
psihodinamice. 


În plus, jurnalele mai curând ajută decât să inhibe accesul 
pacienților la fricile şi fantasmele dureroase, prin faptul că 


oferă şi ocazia unei monitorizări în afara şedinţei. Atenţia 
acordată procesului lor de gândire şi trăirilor lor poate 
exploata un material plin de sens şi înfricoşător, care este 
important să fie analizat pe măsură ce apare în alte medii 
decât cadrul terapeutic. 


În această carte, trei tipuri principale de teme sunt 
considerate utile pentru modificările comportamentale. În 
primul tip, pacienții îşi monitorizează emoțiile şi contextele 
în care apar anumite simptome şi probleme 
comportamentale, sub forma jurnalului. Jurnalul poate fi 
folosit pentru urmărirea gândurilor, a trăirilor şi a 
simptomelor care apar în contextul încercării de a obține un 
anumit tip de comportament. Aceste însemnări îi ajută pe 
pacienți să aducă în terapie ceea ce au identificat pe măsură 
ce-şi dezvoltă capacitățile de monitorizare şi pe măsură ce 
încearcă să-şi atingă obiectivele. Această informație e utilă şi 
în identificarea factorilor care interferează cu obţinerea 
schimbării comportamentale, cum ar fi anumite trăiri, 
conflicte, apărări şi fantasme. Mai mult, poate contribui şi la 
discutarea strategiilor de contracarare a factorilor care 
interferează în momentul în care se încearcă implementarea 
unui anumit tip de comportament. 


În al doilea tip de temă pentru acasă, terapeutul lucrează cu 
pacientul la dezvoltarea unei formulări psihodinamice 
scrise, care poate fi actualizată pe parcursul terapiei. Acest 
proces poate ajuta pacientul să rămână concentrat pe o 
înțelegere tot mai extinsă a modului în care lucrează mintea 
lui, afectându-i trăirile şi comportamentul. În al treilea tip 
de temă, pacienţii pot lua notițe de scenarii potenţiale, 
conținând reacția asteptata de la ceilalți, ce anume 
interferează cu aplicarea acestor scenarii şi care este reacția 


lor şi a celorlalți fata de utilizarea acestui scenariu. În acest 
fel, pacientul poate reține şi povesti terapeutului ce impact 
au avut eforturile sale de a aplica anumite intervenții 
comportamentale şi ce trăiri i-au stârnit acestea. 


Exemplu de caz 


Doamna P., un redactor în vârstă de 32 de ani, avea 
dificultăţi în impunerea de limite tatălui său, care o teroriza 
şi o abuza în mod repetat, deşi ea devenise mai puternică şi 
îşi imbunatatise multe aspecte ale vieţii. Mai multi factori 
contribuiau la această dificultate, inclusiv o speranță 
recurentă că el îşi va schimba cumva comportamentul şi va 
înceta să mai fie abuziv. Cu toate acestea, el continua s-o 
atace pe pacientă pe nedrept, reproşându-i că nu-i acorda 
destulă atenție nici lui, nici prietenei lui. Uneori atacurile 
aveau caracter general, iar conținutul era neclar; pur şi 
simplu părea iritat de ea. Pacienta continua să se simtă rău 
să fie abuzată de el şi dorea să găsească o modalitate de a 
vindeca relaţia lor. În ciuda acestui fapt, după vizitele lor, 
rămânea profund dezamăgită şi deprimată. Ar fi vrut să 
pună capăt vizitelor, dar se temea că el ar putea întrerupe 
contactul cu ea. 


Terapeutul: Deci e foarte dificil pentru tine să eviti întâlnirile 
cu el. 


Doamna P.: Da, sunt conştientă. În ciuda comportamentului 
său, eu tot sper într-o schimbare. Nu ştiu cum să procedez. 
Aş vrea să dezactivez acest tipar. 


T.: Cred că ar trebui să iei in calcul varianta în care să nu-ți 
mai petreci timpul cu el dacă el nu te tratează diferit. Ca să 
nu te mai expui mereu agresiunilor lui. 


Dna P.: Cum aş putea face asta? 


T.: Cred c-ar trebui să faci o notă conform căreia el trebuie 
să înceteze să te mai critice sau să-şi piardă controlul. Şi că 
tu vei înceta vizitele sau convorbirile cu el dacă nu-şi 
schimbă comportamentul. 


Dna P.: Ei bine, asta chiar mă face să mă simt stăpână pe 
situație. Cum putem fi siguri că o să fiu în stare să mă tin 
de plan? 


T.: Va trebui să vedem dacă te simţi în siguranță apropo de 
acest plan, iar dacă nu, din ce cauză. Aceasta va aduce mai 
multă structură deciziilor tale de a vă întâlni şi ne va 
permite o ocazie mai bună de a le analiza. 


Dna P.: Aş fi foarte interesată să fac asta. Dar dacă 
reacționează prost? 


T.: Desigur că se poate întâmpla şi asta, însă nu te ajută 
deloc să continui să accepti situația curentă. Cred că cel 


mai bun lucru ar fi să-ți notezi ce anume i-ai spune tatălui 
tău. Şi apoi, hai să vedem cum te simți. 


Dna P.: Da, mi-ar plăcea sa-ncerc. Cred că m-aş simți mai 
bine dacă aş proceda în felul acesta. 


Scriind ce i s-a cerut, nu doar că pacienta a fost ajutată să- 
şi depăşească inhibitiile şi să-şi clarifice limitele, dar acest 
lucru a fost şi foarte eficient în modificarea 
comportamentului tatălui său. Ea a trimis hârtia tatălui ei 
sub formă de scrisoare, care descria anumite 
comportamente inacceptabile şi menţiona că pacienta va ieşi 
din casă şi nu va mai relua legătura dacă el încălca regulile. 
În mod surprinzător pentru ea, tatăl ei a luat scrisoarea în 
serios şi a fost de acord să se conformeze. Doamna P. făcea 
referiri la scrisoare ori de câte ori tatăl reîncepea să se 
poarte urât sau să o critice, lucru care împiedica 
escaladarea acelui comportament. 


Ajustarea continuă a modificărilor comportamentale este 
adesea necesară, pe măsură ce pacienții îşi confruntă 
sistematic fricile paralizante şi le evaluează impactul asupra 
altora. Deşi în majoritatea cazurilor ceilalți sunt până la 
urmă cooperanti şi răspund cererilor, uneori pot ignora 
sistematic sau se pot opune eforturilor pacienţilor. 
Mentinerea unor astfel de relații problematice trebuie 
explorată, căci poate fi un indiciu al fricii de pierdere a 
ataşamentului, al unei fantasme recurente dezamăgitoare că 
relația ar putea fi cumva „reparată” şi/sau al persistentei 
vinovatiei. Într-adevăr, uneori sănătatea unui pacient poate 


fi sprijinită atunci când el reduce contactele sau se retrage 
dintr-o relaţie care este in mod inevitabil dăunătoare. Aceste 
reacții problematice vor fi investigate mai pe larg în 
Capitolul 9 („Lucrul cu susținerea schimbării 
comportamentale şi cu reacția celorlalți”). 

Identificarea factorilor dinamici care 
contribuie la comportamentele 
problematice 


În abordarea modificării comportamentale, terapeutul 
lucrează împreună cu pacientul la clarificarea contextului, 
trăirilor şi gândurilor care preced acțiunile problematice şi 
inhibitiile (Tabelul 6-1). Pentru o mai bună analizare a 
acestor elemente, terapeutul sprijină pacientul în 
dezvoltarea capacităților de autoobservare. Utilizând 
informațiile despre factorii declansatori situationali şi 
emotionali, terapeutul ajută la identificarea factorilor 
dinamici care contribuie la evitarea sau la implementarea 
anumitor comportamente, inclusiv a fantasmelor deranjante 
sau înspăimântătoare, a conflictelor intrapsihice, a 
mecanismelor de apărare şi a evenimentelor relevante sau 
traumatizante din copilărie. Aceste abordări permit 
dezvoltarea unei formulări sau a unui cadru psihodinamic, 
care ajută la crearea unor strategii de modificare 
comportamentală. În multe cazuri, anumiţi factori trebuie 
abordati pentru ca pacientul să-şi poată îmbunătăți 
controlul asupra comportamentului problematic. 


Dezvoltarea capacităţii de 
autoobservare 


Analizarea factorilor care stau la baza problemelor 
comportamentale beneficiază de pe urma dezvoltării 
capacității de autoobservare, care, aşa cum se menționează 
în Capitolul 2 („Înțelegerea factorilor psihodinamici care 
împiedică schimbarea comportamentului”), e considerată un 
aspect al mentalizării (Busch 2008). 


TABELUL 6-1.Examinarea afectelor, contextului şi sensului 
comportamentului problematic 


Dezvoltarea capacității de autoobservare Psihoeducarea 
acestei capacități Metafore: eşafodajul/derularea casetei 
video Folosirea acestei tehnici în terapie Recunoaşterea 
perturbărilor acestei capacități: conflicte, trăiri dureroase, 
traume Identificarea circumstanțelor în care apare 


comportamentul respectiv Explorarea evenimentelor 
traumatice relevante sau a celor din perioada de dezvoltare 
Explorarea afectelor şi a fantasmelor care preced apariția 
inhibitiei şi a comportamentului problematic Clarificarea 
intelesurilor şi a psihodinamicii care stau la baza inhibitiei 
sau a comportamentului respectiv Identificarea multiplilor 
factori care contribuie la comportamentul respectiv 


Monitorizarea stărilor mentale reprezintă adesea o 
capacitate pe care pacienţii trebuie să înveţe s-o folosească 
mai des. Această abilitate este amplificată prin abordarea 
terapeutului, cu ajutorul căruia identificarea experiențelor 
interne şi a circumstanțelor de mediu este subliniată în mod 
repetat. În plus, utilizarea jurnalului pentru monitorizarea 
contextului, a gândurilor, a sentimentelor şi a 
comportamentului, aşa cum este discutată în Capitolul 5 


(„Stabilirea unui cadru pentru abordarea schimbării 
comportamentale”), se poate dovedi valoroasă. 


Metaforele pot constitui căi de comunicare utile în procesul 
de autoobservare şi în analizarea factorilor declanşatori 
relevanti pentru modificarea comportamentului. 


O metodă de a descrie monitorizarea stărilor intrapsihice şi 
a tiparelor comportamentale personale este aceea legată de 
noțiunea de „construire a unui eşafodaj”. Pe baza unui 
eşafodaj, pacienţii îşi pot examina mai îndeaproape trăirile 
şi comportamentul în scopul identificării problemelor şi a 
surselor acestora, tot aşa cum un eşafodaj permite 
observarea mai amănunțită şi mai sigură şi accesul la o 
structură care are nevoie de modificări. Dezvoltarea 
capacităților de autoobservare şi formularea psihodinamică 
ajută la procesul de schimbare sau reparare a unor aspecte 
ce tin de sine şi de comportament. Un alt mod de a descrie 
această ipostază sunt comentariile pe marginea revizionării 
unei înregistrări video cu anumite comportamente, pentru a 
observa cum se simte o persoană şi cum reacționează în 
circumstanțele relevante. Pe baza acestei analize, noi 
strategii pot fi puse la punct şi testate. Ambele metafore 
subliniază ideea de detaşare, în scopul evaluării cu ajutorul 
unui eu observator. 


Terapeutii şi pacienţii ar trebui sa fie atenți la factorii care 
pot perturba capacitatea de autoobservare. Aceste elemente 
pot include ruşinea, anxietatea, conflictele sau traumele 
corelate cu problematicile abordate în perioada respectivă. 
Perturbările în autoobservare pot funcționa şi ca o formă de 
apărare, de a „nu şti”, pentru evitarea gândurilor şi a 


fantasmelor înspăimântătoare. Terapeutii pot atrage atenția 
când apare o întrerupere bruscă în autoobservare, indiciu 
pentru emoţiile şi conflictele care ar trebui explorate. 


Vigneta următoare oferă un exemplu de examinare a 
trăirilor şi gândurilor domnului E. (contabilul despre care s- 
a discutat în Capitolul 3, „Identificarea şi gestionarea 
riscurilor în abordarea schimbării comportamentale”), care i- 
au generat tendința de a se lăsa distras şi de a amâna de 
câte ori intenționa să se concentreze pe sarcinile de serviciu. 
Terapeutul a observat prezenţa unei perturbări specifice a 
capacității de autoobservare. 


Domnul E.: Ştiu că trebuie să mă concentrez pe găsirea de 
noi clienți, dar apoi mă las distras de alte lucruri. Cred că o 
să-mi ocupe doar câteva minute, iar apoi constat că pierd 
câte o oră sau două. 


Terapeutul: Îmi poţi spune mai multe despre ce se întâmplă 
exact? Mi-ar prinde bine să-mi dai nişte exemple concrete. 


DI E.: Sunt un idiot. Ar trebui să muncesc susținut, iar eu 
rămân prins în aceleaşi situații. 


Această critică de sine oferă exemplul unui tip particular de 
interferență cu examinarea propriilor comportamente. 
Pacienţii pot trăi un sentiment al rusinii, anxietatii sau 
vinovatiei atât de puternic în legătură cu anumite 
circumstanţe din viata lor, încât capacitatea lor de a se 


gândi la ele este deturnată în mod inconştient, contribuind 
în mod inadecvat la persistenta acelui comportament. 
Percepția de sine foarte dura a domnului E. îi blochează 
instantaneu capacitatea de a evalua cu detaşare factorii 
generatori. Terapeutul poate identifica acest tipar şi poate 
explora natura sentimentelor negative ale pacientului. În 
câteva şedinţe recente, au analizat circumstanțele din 
copilărie in care tatăl lui îl judeca şi critica aspru, pe el şi pe 
alții, situație care s-a dovedit relevantă pentru reacțiile lui 
actuale. 


Terapeutul: De ce crezi că eşti atât de critic cu tine pentru 
că te laşi uşor distras de la sarcinile tale? 


Domnul E.: Nu sunt sigur. Mă jenez. Ar trebui să am mai 
mult control. 


T.: Ei bine, reacția ta este exacerbată, în termeni de 
autocritică. Amânarea este o problemă obişnuită şi noi 
încercăm să înțelegem mai multe despre cum se manifestă 
la tine. Poate critica intensă vine din altă parte. 


Dl E.: Cum spuneam, tatăl meu era foarte critic. Poate că 
are o legătură cu asta. 


T.: Probabil că are. Va trebui să te ajut să înţelegi mai multe 
despre modul în care atitudinea lui te-ar putea face să te 
autosabotezi şi cum interferează apoi cu concentrarea ta 
asupra sarcinilor de la birou. 


Identificarea evenimentelor din 
copilărie şi a traumelor care au 
contribuit la comportamentele 
problematice 


Evenimentele dureroase şi traumele din copilărie constituie 
adesea surse ale problemelor comportamentale. Examinarea 
contextului în care apar anumite probleme poate fi adesea 
folosită la identificarea legăturilor relevante din trecut cu 
aceste experiențe. De exemplu, experiența domnului E. de a 
se simți criticat şi respins de tatăl lui avea legătură cu 
amenințarea pe care o simțea când lua contact cu colegii lui. 
Relevanta evenimentelor negative şi traumatice, discutată 
mai pe larg în Capitolul 11 („Abordarea problemelor 
comportamentale legate de traumă şi de experiențele 
negative din perioada de dezvoltare”), poate fi dificil de 
identificat din cauza disocierii sau refulării acestor 
experiențe dureroase, dar poate avea o legătură puternică 
cu inhibitiile comportamentale sau cu comportamentele 
impulsive. Identificarea acestor evenimente şi a modului în 
care se leagă ele de trăirile, conflictele şi acțiunile 
pacientului are o valoare importantă în abordarea 
modificării comportamentale, aşa cum este prezentat în 
exemplele de caz din următoarea secțiune, care include 
amânarea şi comportamentul furios. 


Identificarea circumstanțelor, trăirilor 
şi sensurilor care constituie fundalul 
pentru comportamentul problematic: 
amânarea 


Elaborarea contextului, a afectelor şi a sensurilor 
comportamentului permite dezvoltarea unui cadru pentru 
înțelegere şi intervenţie, ca în cazul amânării de care suferea 
domnul E. Aceste situații şi stări emoționale acționează în 
mod tipic ca factori declanşatori pentru comportament, iar 
recunoaşterea lor ajută la identificarea factorilor de 
dezvoltare, a fantasmelor şi a conflictelor care pot fi 
abordate de terapeut. În cazul domnului E. terapeutului i- 
au fost relatate evenimente din copilărie, care încă îl 
perturbau profund pe pacient. Divorțul litigios al părinţilor 
săi, când el avea vârsta de 11 ani, l-a obligat să se mute la 
mama lui, împreună cu cei doi frați ai săi, într-o casă mai 
mică şi la o altă şcoală. Îşi amintea că, după mutare, tatăl 
lui n-a făcut prea mari eforturi să păstreze relaţia cu el. 
Terapeutul a reuşit să identifice relevanta acestor experiențe 
pentru dificultăţile lui actuale în privința amânării. 


Terapeutul: Cred că e important să discutăm ce anume 
trăieşti în momentul în care devii distrat. Mai întâi, putem 
analiza ce se întâmplă în interior şi ce anume declanşează 
lipsa de concentrare de la birou. Apoi, putem începe să 
construim un eşafodaj, de unde să analizăm ce anume se 
întâmplă şi să găsim metode să oprim asta. Ai un exemplu 
concret? 


Domnul E.: Da. Eram pe punctul de a-mi suna un coleg 
căruia voiam să-i cer un sfat. Dar apoi m-am lăsat distras 
de gândul că medicul meu nu m-a sunat înapoi. Am început 
să-i scriu un e-mail ca să mă plâng şi nu mă mai opream 
din scris. Aşa că, până la urmă, nu mi-am mai sunat colegul 
şi m-am supărat foarte tare pe mine. 


T.: Ce-mi povesteşti acum pare sa se potrivească cu nişte 
probleme pe care le-am mai discutat. Te preocupă situațiile 
în care ceilalți nu răspund nevoilor tale, iar tu te simți 
nedreptăţit. 


DI E.: Da, categoric. Nu înțeleg cum poate un medic să nu-ţi 
răspundă la telefon. Dacă se întâmplă ceva grav? 


T.: Ei bine, asta e o observație bună. Dar ce-ţi vine în minte 
apropo de telefonul pe care te pregăteai tu să-l dai, ca să 
ceri ajutor pentru a găsi mai mult de lucru? 


DI E.: Păi nu sunt sigur că tipul la care apelez chiar o să ma 
ajute. De fapt, s-ar putea chiar să mă expedieze sau să mă- 
ntrebe de ce îl deranjez. Îmi aminteşte de ceea ce am vorbit 
despre tatăl meu, zilele trecute. Despre faptul că-mi era frică 
de el şi că mă simțeam ca o povară, ca şi cand l-aş fi 
împiedicat să facă ce-şi dorea. 


T.: Aceste reacții par să aibă legătură cu felul în care ai trait 
relația cu tatăl tău când erai adolescent. Vorbeai de frica de 
critica lui, dar nu de faptul că-l împovărai. Mă întreb dacă 
simteai şi asta. 


DI E.: Aşa cred. Părea să fie foarte implicat în noua lui viata. 
Era ocupat cu munca şi cu întâlnirile romantice şi, în scurt 
timp, chiar a întâlnit-o pe cea care avea să-mi devină mamă 
vitregă. Dar ştii ce? Chiar ar trebui să fiu în stare să dau 
telefoanele alea. 


T.: De asta ne străduim să înțelegem mai multe: fiind 
autocritic sau ştiind că ar trebui să dai telefoanele alea nu 
te ajută prea mult. Atunci când eşti pe punctul de a da un 
telefon, apar trăiri dureroase, aşa că modul în care rezolvi tu 
problema e să uiti de ele sau să le amâni. 


DI E.: Da, acum recunosc că mă jenez şi mă stresez atunci 
când trebuie să cer ajutorul unui coleg. Mă aştept să mă 
expedieze. 


T.: Dar colegii tăi sunt în general foarte receptivi. Reacţia pe 
care o anticipezi tu pare să aibă mai curând legătură cu 
tatăl tău. Poate din cauza asta te aştepţi să reacționeze aşa 
de negativ. Poate ai vrea să analizezi faptul că aşteptările 
tale sunt exagerat de negative... 


DI E.: OK, o sa-ncerc să mă gândesc la asta. 


Domnişoara B. (Capitolul 2) amâna mereu să-nceapă 
scrierea lucrărilor pentru master, plângându-se de anxietate 
şi presiune, care o împingeau către alte obligații. Când a fost 
întrebată cu ce asocia această tensiune, şi-a amintit de 
perioada când tatăl ei îi presa pe ea şi pe fratele ei să obțină 
rezultate bune la şcoală. Se infuria când fratele ei obținea 


un 9 la un test important şi le tinea prelegeri despre cum 
vor rata admiterea într-una din universităţile Ivy League® 
dacă nu învață mai mult. Obsesia lui pentru performanță 
academică a venit într-un moment când îşi schimbase locul 
de muncă din finanţe în domeniul afacerilor imobiliare. Cu 
toate astea, nu-i era uşor să vândă proprietăți imobiliare, iar 
familia începuse să aibă dificultăți financiare. Domnişoara 
B. considera că tatăl ei îşi dorea tot mai mult să trăiască 
„prin intermediul copiilor”, iar asta explica de ce îi presa să 
obțină performanțe şcolare. Pacienta nu mai găsea plăcere 
în activitatea ei şcolară şi devenise preocupată şi anxioasă. 
Terapeutul a sugerat existența unei legături între redactarea 
lucrărilor pentru şcoală şi acea perioadă grea din trecutul ei. 


Terapeutul: Se pare că, atunci când te apuci de scris, te 
simți la fel cum te simteai în acea perioadă a vieţii tale. Te 
simți presată şi îngrijorată că nu eşti suficient de inteligentă 
şi că va fi sfârşitul lumii dacă nu scrii bine. Însă după ce 
începi să scrii, iti dai seama că de fapt iti place să scrii. 


Domnişoara B.: E interesant ce spui. Pare că presiunea pe 
care o simt acum este aceeaşi cu cea pe care o simțeam din 
partea tatălui meu. Tatăl meu era obsedat de rezultatele 
noastre şcolare, iar asta era extrem de deranjant. Părea să 
înnebunească dacă nu luam 10. 


6 Cele mai bune universități americane: Yale, Princeton, Harvard, 
Columbia etc. (N.t.) 


T.: Deci toate astea au legătură cu tiparele despre care am 
discutat în alte situații. Te simți obligată să renunti la 
nevoile tale sau la plăcerea ta ca să răspunzi la dorințele şi 
trăirile părinţilor sau ale altora. În această situaţie, ai fost 
nevoită să gestionezi sentimentul de inadecvare şi stima de 
sine scăzută ale tatălui tău prin obținerea de rezultate 
academice bune. Ai crezut că era necesar să-l salvezi, tot 
aşa cum ai fost nevoită să reactionezi la presiunile mamei 
tale legate de înfăţişarea ta. 


Dra B.: Da, mă tot blochez în astfel de situaţii. Însă nu ştiu 
cum să ies, odată ce mă blochez acolo. 


T.: O variantă ar fi să-ți fixezi un moment în care să începi. 
Vom obţine mai multe informaţii despre ceea ce trăieşti pe 
măsură ce se apropie momentul respectiv. Apoi putem 
aborda senzațiile şi gândurile care te inhibă direct. O altă 
variantă ar fi să ai o întrevedere cu îndrumătorul tău de 
curs în momentul când te hotărăşti să te apuci de scris. 
Asta te-ar ajuta să te simți conectată cu cineva care te 
sprijină, care te încurajează să scrii. 


Dra B.: OK, o să încerc să fixez momentul de start şi o să 
văd când are timp îndrumătorul meu de curs să ne 
întâlnim. 


Unul dintre factorii care au stat la baza recomandării 
terapeutului, apropo de tendința pacientei de a amâna, face 
referire la importanţa legăturii cu o persoană de sprijin. 
Multi pacienţi se luptă cu senzația că sunt singuri când au 


de dus o treabă la bun sfârşit şi nu se simt în stare să ceară 
ajutorul altora. În plus, adesea pe baza experienţelor din 
copilărie, se aşteaptă ca, atunci când caută sprijin, ceilalți 
să nu răspundă nevoilor lor sau să fie critici şi să-i respingă. 
Ulilizând această formulare, terapeutul a considerat că 
pacienta îşi putea depăşi inhibitia, apelând la cineva care să 
reacționeze pozitiv la eforturile ei. Această relație ar fi adus 
„dovada” faptului că ea nu se regăsea în aceeaşi situație 
precum cea de dinainte. Într-adevăr, doamna B. a fost 
capabilă să se implice rapid în scrierea lucrărilor după 
întâlnirea cu îndrumătorul de curs. 


Identificarea contextului, fantasmelor 
şi emoţiilor care declanşează 
comportamentul furios 


Multe persoane se plâng de dificultatea de a-şi controla 
trăirile şi comportamentele de furie. Unii pacienţi sunt 
extrem de inhibati în exprimarea sentimentelor de furie sau 
nu au acces la ele, în timp ce alții au dificultăți în limitarea 
intensității exprimării acestei furii, manifestându-se prin 
ieşiri necontrolate. În mod alternativ, pacienţii pot fi ori 
excesiv de inhibati în anumite circumstanțe, ori să le 
lipsească controlul impulsurilor în altele. Efortul de a 
identifica circumstanţele, trăirile şi înțelesurile care apar în 
jurul furiei poate sprijini pacienţii să o exprime într-un mod 
mult mai eficient. Clarificarea factorilor declanşatori poate 
ajuta pacienţii la crearea unui spaţiu de pauză si de reflecţie 
înainte de a acționa. 


Doamna F., asistenta medicală de 48 de ani despre care am 
discutat în Capitolul 3, se lupta de multi ani cu cerințele 
fiului ei, care îi provocau sentimente de anxietate şi 
vinovăție şi presiunea de a a-i satisface aceste nevoi. Pe 
parcursul terapiei sale, ea a devenit tot mai conştientă de 
furia la adresa lui în astfel de circumstanțe. Ba mai mult, la 
început furia a izbucnit într-un mod atât de intens, încât ea 
a spus că nici nu mai era în stare să gândească. A trecut de 
la incapacitatea de a-i face observaţie fiului ei la comentarii 
care se dovedeau mult mai severe şi dureroase decât 
intentionase. De exemplu, îi spunea că e un copil îngrozitor. 
Terapeutul şi pacienta au analizat factorii declanşatori ai 
acestor sentimente, printre care şi critica dură a fiului la 
adresa ei şi refuzul agresiv de a face ce i se cerea. Au luat în 
calcul istoricul ei şi, mai ales, modul in care ea se simțea 
obligată să răspundă nevoilor părinților săi, în timp ce le 
evita pe ale ei şi simțea că orice manifestare a furiei fata de 
aceştia era ineficientă şi inutilă. Terapeutul a lucrat cu 
doamna F. ca s-o ajute să identifice ce anume gândea atunci 
când se înfuria, scopul fiind acela de a gestiona mai eficient 
situația. Terapeutul a folosit conceptul de derulare a casetei 
video, ca s-o încurajeze pe doamna F. să analizeze ce se 
întâmpla când i se declanşa furia. 


Doamna F.: Am fost atentă la ce anume mă înfuria şi am 
revăzut totul ca pe o casetă, aşa cum ati sugerat. Am 
conştientizat faptul că este vorba de lipsa lui de empatie şi 
de asumare a responsabilitatii atunci cand ne certam. De 
exemplu, dacă are nevoie să-l duc undeva cu maşina, iar eu 
il refuz pentru că mă întâlnesc cu un prieten, mi-ar reproşa 
că nu-i susțin viața socială. 


Terapeutul: Iti înţeleg frustrarea în situația respectivă. Ce 
crezi că te opreşte să ai o discuţie cu el pe tema asta? 


Dna F.: Orice aş spune, el combate. Nu-şi asumă nicio 
responsabilitate pentru propria contribuţie într-o ceartă. 
Deci dacă îl refuz pentru că mă întâlnesc cu un prieten, îmi 
reproşează că sunt egoistă. 


T.: Cred că abilitatea ta de a defini mai clar ceea ce te înfurie 
ne oferă nişte indicii despre cum să gestionezi mai bine 
conflictul cu el. Poate încerci să-i arăţi atunci când e calm 
că, dacă nu-i poți da ce-ţi cere, se enervează foarte repede si 
nu poate înțelege lucrurile din perspectiva ta. 


Dna F.: De acord. Bine, nu sunt sigură că strategia asta va 
funcționa, nici măcar atunci când e mai calm. Şi s-ar putea 
să-l enerveze din nou. 


T.: E posibil. Însă cred că eşti deja obişnuită cu tensiunile 
pe care le simteai în relația cu părinții tăi. Te acuzau pe 
nedrept şi nu erau deschişi la discuții. Prin urmare, cred ca 
tu presupui că şi Sam va proceda mereu la fel. 


Dna F.: Păi şi el se comportă aşa de mai demult, deci ma 
aştept mereu la o ceartă. 


T.: Da, sunt sigur că şi asta contribuie. 


Utilizând metafora derulării casetei video, capacitatea 
doamnei F. de a observa ce anume îi declanşează furia şi ce 
anume trăia când se înfuria a dus la o înțelegere mai clară a 
ceea ce o înfuria din ce spunea fiul ei, din ce motiv şi ce 
factori din copilăria ei au contribuit la reacția respectivă. 
Această înţelegere a oferit un cadru care lipsise atunci când 
ea izbucnea furios, în timpul certurilor cu fiul ei. Terapeutul 
i-a sugerat să vorbească cu fiul ei şi atunci când nu erau 
implicați într-o altercatie. De multe ori când apare 
comportamentul problematic, persoanele implicate evită să 
discute între episoadele conflictuale. O parte din această 
evitare s-ar putea baza pe îngrijorarea de a nu „clătina 
barca”, atingând o zonă de potential conflict atunci cand 
tensiunile ating punctul maxim. Aceste îngrijorări ar trebui 
explorate, căci abordarea problemelor atunci când tensiunile 
se diminuează reprezintă adesea o intervenţie valoroasă 
pentru modificarea comportamentală. 


Identificarea factorilor dinamici care 
contribuie la comportamentul 
problematic 


Utilizând informaţia despre context şi emoţii, terapeutul îşi 
ajută pacientul să identifice factorii dinamici care contribuie 
la comportamentele problematice, lucrând la dezvoltarea 
unui cadru necesar înțelegerii şi intervenției. Aceşti factori 
includ fantasmele inconfortabile sau înspăimântătoare, 
conflicte intrapsihice şi mecanismele de apărare. De 
exemplu, în cazul domnului E., terapeutul şi pacientul au 
discutat relevanta criticii şi a lipsei de atenţie din partea 


tatălui în copilărie pentru aşteptările negative referitoare la 
colegi. In plus, amânarea funcţiona partial ca mecanism de 
apărare împotriva anxietatii dureroase de a fi etichetat ca 
necorespunzător. Vigneta de mai jos oferă informații 
suplimentare din istoria de viață a pacientului, ajutând la 
elaborarea unei formulări psihodinamice. 


În cursul terapiei, domnul E. devenise mai atent la 
momentele în care simțea nevoia să amâne un telefon care îl 
ajuta să găsească noi oportunităţi de afaceri, ceea ce i-a 
permis să înțeleagă mai bine ceea ce trăia: 


Domnul E.: Acum sunt conştient de această cauză a 
rezistenței mele de a da telefoane. Doar că nu cred că ar 
trebui să fiu obligat s-o fac. Cred că alţii ar trebui să aibă 
grijă de mine. 


Terapeutul: Şi cum anume interpretezi asta? 


DI E.: Cred că nu e corect să fiu nevoit să fac toate aceste 
eforturi, când este atât de stresant pentru mine să-mi 
construiesc afacerea. Pare că de alţii, lumea are grijă. Ori nu 
au probleme financiare, ori au conexiunile necesare care le 
aduc contracte. 


T.: Te referi la oamenii din interior şi din exterior? Ai 
impresia că anumite persoane au conexiuni şi bani. 


DI E.: Da. Şi recunosc că am şi eu, de fapt. Adică am 
membri ai familiei care mă pot ajuta. lar soția mea lucrează. 
Insă eu tot prost mă simt, iar asta mă scoate din minți. 


T.: Cred că e foarte important să fii conştient de senzația de 
nedreptate şi de dorința ca alţii să aibă grijă de tine, căci 
aceste sentimente contribuie la dorința ta de a te revolta 
împotriva eforturilor depuse la serviciu. Cred că amânarea 
este o modalitate de exprimare indirectă a furiei. Şi cred că 
se combină cu lipsa de atenție. Adesea nu eşti conştient 
când se manifestă. Dacă înțelegem mai multe despre ea, îi 
poți limita impactul. Se pare că trăirile tale sunt 
reminiscente ale divorțului părinţilor tăi şi ale faptului că a 
trebuit să locuieşti împreună cu mama ta. 


DI E.: Asta aşa e. S-a întâmplat pe vremea când aveam 11 
ani, o vârstă vulnerabilă. M-am mutat dintr-un loc unde 
aveam un stil de viata sofisticat în altul unde lucrurile 
stăteau cu totul altfel. Mama ne-a spus foarte clar că 
trebuia să fim atenți la fiecare banut. Cred că se certa cu 
tatăl meu pe tema pensiei alimentare. lar tatălui meu nu-i 
prea păsa de mine. Îi acorda mai multă atenţie fratelui meu, 
care era sportiv. 


T.: Deci senzația de nedreptate apare şi atunci cand te 
gândeşti la ce aveai înainte si din gelozia fata de alţii, care 
au mai mult. 


DI E.: Da. Şi când mă gândesc la ce avea tatăl meu. La 
vremea respectivă, nu mă gândeam asa. Imi imaginam cum 
prietenii mei, care îmi lipseau, se bucurau de o parte din 


lucrurile la care avusesem şi eu acces. Şi nu-mi plăcea nici 
noua şcoală la care mergeam. Nu cunoşteam pe nimeni şi 
nu mă potriveam în peisaj. Eram foarte supărat. 


T.: Un lucru e foarte clar: încă esti foarte supărat. Partial, 
ăsta este motivul pentru care iti imaginezi că nu vei face rost 
de contracte: pentru că nu eşti conectat. Iar pe de alta parte, 
consideri că ti se cuvine! 


DI E.: Ai dreptate. Nu prea e realist. 


T.: Deci este important să fim atenţi la aceste trăiri şi idei 
care interferează cu eforturile tale de a găsi noi oportunități 
profesionale, pentru că a nu găsi mai mult de lucru te face 
să te simţi şi mai frustrat şi lipsit de resurse. 


DI E.: E adevărat. Totuşi am insistat si am fixat o întâlnire. 


T.: Ăsta e un exemplu foarte încurajator pentru felul în care 
ai folosit aceste informații. 


În acest moment al analizei, terapeutul i-a oferit pacientului 
o formulare preliminară, sugerând că aşteptările domnului 
E. de a fi ignorat şi criticat îşi aveau originea în copilăria lui. 
Experiențele domnului E. şi percepțiile asociate lor 
contribuiau la senzațiile lui de inadecvare şi la furia lui 
împotriva celorlalți, care-l presau la serviciu. Amâna ca să 
nu se simtă jenat sau atacat, ca un mecanism de apărare, 
iar acest comportament exprima în mod indirect furia sa 


fata de cei pe care îi credea responsabili de aceasta 
presiune. Faptul că se lăsa distras s-a dovedit a-i exacerba 
senzațiile de inadecvare şi de furie, distragerea interferand 
cu abilitatea lui de a-şi dezvolta afacerea. Facilitând 
recunoaşterea şi acceptarea sentimentelor sale de 
inadecvare şi de furie, acest cadru poate fi folosit pentru a 
ajuta pacientul să-şi evite tendința de a amâna. 


Aşa cum s-a discutat mai devreme în acest capitol, doamna 
F. se lupta cu propriile sentimente fata de părinții ei, 
contribuind, astfel, la apariția tensiunilor dintre ea şi fiul ei. 
Doamna F. se simțea presată să se supună nevoilor 
părinţilor ei, aşteptându-se să fie aspru criticată sau 
abandonată dacă nu se conforma. Şi-a reprimat furia fata de 
ei, crezând că, dacă şi-ar fi manifestat-o, ei ar fi respins-o 
sau i-ar fi înfuriat. Într-o oarecare măsură, l-a aşezat pe fiul 
ei în postura părinților, închipuindu-şi ca, daca nu îi 
satisfăcea nevoile, va fi atacată. Dacă se simțea furioasă şi 
încerca să-i impună limite, se considera dură şi distructivă, 
aşa cum fuseseră părinții ei cu ea, o formă de identificare cu 
agresorul. Acest cadru a ajutat-o să clarifice factorii care au 
dus la dificultățile ei în gestionarea furiei. 


Doamna F.: Cred că un alt motiv pentru care sunt speriată 
de furia mea fata de el este că mă tem să nu fie prea 
vulnerabil. 


Terapeutul: Dar ce crezi că s-ar putea întâmpla? 


Dna F.: Nu sunt sigură. Dacă nu i se face pe plac, se supără 
foarte tare! 


T.: Ei bine, mă-ntreb dacă s-ar supăra chiar atât de tare pe 
cât te aştepţi daca îi impui şi respecţi nişte limite. Nu prea 
înțeleg exact ce fel de neplăceri anticipezi tu. Se pare că 
poate gestiona limitele care i se impun la şcoală. 


Dna F.: E adevărat. Deşi, ocazional, se mai contrazice cu 
profesorii. 


T.: Dar nu a fost niciodată pedepsit pentru asta. Cred că, pe 
de o parte, îl priveşti la fel ca pe părinții tăi şi te temi de 
respingerea lui când te înfurii. Cu toate acestea, o altă parte 
din tine se teme să nu-l rănească atunci când te înfurii sau 
când îi impui limite. E important să-ți înţelegi aceste 
frământări, pentru că altfel ajungi să fii derutată şi stresată. 


Dna F.: Cred că ştiu ce vrei să spui. Aş vrea să înțeleg mai 
multe despre diferitele parti din mine. Cred că atunci m-aş 
teme mai putin şi aş putea rezolva situația asta mai bine. 


Lărgirea cadrului prin examinarea 
multiplilor factori contributivi 


O parte din persistenta comportamentului problematic 
decurge din existența multiplelor funcții şi factori 


contributivi, la fel ca în cazurile de mai sus. Clinicienii ar 
trebui să fie conştienţi că vor identifica posibili factori 
aditionali abia după o formulare psihodinamică inițială şi ar 
trebui să fie atenţi în special la absența schimbării după ce 
a fost identificat factorul declanşator al unui anumit 
comportament şi după ce au fost sugerate acțiuni 
alternative. O examinare neîntreruptă a contextului, a 
emoțiilor şi a sensurilor care stau la baza problemelor 
comportamentale ajută la continuarea elaborării formulării 
fantasmelor, conflictelor şi factorilor din perioada de 
dezvoltare. Acest efort, care face parte din procesul de 
perlaborare (pentru descriere, vezi Capitolul 4, „Utilizarea 
tehnicilor psihodinamice în abordarea schimbării 
comportamentale”), ajută la dezvoltarea aspectelor adiționale 
de intervenție pentru evitarea comportamentelor 
problematice. 


Exemplu de caz 


Doamna Q., o terapeuta în vârstă de 69 de ani, îşi descrie 
frustrarea generată de lipsa de reacție a copiilor ei, cărora le 
ceruse mai mult sprijin, acum, că îmbătrânea. Pe parcurs, a 
reieşit însă că nu le explicase exact care erau nevoile ei, cum 
ar fi, de exemplu, să fie asistată în anumite activități. A fost 
identificată frica ei de a-şi exprima furia, fapt care o 
împiedica să-şi discute îngrijorările şi frustrările cu ei (vezi 
Capitolul 7, „Identificarea comportamentelor alternative”). 
Deşi acum se simțea mai capabilă să-şi exprime furia, 
aceasta nu a ajutat-o să-şi schimbe comportamentul. 
Continuând analizarea contextului şi trăirilor, terapeutul şi 
doamna Q. au reuşit să stabilească faptul că ea trăia un 


conflict în ceea ce privea comunicarea către ei a propriilor 
nevoi, în parte din cauza experiențelor din copilărie şi 
incapacității de a cere ajutor. 


Doamna Q.: Sunt încă frustrată de faptul că propriii mei 
copii nu-şi dau seama că eu îmbătrânesc şi că am nevoie de 
mai mult sprijin. Nu mă întreabă cum îmi merge sau dacă 
am nevoie de ceva. 


Terapeutul: Îmi amintesc că am mai discutat asta şi că am 
descoperit faptul că te temi să nu te înfurii prea tare pe ei. 
Urma să stabiliți o întâlnire, ca să-ți discuti nevoile şi ca să 
le spui cum te simți. Ce s-a întâmplat cand ai încercat sa 
faci asta? 


Dna Q.: Ei bine, este adevărat că am încercat să stabilesc o 
întâlnire. Aproape că uitasem. Gândindu-mă la asta, îmi 
dau seama că e dificil pentru mine să abordez subiectul, 
pentru că mă simt vulnerabilă să vorbesc despre faptul că 
îmbătrânesc. Întotdeauna am fost independentă. Am arătat 
foarte clar că nu am nevoie de ajutor. 


T.: De ce crezi că ai procedat aşa? 


Dna Q.: A trebuit mereu să am grijă de mama mea, care se 
panica mereu pentru sănătatea ei şi făcea o catastrofă din 
asta. Aproape că devenisem eu mama, iar ea copilul. Cred 
că am crescut prea repede. Şi nu am vrut să le fac asta şi 
copiilor mei! 


T.: Însă acum chiar iti doreşti mai mult sprijin, doar că 
trăieşti o stare conflictuală în legătură cu acest lucru. Pari 
să pui semnul egalității între a cere ajutorul şi a te purta la 
fel ca mama ta. Nu le-ai spus că ai nevoie de ajutor, iar ei 
nu sunt obişnuiţi să se poarte în acest fel cu tine. Trebuie să 
aflăm mai multe despre frica ta de a fi vulnerabilă, iar tu va 
trebui să găseşti o modalitate de a le spune şi lor ce ajutor 
ti-ar trebui. 


Dna Q.: Nu prea ştiu cum să fac asta. 


T.: Eu cred că tu ai o idee despre cum să abordezi situația 
asta. Îmi spusesesi deja că aveai de gând să discuti despre 
problemele medicale şi ce fel de ajutor ti-ar trebui din partea 
lor. Cred c-ar fi o idee bună să stabileşti întâlnirea şi să fii 
atentă la eventuala nevoie de a o anula. 


Dna Q.: Cred ca sunt îngijorată că mi-aş pierde 
independența. Am o prietenă a cărei fiică face totul pentru 
ea. Doar că ei îi convine situaţia. 


T.: Cred că tocmai asta e una dintre probleme. Ai tendința 
să te gândeşti la situația ta în termeni de totul sau nimic. 
Ori eşti complet neajutorată, aşa ca mama sau prietena ta, 
lipsită de independenţă, ori eşti complet independentă şi nu 
ceri niciun ajutor. 


Dna Q.: Am observat că mă sperii şi am tendința să văd 
totul în alb şi negru. Apoi evit situația. O să vorbesc din nou 
cu ei despre programarea întâlnirii. Dacă mă surprind 


încercând să amân din nou, o să văd ce altceva mai apare şi 
mai putem vorbi pe tema asta. 


O formulare şi un cadru mai extins au oferit o înțelegere mai 
complexă şi o gama mai largă de intervenții pentru 
dificultatea pacientei de a cere ajutorul copiilor. Acest 
exemplu demonstrează şi valoarea identificării unui obiectiv 
comportamental alternativ, de exemplu o întâlnire cu copiii, 
aşa cum va fi prezentat în capitolul următor. Dacă pacienta 
intenționează să-şi schimbe comportamentul, dar nu o face, 
terapeutul poate analiza ce anume a împiedicat-o să 
găsească o alternativă, în acest caz particular fiind vorba de 
frica de a deveni vulnerabilă şi de a-şi pierde independența. 


Referinţe 


Busch F.N. (coord): Mentalization: Theoretical 
Considerations, Research Findings, and Clinical 
Implications, Hillsdale, NJ, Analytic Press, 2008 


7 


Identificarea comportamentelor 
alternative 


Distantandu-se semnificativ de psihoterapia tradițională 
psihodinamică, terapeutul care vizează modificarea 
comportamentului lucrează împreună cu pacientul la 
identificarea comportamentelor alternative. Aceste abordări 
includ discutarea utilizării unor acțiuni specifice sau a unor 
„scenarii” în gestionarea problemelor cu ceilalți. Pe lângă 
dificultățile comportamentale cauzate de conflictele 
intrapsihice si de alti factori dinamici, e posibil ca pacienții 
să nu fi fost expuşi unor strategii eficiente pentru 
gestionarea problemelor în relaţiile de ataşament apropiat. 
Adesea, ei au crescut în circumstanţe în care furia şi nevoile 
erau prost gestionate sau în care se practica invinovatirea 
sau ruşinarea unor membri ai familiei. Sugerarea unor 
intervenţii potenţiale poate ajuta la construirea unui 
repertoriu de strategii care să uşureze conflictele 
interpersonale şi care să le permită pacienţilor să înțeleagă 
că acest lucru este posibil. Relaţia terapeutică oferă şi un 
model despre cum să vorbeşti despre probleme şi trăiri 
intense fără să fii criticat sau judecat. 


La fel ca în cazul altor intervenții sugerate în aceasta carte, 
luarea în calcul a comportamentelor alternative mai curând 
ajută decât perturbă terapia psihanalitică. O înţelegere a 
dinamicilor care contribuie la comportamentele problematice 
poate ajuta la identificarea strategiilor de schimbare, iar 
discutarea posibilelor alternative poate oferi noi 
constientizari. 


TABELUL 7-1. Identificarea comportamentelor alternative 


Folosirea abordarii colaborative Exemple de comportament 
Fixarea de limite Abordarea directa a problemelor, impreuna 


cu ceilalți Utilizarea scenariilor 


Analizarea de noi opțiuni permite explorarea directă a 
factorilor care interferează cu aplicarea modificărilor 
comportamentale (vezi Capitolul 8, „Identificarea factorilor 
care perturbă implementarea comportamentelor 
alternative”). Nu există reguli fixe pentru identificarea 
alternativelor, iar terapeutii lucrează de obicei împreună cu 
pacienţii pentru a le stabili. Acest capitol descrie exemple de 
posibile strategii comportamentale şi de folosire a 
scenariilor. 


Utilizarea abordării colaborative 


Fixarea de limite 


Fixarea de limite, discutată în cele ce urmează în Capitolul 
10 („Implicarea pacientului în abordarea problemelor 
comportamentale specifice”), este o zonă obişnuită a 
dificultăților de comportament. Adesea, pacienții nu ştiu 
cum să le fixeze limite celorlalți într-un mod care să nu fie 
excesiv de timid sau excesiv de dur. Dificultăţile de 
gestionare a furiei şi a anxietatii se manifestă adesea ca 
factori care contribuie la aceste dificultăți, pentru că 
pacienții se tem să nu fie ostili sau să nu-i înfurie pe ceilalți. 
Pacienţii beneficiază de pe urma sugestiilor de strategii 
pentru stabilirea fermă, dar nu rigidă, a unor graniţe. În 


exemplul de caz care urmează, doamna R. întâmpina 
dificultăţi în gestionarea comentariilor şi trăirilor furioase 
care alternau cu o atitudine excesiv de permisiva fata de 
copiii ei, însă nu era conştientă de această alternanță. 
Terapeutul a sugerat o serie de limite clare, cu potenţiale 
consecințe în cazul în care n-ar fi fost urmate, însă a propus 
prezentarea lor într-un mod în care să nu fie excesiv de 
ofensiv. 


Exemplu de caz 


Doamna R., asistent juridic în vârstă de 48 de ani, se 
străduia să gestioneze frustrările generate de copiii ei, aflaţi 
la vârsta studenţiei, băiat şi fată. Îi considera leneşi şi 
nepăsători. Credea că niciunul dintre ei nu-şi va găsi 
serviciu şi că vor trăi „veşnic” în casa părintească, 
menținând, în acelaşi timp, o atitudine ursuza fata de ea. 
Era frustrată de lipsa lor de implicare în treburile casei şi de 
ignorarea regulilor impuse de ea în ceea ce priveşte 
curăţenia sau ora la care se dădea stingerea. Alterna între 
amenințările cu tăierea fondurilor şi cu aruncarea lor în 
stradă şi o atitudine excesiv de tolerantă. Doamna R. nu 
avea idee în ce măsură contribuia furia ei la atitudinea 
copiilor fata de ea şi fata de responsabilitatile care le erau 
atribuite. 


Terapeutul: Cred că s-ar putea să nu-ți dai seama că, atunci 
când nu abordezi o anumită problemă o vreme, ei ar putea 
trage concluzia că e în regulă dacă îşi păstrează aceeaşi 


atitudine. Iar apoi tu te înfurii când observi asta, iar 
atitudinea ta devine foarte dură. Una e să abordezi 
problemele din comportamentul lor, şi cu totul altceva să-i 
ameninti că nu le mai dai de mâncare şi că-i dai afară. Cred 
că s-ar putea să nu-ți dai seama cât de rău te înfurii, iar 
modul în care te manifeşti exacerbează tensiunile dintre voi. 


Doamna R.: Da. Mă simt de parcă nu le-ar păsa deloc de 
mine. Şi mă simt neajutorată. Ce altceva ar putea avea efect 
dacă nu-i amenint că-i dau afară? O să-mi rămână în 
continuare pe cap. 


T.: Cred că trebuie să înțelegem mai multe despre motivul 
pentru care te simți lipsită de speranţă în legătură cu ei. Se 
străduiesc să-şi facă temele, să-şi caute de lucru sau să 
respecte regulile, însă trebuie să înțelegem mai multe despre 
motivul pentru care tu crezi că toate astea sunt inutile. 
Putem discuta mai multe modalități de a gestiona situația. 
Una ar fi să identificăm o serie de paşi pe care ar trebui să-i 
aplice, cu asumarea mai multor consecinţe clare în caz 
contrar. O altă variantă ar fi să încerci mai multe abordări 
pozitive, cum ar fi să mâncaţi împreună la prânz şi să 
discutati despre planurile lor. 


Dna R.: Aş fi bucuroasă să discut despre aceste variante, 
dar nu sunt sigură că ar fi eficiente. 


Doamna R. a vorbit despre mediul în care a crescut ea, şi 
unde fusese considerată cea mai rebelă din familie. Părinţii 
ei au divorțat când ea avea 8 ani. Erau extrem de implicați 


în propriile activităţi: tatăl ei în afaceri, iar mama ei in 
evenimente sociale. Doamna R. considera că încălca regulile 
în primul rand ca să atragă atenția părinţilor, ceva ce nu 
putea obţine altfel. În ciuda acestui fapt, această sfidare i-a 
adus doar foarte puţină atenţie, cu consecințe minime, după 
care s-a simţit din nou ignorată. În timp, şi-a dat seama că 
se lupta cu o furie neputincioasă împotriva părinților. 


T.: Mă întreb dacă, într-o oarecare măsură, această situație 
iti aminteşte de propria ta rebeliune frustrată şi căutare a 
atenției, iar copiii tai, de propriii tăi părinţi, nepăsători la 
preocupările tale. Te simţi blocată, dar modul în care iti 
exprimi sentimentele nu face decât să vă îndepărteze şi mai 
mult. 


Dna R.: Aşa s-ar părea. Mi-ar plăcea să vorbim mai mult pe 
tema asta. 


T.: Sunt de acord. Iar între timp, sugestiile pe care le fac iti 
oferă mai multe oportunităţi de a comunica cu ei şi de a le 
răspunde, exact ceea ce simteai că ţi-a lipsit atât de mult în 
adolescenţă şi în anii de facultate. 


Dna R.: OK. Am încercat să folosesc mai mult aceste 
strategii. Au fost de acord să ieşim în oraş la cină şi să 
vorbim despre lucrurile astea. Am fost surprinsă. 


Mai multe informaţii despre pacient se pot obţine prin 
evaluarea modului în care ceilalți reacționează la 


comportamentul lui. Când terapeutul i-a sugerat inițial 
doamnei R. să aibă o discuţie pozitivă cu fiul său despre 
planurile lui, frustrarea ei a devenit şi mai vizibilă. 


Doamna R.: Nu cred c-ar ajuta. Nu cred că o să-şi găsească 
serviciu. N-a lucrat niciodată înainte de facultate. 


Terapeutul: Şi ce te face să crezi că asta ar însemna că nu 
şi-ar lua un serviciu acum? 


Dna R.: Faptul că nu a manifestat vreun interes. Iar daca 
stă acasă, precis nu va contribui la plata chiriei. Nu există 
nicio modalitate să-l oblig să muncească. Va trebui să-l 
fortez să plece. 


T.: La un moment dat, îl poţi anunţa ca, dacă vrea să stea 
cu tine, va trebui să-şi caute un serviciu. 


Dna R.: Cred că va refuza. Iar eu nu ştiu ce voi face... 


T.: Eu cred că ăsta e un scenariu de tip catastrofă. Nu spun 
că nu s-ar putea întâmpla. Însă şi-ar putea găsi un serviciu 
după ce termină şcoala sau după ce îi explici că trebuie s-o 
facă, dacă vrea să mai locuiască cu tine. Tu deja eşti 
convinsă că te vei certa cu el pe tema mutării. Cred că 
trebuie să înțelegem mai multe despre motivul pentru care îl 
vezi aşa. Pe cine crezi că reprezintă el, de fapt? Nu cumva pe 
părinții tăi, atunci când erau absorbiți de propriile activități 
şi erau prea absenți sau prea critici cu tine? 


Dna R.: Nu ştiu. Mie nu mi se pare că privesc lucrurile într- 
o lumină prea sumbră. Mi se pare că exact aşa arată 
situaţia. Dar înţeleg ce spui. Într-un fel, părinţii mei şi-au 
ignorat responsabilitatile fata de mine, aşa cum simt ca fac 
şi copiii mei. 


Prin recunoaşterea propriei lipse de speranţă, care o 
determină să elimine alternativele posibile şi să anticipeze 
un rezultat negativ al eforturilor sale, se conturează un 
exemplu de discuţie a opțiunilor comportamentale şi de 
dezvoltare a unei înțelegeri psihodinamice. Identificarea 
sursei acestei lipse de speranţă în experiențele sale din 
copilărie a ajutat-o să recunoască existența unui mai mare 
potential de a schimba situaţia cu copiii ei. 


Abordarea directă a problemelor 


Mulţi pacienţi au dificultăţi în a-şi discuta direct îngrijorările 
cu ceilalți. Se tem să nu fie prea ofensivi cu ceilalți, se tem 
că ceilalți îi vor respinge, că relaţia se va întrerupe sau că li 
se va răspunde într-un mod inadecvat. Iniţial, terapeutul îşi 
poate încuraja pacienţii să-şi abordeze îngrijorările prin noi 
comportamente şi apoi să evalueze ce-i împiedică să le 
aplice. În cele din urmă, dacă pacienţii continuă să aibă 
dificultăţi în a aplica noi variante de comportament pentru 
gestionarea unei probleme persistente, ar putea beneficia de 
pe urma discutării unor posibile scenarii (vezi mai jos). La 
fel ca în alte domenii ale sugestiilor comportamentale, 
terapeutul conştientizează că abordarea directă a 


problemelor e o sarcină delicată, iar cei doi nu pot avea 
certitudinea celei mai bune abordări sau a reacției altor 
persoane implicate. Însă a lăsa o situaţie aşa cum este se 
poate dovedi insuportabil emoțional pentru pacient sau 
distructiv pe termen lung. În exemplul de mai jos, 
terapeutul îşi încurajează pacientul să-şi discute problemele 
de la birou cu şeful lui, cu ajutorul informației dinamice. 


Exemplu de caz 


Domnul S. este un om de afaceri în vârstă de 43 de ani, aflat 
în terapie şi sub tratament cu Escitalopram, pentru 
anxietate şi depresie. Era extrem de îngrijorat de o situație 
nou apărută la serviciu, care îi cerea să lucreze separat de 
restul echipei sale, în alt oraş. Era neliniştit şi frustrat că nu 
primea suficient sprijin şi informaţii de la coechipieri. 
Considera că terapia nu-i era de prea mare ajutor, până 
când a avut o ,revelatie” despre cât de neglijat se simtise de 
părinții lui şi cât de mult contase acest lucru în acceptarea 
abuzurilor sau indiferentei din partea celorlalți. S-a 
prezentat la şedinţa descrisă mai jos, plangandu-se de 
oboseală şi de lipsa motivatiei. 


Domnul S.: Serviciul merge bine, dar de curând m-am 
împotmolit în rezolvarea unei însărcinări. Mi-ar prinde 
foarte bine ajutorul altora, însă mi-e foarte greu să-l obțin. E 
foarte frustrant. 


Terapeutul: De când durează această situație? 
DI S.: De câteva săptămâni. 


T.: Mă întreb în ce măsură poate fi oboseala corelată cu 
frustrarea. 


DI S.: E posibil să fie, pentru că am traversat o perioadă 
foarte dificilă. 


T.: Ai abordat problema cu şeful tau? 
DI S.: Întrucâtva. Însă nu am primit prea multe răspunsuri. 


T.: Mă întreb cât din toate acestea are legătură cu modul în 
care te-ai simțit neglijat în copilărie. Mă întreb dacă n-ar 
trebui să-ți amplifici eforturile ca să-i determini pe ceilalți sa 
te susțină. I-ai putea spune şefului că nu primeşti sprijinul 
de care ai nevoie, iar el te-ar putea ajuta cu asta. 


DI S.: Da, poate că ar trebui să vorbesc mai mult cu şeful 
meu. 


T.: Ti se pare dificil? 


DI S.: De vechile obiceiuri se scapă greu. Crescand, am 
învățat că trebuie să încerc să gestionez problemele de unul 
singur. 


T.: Nu cumva ai impresia că, şi dacă vei vorbi cu şeful tău, 
oricum nu vei primi ajutor? 


DI S.: Ba da. 


T.: Oboseala ta pare să aibă legătură cu blocajul tău din 
relația cu părinţii, de la care nu primeai sprijin. Poate chiar 
efortul de a vorbi cu şeful tău te va face să te simți mai bine. 


DI S.: Bine. Adevărul e că pare pertinent ce spui. O să încerc 
să-i vorbesc. 


O altă componentă care a ieşit la iveală în terapia domnului 
S. a fost că oboseala şi motivaţia scăzută îl apărau contra 
furiei şi fantasmelor îndreptate către părinții lui şi către 
ceilalți care il neglijau. Înțelegerea acestei furii şi o mai bună 
gestionare a ei l-au ajutat să se simtă mai în siguranţă în 
abordarea împreună cu ceilalți a sentimentului că este 
neglijat. 


Utilizarea scenariilor 


Aşa cum s-a menționat anterior în capitolul de fata, în acest 
tip de terapie comportamentală dinamică poate fi util uneori 
să le oferim pacienţilor „scenarii” care conțin anumite 
sugestii depre ce ar trebui să spună pacientul sau cum ar 
trebui să se comporte într-o situație dată. Adesea, scenariul 


este util pentru că pacienților le este dificil să identifice sau 
să rețină comentariile care ar putea fi eficiente în 
gestionarea dificultăţilor interpersonale, dificultăţi ce provin 
fie din istoricul lor, fie din conflictele intrapsihice şi 
anxietate. Aceste scenarii sunt inspirate din situațiile 
personale de viata ale pacienților şi din dinamicile lor, dar si 
din experiența personală a terapeutului în gestionarea 
relațiilor. Terapeutul şi pacienţii ar trebui să stabilească 
faptul că rezultatul aplicării acestor scenarii este incert şi că 
pacienţii au libertatea să nu aplice un eventual scenariu 
sugerat de terapeut. Găsirea de alternative reprezintă un 
efort colaborativ, în care pacientul este încurajat să ia în 
calcul alte modalități de exprimare a unor comentarii sau 
idei similare. 


Reacţia pacientului la sugestia de a lua în calcul un anumit 
scenariu este valoroasă şi poate ajuta la identificarea 
dinamicilor şi conflictelor lui. Discutarea unui anumit 
scenariu poate provoca anxietate, căci afirmaţiile pe care le 
conține exprimă de obicei lucrurile de care se teme 
pacientul, cum ar fi, de exemplu, un comentariu asertiv. 
Uneori este util pentru terapeut sau pentru pacient ca 
acesta din urmă să-şi noteze o anumită sugestie, căci s-ar 
putea ca pacientul să nu şi-o mai amintească după şedinţă, 
adesea din cauza unui conflict intrapsihic. Rezistența sau 
evitarea aplicării materialului conținut de un anumit 
scenariu, chiar şi atunci când pacienţii sunt animați de cele 
mai bune intenţii, reprezintă o bună ocazie de a analiza 
fricile. 


Exemplu de caz 


Doamna F. (vezi Capitolele 3 şi 6) întâmpină adesea 
dificultăţi în trasarea de limite fiului ei şi este întoarsă pe 
dos de comentariile sale agresive. 


Doamna F.: Mă înfurie mereu. La început, discutăm 
rezonabil despre ce anume îşi doreşte. Însă apoi începe să 
tipe şi să mă acuze că nu-l iubesc şi că nu-mi pasa de el. 
Asta mă destabilizează foarte tare. 


Terapeutul: Cred că ai trecut prin asta de nenumărate ori. 
Ştiu că încă te lupti cu faptul că eşti acuzată şi cu vinovăția. 
Însă cred că acum este important să precizăm ceva despre 
acuzațiile lui că nu-l iubeşti sau că nu-ți pasă de el. Poti să-l 
asiguri că nu este adevărat si că regreti că asta crede el, dar 
că nu ai de gând să te răzgândeşti în privința unei anumite 
limite doar pentru că el afirmă toate astea. 


Dna F.: Pare o idee bună, dar s-ar putea să fie greu s-o 
aplic, pentru că sunt foarte uşor de provocat. 


T.: Din acest motiv cred că ar fi util pentru voi să discutati 
asta înainte să vă treziti prinşi într-un conflict. Ai putea sa- 
ti iei şi notițe, căci iti este greu să-ți amintesti toate astea in 
mijlocul unei dispute. 


Dna F.: Da, cred că o să-mi notez comentariul pe care mi-l 
sugerezi. Mă enervez atât de tare, încât nu mai ştiu ce să 
spun. 


Exemplu de caz 


Doamna Q. (vezi Capitolul 6) nu ştia cum să-şi exprime 
frustrarea fata de fiica ei în legătură cu ceea ce ea simţea a 
fi neglijare, lipsă de interes sau indisponibilitate de a-i fi un 
sprijin acum, la bătrânețe. Pacienta recunostea ca 
întâmpina dificultăți de comunicare când avea nevoie de 
ajutorul fiicei, iar asta ar fi putut contribui la problemă. 
Totuşi, se lupta cu furia fata de fiica ei, ceea ce era posibil 
să contribuie şi la ambivalenta ei în ceea ce privea 
confruntarea directă. În plus, modul în care plănuia să 
abordeze problema era de obicei unul foarte furios, iar 
terapeutul şi pacienta erau îngrijoraţi că exista riscul s-o 
înstrăineze pe fiica ei. 


Doamna Q.: Sunt aşa de frustrată de comportamentul ei! 
Simt că nu-i pasă de mine. Mă ignoră. Şi n-o interesează 
starea sănătății mele. Cred că va trebui să-i vorbesc despre 
asta. 


Terapeutul: Iti înţeleg frustrarea, deşi deja am vorbit despre 
modul in care amândouă alimentati conflictul şi că, de fapt, 
fiica ta îşi petrece timpul cu tine. Dar ce anume i-ai spune? 


Dna Q.: I-aş spune că nu cred că vrea să petreacă timp cu 
mine şi că nu are niciun cuvânt bun pentru mine şi că aş 
vrea să înțeleg de ce. 


T.: Ei bine, mă tem că fiica ta ar putea lua asta ca pe o 
acuzaţie şi s-ar putea simți judecată. S-ar putea enerva. 


Dna Q.: Probabil că ai dreptate. Ce ai sugera? 


T.: Mai curând, să-i spui că simți că nu vrea să stea cu tine 
şi că te întrebi ce anume o deranjează sau că ai vrea să-i 
vorbeşti mai mult despre problemele tale de sănătate, dar că 
ţi-e greu si că eşti îngrijorată că ea n-ar vrea să discute 
despre asta. 


Dna Q.: Asta deja sună mult mai bine. Ai putea să-mi notezi 
asta pe ceva? 


T.: Sigur că da. Dar cred că iti este dificil să-ți gestionezi şi 
să-ți controlezi furia şi că o percepi mai mult ca pe mama ta: 
adică trebuie să te îngrijeşti de nevoile ei în loc să-ţi exprimi 
tu îngrijorările. Apoi te infurii, pentru că ai impresia că te 
ignora, exact ca mama ta. 


Dna Q.: Da, mama mea se plângea mereu că e bolnavă, iar 
eu trebuia s-o calmez mereu. Era foarte enervant. N-am vrut 
să-mi expun niciodată fiica la aşa ceva. 


T.: Ei bine, poate c-ai mers prea departe evitând să-ţi discuti 
vreodată problemele cu ea. Apoi tot tu te înfurii când ea nu 
te întreabă despre ele. 


Dna Q.: Da. E posibil. Poate am putea nota sugestiile tale. 
Aş vrea să mă uit peste ele înainte să vorbesc cu ea. 


T.: Cred că ar fi o idee bună. 


La fel ca în Capitolul 5 („Stabilirea unui cadru pentru 
abordarea schimbării comportamentale”), notarea 
alternativelor comportamentale, alături de fricile de a le 
aplica şi de reacția anticipată a altora, ar putea fi o forma 
valoroasă de temă pentru acasă atunci când se urmăreşte 
schimbarea comportamentului. Această abordare le este în 
mod special utilă pacienţilor care „se deconectează”, o formă 
inconştientă de disociere, menită să evite distresul provocat 
de abordarea problemelor sau de reacţia altora. Notarea 
scenariilor şi monitorizarea utilizării şi evitării lor furnizează 
o metodă de „a reține” alternativele comportamentale, pe 
care altfel le-ar uita foarte repede. 


Exemplu de caz 


Doamna I. (vezi Capitolele 4 şi 5) simţea sistematic că „i se 
blochează creierul”, aşa cum se exprima ea, ori de câte ori 
intenționa să deschidă subiecte dificile cu ceilalți. Prin 
urmare, avea tendința să nu-şi amintească anumite scenarii 
atunci când trebuia să le aplice şi uneori se străduia să şi le 
amintească la doar câteva momente după ce fuseseră 
discutate într-o şedinţă. În astfel de situaţii, terapeutul 
poate să analizeze ce anume declanşează dificultatea de a le 


tine minte şi în acelaşi timp să-l invite pe pacient să şi le 
noteze. În cazul doamnei I., terapeutul şi pacientul 
discutaseră în şedinţa precedentă posibilitatea de a face 
terapie de cuplu înpreună cu soțul ei, precum si un 
scenariu special în acest scop. 


Doamna I.: Acum nici măcar nu mai ştiu cum sa 
argumentez că mi-am dorit terapie de cuplu. 


Terapeutul: Ce crezi că s-a întâmplat? Tocmai povesteai în 
sesiunea trecută cum ar fi să vorbeşti despre asta cu Tom, 
dar şi despre frustrările tale şi fricile de a-l răni. 


Dna I.: Nu sunt sigură, dar încep să cred că exact asta 
patesc, adică „mi se blochează creierul”. Îmi amintesc că 
luasem în calcul varianta terapiei de cuplu şi mi se părea o 
idee bună, dar nu-mi amintesc ce spuneam. 


T.: Mă întreb dacă te-a speriat faptul că erai pe punctul de 
avea o discuţie cu el. 


Dna I.: Asta ar putea fi adevărat. Imediat ce-mi pun în gând 
să-i vorbesc, toată îngrijorarea mea iese la suprafață. Imi 
imaginez cum o să mă atace şi cum n-o să ajungem nicăieri. 


T.: Ei bine, am discutat despre ce spuneai tu, că ai probleme 
de comunicare cu soțul tau, pentru că vă tot certati şi că 
aveți nevoie de cineva care sa vă ajute. 


Dna I.: Ştii ce? O să notez toate astea. Cred că mă ajută 
atunci când încep să mă deconectez. (Pacienta scoate hârtie 
şi pix şi începe să noteze.) De asemenea, voi nota ce va 
spune el şi ce anume aş putea spune eu. Pentru că, imediat 
ce începe să se înfurie pe mine, nu-mi mai amintesc nimic 
din ce intentionam să spun. 


T.: Cred că este important să anticipăm cum ar putea 
reacționa el, ce se întâmplă cu sentimentele tale şi cum i-ai 
putea răspunde. 


Dna I.: Deci, dacă i-aş spune că terapia de cuplu ne-ar ajuta 
să nu ne mai certăm, Tom nu ar recunoaşte că ne certăm 
sau va spune că-l neliniştesc. Sau va spune că vreau să 
scap de el. Şi adevărul e că o parte din mine chiar vrea să 
pună capăt relației. lar apoi mă blochez. O să notez şi asta. 


T.: OK. Cum te simți tu în astfel de momente? 


Dna I.: Sunt frustrată şi neliniştită. Iar apoi mă pierd. Acela 
e momentul în care mă deconectez. 


T.: Cred că trebuie să analizăm mai mult ce anume se 
întâmplă în acele momente. Însă cred că putem spune că el 
iti oferă o imagine perfectă a problemei dacă nu ia în calcul 
ce îi spui. Atunci când te acuză că încerci să scapi de el, îi 
poţi răspunde ca nu, şi că tocmai acesta este motivul pentru 
care apelezi la terapia de cuplu. Când iti spune că-i provoci 
anxietate, îi poți răspunde că acesta este motivul pentru 
care aveți nevoie să comunicaţi mai bine. 


Dna I.: Răspunsurile par rezonabile. Poate ca, dacă le notez, 
o să le rețin mai bine. Deşi, cu alte ocazii, îl înfrunt mai 
mult decât o făceam înainte. Cred că trebuie să înțeleg mai 
bine de ce mă blochez brusc. 


T.: Cred că anumite subiecte au devenit mai sigure pentru 
tine. In anumite momente te simți mai în siguranţă sa 
vorbeşti, în timp ce în altele te blochezi în mod automat. 


Aşa cum am arătat mai sus, atunci când concepe scenarii 
comportamentale, terapeutul psihodinamic va aborda şi 
explora şi factorii care pot interfera. În vigneta următoare, 
terapeutul demonstrează cum dificultățile comportamentale 
ale doamnei B. (vezi Capitolele 2 şi 6) o fac să ia în calcul 
exprimarea propriilor sentimente într-un mod care îi 
amplifică vinovăția şi conflictul intrapsihic. Alternativa 
sugerată, mai putin critică, e mai acceptabilă pentru 
pacient. 


Exemplu de caz 


Deşi domnişoara B. se simțea mai în siguranță cu 
logodnicul decât cu mama şi mătuşa, şi cu el îi era dificil 
ocazional să discute problemele. Domnişoara B. povestea că 
nu accepta cu uşurinţă faptul că logodnicul ei refuza să 
participe la activităţi sociale şi că se simțea frustrată de 
aceste limitări ale vieţii lor sociale. Într-o oarecare măsură, 
lucrând asupra dificultăţilor sale de a-şi exprima propriile 


nevoi, îl presa să se întâlnească mai des cu prietenii lor, iar 
lucrurile se imbunatatisera. Cu toate acestea, ulterior, el 
dorea să-i fie elogiate eforturile de participare la viața socială 
şi se plângea că era epuizat şi avea nevoie ca ea să mai preia 
din activităţile casnice. Pe de o parte, domnişoara B. se 
străduia să empatizeze şi să-i înțeleagă anxietatile sociale. 
Pe de altă parte, era enervata de pretenţiile ridicate de el. 


Domnişoara B.: Mă înfurii şi îmi vine să-i spun lui Jim că 
trebuie să crească şi să-şi asume întâlnirile cu prietenii mei, 
pentru că aşa se comportă un adult. Însă ştiu că sunt prea 
dură şi mă simt vinovată. 


Terapeutul: Se pare că ţi-e greu să conştientizezi faptul că 
pe de o parte îl poţi înțelege şi că în acelaşi timp te simți 
frustrată. Îi poţi înţelege anxietatea şi totodată esti furioasă 
pe el pentru că îi este greu să socializeze şi pentru 
pretențiile lui ulterioare. 


Dra B.: Aşa este, dar e foarte enervant că aşteaptă atâta 
apreciere pentru participarea la aceste evenimente. Mai şi 
glumeste un pic, însă de fapt chiar aşteptă ca eu să preiau 
responsabilități suplimentare în casă. 


T.: Păi una dintre variante ar fi să glumesti cu el pe tema 
asta, spunându-i c-ai vrea să afli de câte complimente mai 
are nevoie sau câte alte treburi casnice ar trebui să-ți 
asumi. Şi ca ai fi curioasă dacă mai puteţi reduce din ele. 


Dna B.: Asta l-ar putea amuza, însă eu mă blochez, pentru 
că mă înfurie aşa de tare. Când eram copil, iar eu şi fratele 
meu eram timizi, mama ne împingea în fața oamenilor şi ne 
lăsa să ne descurcăm singuri. 


T.: Cred că asta reprezintă o parte din sursa dificultății tale 
de a-l înfrunta. Deşi într-un fel consideri că mama ta avea 
dreptate, pe de altă parte nu vrei să fii la fel de dură cu el, 
pentru că asta ti se pare o dovadă de nepăsare. 


Dra B.: Da, sună asemănător cu ce mă pregăteam să-i spun. 
Nu mi-am dat seama. 


T.: Cred ca, dacă iei în calcul şi modalități mai putin 
furioase de abordare a lui Jim, ti-ar fi mai uşor să vorbeşti 
cu el despre toate astea. Am putea discuta şi alte idei în 
acest scop, dacă nu-ţi place abordarea glumeata propusă de 
mine. 


Dra B.: Aş putea încerca, să vedem cum merge. 


În acest punct, intensitatea fantasmelor furioase ale 
domnişoarei B. interfera cu etapele comportamentale pe 
care le avea de parcurs ca să poată aborda zonele tensionate 
din relația cu Jim. O parte din iritarea ei putea proveni 
dintr-o acumulare a frustrării, cauzată de neabordarea 
acestor probleme de-a lungul timpului. Această intensificare 
poate face ca furia să se manifeste prin fantasme sau prin 
comportamente lipsite de empatie, critice sau în alte moduri 
dureroase, declanşând anxietate şi vinovăţie. Aceste tipare 


sunt frecvent întâlnite la pacienți ca domnişoara B., ai căror 
părinți nu şi-au ajutat copiii să dezvolte abilități de 
gestionare şi negociere a nevoilor lor sau care au fost critici 
sau intruzivi în aşteptările pe care le aveau de la copiii lor. 


Eforturile domnişoarei B. de identificare cu agresorul i-au 
amplificat conflictele interioare. În acest tip de apărare 
(descris în Capitolul 4), pacienţii se conectează, adesea 
inconştient, cu cineva care a avut putere sau control asupra 
lor şi le-a folosit în moduri distrugătoare sau care rănesc. 
Această identificare este însoţită de fantasma de a-i trata pe 
alții în acelaşi mod în care a fost tratat pacientul când era 
vulnerabil si îi poate ajuta să simtă că deţin controlul, cel 
putin initial. Cu toate acestea, apărarea poate declanşa 
sentimente intense de vinovăție la gândul ca au provocat 
aceeaşi durere de care au avut şi ei parte, la rândul lor. Prin 
urmare, terapeutul i-a reamintit cu delicateţe domnisoarei 
B. că ea îi descrisese comportamentul mamei sale față de ea, 
din vremea când ea era timidă, ca fiind extrem de dureros, 
iar ea se simțea destul de vinovată când se pregătea să 
exprime atitudini „dure” fata de logodnicul sau. 


Un alt instrument valoros menționat în aceste vignete este 
folosirea umorului în intervenţiile comportamentale. Umorul 
este considerat o apărare de tip elevat, căci este adesea 
folosit la abordarea indirectă a subiectelor inconfortabile sau 
conflictuale. Un exemplu actual ar fi utilizarea pe scară 
largă a umorului explicit pe teme sexuale în serialele de 
comedie, abordându-se subiecte considerate până de 
curând tabu. Ca atare, umorul poate fi adesea folosit în 
abordarea indirectă a zonelor de tensiune în relațiile 
interpersonale sau de cuplu. Nu toată lumea se simte 


confortabil să folosească umorul şi nu toți sunt capabili să-l 
accepte, însă terapeutul poate sugera câteva posibilități, ca 
să vadă cum reacționează pacienții şi prietenii sau 
partenerii lor de cuplu. În plus, uneori, în astfel de situații, 
pacienții folosesc umorul din proprie inițiativă; terapeutul 
poate observa cum a fost folosit şi îi poate discuta 
potențialul în alte circumstanţe. 


Pe măsură ce domnişoara B. a început să evalueze într-un 
mod mai relaxat dinamicile implicate în tensiunile ei cu 
logodnicul, si-a dat seama ca, la sugestia lui, ea acceptase 
să participe la activități cu familia lui, in timp ce el evitase 
activități similare cu familia ei. In acest caz, terapeutul a 
folosit alternativa comportamentala sugerata de pacienta ca 
suport pentru a o confrunta cu sentimentele ei ambivalente 
legate de afirmarea propriilor nevoi. 


Domnisoara B.: Apoi, Jim a spus ca nu vrea sa ia micul 
dejun cu familia mea, pentru că abia cinasem cu ei. Însă pe 
mine m-a deranjat, pentru că eu petrec o grămadă de timp 
cu familia lui în vacanțe, deşi nu întotdeauna vreau asta. 


Terapeutul: Cred că e în ordine să nu ne vizităm rudele sau 
familia mereu. Cred că te temi să-i ceri să-i vizitaţi familia 
mai rar. 


Dra B.: Aşa este. Am senzaţia că fac totul împreună cu ei. 
Mă deranjează, pentru că ei se comportă ca şi cum ar fi ceva 
normal. 


T.: Ai vorbit cu el despre asta? 


Dra B.: Nu. Fac doar ce consider că ar trebui să fac. Şi apoi, 
mi se pare nedrept că el nu mai petrece timp cu familia mea 
sau se sustrage de la alte activități din cauza anxietatii sale. 
Poate c-ar trebui să-i vorbesc despre asta, dar m-aş simți 
egoistă. 


T.: Şi ce i-ai spune? 


Dra B.: I-aş spune că nu vad de ce trebuie să-mi petrec tot 
timpul cu familia lui, însă el nu se simte obligat să facă 
acelaşi lucru cu familia mea. Şi mie mi-ar plăcea să mai fac 
pauză din când în când. 


T.: Auzind ce spui, nu prea înţeleg ce anume ar fi egoist in 
asta. Cred că este în regulă să-i spui că amândoi ar trebui 
să aveți dreptul să nu mai participaţi atât de des la 
întâlnirile de familie. Pare că a fi egoist, pentru tine, 
echivalează cu exprimarea propriilor dorințe, ceea ce ştim 
deja ca-ti provoacă disconfort. 


Dra B.: Cred că am devenit din nou fetița ascultătoare, aşa 
că mai bine discut asta cu el. 


Identificarea alternativelor comportamentale oferă 
pacienţilor o cale de confruntare mai directă cu fricile lor 
intrapsihice şi interpersonale. Analiza acestor frici oferă 
informaţii adiționale despre psihodinamicile pacienţilor şi, în 


acelaşi timp, deschide un proces de experimentare a unor 
noi paradigme comportamentale. Aşa cum se va prezenta în 
capitolele următoare, terapeutul lucrează în colaborare cu 
pacientul la analizarea rezultatelor eforturilor 
comportamentale ale pacienţilor şi la ajustarea 
comportamentelor lor. 

Identificarea factorilor care perturbă 
implementarea comportamentelor 
alternative 


Odată ce sunt identificate alternativele comportamentale, 
poate fi nevoie de multă terapie pentru ca pacienţii să 
implementeze aceste schimbări într-un mod consecvent. 
Pentru a ajuta procesul, terapeutul şi pacientul pot examina 
ce anume împiedică progresele comportamentale. În ciuda 
intenţiei de a urma o nouă direcție comportamentală (sau de 
a se abtine de la o anumită acţiune), în situaţiile în care ar 
trebui s-o aplice, pacientul poate uita că există o alternativă 
comportamentală. Sau o poate lua în calcul, fără s-o aplice. 
Dacă pacientul nu se gândeşte să aplice schimbarea 
comportamentală, terapeutul poate analiza motivele pentru 
care nu şi-a amintit alternativele disponibile în situațiile 
respective. Poate că pacientul refulează sau neagă 
schimbarea potențială din cauza anumitor trăiri sau 
conflicte, care ar putea fi explorate în contextul respectiv. 


Dacă pacientul o ia în calcul, dar ezită s-o aplice, terapeutul 
şi pacientul pot analiza emoţiile şi fantasmele care apar in 
acel moment. În acest mod, identificarea comportamentelor 
alternative se poate folosi ca instrument pentru a determina 
trăirile şi conflictele care intervin, inhibând implementarea 
acestora, şi pentru a dezvolta noi strategii care abordează 
aceşti factori (Tabelul 8-1). Aceste aspecte apar adesea şi pot 
fi explorate în transfer, în cadrul căruia pacientul poate avea 
o multitudine de reacţii față de terapeut în timpul unei 
analize a comportamentelor care par ciudate sau 
înfricoşătoare. 


Monitorizarea gândurilor şi a trăirilor 


Dezvoltarea capacităţii de autoobservare a fost discutată în 
Capitolul 5 („Stabilirea unui cadru pentru abordarea 
schimbării comportamentale”). În aceste circumstanțe, 
terapeutul şi pacientul recurg la aceste abordări cu privire la 
un anumit tip de comportament. Tema pentru acasă, 
discutată în cele ce urmează, poate fi şi ea utilă la 
monitorizarea şi explorarea factorilor care interferează cu 
modificarea comportamentală vizată. 


Identificarea factorilor de interferenţă 
specifici 


Multe forme de rezistență pot apărea ca reacţie la luarea în 
calcul a aplicării unei modificări comportamentale. Acestea 
includ diferite forme de conflicte intrapsihice, apărări, 
fantasme şi reprezentări ale sinelui şi ale obiectului, iar 
capitolul de fata descrie unii dintre aceşti factori (vezi 
Tabelul 8-1). De exemplu, dacă schimbarea presupune 
asertivitate crescută, pacienţii îşi pot asocia 
comportamentul cu sentimente de furie, de competitivitate 
sau de autonomie ridicată, ceea ce poate duce la apariția 
fricii de relaţii distrugătoare şi perturbatoare. Asocierea 
schimbărilor eficiente cu trăiri şi fantasme agresive poate 
provoca vinovăție şi o nevoie de autopedepsire. Pacienţii se 
pot simți inadecvat sau incapabili de schimbare şi ar putea 
deveni îngrijorați să nu-şi dezamăgească terapeutul. Aşa 
cum s-a menționat în Capitolul 3 („Identificarea şi 
gestionarea riscurilor în abordarea schimbării 
comportamentale”), vizarea directă a modificării 
comportamentale poate declanşa o reacție de revoltă sau de 
anxietate atunci când pacientul simte interior că aceasta i-a 
fost impusă, uneori percepându-şi terapeutul ca pe o 
autoritate constrângătoare şi înspăimântătoare. 


Dificultăţile în ceea ce priveşte 
asertivitatea 


În estimarea factorilor care interferează cu progresul în 
aplicarea măsurilor de schimbare a comportamentului, o 
anumită acțiune poate fi identificată ca obiectiv. La un 
pacient care are probleme de asertivitate, aceste 
comportamente implică automat abordarea unei dificultăți 


cu o persoană importantă din viața acestuia. Identificarea 
acestei acțiuni specifice permite o analiză mai atentă a 
diferitelor fantasme, sentimente sau conflicte inhibitoare, 
susținând procesul analitic. Factorii de interferență includ 
adesea neliniştea că relaţia ar putea fi întreruptă sau că ar 
putea provoca respingerea sau vinovăția declansata de 
potentiala rănire a celeilalte persoane implicate în relație. 


TABELUL 8-1. Identificarea factorilor care pot interfera cu 
implementarea comportamentelor alternative 


Monitorizarea gândurilor şi a sentimentelor din perspectiva 
noului comportament 


Identificarea factorilor specifici de interferență Lupta cu frica 
de asertivitate Sentimente de inadecvare Reacţii de rebeliune 
Utilizarea temelor pentru acasă pentru identificarea şi 
abordarea factorilor de interferență 


La fel ca în cazul de mai jos, prima oară discutat în 
Capitolul 4 („Utilizarea tehnicilor psihodinamice în 
abordarea schimbării comportamentale”) şi apoi continuat 
în Capitolele 5 şi 7 („Identificarea comportamentelor 
alternative”), această explorare poate duce şi la o modificare 
a acțiunii planificate. 


Exemplu de caz 


Terapeutul şi doamna I. au identificat obiective 
comportamentale care includeau o mai mare afirmare a 
nevoilor ei. Pentru o mai bună implementare a acestor 
comportamente, cei doi s-au axat pe o anumită dificultate a 
pacientei de a-l convinge pe soțul ei să meargă la medic în 
scopul evaluării acuzelor sale somatice. Doamna I. se 
întreba dacă nu cumva acestea erau simptome de anxietate 
şi de depresie în loc să indice o problemă medicală. În ciuda 
faptului că nu se simțea bine, Tom opunea rezistenţă la 
sugestia de a merge la doctor. Uneori era de acord, însă apoi 
nu dădea curs intenţiei sale. Doamna I. a discutat acest 
tipar comportamental cu el, însă el s-a simţit frustrat. Pe 
lângă suferinţa lui, Tom devenea şi mai rigid şi mai critic cu 
doamna I. atunci când trăia neplăceri somatice. După 
identificarea impactului negativ asupra ei, pacienta şi 
terapeutul au reuşit să identifice dificultățile pe care le avea 
ea în a fi categorică asupra faptului că soțul ei are nevoie de 
ajutor. Au discutat cât de important era pentru ea să insiste 
ca el să vadă un medic. Doamna I. părea să creadă ca 
singura variantă care l-ar fi făcut pe Tom să se 
razgandeasca era să-l amenințe că va pune capăt relației, 
dar se temea că el ar fi respins-o. Terapeutul a analizat de 
ce pacienta percepea abordarea acestei probleme cu soțul ei 
ca pe un ultimatum. 


Doamna I.: Am impresia că încerc să-i transmit că, dacă nu 
se duce la doctor, relația noastră ia sfârşit. Mă tem ca, dacă 
îi dau un ultimatum, îl rănesc foarte tare. Nu cred că pot 
face asta. 


Terapeutul: Ei bine, nu sunt sigur că înțeleg de ce ar trebui 
să fie un ultimatum în care tu ameninti direct relația. De ce 


nu-i poți spune pur şi simplu că are nevoie de tratament 
pentru că anxietatea lui vă generează amândurora foartă 
multă durere? De ce crezi că asta v-ar perturba relația? 


Dna I.: Interesant pusă problema... O să mă gândesc la ce 
spui. Adevărul e că-mi aminteşte de tata când mă gândesc 
cum l-ar putea răni asta. Chiar dacă aş pune problema aşa 
cum sugerezi tu, Tom va crede că eu amenint să pun capăt 
relaţiei. lar apoi mă tem că va încerca chiar el să pună capăt 
relației. 


T.: A amenințat el vreodată să facă asta? 


Dna I.: Nu. 


T.: Atunci cred cu adevărat că această idee îşi are sursa în 
propriile tale frici. Sau poate că asta e de fapt dorința ta 
ascunsă. 


Dna I.: Ei bine, nu cred asta, dar ar putea fi. Pentru că, 
atunci, n-ar mai fi responsabilitatea mea. 


După ce a conştientizat că nu era nevoie să-şi prezinte 
cererea ca pe un ultimatum, doamna I. şi-a dublat 
eforturile, dar încă se mai străduia să fie fermă, iar analiza a 
revelat şi alte conflicte. 


Dna I.: Tot nu reuşesc să-l conving să meargă la doctor. 
Mereu spune că se va duce când se va simți mai bine. Mă 
înfurie. Atunci „mi se blochează creierul” şi uit ce am stabilit 
că trebuie să-i spun. 


T.: Putem revizui ce trebuie să-i spui şi ar putea fi util să-ţi 
notezi. Ce crezi că se întâmplă atunci cand ti se „blochează 
creierul”, cum spui tu? 


Dna I.: Mă tem că o să-l rănesc şi că o să-mi pierd controlul. 


T.: Şi ce anume ar însemna asta? 


Dna I.: Nu ştiu sigur. Poate c-aş începe să tip şi să-l injur. 


T.: Cred că te sperie furia ta, pentru ca-ti imaginezi ca-ti vei 
pierde controlul, exact la fel ca sora şi ca tatăl tău, pentru 
că ştii că asta ar însemna certuri inutile. 


Dna I.: E ciudat că spui asta... Pentru că zilele astea ma 
gândeam că acum îmi dau seama cum ajunge o soție să-şi 
pocnească soțul. Apoi m-am simţit oribil. Şi vinovată. Dacă 
aş face asta, aş putea ajunge la puşcărie! 


T.: Cred că e foarte bine că eşti conştientă de aceste 
gânduri, pentru că ele ar putea constitui veriga lipsă, adică 
ne-ar putea indica ce anume te înspăimântă atât de tare. 
Acum cred că ţi-e clar că ele demonstrează doar intensitatea 
trăirilor tale, nu şi ceea ce ai face în realitate. 


Dna I.: Uneori simt că aş vrea să dau frâu liber furiei mele, 
dar ştiu că n-o s-o fac. E interesant. Zilele trecute m-am 
înfuriat pe colegul meu. Am început să mă stresez că sunt 
rea şi am început să mă enervez. Apoi mi-am dat seama că, 
fiind şefa lui, eu trebuia să gestionez problema respectivă. 
După ce i-am vorbit, m-am calmat. 


T.: Odată ce-ţi dai seama că furia nu-ți scapă de sub 
control, te calmezi. E important că ai putut aplica asta în 
situația profesională. Poate că te-ai putea gândi la cât de 
eficient a fost atunci când încerci să discuti diverse 
probleme cu soțul tău. 


Dna I.: OK. Da, acum cred că aş reuşi. 


Sentimente de inadecvare 


Sentimentele de inadecvare şi incapacitatea anticipată de a 
îndeplini o sarcină interferează adesea cu demersurile în 
scopul obținerii unei modificări comportamentale. Uneori, 
pacienţii chiar nu sunt în stare să îndeplinească o anumită 
acțiune si au nevoie de o pregătire suplimentară. Alte dati, 
pacienții nu ştiu cum anume să procedeze ca să abordeze o 
anumită problemă. Cu aceste ocazii, se pot dovedi utile 
discuţiile despre anumite tipuri de intervenții, aşa cum a 
fost prezentat în Capitolul 7 („Identificarea 
comportamentelor alternative”). În alte situații, pacienţii se 
luptă cu fantasme de incapacitate, şi atunci chiar sunt 
capabili să aplice un anumit comportament. Aceste 


fantasme ar trebui analizate, împreună cu conflictele şi 
sentimentele care ar putea contribui la această percepţie de 
sine. De exemplu, pacienţii care suferă de frica de 
asertivitate ar putea avea fantasma incapacității de a se 
proteja de trăirile furioase ambivalente asociate cu 
sentimentul de putere personală. Aceşti factori au contribuit 
la dificultăţile domnului E. (vezi Capitolele 3 şi 6) cu privire 
la gestionarea afacerii sale de consultanță. 


Domnul E.: Ştiu că trebuie să mă ocup de asta, dar pur şi 
simplu n-o fac. O tot amân. Iar apoi mă simt vinovat şi 
leneş. 


Terapeutul: Hai să vorbim despre ceea ce simți atunci cand 
intentionezi să te apuci de treabă. 


DI E.: Simt că nu sunt capabil. Am impresia că tipul căruia 
îi ofer consultanţă stă în fața mea şi crede că nu mă pricep 
deloc, deşi chiar el a apelat la serviciile mele. 


T.: Şi ce anume ai de făcut? 


DI E.: Trebuie să obțin nişte informații de la un coleg. El 
este dispus să mi le ofere, dar eu nici măcar nu i le-am 
cerut încă. Apoi trebuie să fac un grafic cu factorii care 
trebuie urmăriți. 


T.: Aşadar, eşti capabil să faci treaba asta? 


DI E.: Păi... da, sunt. 


T.: E important că nu te simți în stare să-ți faci treaba, deşi 
eşti capabil. Trebuie să aflăm mai multe despre această 
fantasmă. 


DI E.: Îmi tot spun că mai caut un singur lucru pe internet 
şi apoi mă apuc de treabă, dar n-o fac niciodată. Iar soția 
mea, aşa cum probabil te aşteptai, mă presează să m-apuc 
de treabă. Spune că sunt leneş. Eu mă enervez, dar mă şi 
simt vinovat. 


T.: Cred c-am ajuns la concluzia că soţia ta iti furnizează 
pedeapsa pe care o parte din tine o consideră potrivită. 
Pentru că te simţi vinovat şi leneş. Însă furia ta ridică altă 
întrebare: nu cumva această parte din tine este furioasă 
pentru că trebuie să muncească? 


DI E.: Ştiu că am vorbit despre furia mea. Despre faptul ca 
eu consider că alţii ar trebui să aibă grijă de mine, iar asta 
nu e corect. 


T.: Da, ca atunci când erai copil, iar mama ta s-a mutat 
împreună cu tine într-o nouă locuință, după divorț. Erai 
furios din cauza acestei schimbări şi te întrebai ce sens are 
să mai depui vreun efort. Un fel de grevă silentioasa. 


DI E.: Înţeleg ce încerci să-mi spui. Însă senzaţia că nu sunt 
capabil mi-e cea mai familiară. 


T.: Şi totuşi, ai spus că de fapt poți face munca asta. Cred 
că faptul de a te considera incompetent te protejează de frica 
de furia ta. În acelaşi timp, o exprimi indirect, nefacandu-ti 
treaba depre care crezi că alții te presează s-o faci. 


DI E.: Înţeleg. Însă cum aş putea opri asta? 


T.: Cred c-ar trebui să-ți fixezi termene-limită pentru munca 
ta. Să fii atent la faptul că vei simţi nevoia să te ocupi de 
altceva şi vezi dacă te poţi concentra la treaba ta. Dacă nu te 
simți în stare, cred că trebuie să afli de ce. Şi mai cred ca ar 
trebui să-ți accesezi furia pe care o simţi în acel moment. E 
important să fii conştient că, dacă eviti să muncesti, te vei 
simți şi mai subminat. 


DI E.: OK. Mă ajută ce-mi spui. 


Reacţii de revoltă în faţa schimbării 
comportamentale 


Aşa cum s-a menţionat mai sus, pacienţii pot percepe 
modificările comportamentale ca pe o ameninţare la adresa 
stimei de sine sau ca pe o presiune din partea terapeutului 
şi a celorlalți, împotriva căreia se revoltă. Identificarea 
acestei rezistențe este importantă, căci este adesea ascunsă 
şi poate fi explorată în contextul transferului. 


In următoara vigneta, terapeutul analizează sentimentele de 
furie şi de rănire ale domnului G. (vezi Capitolul 3) ca mod 
de reacție fata de ceilalți, inclusiv fata de terapeut, care îl 
încurajează să-şi caute un serviciu. 


Exemplu de caz 


În ciuda intentiilor declarate ale domnului G. şi în ciuda 
dificultăţilor financiare în creştere, pacientul a continuat să 
facă foarte puține eforturi în direcția găsirii unui serviciu. 
Lucrul cu transferul l-a ajutat pe pacient să conştientizeze 
că se aştepta ca terapeutul să reprezinte mai curând o 
instanță nepăsătoare decât o persoană care încearcă să-l 
ajute.Terapeutul a dovedit că nu arăta o autoritate lipsită de 
empatie, afirmând că era profund preocupat de sentimentele 
pacientului şi de dificultăţile lui. Terapeutul l-a încurajat să- 
şi rezerve timp pentru căutarea unui serviciu şi să observe 
ce anume îl împiedica să o facă. 


Domnul G.: Mă supăr foarte tare când încep să-mi caut 
serviciu. Văd un anunț de barman şi apoi mă gândesc că 
sub nicio formă n-o să mă angajez la o cafenea. N-aş fi în 
stare să suport. 


Terapeutul: Din ceea ce am vorbit mai demult, reieşea că 
vrei să continui să scrii, dar te simţi frustrat şi dezamăgit că 
e greu să faci bani din asta. Nu vrei să ai un serviciu la fel 
ca restul lumii, pentru că vrei să te simți special; este o 


lovitură pentru stima ta de sine. Aşa că eviti să-ți cauţi 
serviciu, pentru că asta te-ar face la fel ca toți ceilalți. 


DI G.: OK. Ştiu asta, şi tot nu-mi caut de lucru. Ce ar trebui 
să fac legat de asta? 


T.: Cred că până şi faptul că mă întrebi acest lucru 
reprezintă o formă de evitare. Poate că te înfurie faptul că eu 
vreau ca tu să-ți analizezi sentimentele care te împiedică să- 
ti cauţi un serviciu. Pentru că esti furios că trebuie sa faci 
asta. Spuneai că, atunci cand alti terapeuti începeau să te 
preseze prea mult să faci schimbări, îi anuntai că tu nu-ţi 
doreşti aşa ceva. 


D1 G.: Asta aşa e, dar tot nu mă ajută să încep să caut. 


T.: Cred că asta se întâmplă pentru că tu ai luat decizia 
conştientă de a nu privi direct la comportamentul tău, 
pentru că este prea dureros pentru tine. Zilele trecute 
spuneai că te gandeai să-ți cauţi de lucru, însă ce s-a 
întâmplat apoi? Asta ar trebui să analizăm. 


DI G.: Păi nici nu mai ştiu ce s-a întâmplat apoi. Cred că, 
atunci când m-am gândit la posturile specifice pe care le-aş 
putea căuta, mi-am pierdut toată energia. Aşa că apoi m-am 
dus să mă uit la televizor. 


T.: Probabil c-ai oprit imediat procesul în interiorul tău. 


DI G.: Da, cred că asta am făcut. Cum spuneam, m-aş simți 
îngrozitor. Ca un prizonier care e pedepsit. Cred că sunt 
supărat pe tine. Semeni mai mult cu un gardian de 
închisoare decât cu un terapeut. Pe de altă parte, ştiu că tu 
doar iti faci treaba. 


T.: Cred că trebuie să analizăm semnificația rolului meu de 
temnicer şi senzaţia ta de intemnitare şi să le înțelegem mai 
bine. Desigur că asta iti complica viata, atât în ceea ce 
priveşte căutarea unui serviciu, cât şi în terapie. Însă asta e 
o gândire de tip catastrofal, pentru că un serviciu nu 
înseamnă închisoare. 


D1 G.: Da, dar aşa îl simt. Si mai sper ca ceva sau cineva să 
mă salveze de la această soartă. Va sosi cavaleria, iar eu mă 
voi putea ocupa de scris. 


Pe lângă faptul că se simţea rănit narcisic pentru că-şi 
căuta un serviciu neconcordant cu obiectivele sale 
profesionale şi cu percepţia sa de sine, domnul G. spera, 
adesea inconştient, că va fi salvat de la necesitatea unui 
serviciu pe care nu-l dorea. În copilărie, nu prea avea 
tragere de inimă pentru temele la matematică şi la ştiinţe, 
iar familia sa i-a semnalat adesea că asta nu e o problemă, 
considerând că trebuie să se concentreze pe scrierea 
creativă, domeniu în care promitea de mic. Când domnul G. 
a început să aibă probleme cu notele, tatăl lui „l-a salvat”, 
petrecând o grămadă de timp ajutându-l la teme. Deşi tatăl 
lui nu mai era implicat activ în treburile lui, domnul G. 
continua să aibă fantasme magice de salvare, care îi afectau 
găsirea unui post. 


DI G.: Nu consider c-ar trebui să mă angajez pe un post în 
care să mă simt degradat. 


T.: Ce crezi că s-ar întâmpla dacă ai rămâne fără bani? 


D1 G.: Cred c-ar veni cineva şi m-ar salva. N-aş ajunge in 
stradă. 


T.: Şi cine iti imaginezi că te-ar salva? 


DI G.: Tatăl meu. Aşa cum a făcut mereu cu temele mele 
pentru acasă. Sau poate o să fiu publicat şi o să obţin un 
contract permanent de scriitor. 


T.: Tatăl tău mai este acum în măsură să te salveze? 


DI G.: Adevărul e că acum nu cred că şi-ar mai permite 
financiar. 


T.: Înseamnă că asta reprezintă fantasma că ai fi salvat, 
bazată pe ceea ce ai experimentat în copilărie. 


DI G.: Da. Cred cu tărie că se va întâmpla. Poate pentru ca 
s-a întâmplat deja de atâtea ori. 


T.: Eu cred ca această convingere ti-ar putea pune multe 
bete-n roate în găsirea unui loc de munca. Ar fi important să 
analizăm puterea acestei fantasme. Poate că tu eşti furios că 
eu nu te pot salva din dificultatea asta. 


DI G.: Ei bine, da. Sunt furios că încă mă lupt cu asta, iar 
tu nu mă ajuţi mai mult. Însă înţeleg şi că există limite in 
ceea ce poți face tu. Tu nu-mi poți face rost de un loc de 
muncă. 


Folosirea temelor pentru acasă 


Aşa cum s-a discutat în Capitolul 5, există câteva tipuri de 
teme pentru acasă care sunt valoroase pentru psihoterapia 
psihodinamică ce vizează problemele comportamentale. Se 
poate folosi un jurnal pentru a nota gânduri, sentimente şi 
simptome care apar în contextul încercării de a implementa 
un anumit tip de comportament. Această informație ajută la 
identificarea factorilor care împiedică implementarea 
comportamentelor alternative, aşa cum ar fi anumite 
conflicte, apărări şi fantasme. Adesea, aceste fantasme şi 
sentimente au scăpat atenţiei pacienților sau n-au apărut în 
terapie pentru că sunt dureros de explorat, iar consemnarea 
lor ar amplifica accesul conştient la ele. Mai mult, un jurnal 
ar ajuta la discutarea strategiilor de contracarare a factorilor 
de interferență în momentul aplicării comportamentului 
vizat. Poate fi în mod special util pentru pacienții care se 
disociază în astfel de contexte, aşa ca doamna I. Notitele cu 
gândurile şi sentimentele ei au ajutat-o să conştientizeze că 


„blocajul creierului” apărea atunci când se temea să nu 
piardă controlul furiei şi să-i rănească pe ceilalți. 


Pacienţii îşi pot nota şi anumite scenarii potenţiale, cum ar 
fi reacțiile anticipate ale celorlalți, ce anume interferează cu 
aplicarea acestor scenarii şi care este reacția lor şi a 
celorlalți la aplicarea acestor scenarii. Astfel, pacienții îşi pot 
aminti şi îi pot povesti terapeutului impactul avut de efortul 
lor de a modifica anumite comportamente şi modul în care 
au trăit acea experiență. Aşa cum se poate observa din 
exemplele de cazuri din acest capitol, abordarea fricilor şi a 
factorilor care interferează în implementarea unei anumite 
modificări comportamentale poate ajuta în procesul de 
perlaborare. Pe măsură ce sunt identificaţi factorii care 
blochează schimbările, pot fi formulate noi intervenții. Aşa 
cum se demonstrează mai jos, temele pentru acasă pot fi 
utile în acest proces de perlaborare. 


Exemplu de caz: doamna I. (continuare) 


Doamna I. continua să se lupte cu abordarea îngijorărilor ei 
referitoare la soț. Notarea problemelor, a comentariilor şi a 
reacțiilor anticipate a ajutat-o să nu i se mai „blocheze 
creierul”. Prin folosirea unui jurnal în care îşi nota 
gândurile, a identificat mai clar o serie de factori împreună 
cu terapeutul, pe măsură ce se pregătea să-i comunice 
problemele ei lui Tom. Aceştia includeau teama că el se va 
simți respins de ea, provocându-i un distres intens. Oa 
doua îngrijorare era legată de posibilitatea ca el s-o respingă 
dacă l-ar fi confruntat cu problemele ei. Cu toate acestea, 


soțul ei n-a făcut niciodată vreun comentariu despre 
intenţia de a o părăsi, ci numai despre teama ca ea să nu-l 
respingă. lar o a treia teamă a ei era reprezentată de situația 
ipotetică în care ea l-ar fi rugat să se schimbe, el n-ar fi 
reuşit, iar ea ar fi ajuns să-l respingă. Folosind aceste 
informații, terapeutul a reuşit să abordeze direct fiecare 
dintre anxietatile ei. Terapeutul i-a arătat că s-ar putea să 
se simtă mai bine în relaţia ei, în general, dacă-şi comunică 
îngrijorările lui Tom şi că s-ar putea să nu mai vrea să pună 
capăt relaţiei. În al doilea rând, chiar dacă el nu era capabil 
să se schimbe, ea nu era nevoită să-l respingă. În al treilea 
rând, dacă lui îi era dificil să-şi schimbe comportamentul, ea 
putea încerca să-l preseze în continuare să facă 
psihoterapie, ceea ce ea îşi dorea ca el să facă, indiferent de 
situație. De exemplu, ea simțea că terapia l-ar ajuta să-şi 
gestioneze mai bine anxietatea, care contribuia la încercările 
lui de a o controla. 


Doamna I. şi-a discutat dificultatea de a-şi înfrunta 
subalternul în ceea ce privea faptul că nu-şi îndeplinea 
îndatoririle pe care ea i le trasase. În această situație, 
„creierul i se bloca” din nou, observând că răspunsul lui ar 
destabiliza-o. Terapeutul i-a sugerat să-şi noteze posibilele 
ei reacții, aşa cum a procedat cu soțul ei. O evidență scrisă 
ar fi ajutat-o să rețină aceste idei şi să-şi diminueze tendința 
de a se deconecta. 


Terapeutul: Ce anume anticipezi că ti-ar spune? 


Doamna I.: Păi, dacă i-aş spune că nu-şi îndeplineşte 
atribuțiile pe care le presupune această poziție, el mi-ar 


răspunde că nu l-am sprijinit suficient. Iar la asta chiar nu 
ştiu ce i-aş răspunde. 


T.: Ai putea să-i spui că, pur şi simplu, tu vezi lucrurile 
diferit. 


Dna I.: Dar eu mă blochez şi nu-i mai spun nimic. 


T.: Cred că asta se întâmplă din cauză că tu vezi orice 
abordare directă a frustrării tale ca fiind catastrofic de 
distrugătoare pentru cealaltă persoană şi pentru relația cu 
ea. Apoi ti se blochează creierul şi nu mai spui nimic. 


Dna I.: Aşa este, dar cum mi-aş putea aminti ce să-i spun? 


T.: Prin a continua să constientizezi că nu e nimic 
catastrofal. E doar ceva ce ar spune orice şef. Însă mai cred 
şi că ti-ar fi de folos să notezi, pentru că pare să te ajute să 
nu uiţi aceste comentarii. 


Dna I.: Da, şi poate că m-ar ajuta să-mi notez şi ce anume 
mi se pare atât de periculos la ele. 


Lucrul cu susţinerea schimbărilor 
comportamentale şi cu reacţia celorlalţi 


Terapeutul şi pacientul lucrează în mod continuu la 
evaluarea gradului în care comportamentul este modificat şi 
a impactului acestei modificări asupra percepţiei de sine a 
pacientului şi a fantasmelor, emoţiilor, conflictelor şi 
relaţiilor sale interpersonale (Tabelul 9-1). Deşi, prin 
schimbările comportamentale, pacienţii capătă adesea un 
sentiment amplificat de putere personală, o reducere a 
conflictelor intrapsihice şi a afectelor negative, şi o 
îmbunătățire a relaţiilor interpersonale, pot apărea, de 
asemenea, şi reacții de vinovăţie sau de anxietate. În plus, 
deşi ameliorat, comportamentul problematic poate persista 
în anumite circumstanţe sau poate reapărea. În 
psihoterapia psihodinamică, aceste incidente sunt privite ca 
tot atâtea ocazii pentru abordarea continuă a conflictelor, 
dinamicilor şi comportamentului, ca parte din procesul de 
perlaborare. Abordarea acestor factori este importantă 
pentru generalizarea şi susținerea schimbărilor. Un alt 
potential domeniu în care apar dificultăți îl reprezintă o 
reacție negativă sau inadecvată din partea celorlalți față de 
modificările comportamentale. Pacientul are nevoie să 
abordeze aceste reacții, fie în efortul continuu de a schimba 
comportamentul celuilalt, fie pentru a accepta acel 
comportament, fie pentru modificarea relației sau pentru 
căutarea de noi relaţii. Reacţiile problematice neaşteptate 
ale celorlalți pot duce la o reevaluare a abordărilor şi 
probabil la lucrul cu transferul, în funcție de reacția 
pacientului (de exemplu, invinovatirea terapeutului). 


Abordarea conflictelor intrapsihice şi a 
afectelor negative care decurg din 
modificările comportamentale 


Modificările comportamentale care au apărut pe parcursul 
terapiei sunt în general trăite ca pozitive, dar pot declanşa 
conflicte intrapsihice şi reacții de vinovăție sau de anxietate. 
Pacienţii ar putea avea nevoie să-şi ajusteze percepțiile de 
sine înşişi, văzându-se ca fiind mai eficienți. Chiar şi atunci 
cand au primit reacții pozitive, ei se pot teme că aceste 
modificări i-au rănit pe ceilalți sau că ar putea duce la 
represalii. Inconstient, pacienţii pot pune în scenă 
comportamente autopunitive sau se pot retrage din fața 
noilor schimbări. Freud (1916/1999) a făct referiri la un 
grup de pacienţi „distruşi de succes”, care se simțeau 
vinovați din cauza schimbărilor pozitive din vieţile lor si, 
inconştient, deveniseră autodistructivi. Astfel de conflicte 
interne, sentimente de vinovăție şi anxietati trebuie să fie 
abordate pentru ca pacienții să poată continua să le 
depăşească şi să susțină schimbările pe care le fac. Când 
ceilalți reacționează pozitiv, sublinierea contrastului dintre 
vinovăția şi anxietatea pacientului şi aceste reacții poate fi 
utilă. 


TABELUL 9-1. Lucrul cu impactul şi cu intensitatea 
modificării comportamentale 


Abordarea conflictelor intrapsihice şi a emoţiilor negative 
generate de modificarea comportamentală Gestionarea 
modificării comportamentale care nu se generalizează 


Abordarea recurentei comportamentului problematic 


Gestionarea reacțiilor celorlalți la modificarea 
comportamentală 


Exemplu de caz 


Domnul T., un agent de vânzări în vârstă de 46 de ani dintr- 
o companie din industria tehnologică, devenise mai asertiv 
în munca lui pe parcursul analizei şi fusese capabil să 
atragă un nou client important pentru compania lui. Cu 
toate astea, ca urmare a acestei realizări, a fost copleşit de 
vinovăţie şi de anxietate, temându-se că şi-a rănit şi înfuriat 
colegii sau c-a declanşat represalii din partea şefului. 
Analizarea istoriei sale de viata a dus la identificarea sursei 
lipsei sale de asertivitate în tatăl său, care-l tiranizase în 
copilărie. Pacientul anticipa reacția potenţială a şefului şi 
colegilor după modelul creat de tatăl lui, care devenea 
punitiv ca să demonstreze că nu putea tolera ca altcineva în 
afară de el să dețină controlul. Înțelegerea acestor factori l-a 
ajutat să devină mai curajos la birou şi să câştige clientul 
cel nou. 


Terapeutul: Deci, ce anume te face să crezi că ai provocat 
atât de multe daune şi că vei fi tras la răspundere pentru 
asta? Până la urmă, exact asta se aşteaptă de la tine la 
firma la care lucrezi, nu? 


Domnul T.: La firma la care lucrez eu este un mediu foarte 
competitiv şi cred că o parte dintre colegii mei o să devină 


invidioşi. De obicei, la întâlnirea de vineri se anunţă astfel 
de lucruri. 


T.: Înţeleg asta, dar nu văd cum anume este diferit de alte 
medii de lucru competitive. Tu pari să crezi că impactul va fi 
mult mai negativ decât se întâmplă de obicei în astfel de 
circumstanţe. 


DI T.: Aşa este. Si mai cred şi că şeful meu o să se înfurie. 
Ştiu că sună ciudat, dar cred că o să considere că mi-am 
luat-o în cap. 


T.: Ce crezi c-o să facă? 


DI T.: O să mă sanctioneze, probabil pentru că am fost prea 
agresiv în negocierile cu clientul. 


T.: Păi şi nu are el de câştigat, dacă tu aduci firmei noi 
contracte? Ce spui tu are mai curând legătură cu frica 
generată de tatăl tău, care nu putea tolera ca tu să ai idei 
proprii şi succes. 


DI T.: E adevărat. Mi-a fost teamă si că tu te vei enerva, ca 
te vei simți cumva amenințat de mine. 


T.: Probabil e greu de crezut că mi-ar plăcea să te simți mai 
plin de putere, având in vedere experiențele tale de viata din 
trecut. 


DI T.: Cred că nu sunt obişnuit cu asta. 


Terapeutul şi pacientul au clarificat împreună faptul că, deşi 
el se simtise mai sigur în eforturile sale de a căuta noi 
clienți, simţea că prin dobândirea acestui client important 
„depăşise o limită”. Identificarea fricilor lui şi a lipsei de 
reacții negative din partea celorlalți i-a uşurat sentimentul 
de vinovăție şi anxietatea, iar el s-a simțit mai în siguranță 
să-şi continue afirmarea de sine în domeniul profesional. 


Gestionarea modificării 
comportamentale care nu se 
generalizează 


Modificarea comportamentală dintr-o anumită circumstanta 
nu se generalizează neapărat la alte situații asemănătoare, 
pentru că fricile şi conflictele care contribuie sunt adânc 
înrădăcinate şi/sau pentru că diferitele circumstanțe 
generează diferite dinamici şi emoţii. De exemplu, domnul C. 
(vezi Capitolul 3, „Identificarea şi gestionarea riscurilor în 
abordarea schimbării comportamentale”) a fost capabil să 
devină mai asertiv cu şeful său, dar tot se simțea incapabil 
să facă fata comentariilor umilitoare din partea prietenei lui. 
Pentru a sublinia această dificultate, terapeutul i-ar putea 
sugera pacientului să analizeze de ce în anumite 
circumstanțe poate aplica anumite modificări 
comportamentale, iar în altele îi este mai dificil. Identificarea 
şi explorarea acestei variabilitati vor contribui la lărgirea 


înțelegerii dinamicilor pacientului şi-l vor ajuta să adapteze 
intervențiile comportamentale, un alt aspect al procesului de 
perlaborare. Această înțelegere îl va ajuta să extindă 
comportamentele şi la alte situații, în care schimbarea nu s- 
a produs. În cazul domnului T., analizarea inhibitiilor legate 
de un anumit coleg după ce pacientul şi le depăşise deja cu 
succes în anumite situaţii a ajutat la identificarea unei noi 
dinamici relevante. 


Exemplu de caz: Domnul T. (continuare) 


Domnul T: Ştiu că discuția noastră mi-a fost de folos. Am 
fost în stare să-mi depăşesc fricile şi să-l sun pe Dev. Iar el a 
fost dispus să mă angajeze pe post de consultant. Iar eu m- 
am întrebat de ce nu l-am sunat mai demult. 


Terapeutul: Pe baza atitudinii critice şi agresive a tatălui tău 
fata de tine, am înțeles partial de ce te-ai aşteptat, în mod 
eronat, ca Dev să te respingă. lar atunci când iei în calcul 
alte oportunități de afaceri, e important să nu uităm reacţia 
pozitivă a colegului tău. 


DI T.: Da, asta e o idee bună. Pentru că acum imi dau 
seama că mai trebuie să dau nişte telefoane şi încă mă tem 
de unele dintre ele... 


T.: OK, atunci hai mai bine să vorbim despre o persoană 
anume pe care eziti s-o suni, ca să vedem ce anume încerci 
să eviti. 


DI T.: Bine. E vorba despre Eric. Cred că e o situație 
interesantă, pentru că el e un coleg într-o poziție similară. 
Aşa că, efectiv, nu ştiu dacă o să mă ajute. Însă m-am 
gândit la o metodă prin care am putea lucra împreună, ca 
să facem rost de clienţi. Şi presupun că, dacă nu vrea, 
atunci pur şi simplu va refuza. 


T.: Şi atunci, ce anume te îngrijorează? 


DI T.: Păi mi-am imaginat că mi-ar zice că nimeni nu mi-ar 
da mie o astfel de afacere pe mână vreodată, pentru că se 
ştie că nu sunt competent. Însă acum, că mă gândesc, îmi 
dau seama că n-ar avea niciun motiv să spună asta. Ori va 
vrea să colaborăm, ori nu. 


T.: Deci iarăşi pari să aştepţi reacții negative bazandu-te pe 
experiențe din trecutul tău. Şi poate că percepi trăirile 
competitive ca fiind în mod special amenințătoare. 


DI T.: Cred că sunt îngrijorat ca nu cumva să intre în 
competiţie cu mine. Însă cred că şi eu sunt în competiţie cu 
el şi nu sunt sigur că-mi convine situația. Ar trebui să 
lucrăm împreună, însă persoana care obține un anumit 
client primeşte mai mulți bani. 


T.: Şi de ce crezi că e o problema să te simți în competiție? 


DI T.: Competiția mă stârneşte. As putea deveni rău. Aş 
putea să-mi exclud colegul de la anumite negocieri. 


T.: OK, asta este ceva ce trebuie să explorăm mai departe. 
Hai să aflăm mai multe despre cum ai putea deveni rău. 
Crezi că te îngrijorează c-ai putea deveni un tiran, aşa ca 
tatăl tău? 


DI T.: Probabil. 


Lucrul cu frica de respingere a domnului T. s-a concentrat 
asupra aşteptărilor sale de a fi respins de ceilalți. Cu toate 
astea, pe măsură ce se simțea tot mai sigur pe el, începea 
să-şi identifice nevoia de competiție şi teama că va deveni 
rău, aşa ca tatăl lui, dacă va avea putere — exemplu de 
identificare cu agresorul (vezi Capitolul 11, „Abordarea 
problemelor comportamentale legate de traumă şi de 
experiențele negative din perioada de dezvoltare”). Această 
nouă dinamică reprezintă un alt factor până atunci 
neidentificat, care a contribuit la apariția inhibitiilor lui. 


Aşa cum s-a menționat mai sus, atunci când se abordează 
un astfel de factor, iar rezultatul este schimbarea 
comportamentală, uneori un altul poate deveni mai uşor de 
accesat. 


Exemplu de caz 


Domnul U., un director în vârstă de 64 de ani, a făcut 
progrese în abordarea fricilor de a-şi confrunta prietenul, pe 


care îl considera o autoritate critică comparabilă cu tatăl lui, 
dar încă mai avea dificultăţi in a se afirma în relația cu soția 
lui. În această fază a analizei, identificarea unor evenimente 
încă nediscutate, din faza de dezvoltare, a ajutat pacientul 
să înțeleagă de ce frica de soţia lui încă persista. 


Domnul U.: Sunt supărat că încă mai am dificultăți în 
confruntările cu Linda. 


Terapeutul: Asta mi se pare interesant, pentru că ştim că ai 
făcut progrese cu Rob, însă încă mai ai de furcă în relaţia cu 
ea şi vrem să aflăm de ce. 


DI U.: E adevărat. Încă mi se pare înspăimântătoare. 


T.: Stim că te-ai temut de reacția lui Rob, iar acum nici 
măcar nu te deranjează să discuti diferite probleme cu el. 
Aşadar, ceva ce a încetat să te mai sperie cu el încă 
reprezintă o problemă cu soția ta. Am descoperit că o parte 
a problemei avea legătură cu temperamentul lui Rob, care iti 
amintea de tatăl tău. 


Dl U.: Cred c-aş putea fi mai direct cu ea. De câteva ori am 
reuşit să mă confrunt cu ea, dar e greu. Însă mi-ai reamintit 
ceva. Când tatălui meu nu-i convenea ceva, uneori începea 
să tipe. Alteori nu-mi vorbea zile-n şir, iar într-un fel asta 
era şi mai rău. Şi nu doar atât: mama mea făcea la fel! Se 
retrăgea emoțional, în loc să fie afectuoasă, ca de obicei. 


T.: Şi cum anume consideri că asta ti-ar putea afecta 
temerile legate de soția ta? 


DI U.: Sunt alături de ea mare parte din timp, deci o să mă 
afecteze mai mult dacă se supără. Şi dacă tot veni vorba, 
chiar devine tăcută când se înfurie. Asta mă supără foarte 
tare şi mă supăra şi când eram copil. 


T.: Ar fi neapărată nevoie să vorbim mai mult despre aceste 
tăceri. Par să te înfricoşeze foarte tare. Însă, de câte ori te-ai 
confruntat cu ea, retragerea ei furioasă nu a durat prea 
mult. N-a fost aşa cum te-ai aşteptat. 


DI U.: Ai dreptate. Cred că asta mă va ajuta să încerc să mă 
confrunt mai des cu ea. 


Abordarea recurentei 
comportamentului problematic 


În multe situații, apar piedici sau apare recurenta unui 
comportament în a cărui schimbare făcuseră mari progrese. 
Acest lucru nu este surprinzător, având în vedere că multe 
comportamente sunt obişnuite şi se manifestă aproape în 
mod automat în anumite condiții. De asemenea, o mai 
intensă trăire a anumitor sentimente şi conflicte poate să fi 
apărut în contextul anumitor circumstanţe speciale sau 
factori de stres care declanşează comportamentul respectiv. 
Terapeutul ar trebui să reasigure pacientul că acest lucru 


nu este neobişnuit şi că menţinerea unui anumit 
comportament necesită eforturi continue de observare şi 
intervenţie. Cu alte ocazii, această recurenţă sugerează 
faptul că anumite dinamici şi evenimente din dezvoltare nu 
au fost abordate, iar terapeutul şi pacientul ar trebui să 
încerce să le identifice. 


Exemplu de caz: domnul U. (continuare) 


Ulterior, domnul U. a manifestat o răbufnire de anxietate şi 
de inhibitie cu prietenul său, Rob, după ce deja făcuse un 
progres semnificativ în afirmarea de sine în relația lor. 


Terapeutul: Povesteşte-mi ce s-a întâmplat. 


DI U.: Păi, Rob deţinea o informatie importantă despre cand 
anume urma să se încheie o anumită tranzacție. L-am 
întrebat despre ce era vorba, iar el a refuzat să-mi spună, 
pretextând că-i promisese celui de la care primise pontul că 
nu va da informaţia mai departe. Mereu mi-a împărtăşit 
informații şi ştie că pot păstra secrete. Reacţia lui m-a uluit 
şi m-a înfuriat, dar n-am găsit nimic de spus. Păi ce facem 
aici, suntem la clasa a doua? N-o să-i spun cât de tare m-a 
înfuriat. 


T.: Se pare ca tu deja ai o idee despre ce să-i spui. Dar ce 
anume te îngrijorează că se va întâmpla dacă te confrunti cu 
el? 


Dl U.: Mă sperie furia lui. N-aş vrea să se enerveze sau să 
nu-mi mai vorbească, aşa ca tatăl meu. 


T.: Bine, dar asta nu s-a întâmplat de când ai început să fii 
mai asertiv cu Rob. Mă întreb dacă nu cumva de data asta 
eşti îngrijorat pentru că eşti aşa de furios pe el. 


DI U.: Aşa e. Păi, nu-mi vine să cred c-a spus aşa ceva! Ştie 
că n-am spus nimănui niciun secret. Aşa că e jignitor. Dar 
sunt îngrijorat că trebuie să-i spun cât sunt de furios. Dacă 
până acum n-am reuşit să-l provoc, asta s-ar putea s-o facă. 


T.: Nu neapărat. Însă ai putea să-i spui doar că te simți 
rănit şi insultat. In plus, dacă tu ai deține informaţia asta, 
nu cumva te-ar ajuta să închei tu tranzacţia? 


Dl U.: Categoric. Si cred că trebuie să afle şi el. Însă tu ai 
dreptate. E mai de ajutor să-i spun mai curând că sunt 
rănit, şi nu să-i spun direct că sunt furios. Cu certitudine 
mă face să mă simt mai în siguranță. Am observat că frica 
de a-i vorbi a dispărut dintrodată. 


În această situație, furia intensă a domnului U. a declanşat 
anxietate şi reizbucnirea conflictelor, întărindu-i evitarea 
defensivă. La fel ca în cazul multor persoane cu un părinte 
temperamental, şi el a fost nevoit să recunoască faptul că 
furia lui putea fi folosită în moduri mai eficiente. Era 
necesar lucrul terapeutic suplimentar pentru a-l ajuta să 
tolereze aceste trăiri furioase, care să-i permită să-şi susțină 
comportamentul asertiv. 


Gestionarea reacţiilor celorlalţi la 
modificările comportamentale 


Când un pacient îşi schimbă comportamentul, ceilalți 
reacționează adesea în moduri pozitive sau acceptă noile 
limite. Cu toate acestea, anumiți membri ai familiei, 
partenerii sau prietenii pot să nu reacționeze la noul 
comportament aşa cum sperase pacientul. Se pot înfuria, 
pot ignora eforturile pacientului sau, pur şi simplu, pot să 
nu-şi modifice la rândul lor comportamentul. Pacientul are 
câteva opțiuni în această situație, printre care următoarele: 
să continue să abordeze problema, să accepte lipsa de 
receptivitate, să-l încurajeze pe celălalt să facă terapie, să 
intre în terapia de cuplu, să se retragă din relaţie şi/sau să 
găsească noi relații. Pacientul şi terapeutul trebuie să 
conştientizeze că, adesea, reacția din partea altora nu vine 
imediat, că poate fi inconsecventă sau că presupune 
anumite eforturi. Terapeutul îl va asista pe pacient în 
continuarea explorării motivelor pentru care pacientul nu 
reuşeşte să abordeze mai hotărât problema sau să identifice 
strategii alternative suplimentare. 


Dacă în continuare nu apare o reacție, pacientul ar putea fi 
nevoit să accepte situația sau să deplângă deficiențele unei 
relații problematice. Uneori, acest proces poate fi dificil, 
pentru că pacienții trebuie să perlaboreze sentimente de 
pierdere sau furie. Poate că s-au agăţat de speranța 
schimbării, în ciuda unor probleme persistente severe. De 
exemplu, când un pacient încearcă să le traseze limite 


membrilor familiei, e posibil ca aceştia să nu reacționeze la 
noile limite, creând frustrare şi dezamăgire. Pacientul poate 
decide să găsească alte căi de a evita expunerea la această 
situație. Alternativ, celălalt poate răspunde la limitele 
impuse, însă apropierea dorită poate să nu apară. Pacientul 
trebuie să accepte aceste limitări şi să caute relații mai 
intime sau marcate de o mai mare reciprocitate în afara 
familiei. 


Pe măsură ce doamna F. (vezi Capitolele 3, 6 şi 7) progresa 
în impunerea de limite fiului ei, şi-a dat seama că ceda şi în 
fata comportamentului necorespunzător al unora dintre 
prietenii ei, pe baza unor dinamici similare cu cele care-l 
implicau pe fiul ei. Pe măsură ce a recunoscut acest tipar, a 
început să reducă contactul cu ei. În vigneta următoare, 
doamna F. este speriată de restrângerea anturajului ei, într- 
o perioadă intermediară, în care ea îşi căuta noi relații, cu 
oameni care manifestau o anumită reciprocitate. 


Exemplu de caz 


Doamna F..: Acum, că am trasat mai multe limite, anturajul 
meu s-a micşorat. Am observat că, atunci când prietena 
mea Jean a început să mi se plângă că n-am sunat-o, deşi 
nu mai doream să am prea multe de împărțit cu ea, tot îmi 
venea să-i cer scuze şi să mă justific. Însă apoi m-am 
întrebat cu cine o să mai ies. 


Terapeutul: Cred că asta e într-adevăr o consecință a 
schimbărilor din relaţiile tale, care până acum se bazau pe 
faptul că cedai în fata nevoilor celorlalți şi erai extrem de 
atentă şi de receptivă la nevoile lor. Acum nu mai eşti 
interesată de acest tip de relații. 


Dna F.: Da, culmea! Şi mă simt mai bine, însă mă 
îngrijorează faptul că mă izolez. 


T.: Iti poţi face noi prieteni, cu care să ai relații bazate pe 
schimburi mai echilibrate. Probabil că frica ta de izolare are 
legătură cu frica pe care o aveai în copilărie, că, dacă nu 
răspundeai nevoilor mamei tale, rămâneai singură. 


Dna F.: E adevărat. Femeile pe care le-am întâlnit de curând 
par mult mai receptive la ceea ce-mi doresc eu. În acelaşi 
timp, e deranjant să simt că nu mă pot apropia de nimeni 
din familia mea. 


T.: Ai dreptate. Cred că este o pierdere pe care ai nevoie să o 
jeleşti în continuare. 


Dna F.: Până acum nu m-am gândit în termenii ăştia, dar 
cred că, într-un fel, este un doliu. 


Aşa cum s-a menționat mai devreme în acest capitol, uneori 
pacienții decid că e preferabil să se retragă dintr-o relaţie în 
care ceilalți nu răspund la eforturile lor de a impune limite 
sau de a amplifica comunicarea. Uneori, pacienţii ar putea 


avea dificultăţi să se retragă dintr-o relație disfunctionala, 
dar în acelaşi timp dramatică şi palpitantă. Aceste relații pot 
lua forma unei interacțiuni sado-masochiste. O parte din 
incapacitatea de a modifica un comportament în astfel de 
situații ar putea fi reprezentată de refuzul pacientului de a 
se confrunta cu sentimentele de pierdere şi de tristețe atunci 
când trebuie să renunțe la partea palpitantă a relaţiei. 


Exemplu de caz 


Domnişoara V., 28 de ani, reprezentantă de vânzări în 
domeniul farmaceutic, era sistematic atrasă de relații cu 
bărbaţi care alternau între apropiere şi retragere. În mediul 
ei de proveniență situația era similară, comportamentul 
mamei sale alternând între interesul pronunțat fata de ea şi 
perioade de retragere. 


Domnişoara V.: Ştiu că relația mea cu Juan era 
problematică, însă, de când i-am pus capăt, îi duc dorul 
pentru cât era de palpitantă, iar asta mă întristează. 


Terapeutul: Da, însă continuai să fii atrasă de relaţie, 
pentru că el era ba distant, ba implicat. Şi deja am discutat 
despre felul în care iti reamintea de relația cu mama ta. Tu 
te aşteptai la un rezultat diferit atunci când îl transformai 
într-o persoană predominant afectuoasă. Însă în cele din 
urmă te simteai dezamăgită şi respinsă cand el se retrăgea. 


Dra V.: E perfect adevărat, însă, atunci când îmi răspundea, 
era foarte palpitant. Ştiu că era cu adevărat interesat, însă 
apoi se deconecta. Mi se pare cu adevărat trist că relația n-a 
funcționat. Crezi c-aş putea obține din nou acest sentiment 
palpitant? 


T.: Cred că încercăm să înțelegem din ce motiv te 
entuziasmezi atât de tare pentru cineva care se 
deconectează. Din moment ce am înțeles mai multe despre 
asta, de curând ai devenit mai interesată de bărbați care 
sunt mai receptivi. 


Dra V.: Păi ar fi Michael, care e foarte interesat de mine şi 
care pare un tip mai responsabil. Relaţia nu e la fel de 
palpitantă, dar poate c-ar trebui să-i dau o şansă. Imi place 
tipul. 


Gestionarea reacţiilor adverse ale 
celorlalţi la modificările 
comportamentale 


Uneori, eforturile depuse în modificarea comportamentului 
duc la reacții adverse, despre care terapeutul şi pacientul 
ştiau că reprezintă un risc sau pe care nu le-au anticipat. 
De exemplu, dacă un pacient e mai asertiv, ceilalți pot 
reacționa critic sau se pot retrage. Terapeutul lucrează 
împreună cu pacientul ca să asimileze consecințele unei 
astfel de reacții, la fel ca în cazul oricăror modificări din 


viața pacientului. Aşa cum s-a menţionat în Capitolul 5 
(„Stabilirea unui cadru pentru abordarea schimbării 
comportamentale”), e important ca terapeutul să anunţe 
pacienții că rezultatul oricărei intervenții este nesigur. 
Totuşi, acest lucru poate fi trecut cu vederea sau uitat, din 
cauza fantasmelor pacientului în legătură cu rezultatul sau 
cu abilitatea terapeutului de a rezolva probleme. În aceste 
circumstanțe, pacienţii îşi pot acuza terapeutul atunci cand 
rezultatul este unul negativ. Terapeutul îşi poate exprima 
regretul în legătură cu rezultatul, însă situația respectivă 
exprimă o ocazie de investigare a sentimentelor şi 
fantasmelor pacientului, apărute în cadrul transferului. 


Exemplu de caz 


Doamna W., o profesoară de ştiinţe, din ciclul liceal, in 
vârstă de 54 de ani şi divorțată, al cărei mediu de viata din 
copilărie exercitase o presiune imensă asupra ei prin 
îngrijirea mamei anxioase şi a fraților mai mici, se lupta cu 
atacurile şi critica surorilor mai mici, pe care ea le accepta. 
Considera că un astfel de comportament ostil reprezintă o 
pedeapsă binemeritată pentru plăcerea pe care i-o 
produceau propriile interese intelectuale şi pe care surorile 
nu i-o împărtăşeau. În plus, investigaţiile terapeutice au 
dezvăluit că ea considera inacceptabil să aibă propriile nevoi 
şi dorințe. Când surorile îi reproşau că nu ajută mai mult la 
îngrijirea copiilor lor sau a mamei, ea le dădea dreptate că e 
„iresponsabilă”, deşi se ocupa deja intens de ceilalți. Chiar 
dacă nu şi-a dat seama de la început, în timp, ea şi 
terapeutul au identificat comportamentul surorilor ca fiind 
unul de tiranizare. Pe măsură ce a constientizat că 


reproşurile lor erau nedrepte şi deplasate, şi-a dat seama 
din ce în ce mai mult că nu trebuia să le tolereze 
comportamentul nociv. 


La un moment dat, pacienta s-a pregătit să le anunţe pe 
surorile ei că nu le mai accepta atacurile. A discutat cu 
terapeutul ce anume intenționa să le spună şi să le 
sublinieze, în timp ce treceau în revistă alternativele. Cu 
toate acestea, eforturile de a se confrunta cu ele nu au avut 
loc aşa cum sperase: 


Doamna W.: Le-am explicat tot, iar una dintre ele s-a 
înfuriat. S-a repezit afară din cameră şi apoi mi-a trimis o 
scrisoare furioasă. Şi mai rău de atât, i-a povestit mamei, 
care m-a sunat să mă întrebe ce-am făcut. Mama m-a 
judecat foarte aspru, considerând că am creat probleme în 
familie. 


Terapeutul: Uneori durează o vreme până când o familie se 
adaptează la o situație nouă. Cu toate acestea, chiar dacă 
am sperat că surorile tale ar fi capabile să accepte aceste noi 
limite, e posibil să nu se întâmple aşa, drept care trebuie să 
te ajut să gestionezi şi această variantă. 


Dna W.: Cumva, aşteptarea noastră era ca eu să le trasez 
nişte limite, iar ele să le accepte. Nu m-am aşteptat să 
reacționeze atât de furios. 


T.: Înseamnă c-ai putea fi frustrată pentru că ţi-am dat 
impresia că lucrurile s-ar putea întâmpla diferit? 


Dna W.: Poate. Însă problema e că eu cred că ele au 
dreptate. Chiar merit asta şi pe undeva chiar sunt rea. 


T.: Deci, se pare că ajutorul pentru ca tu să te afirmi a 
provocat represalii din partea lor, iar în interior, pe tine te-a 
aruncat înapoi în situația în care consideri că nu meriti 
nimic. 


Dna W.: Da, consider că asta este reacția pe care o merit. E 
urât din partea mea să-mi doresc astfel de schimbări şi cred 
că au dreptate să se poarte aşa cu mine. 


T.: Cred că asta are legătură cu motivul pentru care eşti 
supărată pe mine, pentru că eu ţi-am încurajat asertivitatea 
şi eforturile de a-ți împlini nevoile, iar acum te simți 
vinovată şi trasă la răspundere. 


Urmărindu-şi contratransferul, terapeutul şi-a dat seama că 
se simțea vinovat şi preocupat că şi-a condus pacienta într-o 
direcție problematică. La o reconsiderare a situației, 
terapeutul n-a mai ajuns la concluzia că sugerase 
probabilitatea unui final pozitiv, însă a înţeles că pacienta 
credea asta. Cu toate acestea, terapeutul şi-a dat seama din 
propria reacție de vinovăție că pacienta avea tendința de 
autoinvinovatire şi se autocondamna pentru reacția furioasă 
a familiei sale. Analizarea criticii sale a reprezentat o 
intervenţie terapeutică utilă, pentru că i-a oferit pacientei 
oportunitatea de a-şi exprima în siguranță furia fata de 
terapeut. Terapeutul a lucrat la găsirea motivului pentru 
care pacienta credea că trebuie să se simtă vinovată, 


pierzând din vedere progresul înregistrat, în loc să-şi dea 
seama că reacţia ei reprezintă mai mult un simptom. 
Terapeutul a ajutat-o să conştientizeze că, atunci când era 
atacată, problema era reprezentată de reacțiile critice şi de 
sentimentele competitive ale surorilor ei, decât de faptul că 
ea ar fi fost o persoană „rea”. 


În următoarele câteva săptămâni, pacienta a ieşit din 
această atitudine de autocritică şi a conştientizat că reacția 
surorilor ei era problematică şi că familia ei a demonstrat o 
incapacitate de a-i accepta nevoile şi sentimentele, situaţie 
care făcea parte dintr-un tipar bine înrădăcinat. Cam în 
aceeaşi perioadă, una dintre surori i-a cerut scuze şi a 
început să se poarte diferit fata de doamna W., fiind mult 
mai puţin critică. Reacţia surorii ei a ajutat la 
conştientizarea faptului că vinovăția ei era excesivă şi că ea 
era cu adevărat capabilă să schimbe atitudinea celorlalți. 


Acest caz demonstrează din nou cum modificările 
comportamentale duc la o revizuire a formulării şi ajută 
pacientul să se detaşeze, să observe şi să repare 
reprezentările distorsionate ale sinelui şi ale celorlalți. 


Referinţe 


Freud S. : Câteva tipuri de caracter din practica 
psihanalitică (1916), în Opere, vol. 1, Eseuri de psihanaliză 
aplicată, Bucureşti, Editura Trei, 1999, pp 217-240. 

Implicarea pacientului în abordarea 
problemelor comportamentale specifice 


Acest capitol demonstrează modul în care pacientul şi 
terapeutul identifică şi vizează dificultățile comportamentale 
obişnuite, prin utilizarea modelului şi a abordărilor descrise 
în Capitolele 5-9. Problemele care vor fi folosite ca exemple 
includ conflictele cu un partener, dificultăţile în trasarea de 
limite copiilor, probleme identificate de alții şi dificultăţile in 
controlul impulsurilor (Tabelul 10-1). Terapeutul dezvoltă o 
formulare bazată pe factorii contributivi din copilărie, 
fantasme, conflicte intrapsihice şi apărări, şi apoi foloseşte 
acest cadru pentru identificarea abordărilor alternative şi 
pentru discutarea factorilor care împiedică implementarea 
acestor alternative (Tabelul 10-2). În cele din urmă, 
terapeutul şi pacientul evaluează şi răspund la reacțiile 
celorlalți fata de aceste schimbări. 


Probleme maritale şi de cuplu 


TABELUL 10-1. Câteva probleme frecvente de comportament 


Probleme maritale şi de cuplu Probleme în trasarea de limite 
copiilor Probleme identificate de ceilalți Dificultăţi în 


controlarea impulsului 


Problemele maritale sau de cuplu reprezintă o sursă 
centrală de dificultăți pentru multe persoane, iar majoritatea 
pacienților demonstrează un grad de adversitate în acest 
domeniu. Problemele şi conflictele centrale de ataşament ale 
pacienților, la fel ca şi perturbările de mentalizare, vor 
emerge în mod tipic în aceste relații intime. Aceste probleme 
pot persista şi pot deveni mai severe cu timpul, degradând 
calitatea relației. Sursele semnificative de tensiune includ 
situaţiile în care un partener 1) nu-şi comunică nevoile şi 
dorințele celuilalt sau celălalt nu reacționează sau i le 
critică, sau 2) unul dintre parteneri acceptă un 
comportament pe care-l trăieşte drept problematic, aşa cum 
ar fi atacurile persistente, lipsa de participare la treburile 
casei sau la alte responsabilități sau o lipsă de răspuns la 
dorințele sexuale. O altă problemă des întâlnită este 
reprezentată de un tipar de atac şi contraatac, care 
provoacă certuri şi tensiuni recurente care scapă de sub 
control. O problemă conexă presupune dificultăţi în 
negocierea diferențelor dintre nevoile şi dorințele 
partenerilor. Aceste dezacorduri se pot aborda în terapia de 
cuplu, însă abordările psihodinamice care vizează tiparele 
comportamentale problematice în terapia individuală pot 
diminua, de multe ori, aceste dificultăți. 


Exemplu de caz 


Doamna X., 48 de ani, designer de interior, relata un tipar 
recurent problematic cu soțul ei. În anumite perioade erau 
apropiați şi intimi, având o bună relație sexuală. Cu toate 
acestea, după o vreme, el se distanța emotional timp de 
câteva săptămâni, manifestând foarte puţină afecțiune şi 
lipsă totală de dorință sexuală. Îl enervau şi cele două fiice 
adolescente. Pacienta se simțea din ce în ce mai rănită şi 
mai frustrată, până când el reacționa în cele din urmă, dar 
nu aborda problemele direct cu el. Terapeutul a început prin 
analizarea temerilor pacientei de a vorbi direct cu soțul ei. 


Terapeutul: De ce nu vorbeşti cu el despre frustrările tale? 
Doamna X.: Mă tem că se va înfuria. 


T.: Ar fi asta o problema? Se pare că, atunci cand se înfurie, 
tu gestionezi situaţia. 


Dna X.: Păi, mai există un motiv. Sunt furioasă pentru că 
nu vreau să aduc eu vorba despre asta. Ar trebui să fie 
responsabilitatea lui. 


T.: Se pare ca te simţi respinsă de el în aceste situații. 


Dna X.: Da, cred că ai dreptate. Presupun, pur şi simplu, că 
nu este interesat. 


T.: Însă, în mod bizar, se reapropie de tine plin de afecțiune 
după perioadele în care se comportă distant. 


Dna X.: Adevărat. 


T.: Deci nu e clar ce se întâmplă cu el. Se poartă diferit şi cu 
copiii, nu doar cu tine. Ar putea fi de folos să-i vorbeşti 
despre asta. 


Dna X.: Hm... E o idee bună. O să încerc. 


TABELUL 10-2. Abordarea problemelor comportamentale 
obişnuite 


Clarificarea naturii specifice a problemelor Conceperea unei 
formulări psihodinamice care implică factorii contributivi: 


Contribuţii din perioada dezvoltării Reprezentări ale sinelui 
şi ale obiectului şi fantasmele asociate Conflictele şi 
apărările intrapsihice Dificultăţile de mentalizare 
Identificarea intervențiilor specifice şi a abordărilor 
alternative bazate pe formulare Abordarea sentimentelor 
care inhibă implementarea comportamentelor alternative 
Abordarea impactului comportamentelor alternative 


Cu toate acestea, pacienta a continuat să se eschiveze de la 
discuţia directă cu soțul ei, în ciuda frustrării în creştere. 
Terapeutul a început să analizeze posibilele motive pentru 
care doamna X. evita aceste discuţii, deşi credea ca sunt o 
idee bună. În explorarea istoriei de viata, pacienta a povestit 
despre cât de apropiată era de tatăl ei şi despre cât de 


detaşat se purta mama ei sau cât de critică era, de câte ori, 
copil fiind, avea nevoie de ajutorul ei. O situație specială a 
avut loc atunci când ea fusese foarte supărată în primii ani 
de liceu, pentru că era agresată de colegi. Mama ei nu părea 
interesată de ceea ce trăia ea şi nu o sfătuia cum să 
procedeze, în ciuda cererilor ei, izolării sociale sau 
plânsetelor frecvente. Experiența acestei absente a oricărei 
reacții din partea mamei s-a repetat de multe ori în viața 
pacientei. Ea avea două fete şi depunea eforturi ca să fie 
disponibilă pentru problemele lor. 


Terapeutul considera că ea anticipa acest tipar cu mama ei 
în relaţia cu soțul sau că era dezamăgită si frustrata ca 
soțul ei nu reacționa la fel de călduros ca tatăl ei. Pacienta 
găsea această explicaţie utilă pentru înțelegerea propriilor 
sentimente, însă nu prea avea efect asupra capacităţii ei de 
a-i vorbi soțului. Terapeutul a schimbat strategia cu 
investigarea a ceea ce se întâmpla atunci când dorea să 
procedeze într-un anumit fel, idee care a adus o înțelegere 
suplimentară a inhibitiilor ei. Aşa cum s-a arătat în 
Capitolul 7 („Identificarea comportamentelor alternative”), la 
sugestia lui, au discutat câteva variante de comentarii pe 
care să i le comunice, printre care şi faptul că ea simte că el 
se distanțează emoţional şi îşi pierde interesul pentru 
raporturile sexuale, iar asta se întâmplă periodic. I s-a 
sugerat să-şi întrebe soțul dacă este conştient de toate 
acestea. Terapeutul i-a sugerat să fie atentă şi să-şi 
identifice sentimentele şi gândurile, atunci când se hotăra 
să discute cu el, cerându-i să-şi imagineze că-şi exprimă 
îngrijorările. 


T.: De ce anume te temi când te pregăteşti să-i vorbeşti, 
poate folosind chiar afirmaţiile discutate în terapie? 


Doamna X.: Încă mai cred că s-ar înfuria, însă am senzaţia 
că n-o să-mi răspundă în niciun fel. Dacă o să mă ignore, o 
să mă supăr foarte tare. Deja mi-e greu să gestionez furia pe 
care mi-o provoacă. 


T.: Şi ce-ar fi să-i spui că nu-ţi place să te ignore? 


Dna X.: Nu consider c-ar trebui să-mi arăt aceste 
sentimente. 


T.: La ce te duc ele cu gândul? 


Dna X.: Nu ştiu. Iti aminteşti cum m-am simţit în legătură 
cu mama, cum n-am reuşit să-i stârnesc vreo reacție. Însă, 
după ce am mai crescut şi i-am spus cât de furioasă eram, 
mi-a răspuns într-un mod foarte neplăcut. Mi-a răspuns că 
nu are timp de asta acum şi că va trebui să mă descurc 
singură. 


T.: Mă întreb dacă acesta este motivul pentru care tu 
presupui că soțul tău nu-ți va răspunde sau că se va 
înfuria. Că se va comporta exact ca mama ta. 


Dna X.: E posibil, însă acum sunt îngrijorată că sunt atât de 
nervoasă. S-ar putea să devin extrem de rea şi apoi să-mi 
pară rău. 


T.: Îmi dau seama că şi asta te inhibă. Ce i-ai spune? 


Dna X.: Nu sunt sigură. Nu m-am gândit cu adevărat la 
asta. 


T.: Se pare că te îngrijorezi prea mult să nu pierzi controlul 
asupra furiei tale. Cred c-ar trebui să fim atenţi la cum ai 
putea s-o exprimi. Asta te-ar putea ajuta să te temi mai 
putin. 


Acest schimb de replici a arătat că pacienta a trait conflicte 
referitoare la fantasmele şi sentimentele de furie şi a 
anticipat ca ele trebuiau controlate. Investigatiile ulterioare 
au arătat că pacienta s-ar simţi vinovată, considerându-se o 
persoană rea, şi că nu-i plăcea să arate că fusese rănită. 


Dna X.: Cred că, dacă nu-mi răspunde, o să devin şi mai 
frustrată, şi mai supărată. Cred că o sa tip la el ca mă 
ignoră, iar apoi o să am impresia că sunt un om rău. 


T.: Îmi imaginez cât trebuie să te chinui să-ţi gestionezi 
aceste sentimente şi cred că, parţial, e din cauză că mama 
ta nu le putea tolera, iar asta te-a făcut să te simţi prost că 
erai supărată pe ea. 


Dna X.: Chiar aşa mă simt. Nu-mi place să arăt când mă 
simt rănită. Nici măcar tie. Incerc să nu plâng aici, în 
cabinet. 


T.: Înseamnă că nu eşti doar furioasă, ci şi rănită. Nu mi-am 
dat seama că te abtineai să plângi. Trebuie să mai analizăm 
subiectul, dar cred că asta ne arată cât de mult trebuie să te 
aperi de anumite sentimente. Pentru moment, nu cred că 
soțul tău s-ar înfuria chiar aşa de tare dacă i-ai vorbi despre 
această retragere, însă, cu cât aştepţi mai mult, cu atât cred 
că te înfurii mai tare şi devii tot mai rănită, şi-atunci ţi-e tot 
mai greu să-i spui ceva. 


Dna X.: Aşa este. E foarte frustrant. 


La următoarea şedinţă, după ce s-a dovedit că se temea să 
se arate rănită şi vulnerabilă, pacienta mi-a povestit că a 
reuşit să vorbească cu soțul ei. 


T.: Deci, ce s-a întâmplat? 


Dna X.: A fost surprinzător. l-am spus cât eram de 
supărată. Nici măcar nu-şi dăduse seama cât era de distant. 
Şi nu-şi dădea seama că şi continua în acest fel. 


T.: Asta e ciudat. Deci nu te respingea în mod conştient, sau 
poate chiar deloc. Ai idee ce se petrece cu el? 


Dna X.: Ştii, nici el nu-şi dă seama exact, dar a fost de acord 
să facă terapie. A fost foarte derutat. Iar acum este din nou 
implicat în relația noastră. 


T.: OK. Păi asta arată cât de important e să continuăm să 
analizăm situația, atunci când apare. Cred că trebuie să ne 
întoarcem la motivul pentru care simți că trebuie să te 
controlezi de față cu mine. 


În acest caz, analizarea dificultăţilor ei de a discuta despre 
frustrarea şi durerea generate de soțul său a oferit ocazia de 
a discuta noi probleme în transfer, dar şi de a realiza o 
schimbare importantă în comportamentul ei. 


Probleme în stabilirea de limite copiilor 


Dificultatea de a stabili limite copiilor reprezintă o problemă 
comportamentală obişnuită, pentru care am furnizat deja 
câteva exemple. Într-un anumit tipar, părinţii pot fi excesiv 
de îngăduitori în stabilirea de limite copiilor, ca apoi să 
devină tot mai frustrati pentru că ei le încalcă. Aceasta se 
poate întâmpla cu copiii mai mici, la ora de culcare (eforturi 
tipice de a o amâna) ori cu timpul petrecut cu jocurile video 
sau numărul de produse cumpărate (jucării sau diferite 
jocuri). Cu adolescenții, regulile privind ora de întoarcere 
acasă, activitățile sociale, alcoolul sau drogurile pot deveni o 
problemă. Copiii vor deveni adesea furioşi când adulţii vor 
încerca să le impună limite, iar asta va genera lupte de 
putere între părinți si copii. Părinţii devin adesea frustrati şi 
îşi învinuiesc copiii pentru incapacitatea de a fi mulțumiți 
sau de a accepta limitele, adesea nerecunoscându-şi 
contribuția la apariția acestor dispute. Sunt dispuşi să 
recurgă la „măsuri severe” în privința limitelor, cu 


consecinţe pentru nesupunere (de exemplu, pedepsirea sau 
interdicția de la activitățile importante pentru copil), aceasta 
ducând la o încetare temporară a conflictului. Cu toate 
acestea, după un timp, aceste măsuri tind să se relaxeze şi 
să intensifice tiparele preexistente. O altă problemă care 
poate apărea este o postură prea rigidă a părinţilor, care nu 
le oferă copiilor ocazia să negocieze sau să conteste limitele. 


Mai multi factori pot contribui la aceste probleme legate de 
stabilirea limitelor. Părinţii isi pot imagina că au fost 
împiedicaţi să se maturizeze, probabil de către părinți 
excesiv de severi, iar ei îşi doresc să fie mai îngăduitori cu 
copiii lor. Desi acest lucru poate avea un impact potential 
pozitiv în evitarea rigiditatii, părinții pot supracompensa 
printr-o lipsă de limite potrivite. O altă contribuție a 
părinților apare atunci când ei pun in mod inconştient 
semnul egalităţii între stabilirea de limite şi identificarea cu 
agresorul, temându-se că-şi rănesc copilul; ei conectează 
adesea acest tip de comportament cu un părinte pe care-l 
percepeau drept dur şi strict. Părinţii se mai pot lupta şi cu 
furia față de copiii lor, atunci când provocările devin severe, 
generând vinovăţie, inhibitii defensive sau exprimarea 
excesivă a furiei. Cu toate că părinţii pot avea într-adevăr 
fantasme dure atunci când sunt frustrati, este important să 
fie ajutaţi să-şi dea seama că impunerea de limite potrivite 
reprezintă un act de iubire fata de copilul care trebuie să 
învețe cum să-şi gestioneze şi să-şi tolereze frustrarea. 


În abordarea acestor probleme, terapeutii pot încuraja 
stabilirea de limite ferme, dar moderate, în timp ce 
analizează inhibitiile pacienţilor. Terapeutul le poate explica 
părinților că, atunci când ei precizează că nu sunt dispuşi la 
concesii în privința unor limite, în timp, majoritatea copiilor 


renunţă la protestele furioase. Le pot explica copiilor că 
anumite comportamente sunt însoţite de o doză 
considerabilă de libertate, pentru altele se poate negocia, iar 
pentru altele trebuie păstrate granițe stricte (de exemplu, 
locurile din maşină sau ținutul de mână la traversarea 
străzii). Totuşi, multor părinți le este dificil să se comporte 
diferit după primirea acestor sfaturi, pentru că aceste tipare 
sunt adesea adânc înrădăcinate. Explorarea fantasmelor şi 
fricilor pacienţilor în ceea ce priveşte stabilirea de limite este 
crucială în găsirea unor modalități de a-i ajuta să se 
comporte într-o manieră mai eficientă. Aşa cum se va vedea 
din cazul de mai jos, multi părinţi nu sunt conştienţi ca pot 
transmite mesaje contradictorii despre limite. 


Exemplu de caz 


Doamna R. (vezi Capitolul 7) continua să se lupte cu 
stabilirea de limite copiilor ei. Uneori era furioasă pe fiul ei, 
amenințând să-l dea afară din casă, iar alteori se întorcea la 
modul ei obişnuit de a avea grijă de el fără să se plângă şi 
fără să comenteze pe marginea nerespectării regulilor 
impuse de ea în casă. 


Terapeutul: Cred c-am identificat acest tipar de 
comportament în care tu te înfurii pe el uneori şi îl ameninti 
că-l pedepseşti sau că-l dai afară din casă, iar alteori te 
ocupi mai departe de treburi ca de obicei. Nu cred că eşti 
conştientă de asta. Totuşi, este important să recunoşti acest 
tipar, pentru că altfel iti va fi greu sa stabileşti limite în mod 


serios. De exemplu, doreşti să stabileşti un set de reguli pe 
care trebuie să le respecte dacă vrea să locuiască împreună 
cu tine, cum ar fi să-şi tina camera curată, să-şi spele vasele 
şi să nu iasă în oraş după miezul nopţii. Însă, dacă nu te 
impui în mod serios, o să creadă probabil că nu trebuie să 
respecte aceste reguli. 


Doamna R.: Aşa e, nu am constientizat acest tipar. Si nici 
nu ştiu sigur cum anume să-i spun toate astea. N-aş vrea să 
se înfurie. 


T.: Putem să discutăm despre îngrijorările tale. Însă e 
interesant că, atunci când eşti supărată, poţi deveni foarte 
amenințătoare cu el şi nu te mai preocupă modul în care va 
reacționa. Pe de altă parte, atunci când eşti mai calmă şi 
poți recapitula regulile împreună cu el, te temi să nu-l 
înfurii. Cred că e important să înțelegem asta şi în acelaşi 
timp să stabilim ce să-i spui. 


Dna R.: Mă întreb din ce cauză mă comport aşa. 


T.: Am vorbit despre modul în care tu erai pedepsită pentru 
că erai cea mai rebelă din familie, dar am înţeles şi modul în 
care te revoltai împotriva a ceea ce tu considerai a fi lipsa de 
implicare din partea părinţilor tăi. Cred că, de fapt, vrei să ai 
mai multă grijă de fiul tău decât au avut părinții tăi de tine. 
N-ai vrea sa fii la fel de punitivă ca părinții tăi, însă din 
această cauză eviti să mentii regulile. Apoi, din cand in 
când, frustrările tale se reactivează, iar tu devii foarte 
critică. 


Dna R.: Cred că înțeleg ce vrei să spui. Trebuie să mă 
gândesc la asta. Ai idee ce anume aş putea face pe tema 
asta? 


T.: Cred c-ai vrea să stabileşti limite clare şi să te asiguri că 
nu dai înapoi. Cred c-ar fi foarte bine să fii atentă când ai 
tendința să te retragi şi să monitorizezi ce anume trăieşti în 
acel moment. Apoi putem analiza ce simți şi putem vedea 
cum se poate aborda. 


Dna R. i-a redus fondurile fiului său, pentru că acesta nu 
lucra şi opunea rezistenţă la ideea de a-şi găsi un loc de 
muncă. Totuşi, la un moment dat, a întrebat-o dacă e 
dispusă să-i plătească un abonament la o sală de sport. 


Dna R.: l-am spus că asta depinde de cum merg lucrurile în 
privința căutării unui loc de muncă, însă apoi am aflat că 
nu a căutat deloc. 


T.: Şi cum te-ai simţit după ce a întrebat? 


Dna R.: Mi s-a părut derutant. M-am gândit să-i dau bani ca 
să meargă la sală. Însă mă îndoiesc că s-ar fi dus. Îşi 
petrece cea mai mare parte a zilei întâlnindu-se cu prietenii. 
Însă n-am vrut să intru într-o dispută cu el, pentru că 
lucrurile mergeau mai bine. Aşa că am scăldat-o. 


T.: Tu simți că ar fi dur din partea ta să nu-i cumperi 
abonament la sală, însă problema e că a-i cumpăra 
abonament ar reprezenta un fel de coluziune cu el, pentru 
că i-ai transmite mesajul că nu trebuie să muncească. Cred 
că i-ai putea spune că trebuie să respecţi regulile, pentru că 
e mai bine pentru el să-şi găsească ceva de lucru şi să nu 
depindă de tine. 


Dna R.: Da, cred că n-am vrut să provoc o ceartă, însă ai 
pus bine problema. Dar, în general, avem mai puţine certuri 
de când am stabilit mai clar nişte limite. 


Deşi au apărut îmbunătățiri după aceste intervenții, 
doamna R. a continuat să întâmpine din când în când 
dificultăți în menţinerea limitelor, chiar şi după ce a afirmat 
că va continua să le menţină. În timp ce încerca să nu-i mai 
cumpere diverse lucruri fiului său, a recunoscut un alt 
aspect al dificultăţilor ei. 


Dna R.: Observ că oscilez din nou când vine vorba să plătesc 
pentru sală. 


T.: Ce crezi că se întâmplă? 


Dna R.: Nu ştiu sigur, însă acum doar mă bate la cap în 
legătură cu asta, nu mai iscă o ceartă. 


T.: Şi ce anume spune? 


Dna R.: Mă întreabă dacă nu cred că mersul la sală i-ar fi de 
folos. Şi spune că, în acest fel, ar avea mai multă energie să 
facă lucrurile pe care trebuie să le facă, cum ar fi să-şi caute 
de lucru. 


T.: Spuneai că tu îl consideri acum foarte capabil să-şi caute 
de lucru. 


Dna R.: Da, însă mă face să mă simt vinovată dacă nu-i 
cumpăr abonamentul. 


T.: Ar putea încerca să te facă să te simți vinovată, însă tu 
eşti cea impovarata de vinovăție. De ce crezi că te simți 
vinovată? 


Dna R.: Am senzaţia că-i refuz, din principiu, ceva ce chiar 
i-ar putea folosi. 


T.: Se pare că te-ai răzgândit cu privire la plata 
abonamentului la sală, de când am vorbit ultima oară. Mă- 
ntreb dacă nu cumva vinovăția te-a afectat mai mult decât 
ţi-ai imaginat. Poate că simți că-i refuzi ceva, în acelaşi mod 
în care părinții tăi nu erau atenți la nevoile tale. 


Dna R.: S-ar putea. 


T.: E important să retii că circumstanţele sunt foarte 
diferite. Părinţii tăi erau distrati de propriile lor interese şi 


de conflictele dintre ei. Tu încerci să-i impui nişte limite şi 
să-l ajuţi să devină responsabil. 


Dna R.: Şi ce-aş mai putea să spun, după ce deja am 
oscilat? 


T.: Cred c-ai putea spune că te-ai gândit si că ţi-ai dat 
seama ca cel mai important e să-l ajuţi să devină 
responsabil şi să aibă grijă de toate astea chiar el. Că aşa e 
cel mai bine pentru amândoi. Dacă îşi găseşte ceva de lucru, 
va fi în stare să plătească singur pentru sală. 


Dna R.: O să mă gândesc dacă să-i spun asta. 


Exemplu de caz 


Pe măsură ce terapia lui progresa, domnul E. (Capitolele 3, 
6 şi 8) a devenit conştient că dificultăţile în stabilirea de 
limite copiilor lui presupuneau conflicte interne, care aveau 
legătură cu cele care îi inhibau eforturile de la birou. 
Terapeutul şi pacientul au reuşit să identifice legătura 
dintre lupta lui de a impune sancțiuni pentru 
comportamentul copiilor şi frica şi sentimentele sale de 
vinovăţie la gândul că este un părinte dur şi neimplicat 
emoțional. 


Domnul E.: Mă descurc mai bine cu stabilirea limitelor 
pentru atitudinea lor şi pentru ce îmi spun. Când încep să 
devină ostili, le spun că aşa ceva este inacceptabil şi că 
trebuie să înceteze. Însă, atunci când vine vorba să le 
interzic anumite lucruri ca să-l determin pe fiul meu să-şi 
facă temele, îmi vine foarte greu. 


Terapeutul: Am putea analiza de ce ti se pare mai uşor să le 
impui anumite limite, dar nu şi pe asta. Ce anume ti se 
întâmplă atunci când încerci s-o faci? 


DI E.: Mă simt rău atunci cand îi interzic anumite lucruri. 


T.: Dar atunci când îl ameninti că-i iei telefonul şi nu o faci, 
ajungeţi la o luptă de putere. Fără să vrei, amplifici tiparul 
pe care încerci să-l dezactivezi. Multi părinţi au tendința 
asta. E important să înţelegi de ce ţi-e greu să fii mai 
consecvent în privința consecințelor pe care le foloseşti. 


DI E.: Mă simt vinovat dacă îi iau telefonul. Pentru el e 
important să poată păstra contactul cu prietenii. 


T.: Ai putea discuta cu terapeutul lui despre alte posibile 
consecinţe. lar noi ştim deja că te-ai simţit foarte defavorizat 
când erai copil, mai ales după ce ai fost nevoit să te muti. 
Însă e important să conştientizezi că impunerea unei limite 
este un lucru pozitiv. Nu doar că reduce luptele pentru 
supremație, dar îl ajută să înveţe să-şi tolereze frustrarea. 


DI E.: Da, am încercat să-mi spun asta mai des. 


T.: Trebuie să vedem cum te pot ajuta să iei asta în calcul 
atunci când îi iei telefonul. 


Problemele identificate de alţii 


Deşi anumiţi pacienţi descriu dificultăţi clare cu care se 
confruntă în comportamentul lor, alții se prezintă la terapie 
la cererea membrilor familiei sau a prietenilor care le-au 
spus că au probleme care îi supără pe alții. Mulţi dintre 
aceşti pacienți nu sunt dornici să-şi asume 
responsabilitatea pentru respectivele dificultăți. Aceste 
comportamente nu sunt privite ca fiind problematice sau 
generatoare de distres, căci ele sunt acceptate ca făcând 
parte din personalitate sau din propriul sine. În astfel de 
cazuri, terapeutul ajută pacienţii să-şi identifice aceste 
comportamente ca problematice şi să înțeleagă ce anume 
contribuie la ele. Terapeutul nu doar că lucrează la 
identificarea strategiilor de intervenție, ci îşi şi ajută 
pacienţii să recunoască faptul că aceste comportamente 
cauzează mai mult distres pentru ei înşişi şi pentru alții 
decât îşi imaginează. 


Exemplu de caz 


Domnul Y., un fizioterapeut în vârstă de 62 de ani, s-a 
prezentat la terapie la cererea soției sale, relatând că adesea 
îşi exprima critica la adresa altora direct, adesea în locuri 


publice, într-un mod care era deranjant pentru soție şi 
uneori pentru prieteni şi rude. 


Terapeutul: Consideri acest comportament ca fiind o 
problemă? 


Domnul Y.: Critica mea e motivată. Nu cred c-ar dezaproba 
cineva ceea ce spun. Insă cred că soția mea are impresia că 
sunt prea direct. 


T.: Poti să-mi povestesti ce se întâmplă? 


D1 Y.: A fost un incident cu nepotul ei, despre care ea spune 
c-a fost picătura care a umplut paharul. Pe mine m-a 
deranjat ce-a spus el la o cină de Crăciun. Mă enervează 
oamenii care vorbesc de parcă ar fi cine ştie ce de capul lor, 
când eu ştiu sigur că de fapt n-au făcut nimic ca să obțină 
poziţia în care sunt acum. 


T.: Ce vrei să spui? 


DI Y.: Ei bine, se dă important şi se poartă de parca ar 
cunoaşte tot felul de persoane importante prin intermediul 
serviciului său, însă eu ştiu că de fapt tatăl lui a fost cel 
care i-a făcut rost de postul ăsta. Aşa că m-am înfuriat şi m- 
am dezlantuit. I-am spus că era plin de el si ca de fapt n-a 
realizat nimic pe cont propriu. 


T.: Văd că asta te înfurie. Dar observ că nu doar pe soţia ta 
o deranjează comportamentul tau, ci si pe tine însuți, în 
sensul că te frustrează considerabil. Ai idee din ce cauză te 
deranjează atât de tare? 


În acest moment al terapiei, terapeutul îi reflectă pacientului 
faptul că acest comportament şi trăirile asociate lui îl 
deranjează si pe el, şi pe alții. Această strategie ajută 
pacienţii să conştientizeze faptul că exprimarea emoțiilor 
negative, cum ar fi izbucnirile de furie, poate fi un indiciu de 
distres ascuns. În plus, pacienţii suferă din cauza 
impactului negativ pe care aceste izbucniri îl au asupra 
relației lor cu ceilalți. 


DI Y.: La asta chiar nu m-am gândit. Poate pentru c-am 
crescut într-un mediu foarte dur. Nu am primit nimic. Şi 
nici nu mă dau mare că am depăşit această situație. 


T.: Are sens ce spui. Ar trebui să vorbim mai mult despre 
asta. 


Aşa cum s-a discutat în Capitolul 5 („Stabilirea unui cadru 
pentru abordarea schimbării comportamentale”), 
monitorizarea trăirilor pacientului înainte de apariția 
comportamentului respectiv e utilă pentru a înțelege ce 
anume contribuie la el şi pentru identificarea punctelor de 
intervenție. 


T.: Există ceva care a reuşit să preintampine apariția acestor 
comportamente? 


DI Y.: Aş putea încerca să-mi musc limba. Uneori pur şi 
simplu îmi tin gura, dar mi-e greu. 


T.: Cred că ar fi bine de văzut dacă te poți abtine de la 
critică. Asta te-ar ajuta să observi ce anume trăieşti în acele 
momente. Şi să sperăm că te voi putea ajuta să-ţi tolerezi 
mai bine sentimentele, atunci când o să înțelegem mai 
multe despre ele. 


La următoarea vizită, domnul Y. a povestit un incident care 
se petrecuse între timp. 


DI Y.: Am fost cuminte, n-am mai avut izbucniri. Dar nu a 
fost uşor. Am câteva incidente pe care le-am urmărit. 


T.: Asta e încurajator, dar pari să te fi luptat pentru asta. Ce 
s-a întâmplat? 


DI Y.: E vorba de un prieten al cumnatului meu. Se dădea 
mare, iar eu am vrut să-i dau peste bot. 


T.: Dar ce spunea? 


DI Y.: Mi-e greu să-mi amintesc exact. 
T.: Iti aminteşti vreun amănunt? 


DI Y.: Da. Nu mai termina de povestit despre călătoriile pe 
care le face. Voia să se dea mare cu câți bani are. 
Întâmplător, eu ştiu că el a moştenit mare parte din banii 
ăştia. Aşa că, ce mare lucru? Eu consider că e un prefăcut. 


T.: lar asta te supără aşa de tare pentru că... 


DI Y.: Mie nu mi s-a întâmplat nimic din toate astea. Eu am 
crescut în vremuri grele. Tatăl meu era un tip dur, care 
muncea din greu tot timpul. 


T.: Era dur şi cu tine? 


DI Y.: Da, era. Adică nu ne dădea voie să ne plangem de 
nimic. Considera asta o slăbiciune. Şi au fost vremuri grele. 
Multi ani, abia dacă am supraviețuit. Mă bucur că eu m-am 
descurcat mai bine de atât. Dar pe mine n-o să mă auzi 
lăudându-mă cu asta. 


T.: Poate că de asta te şi deranjează atât de tare. Tu ai fost 
nevoit sa te zbati toți anii ăia. Şi simți că Innebunesti cand 
alții obţin totul mai uşor si se mai şi laudă cu asta. Însă 
poate că, atunci când se laudă, arată că se simt nesiguri cu 
ce au obținut. 


Comentariul de mai sus al terapeutului reprezintă un 
exemplu pentru folosirea mentalizării pentru a ajuta 
pacienții să-şi modifice perspectivele şi sentimentele. 


DI Y.: Nu m-am gândit că s-ar putea simţi nesiguri. Pentru 
mine a fost dur să fiu crescut de tata. Se enerva foarte 
repede, chiar dacă noi eram copii buni. Cred că era cu nervii 
foarte întinşi. Părea că noi îl deranjam mereu. 


T.: Înseamnă ca asta te-a afectat şi pe tine. Pare că nu te 
puteai plânge şi că n-aveai prea multe ocazii să-ți manifeşti 
furia. 


Dl Y.: În niciun caz. Cred că m-am înfuriat de câteva ori din 
cauza izbucnirilor lui, însă n-aş fi putut spune nimic. 


T.: Deci ţi-a fost foarte greu când erai furios. 


Dl Y.: Da. Şi constat că şi acum mi-e greu. Încep să mă 
înfurii când aud oamenii lăudându-se. Încerc să tac din 
gură, însă apoi explodez şi mă manifest într-un mod intens 
şi răutăcios. 


T.: Cred că aceste sentimente din povestea ta de viață 
contribuie la furia ta. Dacă înţelegi în ce mod ai fost afectat 
de aceste experiențe, le vei gestiona mai bine. 


DI Y.: O să încerc să mă gândesc la toate astea cand se mai 
întâmplă. Chiar nu vreau bătaie de cap cu nevastă-mea şi 
nu vreau să fiu atât de deranjat de lucrurile astea! 


Probleme de control al impulsului 


Problemele de control al impulsului pot apărea într-o 
diversitate de forme, cum ar fi izbucnirile furioase de tipul 
celor de care suferea domnul Y., dificultățile în exprimarea 
dorințelor sexuale şi diferite forme de comportament adictiv. 
Aceste probleme pot fi aduse în atenția pacientului de 
ceilalți, aşa ca în cazul domnului Y., sau pacienţii pot avea 
trăiri dureroase, cum ar fi vinovăția, în contextul în care şi- 
au exprimat impulsurile. De exemplu, pacienții pot regreta 
că au pus în act comportamente sexuale în relații pasagere 
sau în afara relaţiei de cuplu. Sau ar putea face 
cumpărături atunci când au datorii sau folosi droguri sau 
alcool şi apoi să simtă cum li se dărâmă stima de sine. 
Formele mai severe ale acestor tulburări de impuls pot 
necesita intervenţii de tratament specializat din partea unor 
specialişti în dependențe sau internarea în clinici de 
recuperare, în cazul abuzului de substanțe. Abordările 
psihoterapeutice psihodinamice care se ocupă de 
comportament pot fi utile în modularea acestor dificultăți de 
control al impulsurilor, în special în formele mai putin 
severe. Aşa ca în cazul de mai jos, identificarea contextului, 
a trăirilor şi a fantasmelor, dar şi a dinamicilor contributive 
poate oferi instrumente suplimentare în reglarea acestor 
comportamente. 


Exemplu de caz 


Doamna Z., o reprezentantă de vânzări în vârstă de 42 de 
ani, a vorbit despre problemele ei în gestionarea 
impulsurilor de a cumpăra haine scumpe, de a mânca în 
restaurante scumpe şi de a le face cadouri scumpe fiicelor 
ei. Rareori ținea evidența cheltuielilor şi se supăra atunci 
când soțul ei se plângea de dimensiunile rapoartelor de la 
cardul de credit. Cu toate acestea, cu alte ocazii conştientiza 
impactul negativ asupra bugetului familiei şi devenea 
neliniştită şi autocritică. Terapeutul a lucrat cu pacienta 
pentru ca aceasta să poată conştientiza mai bine natura 
problematică a impulsurilor ei de a cheltui şi ca să devină 
mai conştientă de sentimentele şi împrejurările care o 
împingeau să acționeze în acest fel. La început, nu s-au 
putut afla prea multe detalii, căci doamna Z. făcea aceste 
cumpărături în mod impulsiv, fiind foarte puţin conştientă 
de ceea ce se întâmpla. Terapeutul a început să examineze 
dinamicile şi povestea de viata a pacientei, pentru a găsi 
indicii ale acestei probleme. 


Doamna Z. spunea că primii ani din viata ei au fost destul 
de normali, însă, de pe la vârsta de 8 ani, părinții ei au 
început să se certe mai intens şi mai des. Când pacienta 
avea 10 ani, mama ei a părăsit locuința familiei, luându-şi 
lucrurile şi o parte din mobilă şi lăsându-i pe ea şi pe fratele 
ei mai mic în grija tatălui. Pacienta nu fusese decât partial 
conştientă, deşi asta s-a schimbat treptat, că mare parte din 
fondurile familiei proveneau de la părinții mamei şi că banii 
respectivi nu mai erau disponibili. Deşi relația cu tatăl şi cu 
fratele ei era in general pozitivă, erau cu toţii frustrati de 
această diminuare considerabilă a stilului de viață şi de 


necesitatea mutării într-o casă mai mică, într-un alt cartier. 
În plus, contactele ei cu mama erau destul de limitate şi 
primise puține explicaţii de la ambii părinți despre ce anume 
se întâmplase în relaţia lor şi despre modul în care asta o 
afectase pe ea din punct de vedere financiar. S-a întâlnit 
mai des cu mama ei după ce a devenit adult, însă furia 
generată de momentul separării şi al tăierii de fonduri care 
se produsese odată cu divorțul încă persista. Considera că 
mama ei era egoistă, interesată doar de modul in care arăta. 
În timp, s-a aflat şi că mama ei avea probleme cu băutura. 


Terapeutul bănuia că trăirile dureroase ale pacientei, 
generate de lipsuri şi de abandon, apărute partial din cauza 
evenimentelor traumatice de la 10 ani, i-au alimentat 
această nevoie compulsivă de a face cumpărături. După ce i- 
a sugerat pacientei aceste dinamici, ea a devenit mai 
conştientă de împrejurările în care cheltuia. 


Doamna Z.: Am observat că merg la cumpărături sau la 
restaurante scumpe imediat ce mă supăr de ceva ce mi s-a 
întâmplat sau după ce mă înfurii pe cineva. 


Terapeutul: Îmi poţi da nişte exemple concrete? 


Dna Z.: De exemplu, ieri, m-a înfuriat soțul meu. A muncit 
din greu în ultima vreme, dar n-a câştigat mai mulți bani. 
Zice că ajunge acasă la o anumită oră, dar apoi întârzie o 
oră sau două. Mă epuizează să am singură grijă de copii. Mă 
frustrează foarte tare. Am senzația că trebuie să mă ocup eu 
singură de toate. 


T.: Acest comentariu e interesant, pentru că ne arată cum 
trebuie să te fi simţit tu când a plecat mama ta — 
abandonată şi săracă — înțelegând că trebuie să te descurci 
mai mult pe cont propriu. 


Dna Z.: Nu mi-am dat seama de asta, dar văd legătura. E 
interesant, pentru că cealaltă situație despre care voiam să- 
ti vorbesc a apărut dupa ce m-am înfuriat din cauza ei. 


T.: Ce s-a întâmplat atunci? 


Dna Z.: Am sunat-o ca să-i vorbesc despre o problemă cu 
prietena mea. Nu ştiu dacă băuse, dar n-a părut să fie 
atentă la ce povesteam. l-am spus că nici nu mă ascultă, iar 
ea mi-a răspuns că nu putea vorbi în momentul acela şi mi- 
a închis. M-am înfuriat şi m-am repezit la cumpărături. M- 
am simțit mai bine după ce mi-am cumpărat câte ceva. 


T.: Deci acest tipar sugerează ca tu te lupti cu sentimentul 
de a fi abandonată şi defavorizată, dar şi cu furia. 
Cumpărăturile par a fi un mod de a uşura sau de a reduce 
la tăcere aceste sentimente. Însă problema e că situaţia asta 
vă creează probleme financiare tie şi soțului şi nu te lasă să 
înţelegi mai bine ce se petrece în interiorul tau. Dacă te 
înfurie soțul tău sau dacă te simți abandonată, aş vrea sa 
găsim o metodă de a gestiona asta, alta decât 
cumpărăturile. 


Dna Z.: Abandonul descrie bine modul în care mă simțeam 
la vârsta de 10 ani. lar mai târziu, chiar m-am simțit 
defavorizată. Obişnuiam să primesc o grămadă de lucruri 


înainte ca mama să plece, iar apoi asta s-a oprit brusc. Însă 
trebuie să văd ce pot face, pentru că nu mă gândesc la toate 
astea înainte de a merge la cumpărături. 


T.: Eu cred că deja eşti mai conştientă de ce se petrece 
înăuntrul tău înainte de a pleca la cumpărături. Cu cât eşti 
mai atentă si cu cât înţelegi mai bine ce anume iti 
declanşează acest comportament, cu atât mai bună e ocazia 
de a te opri. E ca atunci când construieşti un eşafodaj în 
jurul unei clădiri, lăsând un spaţiu între tine şi aceasta. Poti 
identifica mai bine ce anume nu merge şi poţi remedia mai 
Uşor. 


S-au făcut referiri la această metaforă în Capitolul 5, ca 
metodă de a ajuta pacienţii să înțeleagă cum ar putea 
interveni în propriile lor comportamente problematice. 


Dna Z.: OK, o să încerc să fiu mai atentă. Uneori devin 
conştientă înainte să trec la fapte, alteori nu. 


Într-o şedinţă ulterioară, doamna Z. şi-a informat terapeutul 
despre progresul înregistrat. 


Dna Z.: Ai dreptate când spui că mă simt defavorizată şi 
furioasă înainte să cumpăr diverse lucruri. Atunci nu mă 
gândesc la mama, ci la modul în care cineva îmi dă de furcă: 
ori soțul meu nu mă ajută, ori copiii au foarte multe 


pretenții de la mine, ori şeful meu mă presează să fac mai 
multe vânzări. Nevoia de a cumpăra e foarte intensă, dar de 
câteva ori am reuşit s-o opresc. 


T.: Cum te simți când reusesti? 


Dna Z.: Mă simt bine, dar sentimentul de frustrare e foarte 
puternic. Uneori încep să urlu la cei din familie şi nu-mi 
place asta. Imi aminteşte de mama. 


T.: Cred că e important să înţelegi legătura cu mama ta 
când se întâmplă asta, dar mai cred şi că e o ocazie să înveți 
noi căi de a-ți gestiona frustrarea. 


Dna Z.: OK, atunci hai să începem să lucrăm la asta. 


De-a lungul următoarelor şedinţe, pacienta a continuat să 
se concentreze pe sursele furiei sale şi pe modurile în care 
ar putea s-o gestioneze mai bine. Una dintre problemele ei 
era stabilirea de limite copiilor, aşa cum s-a discutat mai 
sus. Terapeutul şi pacienta au descoperit că ea nu-şi dorea 
ca fiicele ei să fie defavorizate, aşa cum se simtise ea. Cu 
toate acestea, dorința ei permanentă de a le cumpăra jucării 
sau haine noi le-a făcut să aştepte aceste obiecte ori de câte 
ori se simțeau frustrate. Doamna Z., care inițial nu fusese 
conştientă de acest tipar comportamental, începea să se 
înfurie din cauza acestor cereri. 


T.: Iti înţeleg dorinţa ca ele să nu se simtă defavorizate, însă 
cred că, atunci când le cumperi tot felul de lucruri, tu vrei 
să compensezi într-un mod exagerat felul în care te simteai 
tu. Asta le poate crea dificultăţi în gestionarea propriilor 
frustrări şi mai mult decât sigur că pe tine te supără atunci 
când iti tot cer lucruri. 


Dna Z.: Vrei să spui că eu le fac să se poarte aşa? 


Sprijinul acordat pacienţilor pentru identificarea propriilor 
comportamente ca sursă a unor probleme le poate uneori 
provoca reacții negative, printre care negarea, furia sau 
vinovăția. Li se poate părea că terapeutul îi judecă sau că îi 
condamnă. Uneori poate fi util să se analizeze aceste reacții 
în contextul transferului, în timp ce în alte situaţii ar putea 
fi potrivit ca terapeutul să-şi asigure pacienții că ei nu fac 
asta intenționat şi că o mai bună înţelegere îi poate ajuta să 
schimbe un tipar care poate agrava problemele în timp. 


T.: Nu cred că faci asta intenționat. Dar cred că are legătură 
cu o parte dintre problemele tale. În mod sigur n-ai vrea ca 
ele să trăiască ceea ce ai trăit tu. Însă schimbările pe care le 
faci tu le pot ajuta pe fete să-şi gestioneze mai bine propriile 
frustrări si pe tine sa fii mai putin enervata de pretențiile 
lor. 


Dna Z.: Asta e interesant. Nu mi-a trecut prin cap ca 
aceleaşi probleme le pot afecta şi pe ele. Dar cum să 
procedez cand ele imi cer atatea? 


T.: Ar fi util să le spui că acum n-o să le mai cumperi lucruri 
atât de des, pentru că tu consideri că nu e bine pentru ele, 
însă cred ca ai nevoie de ajutor ca să-ți poţi tolera propriile 
sentimente şi frustrarea lor în timp ce aplici aceste 
schimbări. 


Dna Z.: Da, pentru că e similar cu ce înseamnă 
cumpărăturile pentru mine. Uit şi încep să cumpăr lucruri. 


Un alt factor care a apărut în timp a fost ideea că aceste 
obiecte simbolizau o mamă mai consecvent prezentă sau 
întoarcerea mamei în viața ei când era adolescentă. Cu toate 
acestea, era în mod sistematic dezamăgită, căci aceste 
obiecte n-o puteau înlocui pe mama ei. În acest fel, doamna 
Z. era nevoită să continue doliul pentru pierderea unei 
mame mai empatice şi mai deschise, după care tânjise 
mereu. 


Dna Z.: Acum, de câte ori sunt pe punctul de a cumpăra 
ceva, mă opresc şi mă întreb de ce aş avea nevoie de asta. 
De ce mă simt defavorizata? Si observ că toate astea nu mai 
înseamnă la fel de mult pentru mine. 


T.: Pentru multă lume, lucrurile reprezintă iubire, grijă sau 
hrănire, însă mai devreme sau mai târziu aceste persoane 
sunt dezamăgite, pentru că toate obiectele astea nu pot 
egala ceea ce poate oferi o altă persoană. 


Dna Z.: Aşa este. Ştiu c-ai mai spus asta, iar acum înțeleg 
mai bine. Cred că lucrurile astea au devenit mai putin 
importante, pe măsură ce le-am conştientizat. Însă încă îmi 
place să merg la cumpărături, crede-mă. Doar că acum simt 
că am mai mult control decât înainte. Îmi e dor de mers la 
cumpărături. 

Abordarea problemelor 
comportamentale legate de trauma si 
de experientele negative din perioada 
de dezvoltare 


Multe surse de informatii subliniaza rolul traumei si al 
experientelor negative din perioada dezvoltarii in aparitia 
unei game largi de simptome si a comportamentului 
problematic (Casey si Strain 2016; Kessler si altii 2010). 
Desi obtinerea istoricului pacientului in sedinta initiala va 
reactiva anumite episoade traumatice, pacientii nu vor 
dezvalui alte incidente pentru ca se rusineaza. Nu fac 
legatura intre trauma si simptomele lor actuale sau poate ca 
au refulat evenimentul/evenimentele respectiv(e). Uneori 
pacientii (si terapeutii) evita explorarea experientelor 
traumatice şi dureroase din copilărie, din cauza distresului 
emotional pe care îl provoacă. Prin urmare, clinicienii ar 
trebui să fie atenţi la apariția potenţială a unor informații 
suplimentare despre traumă în cursul analizei. În plus, în 


contextul persistentei simptomelor post-traumatice cum ar 
fi fobiile, perturbările afective şi disocierea, terapeutii ar 
trebui să ia în calcul explorarea suplimentară a 
evenimentelor traumatice. Această investigație va identifica 
adesea surse şi dinamici, alături de puncte de intervenţie 
pentru comportamentele recurent problematice. Multi dintre 
pacienţii prezentaţi în această carte până acum au avut un 
istoric traumatic şi/sau experiențe negative în perioada de 
dezvoltare, relevante pentru analiza lor, iar acest capitol se 
concentrează în profunzime pe abordarea impactului acestor 
experiențe asupra comportamentului. Deşi acest capitol se 
concentrează pe abordările psihodinamice ale simptomelor 
posttraumatice, o gamă largă de intervenții ar putea fi 
necesară pentru tratarea eficientă a acestor probleme (Casey 
şi Strain 2016). 


Impactul evenimentelor traumatice poate fi cu bătaie lungă 
(Busch şi alții 2012, Kessler şi alții 2010, Silove şi alții 
2015). Experiențele negative din perioada de dezvoltare, in 
special cele cu îngrijitorii, pot crea un stil de ataşament 
nesecurizant, care amplifică vulnerabilitatea la evenimente 
dureroase şi traumatice ulterioare. Consecințele potenţiale 
includ perturbări ale sentimentului de sine, flashbackuri ale 
traumei, experiențe disociative, anxietate şi/sau iritabilitate 
şi o serie de comportamente problematice. Pacienţii pot 
repeta inconştient trauma, fie considerând evenimente 
diferite ca fiind similare celor traumatice, fie provocând sau 
angajându-se în mod accidental în situaţii care le amintesc 
de traumă. Conflictele intrapsihice care apar pe marginea 
agresivitatii şi separării sunt subliniate de evenimentele 
traumatice, alături de intensificarea emoţiilor negative 
(inclusiv a furiei şi a fricii) şi reprezentări ale 

sinelui /celorlalți polarizate (de exemplu, victima si 


agresorul). Tânjirea după intimitate poate fi amenințătoare, 
din cauza sentimentelor de vulnerabilitate şi lipsă de 
încredere. 


Reacţiile de apărare includ disocierea, în care amortirea sau 
deconectarea amintirilor şi emoţiilor urmăreşte tocirea 
sentimentelor de durere intensă; refularea, în care 
fantasmele şi amintirile care provoacă durere şi anxietate 
sunt ţinute departe de conştiinţă; identifcarea cu agresorul; 
şi comportamentul contrafobic, în care pacienţii pot pune în 
scenă un comportament care urmăreşte să nege impactul 
evenimentelor traumatice. Vinovatia şi ruşinea pot 
predomina, alături de o autoinvinovatire intensă sau 
persistentă pentru evenimentele traumatice şi nevoia de 
pedeapsă. Sechelele traumatice includ adesea simptome 
somatice, care pot reprezenta experienţe traumatice ce nu 
au fost simbolizate, manifestări simbolice ale conflictelor sau 
o apărare împotriva conflictelor intrapsihice sau amintirilor 
dureroase (Busch 2017). 


În acest capitol vom analiza problemele comportamentale 
care îşi au originea în trauma şi în experiențele negative din 
copilărie (Tabelul 11-1), inclusiv repetiţia inconstienta, 
dificultăţile asociate cu identificarea cu agresorul, 
simptomele fobice, comportamentul parental problematic, 
manifestările de iritare şi preocupările somatice. 


TABELUL 11-1. Problemele de comportament legate de 
traumă 


Repetarea experiențelor traumatice Identificarea cu 
agresorul Comportamentul parental problematic ca reacţie 


la traumă Comportamentul fobic Manifestările iritabilitatii 


Preocupările somatice 


Repetarea experienţelor traumatice 


Freud (1920/2017) explică modul în care pacienții au 
tendința să repete in mod neintentionat episoade 
traumatice, ori intrapsihic, ori prin comportament sau în 
relația cu ceilalți, numind acest fenomen „compulsie la 
repetiție” (Corradi 2009). De exemplu, persoanele abuzate în 
copilărie ar putea fi implicate fără voie în relaţii cu parteneri 
problematici, care amplifică posibilitatea de a fi din nou 
abuzati. Câţiva factori pot contribui la un astfel de 
comportament, cum ar fi o dorință inconstienta de a 
controla trauma în care pacientul s-a simţit neajutorat, o 
dorință de a-i pedepsi pe ceilalți pentru abuzul suferit de 
pacient sau senzaţia că abuzul este necesar pentru 
obținerea unei apropieri intense. Un fond traumatic este 
adesea relevant pentru diferite forme de comportament 
autodistructiv inexplicabil, cum ar fi abuzul de droguri, 
automutilarea şi comportamentul suicidar, care poate 
reprezenta, partial, o formă de retrăire autoindusa a 
traumei. 


Exemplu de caz 


Doamna F. (vezi Capitolele 3, 6, 7 şi 9), care relatase un 
istoric de reacţii parentale negative la o gama largă de nevoi 
ale sale, şi-a continuat planul de renovare a casei. După ce 
a ajuns la o înțelegere cu un arhitect şi cu un constructor, 
arhitectul a început să-i spună doamnei F. că planurile ei 
erau de neaplicat şi că trebuia să refacă planul de renovare. 
Doamna F. s-a supărat foarte tare când s-a întâmplat asta, 
pentru că ea fusese mulțumită de planul inițial. Ar fi vrut 
să-i spună arhitectului să n-o mai preseze şi că dorea să 
continue fără schimbări. Cu toate astea, la fel ca în alte 
situații, cu fiul ei şi cu alții, se temea să-şi exprime 
sentimentele şi începuse să-şi pună la îndoială propria 
judecată. 


Terapeutul: Ce te temi că se va întâmpla dacă îi spui 
arhitectului că vrei să continui aşa cum fusese vorba inițial? 


Doamna F.: Mă tem că o să se înfurie pe mine şi poate chiar 
să-şi dea demisia. De fapt, chiar i-am contestat un pic ideile 
după ce am vorbit data trecută şi chiar s-a enervat. A ridicat 
un pic vocea şi mi-a spus că n-o să meargă aşa cum vreau 
eu. 


T.: Pare că eşti la fel de înspăimântată cum erai şi cu mama 
ta, că nu e indicat să-ți exprimi propriile păreri. E ca şi cum 
ai fi prinsă într-o repetiție a experiențelor traumatice pe care 
le-ai avut cu ea. 


Dna F.: Înţeleg ce spui şi mă simt blocată într-o postură 
groaznică. 


T.: Cred că e important să iei în calcul cât de diferită este 
situația asta fata de cea cu mama ta, chiar dacă pare 
similară. Mai întâi, nu este prea profesional din partea lui să 
se enerveze şi să amenințe că-şi dă demisia, după ce initial a 
fost de acord cu planurile tale. Şi-apoi ce contează dacă-şi 
dă demisia? Poate că nu e potrivit să facă el treaba asta, 
dacă tu nu eşti de acord cu modul în care şi-o face. 


Dna F.: Consider că toate astea sună logic. Nu mi-am dat 
seama cât de mult seamănă situaţia actuală cu povestea cu 
mama. Dar mă tem să-i spun toate astea. 


T.: Trebuie să luăm în calcul faptul că eşti vulnerabilă la 
repetarea acestor tipuri de situații bazate pe experienţele pe 
care le-ai avut. O altă variantă ar fi să-l pui pe soțul tău să 
vorbească cu el. 


Dna F.: M-am gândit la asta. De fapt, am vorbit cu Bill, care 
e îngrijorat cât de blocată sunt. Nu-i place să se implice în 
lucruri de acest fel, dar poate că o s-o facă totuşi. 


Identificarea cu agresorul 


Identificarea cu agresorul reprezintă un alt element 
important care necesită atenţie în evaluarea impactului 
traumei asupra comportamentului. Prin utilizarea acestei 
apărări, pacienţii se pot identifica cu agresorul sau cu alții 
care au avut putere şi control asupra lor. O astfel de 


identificare poate fi trăită în fantasmă sau pusă în scenă cu 
alții. De exemplu, agresarea altora, aşa cum a fost agresat 
pacientul. Fantasmele sau dorințele de a-i rani pe alții la fel 
cum a fost rănit şi el pot crea o doză considerabilă de 
vinovăție şi de distres, contribuind semnificativ la inhibitiile 
din comportament. De exemplu, o mamă care a fost abuzata 
fizic în copilărie se poate lupta cu frici sau dorinţe relative la 
rănirea propriului copil, toate acestea ducând la stabilirea 
unor limite inadecvate. În exemplul de mai jos, domnul T., 
despre care am discutat în Capitolul 9 („Lucrul cu 
susținerea schimbării comportamentale şi cu reacția 
celorlalți”) şi care fusese agresat de tatăl lui, se lupta cu 
dorinţe şi frici legate de controlarea propriilor copii. 


Exemplu de caz 


Domnul T. se înfuria pe copiii lui când ei nu făceau ce 
aştepta de la ei. Ca un exemplu de tendințe disociative 
generate de traumă, el era de fapt furios pe comportamentul 
controlator al tatălui său şi jurase să nu facă acelaşi lucru 
cu propriii lui copii, chiar dacă simțea nevoia să-i oblige să 
cedeze autorităţii lui. Faptul că terapeutul îi arată domnului 
T. cum atitudinea tatălui său se infiltrase în gândurile şi 
sentimentele lui îl ajută să-şi reevalueze modul în care se 
poartă cu copiii lui. 


Domnul T.: Ti-am spus că nu mă respectă. Nu vor sa 
participe la niciunul dintre planurile pe care le fac pentru ei. 


Terapeutul: Păi nu cred să fie ceva neobişnuit pentru 
adolescenți. Care era planul tau? 


DI T.: Am vrut să-i duc la cinema. Dar s-au plâns că trebuie 
să meargă. Nu-mi arată pic de respect. 


T.: Nu cred că despre asta e vorba. Cred doar că nu vor să 
cadă în capcană. 


=z» 


„Să cadă în capcană” era modul prescurtat în care domnul 
T. îşi descria sentimentele complexe pe care le avusese față 
de tatăl său autoritar. Domnul T. considera că el nu avea 
niciun cuvânt de spus despre ce-ar fi vrut el să facă şi că 
tatăl lui îl domina. 


DI T.: Deci nu crezi c-ar trebui să-i oblig să mă însoțească la 
cinema? 


T.: Ei bine, sunt de acord că în anumite situații ar trebui sa 
fii ferm cu ei, însă nu cred că asta e una dintre ele. Chiar tu 
ai spus că nu vrei să-i prinzi în capcană, aşa cum a făcut 
tatăl tau cu tine. Cred că uneori nu-ți dai seama cum 
atitudinea sau comportamentul tatălui tău se manifestă în 
tine. Cred că te identifici cu el, fără să-ți dai seama. 


DI T.: Da, recunosc că s-ar putea să-i agresez pe ceilalți în 
anumite circumstanțe şi nu vreau să fac asta cu copiii. Insă 


cred că mi-e teamă să adopt o atitudine mai fermă, pentru 
că vreau ca toată lumea să mă placă. 


Această afirmaţie reprezenta încă un rezumat al impactului 
comportamentului critic şi agresiv al tatălui sau. Simtindu- 
se presat de tatăl său, şi-a dat seama de nevoia de a le face 
altora pe plac de frică să nu fie respins sau pedepsit. 
Această tendinţă interfera cu capacitatea lui de a stabili 
limite potrivite copiilor lui şi altora. Pacientilor le este uneori 
teamă să se afirme în relaţia cu ceilalți, iar alteori se tem să 
nu fie prea exigenti sau agresivi. Acest tip de disociere nu e 
o consecință neobişnuită a traumelor din perioada de 
dezvoltare. Adesea, indivizii nu recunosc că trăiesc sau se 
poartă în moduri contradictorii. Munca terapeutului constă 
în a-şi ajuta pacienţii să integreze aceste aspecte 
conflictuale. În cazul domnului T., terapeutul a analizat 
modul în care acesta fusese afectat de traumă şi a lucrat la 
integrarea aspectelor disociate şi la instalarea unei 
schimbări moderate ca reacție la comportamentul copiilor. 


T.: Cred că tu vorbeşti de două reacţii foarte diferite la 
comportamentul tatălui tau, care iti îngreunează reacțiile 
fata de copiii tăi. Pe de o parte, tu te identifici cu el in 
încercarea de a-i determina să facă o anumită activitate, iar 
pe de alta te temi să le impui limitele necesare, pentru că ai 
senzaţia că ar trebui să le faci pe plac. Cred că ti-ar fi mai 
uşor să-ți dai seama unde trebuie să tragi linia daca ai 
înțelege modurile diferite în care ai fost afectat de relaţia cu 
tatăl tău. 


DI T.: Da, are logică. Dacă mă gândesc în felul ăsta, nu mai 
înțeleg de ce am insistat atâta să mergem la cinema. Insă nu 
ştiu ce altceva să le propun ca activitate când vin în vizită la 
mine. 


T.: Ai putea să afli mai multe despre ce vor ei să facă. 


DI T.: Cred că vor doar să stea acasă si să lucreze la 
laptopuri, dar o să-i întreb. 


Comportamentul parental problematic 
ca reacţie la traumă 


Un domeniu de impact al traumei este reprezentat de trăirile 
şi comportamentul părinţilor în relaţie cu copiii lor. 
Cercetarea şi observațiile clinice arată cum un copil se poate 
comporta în moduri care declanşează reamintirea 
experiențelor traumatice trecute, ducând la reacții negative 
din partea părintelui. Acest comportament poate duce la 
reacții reflexe, care pot fi materializate în tipare de 
interacțiune problematice. De exemplu, reacția normală a 
unui copil care nu poate fi consolat îi poate reaminti 
individului de o mama fie nereceptivă, fie copleşitoare prin 
nevoia ei de a fi consolată de copil, inversând astfel rolurile. 
Pacientul poate reacționa printr-o retragere furioasă, prin 
invinovatire („De ce-mi faci una ca asta?”), sau printr-o 
receptivitate excesivă la tensiunea copilului, în locul unui 
efort moderat care să ajute copilul să-şi proceseze emoțiile şi 
reacțiile negative. Aceste tipare problematice de interacțiune 


au de câştigat din clarificarea legăturii dintre experienţele 
traumatice şi comportamentul negativ. 


Exemplu de caz 


Doamna Q. (vezi Capitolele 6 şi 7) se plângea de reacţia de 
iritare şi de lipsa de disponibilitate a fiicei când aceasta îi 
cerea s-o viziteze. Cu toate acestea, pacientei îi era greu să 
ia în calcul faptul că fiica ei încerca să stabilească limite 
pentru timpul petrecut împreună. În ciuda faptului că fiica 
ei era forte implicată în relaţia lor, ea considera că acesteia 
nu-i păsa de ea, punând comportamentul fiicei pe seama 
modului în care ea însăşi se purtase cu tatăl acesteia. Pe 
parcursul analizei, ea şi-a amintit de propria relație cu 
mama sa, în care ea se simțea pe post de părinte care 
încearcă să atenueze stilul de viață dezastruos al mamei. 
Doamna Q. considera că lipseau limitele şi se simtise 
vinovată pentru propriile ei încercări de a le impune în 
relația ei cu mama. Avea grijă să nu-şi preseze fiica să-i 
răspundă la nevoi şi îngrijorări aşa cum ar fi făcut mama sa 
cu ea, însă apoi se simțea frustrată că fiica ei nu era mai 
receptivă. In plus, doamna Q. isi manifesta indirect furia pe 
care o simtise împotriva mamei sale, care nu răspunsese 
nevoilor pacientei. Şi nu în ultimul rând, simțea nevoia să-şi 
constrângă fiica să-i răspundă - o formă de identificare cu 
agresorul, care apoi îi aducea un val de sentimente de 
vinovăţie. Această vinovăţie şi îngrijorarea pentru furia ei au 
contribuit la dificultățile de abordare directă a acestor 
probleme. După ce au fost analizate aceste dinamici şi 
scenariile posibile de comportament, doamna Q. a devenit 
capabilă să facă progrese în relaţia cu fiica ei: 


Doamna Q.: I-am explicat că noi două suntem prinse în 
acest tipar şi că eu doresc să găsesc o ieşire. Mi-am asumat 
o parte din vină şi faptul că mă frustrează limitele pe care 
mi le impune. 


Terapeutul: Şi a avut efect? 


Dna Q.: A reacționat mult mai bine decât mă aşteptam. 
Apoi, lucrurile au decurs foarte bine. Am discutat putin 
despre problemele mele medicale, iar ea a părut dispusă să 
asculte. Dar sunt îngrijorată că nu va continua. 


T.: Ei bine, eu cred că trebuie să continuăm să analizăm 
momentele când te simţi frustrată în relația cu ea şi să ne 
amintim cum le-ai gestionat diferit. 


Dna Q.: Iar tu mi-ai mai putea reaminti şi cât de mult sunt 
încă afectată de mama mea. Nu mi-am dat seama că 
problemele pe care le-am avut cu ea încă mă mai afectează 
în asemenea măsură. 


T.: Da, sunt de acord că trebuie să continuăm să examinam 
furia şi vinovăția pe care le-ai simțit în legătură cu ea. 


Comportamentul fobic 


Deşi există multi factori care contribuie, comportamentul şi 
simptomele fobice la nivelul unei tulburări sunt o consecință 
obişnuită a traumei (Busch şi alții 2012). Multi indivizi care 
suferă de forme mai severe de evitare au crescut în medii 
terifiante sau indiferente. Până la un punct, un astfel de 
comportament fobic poate fi privit ca o învățare adaptativă 
deplasată asupra lumii în general (presupunând că mediul 
actual al individului este unul relativ sigur) sau asupra 
anumitor tipuri de experiențe (de exemplu, zborul cu 
avionul, toaletele publice). Un model de învățare este util 
pentru înțelegerea şi abordarea anumitor aspecte ale 
evitării, însă abordările psihodinamice pot fi folosite la 
identificarea dinamicilor subiacente şi a semnificației 
simptomelor şi comportamentelor, pentru înțelegerea 
reacțiilor posttraumatice şi pentru dezvoltarea strategiilor de 
intervenție. Terapeutul este interesat de cum anume au fost 
internalizate experiențele traumatice sub forma fantasmelor, 
a conflictelor intrapsihice, a apărărilor, a simptomelor şi a 
comportamentului evitant. 


Un pas initial în această abordare il constituie identificarea 
legăturilor probabile între comportamentul fobic şi 
evenimentul traumatic. În multe cazuri, individul nu 
recunoaşte legătura, pentru că ea nu i-a fost sugerată 
niciodată şi/sau tendințele disociative sau apărările i-au 
blocat trăirea conştientă a legăturii dintre experiența 
respectivă şi sentimentele dureroase care sunt declanşate. 
Identificarea acestei legături reprezintă un pas important în 
crearea unui cadru pentru abordarea comportamentului, 
prin comentarii ca acesta: „Mă întreb dacă eşti atât de 
înspăimântat de persoanele în poziții de autoritate din cauza 
pedepselor severe pe care le-ai primit din partea tatălui tău”. 
În afară de observarea legăturii cu trauma, această 


interpretare evolutivă mai sugerează şi că pacientul se teme 
excesiv de autorități în situațiile curente. Printr-un exemplu 
care depăşeşte tiparul aşteptărilor învățate, terapeutul poate 
comenta, dacă este potrivit, pe marginea luptei pacientului 
cu sentimentele furioase şi cu fricile fata de autoritate care 
contribuie la evitare, pentru că intensitatea acestor emoții 
poate fi înfricoşătoare, generând conflicte intrapsihice. 


După ce sunt identificate astfel de dinamici şi de legături, 
terapeutul poate lucra cu pacientul la clarificarea faptului 
că pericolele fobice nu sunt reale sau nu sunt deloc 
probabile în situația curentă, ci derivă din experienţele 
traumatice din trecut şi din fricile interioare. Apoi, 
terapeutul poate folosi diversele intervenţii comportamentale 
explicate în capitolele anterioare. Comportamentele fobice 
pot îmbrăca multe forme dincolo de fricile obişnuite de 
anumite situații. Cel mai obişnuit simptom fobic discutat în 
aceste capitole este frica de confruntare directă cu ceilalți şi 
de afirmarea de sine, ale căror multiple aspecte au fost 
descrise mai sus. De exemplu, domnul T. dezvoltase o 
adevărată fobie pe tema afirmării de sine la birou, îngrijorat 
fiind că şeful şi colegii lui vor deveni competitivi şi 
răzbunători. Înțelegerea modului în care aceste frici se 
conectau cu experiențele dureroase din perioada dezvoltării 
sale l-a ajutat să caute şi să obțină clienți într-un mod mai 
asertiv. Confirmarea diferenței dintre situaţia lui curentă şi 
circumstanțele din copilărie a apărut atunci când izbucnirea 
de care se temea nu s-a produs. 


Manifestarea iritării 


Simptomele posttraumatice includ adesea anxietate şi 
iritabilitate, care alternează uneori cu stări disociative. La fel 
ca în cazul altor simptome, adesea pacienții nu conectează 
comportamentele şi sentimentele de furie cu alte experiențe 
traumatice sau negative. Pacienţii resimt adesea o furie 
surdă la adresa agresorilor sau a celor despre care credeau 
că nu-i protejează. Aceste sentimente sunt adesea deplasate 
către partenerii de cuplu sau către figurile de autoritate care 
nu sunt implicate în aceste evenimente. Complicând aceste 
situații, pacienţii pot alterna între inhibarea asertivitatii în 
anumite situaţii şi o doză excesivă de agresivitate în altele, 
fiecare dintre ele fiind potenţial conectată la experienţele 
traumatice. Identificarea acestei variabilitati, conectarea 
simptomelor la traumă şi identificarea alternativelor de 
comportament pot ajuta pacienţii să-şi gestioneze 
exprimarea acestor sentimente față de ceilalți. 


Exemplu de caz 


Domnul A.A. este un avocat corporatist în vârstă de 46 de 
ani, care a dezvoltat o tulburare de stres posttraumatic 
după ce şi-a pierdut colegii în evenimentele din 9/11. Iniţial 
şi-a evitat simptomele severe, prin preluarea rolului de 
angajat model la birou, muncind frecvent peste program, ca 
să ajute firma să funcționeze. Cu toate acestea, după câteva 
luni a început să fie dezamăgit, în special pentru că firma 
făcea foarte puţine eforturi ca să abordeze impactul 
emoțional al pierderii colegilor. A devenit din ce în ce mai 
neliniştit şi mai depresiv şi se simțea ori deconectat, ori 
iritat de soţia lui. A început un tratament psihiatric, iar 
simptomele lui au răspuns partial la sertralină. Terapeutul a 


descoperit că trauma recentă prin care trecuse îi confirma 
vechile sentimente de neîncredere şi singurătate. În timp ce 
analizau copilăria lui A.A., pacientul a povestit cum simțea 
nevoia să fie „băiat bun” pentru mama lui, s-o susțină în 
relația cu un tată abuziv şi alcoolic. Aceste eforturi îi 
aminteau de rolul de „angajat model” din companie, în timp 
ce familia lui nu-i văzuse furia şi vinovăția generate de ambii 
părinți cu privire la comportamentul lor. 


Pe măsură ce A.A. perlabora aceste sentimente în 
psihoterapie, simptomele lui au continuat să se 
îmbunătățească, însă a început să manifeste conflicte 
recurente cu figurile de autoritate. De exemplu, s-a certat cu 
şeful lui pentru că era suprasolicitat şi cu proprietarul 
apartamentului pentru că nu-l întreținea corespunzător. Ca 
reacție, şeful lui l-a criticat, iar proprietarul l-a ameninţat ca 
nu-i mai extinde contractul de închiriere. Deşi, pe de o 
parte, aceste acțiuni reprezentau un progres în accesarea 
furiei până atunci refulate sau îndreptate către sine, el şi 
terapeutul erau îngrijorați că atitudinea agresivă îi punea în 
pericol serviciul şi apartamentul. S-au concentrat pe 
abordarea directă a acestor comportamente. 


Terapeutul: Ce se întâmplă atunci când vrei să te certi cu 
şeful tău? 


Domnul A.A.: Mă gândesc la cât de mult am de lucru şi că 
nu mă pot duce seara acasă, ca să mă relaxez, iar lui nici 
că-i pasă. 


T.: Şi apoi ce se întâmplă cand il infrunti? 


DI A.A.: Îi spun că e ridicol, că e prea mult. Iar el continuă 
să-mi spună că trebuie să-mi fac treaba. Iar apoi eu mă simt 
vinovat şi încep să mă îngrijorez în legătură cu postul meu. 


T.: Te-a amenințat în legătură cu postul? 


DI A.A.: Nu. Sau cel putin nu încă. Însă cred că începe să se 
sature. 


T.: Ce anume te face să te simți vinovat? 


DI A.A.: Mă gândesc că-l pun într-o situaţie dificilă. In plus, 
nu cred că poate schimba ceva. Şi el trăieşte sub presiune. 


T.: Ce spui acum e asemănător cu tiparul despre care am 
mai vorbit. Aceste figuri de autoritate iti reamintesc de tatăl 
tău sau poate de agresorii din 9/11. Te înfurii pe ei pentru 
ce au făcut, însă apoi te simţi vinovat şi neliniştit. Te temi să 
nu fii şi tu un agresor, la fel ca ei. 


DI A.A.: Înţeleg ce spui. Însă mă simt şi neajutorat, aşa cum 
mă simțeam când eram copil. Credeam că, dacă spun ceva, 
ajută. 


T.: Cred că într-adevăr te-am ajutat să-ți accesezi mai mult 
furia şi să te aperi. Ai dreptul să fii furios, însă cred că mai 


ai de lucrat la cum să tolerezi şi să-ți exprimi mai bine 
aceste sentimente. Furia ta este alimentată de experiențele 
tale traumatice, iar modul în care ţi-o exprimi cu şeful tău 
pare să amplifice conflictul cu el şi să te facă să te simți 
vinovat şi îngrijorat. Poate am putea discuta ce ar fi mai util 
să-i spui. Poate reusiti să aveți o discuție despre moduri in 
care să gestionati volumul de muncă, în loc să te enervezi 
periodic. 


DI A.A.: Cred că asta e o observație bună despre cum furia 
mea s-a alimentat din traume. Poate că din acest motiv mi 
s-a umplut paharul în ceea ce-l priveşte. Poate că, ştiind 
asta, o să-mi pot gestiona mai bine sentimentele, care dau 
pe dinafară. 


Înțelegerea acestor manifestări de furie legate de 
evenimentele traumatice l-a ajutat să-şi tempereze 
impulsurile, pe măsură ce devenea conştient de intensitatea 
furiei îndreptate spre cei care-l răniseră şi de cât de mult îşi 
dorea să riposteze. Împreună cu terapeutul, a aflat că o 
parte din ceea ce continua să-l înfurie şi să-l neliniştească 
erau dorința şi frica lui inconştiente de a-i răni pe ceilalți, 
transformându-l în abuzator în fantasma lui - un alt 
exemplu de identificare cu agresorul. Pe măsură ce înțelegea 
că dorința lui era firească în contextul a ceea ce trăise, se 
simțea mai putin amenințat şi îşi controla mai bine aceste 
nevoi. 


Preocupări somatice legate de traumă 


Simptomele somatice şi fricile catastrofale legate de ele 
reprezintă sechele obişnuite ale traumei şi pot duce la 
comportamente problematice, cum ar fi evitarea muncii sau 
preocupări care au un efect negativ asupra relaţiilor. De 
exemplu, preocupările legate de sănătate ale soțului 
doamnei I. (vezi Capitolele 4, 5, 7 si 8) îi afectau relaţia cu 
soția şi disponibilitatea de a-şi găsi de lucru. Aceste 
simptome pot reprezenta aspecte ale traumei care nu au fost 
traduse în sfera verbală, simbolică (Busch 2017). În plus, 
preocupările somatice pot funcţiona ca o apărare împotriva 
conflictelor intrapsihice dureroase sau înspăimântătoare. 
Pacienţii evită accesul conştient la aceste experiențe, prin 
concentrarea atenției asupra corpului. Ele mai pot simboliza 
şi existența unui conflict intrapsihic de fundal. Înțelegerea 
legăturii cu trauma şi cu dinamicile relevante poate ajuta la 
reducerea acestor simptome şi a dificultăților 
comportamentale asociate. 


Exemplu de caz 


Domnul B.B., un director executiv în vârstă de 46 de ani din 
publicitate, şi-a început analiza din cauza unor frici 
recurente ipohondre şi conflicte la serviciu. Se simțea 
nedreptăţit de şef, nefiind apreciat pentru contribuţia lui. 
Analizând contextul, terapeutul şi pacientul au ajuns la 
concluzia că somatizările lui se intensificau atunci când 
credea că descoperă dovezi că munca lui e trecută cu 
vederea. Totuşi, în loc să-şi abordeze direct problemele cu 
şeful, domnul B.B. se retrăgea şi devenea morocănos. 


Descria o situaţie de viata din copilărie, în care fusese pasat 
de la un părinte la altul când aceştia divortasera şi se 
simţea neglijat de amândoi. Îşi descria mama ca 
disfunctionala şi luptându-se cu dependența de droguri. 
Tatăl lui se recăsătorise cu o femeie care avea copiii ei, iar el 
se simţea ca un persona non-grata. Îşi amintea că se simtise 
furios, respins şi neajutorat. Orice efort de a se plânge de 
situație trecea neobservat sau era criticat pentru că provoca 
neplăceri. Împreună, terapeutul şi pacientul au reuşit să 
conecteze acest comportament şi fricile de la birou cu 
experienţele lui traumatice din copilărie. La fel ca în casa 
părinților, credea că e prea periculos să-şi discute 
problemele cu şeful. Cu toate acestea, comportamentul lui 
crea tensiuni tot mai mari la serviciu. 


Această nouă conştientizare l-a ajutat să vrea să încerce o 
abordare mai directă a problemelor lui. Terapeutul şi 
pacientul au discutat posibilele observaţii pentru şeful lui 
privind nedreptatea pe care o trăia, inclusiv convingerea lui 
că nu era recompensat corespunzător. Aceste discuții nu au 
declanşat conflictul pe care l-a anticipat. De fapt, a devenit 
mai putin retras, iar şeful a devenit ceva mai prietenos. 
Preocupările sale somatice s-au uşurat considerabil. Cu 
toate astea, şeful nu i-a mărit salariul. 


A început să caute alte posturi şi a găsit rapid ceva la altă 
firmă. A fost foarte mulțumit de mutare, dar a observat că i- 
au reapărut preocupările ipohondre, mai ales când stătea 
singur la sfârşit de săptămână. Nu prea reuşea să-şi 
înțeleagă anxietatea, căci totul mergea foarte bine la serviciu 
şi acasă. 


Terapeutul: Ce-ti vine în minte despre a sta singur acasă? 


Domnul B.B.: Nu m-am gândit la asta până acum, dar mă 
simțeam foarte singur în weekendurile cu mama. 


T.: Ce se întâmpla atunci? 


DI B.B.: Ea era ocupată cu tot felul de activități sociale si 
servicii part-time, iar pe mine mă lăsa acasă. Dacă aş fi stat 
cu tata, aş fi putut ieşi cu prietenii, dar unde locuia ea, nu 
cunoşteam pe nimeni. 


T.: Câţi ani aveai atunci? 
DI B.B.: Între 6 şi 12. 


T.: Asta e o vârstă prea fragedă ca să laşi un copil singur 
acasă. 


DI B.B.: O, da. Mă simțeam singur. Şi speriat! Şi ştii ceva? 
Tatălui meu nu-i păsa. Nimănui nu-i păsa de nevoile mele. 


T.: Ţi-a trecut vreodată prin cap să spui ceva? 


DI B.B.: Dacă mă plângeam tatălui meu, lui nu-i păsa, 
pentru că, oricum, mama vitregă nu mă dorea acolo. Dacă 
mă plângeam mamei, mă făcea să mă simt vinovat, 
constatând cât de putin timp petreceam împreună şi 


spunând că era foarte rănită că eu preferam să-mi petrec 
timpul cu tatăl meu sau cu prietenii, şi nu cu ea. 


T.: Deci atunci te simteai cu adevărat prins în capcană. 


D1 B.B.: Da, aşa mă simțeam. Acum, că sunt în această 
nouă situație, fricile astea revin. 


Constientizarea singurătăţii în aceste noi circumstanţe l-a 
ajutat pe domnul B.B. să înțeleagă sursa reactivării fricilor 
cu caracter somatic. Simptomele s-au ameliorat odată cu 
această conştientizare şi pe măsură ce el se apropia de noii 
colegi. La noul loc de muncă se simțea mai respectat şi se 
străduia să evite tiparele de retragere care apăruseră 
înainte. Făcea eforturi să-şi abordeze problemele mai direct. 


Referinţe 


Busch F.N.: A model for integrating actual neurotic or 
unrepresented states and symbolized aspects of intrapsychic 
conflict. Psychoanal Q 86(1):75-108 


Busch F.N., Milrod B.L., Singer M. et al.: Panic-Focused 
Psychodynamic Psychotherapy-eXtended Range. New York, 
Routledge, 2012 


Casey P.R., Strain J.J. (coord.): Trauma and Stressor- 
Related Disorders. Arlington, VA, American Psychiatric 
Press, 2016 


Corradi R.B.: The repetition compulsion in psychodynamic 
psychotherapy. The Official Journal of the American 
Academy of Psychoanalysis and Dynamic Psychiatry 
37(3):477-500, 2009 


Freud S.: Dincolo de principiul placerii (1920), in Opere 
esentiale Vol. 3, Psihologia inconstientului, Bucuresti, 
Editura Trei, 2017 


Kessler R.C., McLaughlin K.A., Green J.G. et al.: Childhood 
adversities and adult psychopathology in the WHO World 
Mental Health Surveys. British Journal of Psychiatry 197(5): 
378-385, 2010 


Silove D., Alonso J., Bromet E. et al.: Pediatric-onset and 
adult-onset separation anxiety disorder across countries in 
the world mental health survey. American Journal of 
Psychiatry 172(7):647-656, 2015 


Exemple de caz 


A 


abordare colaborativă 63 


atacuri de panică 18, 90 


C 


cadru pentru abordarea schimbării comportamentale 67, 
87, 89, 91, 93, 95, 97, 99, 101, 103, 105, 107, 109, 111, 
114, 141, 149, 175, 192 


contratransfer 8, 22, 47, 60, 61, 86 


F 


formulare psihodinamică 31, 36, 45, 51, 95, 127 


L 


lipsă de asertivitate 94 


M 


mecanisme de apărare 33 


mentalizare 30, 31, 35, 37, 40, 42, 44, 67, 68, 83, 84, 95, 
98, 179, 181 


metafore 114 


P 


probleme identificate de alții 179 


R 


relație terapeutică 6 


simptome somatice 91, 203 


T 


transfer 22, 24, 27, 71, 81, 83, 85, 149, 184 


tulburare de stres posttraumatic 213 


V 


vinovăție 31, 33, 37, 38, 43, 56, 79, 89, 95, 103, 121, 146, 
150, 162, 163, 164, 165, 177, 186, 189, 190, 206, 209 


